
ISTORIKAS VINCAS TRUMPA 


Jau taip susiklostė mūsų tautos istorija, kad šimtai 
tūkstančių lietuvių gyvena kitose šalyse, ypač už Atlanto. 
Eina laikas, ir mūsų išeiviams svetima šalis tampa sava, 
svetima kalba pakeičia savąją, svetima kultūra užgožia 
paveldėtąją iš tėvų ir protėvių. Tačiau dar kone visų 
išeivių ausyse skamba motinos Tėvynės balsas. Stipriau ar 
silpniau, švariai ar detonuotai, bet skamba. Toli, Šiaurės 
Amerikos vakaruose, prie Ramiojo vandenyno, gyvena 
istorikas Vincas Trumpa, kuris nepaklydo išeivių minioje, 
vis gręžiasi į Tėvynės pusę, į gaivinančius jos kultūros 
vaisius, pats prisideda prie jų puoselėjimo. 

Vincas Trumpa gimė 1913 m. gruodžio 2 d. Paliepių 
kaime, Ilgižių apylinkėje (seniau Ariogalos vls, Kėdai- 
nių aps.). Augo vienuolikos vaikų šeimoje. Ūgtelėjęs 
ėmė dirbti visus ukio darbus. Ligi šiol prisimena, kaip 
tarpumiškėje ganydavo karves. Anot jo, „tai buvo turbūt 
patys laimingiausi metai“. 

Mokėsi Kėdainių gimnazijoje; ją baigęs, 1933 m. įs- 
tojo į Vytauto Didžiojo universiteto Humanitarinių moks- 
lų fakulteto istorijos skyrių, kur, be istorijos, studijavo 
pedagogiką ir filosofiją. Profesoriai netrukus pastebėjo 
rimtą ir gabų studentą. Istorijos seminaro vedėjas profe- 
sorius Leonas Karsavinas 1936 m. jį priėmė šio semina- 
ro knygininku. Anuomet daugeliui studentų mokslas už- 

trukdavo, o V. Trumpa universitetą baigė per ketverius 
metus. Diplominiam darbui pasirinko temą „1382— 
1384 m. sutartys — Ordino falsifikatai“. 1937 m. birže- 
lio 10 d. laikė baigiamuosius istorijos egzaminus. Atsa- 
kinėjo komisijai, kuriai pirmininkavo fakulteto dekanas 
Vincas Krėvė-Mickevičius, egzaminavo Lietuvos istorijos 
katedros vedėjas profesorius Ignas Jonynas ir vyresnysis 
asistentas Adolfas Šapoka. Iš visų dalykų — Lietuvos is- 
torijos, Prūsų žemės istorijos, Lenkų tautos istorijos ir 
Rusų tautos istorijos — gavo aukščiausią įvertinimą. 
V. Trumpa prisimena: „Mano pagrindiniai istorijos mok y- 
tojai buvo prof. Ignas Jonynas, iš kurio išmokau šaltinių 
kritikos, ir prof. Leonas Karsavinas su savo istorijos teorija 
bei filosofija ir skepticizmo doze“. 

Tų pačių metų rudenį I. Jonynas kreipėsi į fakulteto 
tarybą, prašydamas išrūpinti V. Trumpai stipendiją stu- 
dijoms gilinti užsienyje. Po šiokių tokių nesklandumų ją 
davė Švietimo ministerija. V. Trumpa išvyko į Paryžių. 
Ieškojo netyrinėtų istorijos šaltinių ir reikšmingos savo 
kraštui temos. Medžiagą rinko Šatiji (C hantil ly, Pran- 
cuzija), Vienoje. Prancuzijos užsienio reikalų ministerijos 
archyve aptiko tris tomus istorikų nepanaudotų prancūzų 
konsulo Klaipėdoje (ligi Napoleono karo su Rusija) do- 
kumentų. Ketino imtis temos „Liudvikas XIV ir Lietuva“ 
ir daktaro disertacijoje daugiausia panagrinėti Pacų pro- 
prancuzišką orientaciją. 

1939 m. liepos ir rugpjučio mėnesiais istorikas sėdėjo 
Krokuvos Čartoryskių bibliotekoje, persirašinėjo Pacų ko- 
respondenciją. Vokietijai užpuolus Lenkiją ir prasidėjus 
Antrajam pasauliniam karui, skubiai sugrįžo į Lietuvą, 
kol kas ramią Europos salelę. Ėmė dirbti ką tik įkurto 

Lituanistikos instituto istorijos skyriaus sekretoriumi. Ta- 
čiau greit išvyko į Belgiją kaip „Lietuvos aido“ ko- 
respondentas. Beje, periodinėje spaudoje V. Trumpa pra- 
dėjo bendradarbiauti dar būdamas gimnazistas. 1939 m. 
įstojo į Lietuvos žurnalistų sąjungą. Šliejosi prie tautinin- 
kų oficialiosios spaudos. Tačiau jau ir tuomet laikėsi 
kontroversiškų pažiūrų. Domėjosi politika ir Lietuvos 
respublikos raida. Susirūpinęs valstybės tobulinimu, šiems 
savo įsitikinimams filosofinio pagrindo ieškojo įvairiose 
Vakarų teorijose. Ir nesurado, nes iš mažens buvo brendęs 
kaip liberalas ir tos teorijos ėmė kirstis su jo nuostatomis. 

Vaikystėje didžiausiu autoritetu laikė tėvą, kuris skai- 
tė liberalinį „Lietuvos ūkininką“ ir su vaikais bei kai- 
mynais mieliau kalbėdavosi apie gamtos dėsnius, negu 
apie religinę pasaulio sampratą. Gimnazijoje gaudavo 
pažangų žurnalą „Kultūra“. Todėl brendo, kaip pats sa- 
kosi, „žmogus be Dievo“. Jaunas gimnazistas džiaugėsi 
liaudininkų ir socialdemokratų pergale per 1926 m. sei- 
mo rinkimus, skaudžiai išgyveno valstybės perversmą. 

Gilindamas studijas Paryžiuje, žavėjosi populiariu 
liaudies fronto sąjūdžiu, įtaigiais prancuzų socialistų ly- 
derio Leono Bliumo vedamaisiais laikraštyje „Le po- 
pulaire“. V. Trumpa prisimena: „Dėl to net buvau įskųs- 
tas ir turėjau aiškintis Švietimo ministerijoje, iš kurios 
gaudavau stipendiją“. Nuo Lietuvos oficialiosios spaudos 
neatsiribojo, tačiau, kaip pats sakosi, liko „daugiau ar 
mažiau nepriklausomu žmogumi su aiškiomis simpatijo- 
mis į kairę“. 

Vokietijai okupavus Belgiją, 1940 m. liepos mėnesį 
V. Trumpa grįžo į Kauną. 1939— 1940 m. įvykiai, es- 
mingai palietę Lietuvą, jo, kaip pats sakosi, „taip baisiai 

nesukrėtė“, ypač todėl, kad šalis atgavo Vilnių. „Man 
tada atrodė ir dabar tebeatrodo,-— rašo V. Trumpa,— 
kad Lietuva be Vilniaus ir be Klaipėdos nėra Lietuva, 
kad tiesiog likimas ją šaukia įsitvirtinti tuose abiejuose 
kraštuose“ (Trumpa V. Žmogus be Dievo. Autobiografi- 
niai škicai //Metmenys. 1987. Nr. 53.P.142). Politinis cre- 
do „Ne režimas formuoja tautą, bet tauta kuria režimą“ 
ligi šiol motyvuoja V. Trumpos ryšius su mūsų nūdie- 
niu kraštu. 

V. Trumpa daug rašė ir teberašo kaip žurnalistas ir 
publicistas, tačiau visur matyti, kad yra profesionalus 
istorikas. Jis dažnai prisimena, kad daugiausia istorijos 
mokėsi iš I. Jonyno ir L. Karsavino, ypač šaltinių kritikos 
ir istorijos teorijos. Profesorius L. Karsavinas kartodavęs, 
kad istorikas turi būti bent kiek skeptikas, o pats toks ir 
buvo, visada šiek tiek abejodavo ir „didvyrių didvyriškumu, 
ir šventųjų šventumu“. „Studijuojant istoriją, — rašo 
V. Trumpa,— ir ypač klausantis Leono Karsavino paskaitų 
apie istorijos teoriją ir filosofiją, man visados knietėjo klau- 
simas, kas yra istorijos kaip tam tikro proceso, ir istorijos 
kaip mokslo pirminis objektas“. Tuo klausimu jis univer- 
siteto leidinyje „Eranus“ 1938 m. paskelbė straipsnį, 
kuriame dėstė savo credo apie du pasaulius — gamtos ir 
žmogaus. Anot V. Trumpos, „gamtos pasaulyje viešpatauja 
medžiaga, kuri yra virš laiko, arba amžina. Niekas "ne- . 
galėtų pasakyti, nei kada tas pasaulis prasidėjo, nei ka- 
da jis pasibaigs. Tuo tarpu žmogaus. pasaulis prasidėjo 
laike ir laike pasibaigs. To mažojo pasaulio kūrėjas yra 
žmogus ir tiktai žmogus su savo visomis galiomis. Dėl to tą 
pasaulį galima vadinti taip pat dvasiniu arba kultūros pa- 
sauliu. Kadangi jis surištas su laiku, jis turi savo praeitį, da- 

bartį ir ateitį. To pasaulio praeitis ir yra vienintelis istorikų 
ir kitų kultūros tyrinėtojų objektas“ (Trumpa V. Žmogus 
be Dievo. P. 136— 137). Kaip istorikas V. Trumpa ėmė 
bendradarbiauti taip pat „Lietuvos praeityje“, „Židinyje“, 
rašė straipsnius, recenzijas. 

Pirmaisiais Tarybų valdžios metais mokytojavo Kauno 
VI gimnazijoje. Užėjus hitlerinei okupacijai, savo gabų 
mokinį prisiminė I. Jonynas ir pasiūlė Vilniaus univer- 
siteto Humanitarinių mokslų fakulteto tarybai išrinkti 
vyresniuoju asistentu. Šias pareigas V. Trumpa ėmė eiti 
nuo 1941 m. lapkričio 1 d. Iš pradžių skaitė kursą „Lie- 
tuva XVIII ir XIX a. sandūroje“, paskui — „XIX a. 
Lietuvos istorijos metmenys“. 1943 m. okupantams už- 
darius universitetą, dirbo Vilniaus miesto archyve. 

Karui baigiantis atsidūręs Vakarų Vokietijoje, steigė 
lietuvių gimnaziją Miunchene, jai vadovavo. 1949 m. per- 
sikėlė į JAV, studijavo Kalifornijos universitete, susi- 
domėjo Amerikos reagavimu į Napoleono kontinentinės 
sistemos politiką. Mokėdamas daug kalbų -—— lietuvių, ru- 
sų, lenkų, vokiečių, prancūzų, anglų, lotynų, esperanto — 
gavo darbo Kongreso bibliotekoje Vašingtone ir čia iš- 
tarnavo 28 metus. 1982 m. iš Vašingtono grįžo į Kali- 
forniją, apsigyveno Santa Monikoje šalia Los Anželo. 

Dalyvaudamas lietuvių išeivijos visuomeniniame gy- 
venime, laikosi bene kairiausio liberalinio jos sparno. Savo 
veiklą visų pirma sieja su Santaros-Šviesos federacija, 
bendradarbiauja jos žurnale „Metmenys“, mėnraštyje 
„Akiračiai“. Daugiausia rašo konkrečiomis pilietinės ir 
kultūros istorijos temomis, ypač apie carizmą ir lietuvių 
kultūrą, nacionalinį judėjimą, liberalizmo ištakas. Įdomūs 
jo straipsniai apie S. Daukantą, M. Valančių, Vaižgantą, 

V. Krėvę-Mickevičių, L. Karsaviną. Aptikęs Pensilvani- 
jos universiteto bibliotekoje, Jurgio Šaulio archyve, ne- 
žinomų V. Kapsuko laiškų, parašė straipsnį „Iš Vinco 
Kapsuko revoliucinės ir kultūrinės veiklos 1903— 1911 m.“ 
Deja, kituose straipsniuose autoriui teko tenkintis lite- 
ratura bei skelbtais šaltiniais, — reikalingi archyvai yra 
šiapus Atlanto. 

V. Trumpa priklauso prie tų lietuvių išeivijos isto- 
rikų, kurie domisi dabartine mūsų istoriografija, nuo- 
lat recenzuoja ir užjūrio skaitytojams pristato Vilniuje 
išleidžiamas istorikų knygas ir reikšmingiausius straips- 
nius. Žinoma, būtų galima ginčytis dėl jo istoriosofinių 
pažiūrų, kurioms yra padarę įtakos prieškariniai Lietuvos 
istorikai ir Vakarų istoriografija, tačiau V. Trumpai 
niekad nestinga istoriko profesionalumo ir originalių 
minčių. 

Stambiausia ir reikšmingiausia V. Trumpos studija 
yra „Napoleonas— Baltija — Amerika“, išleista Čikagoje 
1973 m. Ši knyga — keleto dešimtmečių tyrinėjimų re- 
zultatas. Pradėjęs dirbti Kongreso bibliotekoje, galėdamas 
lengvai gauti reikiamos literatūros bei šaltinių publika- 
cijų, autorius gausiai panaudojo vertingiausius prancūzų, 
amerikiečių, vokiečių istorikų veikalus, ypač naujuosius, 
kurie mūsų istoriografijoje beveik arba ir visiškai nepa- 
stebėti. Rėmėsi taip pat tarybinių istorikų — J. Tarlės, 
L. Beskrovno, V. Bolchovitinovo darbais, bibliotekos 
rankraščių skyriuje ir vietos Nacionaliniame archyve ap- 
tiktais JAV prezidentų, įžymių politinių veikėjų rankraš- 
čiais, konsulų, prekybos agentų pranešimais iš Peterburgo, 
Rygos, Hamburgo, Kopenhagos, Stokholmo, Geteborgo. 

Lietuvą Napoleono laikais geriausiai pažįstame iš Bro- 

niaus Dundulio darbų. Juose rašoma apie karo veiksmus, 
okupacinį režimą, bajorijos poziciją ir pasipriešinimą 
okupantams. Beje, B. Dundulis su V. Trumpa kartu studi- 
javo Paryžiuje. V. Trumpos knyga geografiniu akiračiu 
gerokai platesnė, autoriaus dėmesys nukreiptas į Prancū- 
zijos politinę ir Amerikos ekonominę ekspansiją Balti- 
jos baseino šalyse. Lietuva knygoje minima nedažnai, 
tačiau į visus įvykius žiūrima lyg iš jos gyventojų, susi- 
rūpinusių geopolitine konjunktūra, pastogės. 

Napoleono 1806 m. lapkričio 21 d. dekretas dėl Di- 
džiosios Britanijos salų blokados, padėjęs pagrindą va- 
dinamajai kontinentinės blokados sistemai, susidūrė su 
Skandinavijos valstybių ir Rusijos interesais. Susidarė 
didelė šios blokados spraga, naudinga Didžiajai Britanijai. 
Kai po Tilžės taikos Aleksandras I atsidūrė Didžiosios 
Britanijos priešų pusėje ir pasiskelbė neutraliųjų šalių 
gynėju, Baltijos baseine atsirado ekonominis vakuumas, 
kuriuo suskubo pasinaudoti neutraliosios Jungtinės Ame- 
rikos Valstijos, potencialus Didžiosios Britanijos priešas. 
V. Trumpa apie pusę savo knygos skiria Amerikos ir 
Baltijos šalių ekonominiams santykiams ligi 1812 m., 
JAV ekonominiam skverbimuisi, kuris pakenkė visai Na- 
poleono politikai Šiaurės ir Rytų Europoje. Ekonominės 
suinteresuotų šalių politikos šiame regione istorija — 
V. Trumpos veikalo esmė. Knygoje nemažai puslapių, kur 
rašoma apie JAV suinteresuotumą pasinaudoti Rygos uos- 
tu, kuris aptarnavo ir Lietuvą, apie konsulato steigimą 
šiame mieste. Knyga baigiama skyriumi „Napoleonas ir 
lietuviai“, kuriame keliama lietuvių tautos sampratos Va- 
karų Europoje problema, gvildenama mintis, kad pati 
„lietuviška sąmonė tuo metu jau buvo pradėjusi žiestis“. 

V. Trumpos studija yra profesionali ir originali. Išei- 
vių spaudoje buvo apgailestaujama, kad ji parašytu lietu- 
viškai, nes „mūsų skaitytojų tarpe rasis labai mažai, kurie 
šia tema interesuotųsi, ir dar mažiau, kurie galėtų šią 
knygą tinkamai įvertinti“ (Gerulaitis L. Istorija platesniu 
žvilgsniu//Metmenys. 1974. Nr. 27. P. 188). 

V. Trumpa, rašydamas savo veikalą, o leidėjai, jį 
leisdami, vargu ar tikėjosi, kad jis bus išspausdintas Lie- 
tuvoje ir visai atliks mokslo funkciją ta kalba, kuria yra 
parašytas. Gal ir istorikas lengviau neš išeivio dalią, ma- 
tydamas, kad jo intelektualinės kūrybos vaisius reikalingas 
Tėvynei. 


Vytautas Merkys 

ĮZANGINĖS PASTABOS 


Gal būt, ilgoji žmogaus kelionė neprasidėjo nuo 
Baltijos krantų. kaip ją vaizdavosi danų rašytojas 
Johanas Vilhelmas Jensenas. Tačiau Baltija su savo 
gintaru, vikingų ir normanų žygiais ir medžio bei ka- 
napių prekyba ne kartą buvo pasaulio dėmesio centre. 
Prekybos atžvilgiu ypač įdomus buvo paskutinis 
XVIII a. ketvirtis ir pirmasis XIX a. dešimtmetis. 
Amerikos revoliucija ir nepriklausomybės karai smarkiai 
iškėlė Baltijos prekybos reikšmę ir iš tos prekybos pa- 
clarė tikrai pasaulinę problemą, o Napoleono pastangos 
integruoti cisą Europos žemyną sustiprino Baltijos lais- 
vės ir nepriklausomumo idėją, kuri čia visados buvo 
gyca. 

Sekančiuose puslapiuose bandysime pasekti šią 
dramą, kuri ligi siol istorikų buvo lyg truputį apleista. 
Tos dramos pagrindinis veikėjas buvo Napoleonas. už- 
tat suprantama jos gana didelė įtampa. Amerikai joje 
teko lyg kokio deėus ex machina vaidmuo. Kaip staiga 
ir beveik netikėtai ji toje dramoje pasirodė, taip lygiai 
staiga ir netikėtai pranyko. Dramos vieta — Baltijos jū- 
ra ir jos limitrofiniai kraštai. Vadinsime tai tiesiog Bal- 
tija, nors tuo metu buvo populiarus ir Siaurės valsty- 
bių pavadinimas. Kadangi pati problema labai šakota, 
— kaip vietos. taip ir laiko prasme. — bandysime prie 
jos prieiti istorinės sintezės keliu. 


Pirmoji mintis rašyti šią istoriją atsirado seniai. 
Savo laiku studijuodamas Paryžiuje, turėjau progos 
susipažinti su Napoleono konsulų Karaliaučiuje ir Klai- 
pėdoje pranešimais iš 1808 - 1812 m., kurie buvo sau- 
gojami Užsienio reikalų ministerijos archyve. Tie pra- 
nešimai buvo gyvas liudininkas, kaip Napoleono kon- 
tinentalinė sistema veikė Baltijoje. 

Vėliau, gyvenant Vašingtone, teko peržvelgti 
JAV konsulų, prekybinių agentų bei kitų konsularinių 
ir diplomatinių asmenų Hamburge, Kopenhagoje, Gio- 
teburge, Petrapilyje ir kitur pranešimus, esančius Vals- 
tybiniame archyve (National Archives). Teko peržiūrėti 
ir Kongreso bibliotekos Rankraščių skyriuje saugoja- 
mus JAV prezidentų ir įtakingų asmenų rankraščius. 
Iš tų pranešimų ir laiškų paaiškėjo, kodėl Napoleono 
Europos žemyno sistema suklupo kaip tik ties Baltija 
ir kokį čia vaidmenį suvaidino, rodos, tokia tolima 
Amerika. Šiaurės Atlanto ašis tada, berods, veikė tiks- 
liau ir geriau negu šiandien. 

Taip atsirado ši istorija. Vienas jos skyrius — apie 
pastangas įsteigti Rygoje JAV konsulatą — gal kiek 
neproporcingai ištęstas, o kitas — apie Napoleoną ir 
lietuvius — tik netiesiogiai derinasi su bendrąja tema. 

Leonardui Dambriūnui ir Kostui Ostrauskui dėkoju 
už rankraščio peržiūrėjimą ir kalbinius bei kitokius 
patarimus. Tikrinius vardus rašydamas pasilieku prie 
fonetinės rašybos, kaip ligi šiol daroma Lietuvoje, nors 
pastaruoju metu prasidėjo sąjūdis už kilminę rašybą. 

Rankraštiniams šaltiniams vartojamos santrumpos: 
NA — National Archives, Washington, D.C.; 
LC Mss. — Library of Congress, Manuscript 
Division. 
Abejų šių įstaigų tarnautojams autorius dėkoja už 
jo darbo palengvinimą. 


I. NAPOLEONAS — LECENDA IR TIKROVĖ 


Napoleonas yra tapęs legenda. Legendos nesens- 
ta ir nesikeičia. Jos priklauso kažkokiai aukštesnei re- 
alybei, visiškai nesurištai su laiku ir mažai tesurištai 
su vieta. Napoleonas irgi yra tapęs kažkokia aukštes- 
ne realybe, nugalėjusia laiką ir vietą. Dėl to kažkaip 
keistai skamba ir Napoleono dvišimtmetinė gimimo su- 
kaktis. Minėti, paprastai, prasminga tik tai, kas tik 
savo laiku buvo reikšminga, bet kas vėliau apsinešė 
laiko dulkėmis ir buvo pamiršta. Napoleonas niekados 
nebuvo pamirštas. Surišimas jo su laiku būtų lyg jo di- 
dybės mažinimas... Niekas nemini didžiųjų religijos 
kūrėjų sukakčių. Nors Napoleonas nesukūrė religijos, 
bet legenda yra kažkur arti religinio reiškinio. Gal 
būt, dėl to dvišimtmetinė Napoleono gimimo sukaktis 
1969 m. praėjo gana blankiai, net ir pačioje Prancūzi- 
joje, pasitraukus generolui, kuris buvo mėginęs atgai- 
vinti la grandeur francaise. Niekados Prancūzija ne- 
pasiekė tokios didybės, kaip Napoleono laikais. 

Be abejo, Napoleonas yra viena didžiausių istori- 
nių asmenybių. Aleksandras Makedonietis ir Cezaris, 
su kuriais jis dažnai lyginamas, nė iš tolo jo neprilygsta. 
Getė, kuris asmeniškai turėjo progos porą kartų su juo 

susitikti, bet nebuvo jo entuziastingas gerbejas, pava- 
dino Napoleoną istorijos kompendiumu arba santrauka. 
Iš tikrųjų Napoleono asmenyje atsispindėjo ne tik pra- 
eitis, bet jis gerokai pakeitė ir visą ateities istorijos 
kursą. Dėl to tam tikra prasme Napoleoną galima pa- 
vadinti laiko kompendiumu arba santrauka. Istorinės 
asmenybės didumas ir matuojamas tuo, kaip tobulai 
ji sukoncentruoja savyje praeities, dabarties ir ateities 
laiką. 

Užtatai beveik juokingai atrodo, kai toks rimtas 
napoleonikos tyrinėtojas, kaip rusų akademikas Euge- 
nijus Tarlė savo paskutinio karo metu išleistame veika- 
le apie Napoleoną bando neva moksliškai atremti Hit- 
lerio ir jo propagandistų pastangas lyginti pastarąjį 
su Napoleonu. Daug kas svajojo būti Napoleonu. .. 

Kad Napoleono didybę ne visi pripažino, tiek jam 
gyvam esant, tiek ir po jo mirties, tur būt, nereikia 
ir sakyti. Jis buvo labai kontroversinė figūra. Plačiai 
paplitęs anekdotas apie vieną jo gerbėją prefektą, ku- 
ris pasakė: Dievas sutvėrė Napoleoną ir nuėjo pailsė- 
ti; daugiau Jam nebebuvo kas veikti. Kitas, priešingai 
nusiteikęs prefektas, atsakė: Kaip gaila, kad Dievas 
nenuėjo poilsio anksčiau. 

Iš tikrųjų vieni Napoleoną pusdieviu laikė ir jam 
meldėsi. kaip anie Galicijos ir Žemaitijos mužikai,! 
o švedų karalius Gustavas IV Adolfas laikė jį apokalip- 


1 Vieną tokią maldą yra išvertęs Napoleono konsulas Klaipė- 
doje ir pasiuntęs į Paryžių. 

tine bestija, kurią reikia visomis priemonėmis ir kaip 
galima greičiau sunaikinti. Neliko jam skolingas ir Na- 
poleonas, išvadinęs karalių didžiausiu kvailiu, o tai ir 
nebuvo toli nuo teisybės. Vieniems Napoleonas buvo 
laisvės nešėjas ir išsilaisvinimo viltis, kitiems — negai- 
lestingas despotas. Buvo sukurta ištisa propagandinė 
literatūra ir menas prieš Napoleoną, ypač Anglijoje. 
Jis buvo laikomas naujųjų laikų Atila. Napoleonas buvo 
Anglijos mirtinas priešas, tad nereikia stebėtis tokios 
literatūros ir meno atsiradimu. 

Atšakiau stovėję ir labiau demokratiškai nusiteikę 
amerikiečiai — J. Adamsas, T. Džefersonas ar J. Me- 
disonas, nematė didelio skirtumo tarp Napoleono ir to 
meto Anglijos politikos vairuotojų, ir vienus ir kitus 
vadindami tironais ir jūrų plėšikais. Užtat Amerikai 
taip lengva buvo išlaikyti neutralumą, kol britai nepa- 
lietė indėnų reikalų ir neišprovokavo 1812 m. karo. 
Džefersonas laikė tiesiog egzistencine likimo bausme, 
kad pasauliui teko gyventi šių dvejų plėšikų ir piratų 
gaujų siautėjimo gadynėje. Privačioje korespondenci- 
joje ir jie bevelijo geriau vartoti Bonaparto, o ne Na- 
poleono vardą. 

Nevienodai Napoleoną vertino istorikai ir rašto 
žmonės. Jam gyvam tebesant ir tuojau po jo mirties 
didžiausi jo priešai buvo visokie monarchistai, burbo- 
nininkai, tremtiniai aristokratai, ortodoksiški katalikai. 
Nepaisydami imperatoriaus karūnos, jie laikė Napoleo- 
ną visų blogybių gimdytojos revoliucijos išpera ir se- 
nųjų monarchijų bei senojo režimo griovėju. Vėliau 

kortos pasikeitė. Tie patys dešinieji vis labiau ėmė 
žiesti ir puoselėti Napoleono kultą ir legendą, o ar- 
šiausiais jo kritikais pasidarė visokie revoliucininkai, 
liaudininkai, kairieji. Prieš II Pasaulinį karą, liaudies 
frontų klestėjimo metu, Sorbonoje labai mažai ką gero 
tekdavo išgirsti apie Napoleoną. 

Didžiausias nesutarimas dėl Napoleono kyla ne 
tiek dėl jo bendrosios filosofijos ir valdymo būdo, kiek 
dėl jo genijaus šakotumo ir neaprėpiamumo. Sunku, 
pavyzdžiui, įsivaizduoti pilną Napoleono biografiją. 
Organizuojami specialūs tęstiniai leidiniai napoleonikai 
skelbti, specialios komisijos dokumentams leisti. O tų 
dokumentų dar tik labai maža dalis tėra paskelbta, 
nors jų tomų skaičius siekia ne šimtus, bet tūkstančius. 

Truputį keistai skamba Rusijos prekybos ministerio 
Rumiancevo tvirtinimas, kad prekybos reikaluose Napo- 
leonas buvo vėjavaikis ir nerimtas, arba Džefersono ir 
Medisono nuolat kartojamas kaltinimas, kad tuose reika- 
luose jis buvo visiškas ignorantas. Bet būta tame ir tie- 
sos, prisimenant su kokiu įnirtimu jis stengėsi palaužti 
britų prekybinį viešpatavimą jūrose ir Europos žemyne. 
Arba su kokiu uolumu jis skelbė tiesiog kryžiaus karą 
prieš cukraus, kavos ir kitų kolonijinių prekių vartojimą. 
Siuo atžvilgiu jis nenorėjo pripažinti jokių neutraliųjų 
teisių ir nepaliko pasauliui kito pasirinkimo, kaip tik 
arba su juo arba su Anglija. Iš čia ir ta tariamoji jo 
ignorancija. Nors iš tikrųjų niekas taip labai nesirūpino 
Prancūzijos prekyba ir pramone, kaip Napoleonas. 
Aleksandro I dekretą, pagal kurį buvo uždrausta įvež- 

ti į Rusiją Prancūzijos šilką, vyną ir kitas prabangos 
prekes, jis laikė tiesiog antausiu sau ir tuojau pat pra- 
dėjo ruoštis karui su Rusija. 


Dažniausiai apie Napoleoną kalbama kaip apie 
genialų, jeigu ne patį genialiausią karo vadą. Ir tai 
tiesa. Tačiau Napoleonui nebuvo nieko svetima — nei 
ydos, nei nuodėmės. Tik vieno dalyko jis nelabai teno- 
rėjo prisipažinti — tai savo klaidų. Nelabai jis tesupyko 
ant garsaus savo policijos viršininko Fušė, kai šis Engie- 
no kunigaikščio pagrobimą ir nužudymą pavadino nu- 
sikaltimu. Daug daugiau jį įskaudino to paties Fušė 
pasakymas, kad tai buvo daug blogiau negu prasikal- 
timas, kad tai buvusi klaida. Deja, ne tik Napoleonas, 
bet ir aplamai istorijos ir politikos vertintojai lengviau 
atleidžia nusikaltimus negu klaidas. 


Šalia didžiųjų sprendimų, nuo kurių priklausė vi- 
sos jo imperijos, o kartais ir pasaulio likimas, Napoleo- 
nas neretai parodydavo labai gerą nuovoką ir mažuose 
dalykuose. Gal jis kiek ir pataikaudamas CGetei pasisa- 
kė, kad jo Die Leiden des įjungen Werther (Jaunojo 
Verterio kančios) skaitęs net septynius kartus, bet jis 
tikrai galėjo sumaniai vesti diskusijas apie Voltero 
Mahomet (Mahometas Pranašas), kuris tuomet buvo 
statomas Vokietijos teatruose. Įdomus jo pokalbis su 
garsiu astronomu ir matematikų Laplasu. Šiam išdės- 
čius savo kosmogonijos teoriją, Napoleonas labai taik- 
liai pastebėjo: Bet, pone, aš nematau Dievo jūsų sis- 
temoje. 

Nepaprasta jo atmintis neleido jam pamiršti nei 
menkiausios problemos, nei kartą matyto veido ar per- 
skaitytos eilutės. Svarbesnius dekretus ir laiškus jis 
pats diktuodavo, pats redaguodavo ir savo armijos 
biuletenius, kurių ne vienas yra tikras minties ir vizijos 
šedevras. Lenkai gerokai nustebo Drezdene, kai, jiems 
negalint susitarti, Napoleonas pats padiktavo Tilžėje 
sukurtos Varšuvos kunigaikštijos konstituciją. Nustebi- 
no jis ir prancūzų abejų teisių Žinovus, pacituodamas 
ištisus Justinijono kodekso paragrafus. Beje, Napoleono 
kodeksas buvo pati geriausia Didžiosios prancūzų re- 
voliucijos idėjų eksportinė prekė. 

Skaitant Napoleono laiškus, kurie dar ne visi yra 
paskelbti, krenta į akis nepaprasta jo interesų ir stiliaus 
amplitudė. Šalia meilės laiškų su tūkstančiu ir vienu 
pabučiavimu, užtinkame ir nuogai realius, kartais net 
grubokus, politiniųs laiškus. Gerokai jis išbarė savo bro- 
lį Žozefą, tada dar Neapolio karalių, kad šis per daug 
metafiziškai tvarkė savo karalijos finansus. Interesų 
platumu iš valstybės vyrų su Napoleonu galėtų lygin- 
tis gal tik Džefersonas. 

Kaip minėjome, vieniems Napoleonas buvo negai- 
lestingas despotas, kitiems — laisvės viltis. Ir šiuo atve- 
ju ir vieni ir kiti buvo teisūs. Niekas nesukūrė tokio 
puošnaus dvaro, niekas neprigamino tiek visokių kara- 
lių, kunigaikščių, princų ir kitų tituluotų didikų, nie- 
kas neiškėlė taip aukštai savo asmens kulto, kaip Na- 
poleonas. Tačiau, iš antros pusės, kur jis nežygiavo, 
visur naikino socialinius skirtumus, visur skelbė laisvės 

ir lygybės principus. Skirdamas savo brolius svetimiems 
kraštams valdyti, jis patardavo ypač kreipti dėmesį į 
mažo žmogaus interesus. Sukūręs Varšuvos kunigaikš- 
tiją, jis pareiškė Taleiranui: ,,Panaikinau Lenkijoje nuo 
amžių viešpatavusią baudžiavą, ir tai yra pats gra- 
žiausias mano laimėjimų lauras“. Tuo ir mūsų Suvalkija 
pasinaudojo. Nedaug klydo J. A. Šaptalis, jo vidaus 
reikalų ministeris, sakydamas, kad ir prie Šprės, Vyslos, 
Priegliaus ir Nemuno būdamas, Napoleonas rūpinosi 
visais savo imperijos reikalais. Net lankydamasis ka- 
reivio palapinėje, pastatytoje snieguotoje Lietuvoje, 
užmesdavo žvilgsnį į šiaudinę pastogę ar vertelgos 
cechą Prancūzijoje. 


Napoleonas buvo diktatorius, bet toli gražu ne 
pats žiauriausias. Nebuvo prie jo nei koncentracijos 
stovyklų, beveik nebuvo ir politinių kalinių. Net karo 
belaisvius jis bevelijo geriau įjungti į savo armiją ly- 
giomis teisėmis. Tiesa, dėl Engieno kunigaikščio pa- 
grobimo ir nužudymo prieš jį buvo sukelta didesnė 
audra, negu už ketvirtį milijono Didžiosios revoliuci- 
jos aukų. Toks jau keistas kartais būna istorijos mūzos 
Klio teismas. O tokiam Šatobrianui ir Madame de 
Staėl Napoleonas leido gana laisvai prieš jį veikti ir 
rašyti. 

Būtų, žinoma, neįmanoma Napoleoną palyginti 
su kitais didžiaisiais žmonijos vyrais. Bet viena yrą ne- 
abejotinai tikra: Kūrėjas jį apdovanojo nepaprastomis 
proto galiomis ir genijumi. Šia prasme jis toli prašoko 

vienos tautos ir vieno istorinio momento ribas. Mūsų 
čia pateikiama istorija yra šiokia tokia iliustracija, kaip 
veikė Napoleonas ir jo didžioji imperija. 


II: TILŽĖ — LAIMINGIAUSIAS MOMENTAS 


Sėdėdamas Šv. Elenos saloje ir turėdamas apsčiai 
laiko apsvarstyti savo be galo turtingą ir istoriškai 
svarbų gyvenimą, Napoleonas prisipažino, kad laimin- 
giausias jo gyvenimo momentas buvo Tilžė. Tilžėje 
1807 m. birželio 24 d. susitiko visiškai nežinomos kor- 
sikietiškos šeimos iškilėlis, prancūzų imperatorius Na- 
poleonas I ir senos Romanovų dinastijos visų Rusijų 
caras Aleksandras I. Nors po visiškos Fridlando (dabar 
Pravdinsko) pergalės Napoleonas turėjo teisės jaustis 
kaip nugalėtojas, tačiau jis stengėsi to visiškai nepa- 
rodyti. Ne tik dėl to, kad vos tik prieš keletą mėnesių 
ties Yluva (dabar Bagrationovsku) jis vos neprakišo 
savo pirmojo mūšio ir išmoko vertinti rusų kareivį, bet 
svarbiausia dėl to, kad Napoleonas pralaimėjusiame 
geriau norėjo matyti savo eventualų sąjungininką, negu 
amžiną priešą. Bent iki to laiko jis nemėgo savo su- 
muštiems priešams taikinti vae victis principo. Tai buvo 
labai išmintinga politika, ypač turint galvoje, kad pa- 
grindinis Prancūzijos priešas — Didžioji Britanija — 
dar nebuvo nugalėtas. Tilžės pasisekimas, matyti, ge- 
rokai šovė Napoleonui į galvą, jog toliau jau jis nebe- 
rado reikalo laikytis šios išmintingos politikos. Jo poli- 

tika Prūsijos ir Švedijos atžvilgiu liudijo, kad tariamai 
turėdamas didįjį sąjungininką Aleksandrą I savo pusė- 
je, jis visiškai nesiskaitė su eventualiais mažesniais są- 
jungininkais. Tai buvo bene didžiausia Napoleono 
klaida, nulėmusi jo galutiną pralaimėjimą. 

Nors ir paskubomis, prancūzų inžinieriai pastatė 
puošnų plaustą Nemune, ant kurio abu imperatoriai 
pirmą kartą susitiko. ,, Aš būsiu jūsų dešinė ranka ko- 
voje prieš Angliją“, neva pasakęs jaunasis caras, tur 
būt, gražesne prancūzų kalba, negu paties Napoleono. 
„Tokiu būdu visos problemos išsisprendžia ir yra taika“, 
atsakęs Napoleonas truputį keista esamojo laiko forma. 

To vieno Napoleonui ir tetrūko, kad kontinentali- 
nė sistema, pats mėgiamiausias jo kūrinys, dabar iš 
tikrųjų pavirstų kūnu. Užtat visus kitus reikalus, jau 
nebe ant plausto, bet pačioje Tilžėje, jis sprendė labai 
lengvai. Savo adjutantams jis pavedė sulopyti reikalus 
su lietuvių delegacija. Nors dar tik jaunas generolas 
būdamas, Napoleonas buvo pasižadėjęs padėti Lenki- 
jai išsilaisvinti ir jos vardu skelbė 1806-1807 m. karą, 
jis labai gerai suprato, kad negalėjo būti nei kalbos 
apie Aleksandro I pagalbą jo kare su Anglija, jeigu 
bent vienu žodžiu bus užsimintas Lenkijos atstatymas. 
Ir apie tai nebuvo užsiminta. Tik apkarpius Prūsijos 
okupuotas Lenkijos ir Lietuvos dalis buvo sudaryta 
Varšuvos kunigaikštija, kurią Napoleonas siūlė Alek- 
sandrui I, tuo manydamas įvaryti pleištą į Rusijos - 
Prūsijos santykius ir pasunkinti pačią Lenkijos atstaty- 
mo problemą pačioje Rusijos imperijoje. Aleksandras 

I mandagiai atsisakė, iš savo pusės pasiūlydamas Var- 
šuvos kunigaikštiją kokiam nors alkanam Napoleono 
broliui ar svainiui, kurių buvo tiek daug. Šiuo atveju 
kandidatas buvo jaunėlis Jeronimas. Nesutiko su tuo 
Napoleonas, paskirdamas Varšuvos kunigaikštijai savo 
gubernatorių ir tik pasilikdamas ją savo įtakos sferoje. 

Tuo tarpu kažkur toliau už Nemuno Prūsijos ka- 
rališkoji pora veltui laukė pasimatymo su Napoleonu. 
Kai Aleksandras I, kuris nebuvo abejingas karalienės 
Liuizos žavumui, bandė įtikinti Napoleoną, kad jis 
būtų nuolaidesnis Prūsijos karaliui ir sutiktų kartu su 
juo pasišnekėti, Napoleonas su jam būdingu cinizmu 
tik pajuokavo: „Dviese daug kartų esu gulėjęs, bet 
trise niekados.“ Nežinia, kokį iš tikrųjų įspūdį padarė 
gražioji Liuiza, kai pagaliau tėte-4-tėte pasimatymas 
įvyko, bet Napoleonas rado reikalą pasiteisinti tuome- 
tinei savo žmonai Žozefinai, kad karalienės žavumas 
nutekėjo nuo jo, kaip nuo žąsies vanduo. Po kelerių 
metų Prūsija smarkiai atsikeršijo Napoleonui už tą pa- 
niekinimą, kurį ji patyrė jos pačios Tilžėje. 

Laimingas jautėsi Napoleonas Tilžėje ir dėl to, 
kad pagaliau Europos žemyne įsiviešpatavo taika, ku- 
rios jis visą laiką troško, ir kad dabar jis galės grįžti 
prie savo imperijos vidaus problemų, kurių jau nebe- 
buvo galima atidėlioti. Negalėjo savo likimu skųstis ir 
Aleksandras I, kuris po tokio skaudaus pralaimėjimo 
ties Fridlandu nieko neprarado, o tik dar prisijungė 
prie savo imperijos geroką Balstogės trikampį, gavo 
laisvas rankas Suomijoje ir iš dalies Balkanuose, išsky- 

rus Konstantinopolį, į kurį dabar jau pats Napoleonas 
slapta ugdė savo pretenzijas. Bet ne tiek dėl šių ma- 
terialinių laimėjimų turėjo būti caras patenkintas. Jis 
buvo ypač patenkintas, kad jam pasisekė tiesiog suža- 
vėti Napoleoną ir išsikovoti visišką jo pasitikėjimą, ku- 
rio jis visiškai nebuvo vertas. Dar iš Tilžės Aleksandras 
I rašė savo seseriai, kurios rankos vėliau veltui prašė 
Taleiranas Napoleonui, kaip jam buvo tiesiog nemalo- 
nu praleisti ištisas valandas su Napoleonu. Kadangi 
Aleksandro I — Napoleono mezaliansu visados labiau- 
siai nepatenkinta buvo visa moteriškoji Rusijos dvaro 
pusė, ypač senoji motina, Aleksandras I jai atskleidė 
visą paskaptį: Rirera gui rirera le dernier (juoksis, 
kas juoksis paskutinis). 

Bet Napoleonas viso to nežinojo, o šiuo metu ir 
nenorėjo žinoti. Taip išsiilgęs taikos buvo jis pats ir 
jo imperija, ir tokias gražias visos Europos pacifika- 
cijos perspektyvas atidarė Tilžės susitarimas. Vėliau, 
žiūrėdamas 1812 m. akimis, Napoleonas gailėjosi, kad 
tuojau po Fridlando pergalės jis nedavė savo armijoms 
komandos žygiuoti per Nemuną. 1807 m. tokį even- 
tualumą Napoleonas turėjo prieš akis ir stengėsi sude- 
rinti savo galimus veiksmus prieš Rusiją su atitinka- 
mais veiksmais iš Turkijos pusės. Kur toks žygis būtų 
pasibaigęs, šiandien niekas negalėtų pasakyti, bet In- 
dija Napoleono vaizduotėje buvo visiškai ne per toli- 
mas taikinys. 

Ne vienas rusų generolas ir valstybininkas 1807 m. 
vasarą bijojo šio antrojo eventualumo ir po Tilžės pa- 

sijuto, lyg koks sunkus akmuo būtų nusiritęs nuo jų 
krūtinės. Jūrų ministeris admirolas Čičagovas rašė tuo- 
jau po Tilžės pasitarimų, kad paskutiniu metu jam atsi- 
tiko du geri dalykai: pirmas — žmona pagimdžiusi sūnų, 
o antras — pasibaigęs karas, kuris galėjo atnešti Rusijai 
baisiausias nelaimes. 

Žinoma, buvo daug ir karo tęsimo šalininkų, ku- 
rie jautėsi ypač nepatenkinti staigia Aleksandro I — 
Napoleono draugyste, tik šiuo metu jie viešai šio savo 
nepasitenkinimo nedrįso reikšti. Proangliškoji partija 
Rusijoje visados buvo labai stipri, tik šiuo metu ji ty- 
lėjo ir laukė. Garsiausias tos partijos ruporas buvo il- 
gametis ambasadorius Londone, o dabar ten pat po- 
litinis emigrantas grafas Voroncovas. Savo filosofiją, 
su kuria labai mielai sutiko ir Anglijos karalius, jis 
išreiškė labai paprastai: geras rusas privalo būti ir ge- 
ras anglas, ir atvirkščiai. Šiuo metu jis staiga pasidarė 
turbūt, geresniu anglu negu rusu, nors vaidino labai 
didelį Rusijos patriotą. Savo sūnui jis dėstė, kad kaip 
Petras Didysis po Narvos pralaimėjimo nepasidavė 
Švedijos karaliui Karoliui XII, taip ir Aleksandras I 
neturėjo pasiduoti ,„Buonapartei“ po Fridlando pralai- 
mėjimo. Gėda, esą, prašyti taikos, prakišus vos tik 
vieną mūšį. Tai kas, išvedžiojo toliau Londone besėdįs 
išmintingasis ambasadorius savo sūnui, kad į Napoleo- 
no pusę būtų persimetę „keletas pakvaišusių lietuvių“, 
— Mazepa su visais Zaporožės kazokais perėjo į Ka- 
rolio XII pusę, bet tai visiškai nesutrukdė Petro I per- 
galės ties Poltava. Kiek vėliau, jau patyręs apie Tilžės 

sandėrio turinį, Voroncovas skundėsi sūnui, kad iš gė- 
dos jis visiškai nedrįso pasirodyti Londono gatvėse, o 
ir namuose jį kankino nuolatinis skausmas, apmaudas 
ir nusivylimas. 

Bepigu buvo šitaip postringauti Voroncovui sėdint 
Londone. Visiškai kitaip galvojo jo sūnus, kuris pats 
vos išnešė sveiką kailį iš Fridlando kautynių ir visiškai 
nesigėdijo Tilžės sandėrio. Nesigėdijo jo ir admirolas 
Čičagovas, kuris, be abejo, daug geriau orientavosi 
realioje krašto padėtyje, negu emigrantas diplomatas. 

Voroncovas nedrįso tiesiog pulti paties caro ir 
stengėsi visą bėdą dėl Tilžės katastrofos suversti ant 
jo patarėjų, ypač nerusiškos kilmės užsienio reikalų 
ministerio barono Budbergo ir kunigaikščio Čartoris- 
kio, nors pirmasis iš paskutiniųjų priešinosi Tilžės san- 
dėriui, o antrasis niekados neturėjo jokių simpatijų Na- 
poleonui. Nuostabu, kad Voroncovas, sėdėdamas Lon- 
done, visiškai nesiorientavo, kas buvo tikrasis Tilžės 
susitarimo kaltininkas, kad tai buvo kaip tik Didžioji 
Britanija, kuri 1806-1807 m. kare pati nieko nedarė, o 
tik visus kitus kurstė nepasiduoti tam naujųjų laikų 
Atilai. 

Dar prieš Tilžės pasitarimus baronas Budbergas 
labai atvirai išdėstė britų ambasadoriui Leveson-Gau- 
eriui, kas iš tikrųjų privedė prie Tilžės: Didžioji Bri- 
tanija visiškai apleidusi savo sąjungininkus, jiems ne- 
padėdama nei karine pagalba, nei pinigais, nei diver- 
sija Viduržemio jūroje prieš turkus. Ji, tiesa, ruošė 
10.000 ekspedicinį korpusą, kas, žinoma, būtų buvę tik 

lašas jūroje, palyginus su tomis armijomis, kurios tada 
grūmėsi Europos žemyne.! Ir pats caras skundėsi 
tam pačiam ambasadoriui dėl britų neveiklumo Balti- 
jos ir Viduržemio jūrose ir dėl paskolos pažadų ne- 
vykdymo. Ta pačia proga caras tvirtai pasižadėjo, kad 
jis greičiau pasitrauks į Kazanę ar Tobolską, negu su- 
tiks derėtis su ,„Buonaparte“. 

Daugumas tų kaltinimų iš rusų pusės buvo pa- 
grįsti. Vienas geriausių Napoleono laikmečio specialis- 
tų rašė, kad, užuot padėjusi savo sąjungininkams, Di- 
džioji Britanija pasigrobė keletą rusų laivų, išplaukusių 
iš Prancūzijos uostų. O Petrapiliui užprotestavus, įti- 
kinėjo, kad ji turėjusi teisės taip pasielgti. , Taigi“, pa- 
darė išvadą tas istorikas, „prie karo, nuo kurio pri- 
klausė pati mūsų egzistencija, praktiškai mes nieku 
neprisidėjome, o tik dar labiau susiaurinome savo jū- 
rų teisės principus Rusijos prekybos nenaudai“.2 At- 
rodo, kada tik reikalas liesdavo britų viešpatavimą 
jūrose, visi kiti samprotavimai turėdavo būti nustumti 
į šalį. Šios politikos Didžioji Britanija laikėsi per visą 
čia mūsų aprašomą laikotarpį. 

Užtat bent laikinai Aleksandras I galėjo jaustis nu- 
sivvlęs savo sąjungininku, ir tai palengvino jam per- 
žengti slenkstį į naują sąjungą su Napoleonu. Užuot 
traukęsis į Kazanę ar Tobolską, jis ištiesė Napoleonui 
draugiškumo ranką. 

l Žr. naująjį serijinį dokumentų leidinį Vnešniaja politika 
Rossiji, 1963, t. 3, nr. 255. 
2 J. H. Rose, The Life of Napoleon, 1910, t. 2, p. 128. 

1807 m. liepos 7 d. Tilžės sandėris buvo vienas 
svarbiausių istorinių įvykių, kuris šiek tiek primena 
1945 m. Jaltos sandėrį. Jo pasekmes gan greit pajuto 
visas pasaulis. Du galingi autokratai nutarė pasidalin- 
ti Europos žemyną į savo įtakos sferas ir jį tvarkyti 
pagal savo bendrą valią ir norus. Napoleonas ir Pran- 
cūzija labai daug tikėjosi iš Tilžės. O ko troško tada 
Napoleonas ir Prancūzija, atrodė, to troško ir visa 
Europa. ,,„Tilžė, kokia tu brangi Europos tautoms“, kal- 
bėjo tada Paryžius. ,Žmonijos laimė nebebus tik sap- 
nas; jos versmė yra susijusi su pasimatymu ties Nemu- 
nu“, rašė žymus chemikas ir Napoleono vidaus reikalų 
ministras Šaptalis. 

Deja, tai greičiau tebuvo kažkokia optinė iliuzija, 
miražas. Tilžės dvasia buvo tokia pat nenuoširdi, kaip 
ir Jaltos dvasia. Aleksandro I labai malonus ir gerai 
nušlifuotas žodis buvo dar mažiau nuoširdus, negu kor- 
sikiečio etiketinis žargonas. Visiškai teisingai istorikas 
Liui Madlenas pavadino Tilžę „vienu keisčiausių aktų 
didžiojoje žmonijos komedijoje“. 

Kad Tilžės miražas pavirstų realybe, reikėjo tik 
dviejų dalykų. Reikėjo eliminuoti pragaištingą Didžio- 
sios Britanijos įtaką Europoje ir aplaužyti ragus jos 
viešpatavimui jūrose. Atrodė, vienas dalykas turėjo bū- 
tinai sekti kitą. Napoleonas, Tilžės dvasios gundomas, 
tvirtai tikėjo, kad netrukus ateis laikas, kai britų laivai, 
lyg kokios dūšios be vietos, klaidžios nuo Baltijos ligi 
Helesponto, nesurasdami jokio jiems draugiško uosto, 
jokios užuovėjos. Tam tikslui ir buvo suredaguotas 

penktasis, pats svarbiausias, slaptosios rusų-prancūzų 
sutarties paragrafas, kuris skelbė, kad, Anglijai atmetus 
Rusijos tarpininkavimą dėl taikos, „susitariančios šalys 
sutartinai ir tuo pačiu metu pareikalaus iš Kopenhagos, 
Stokholmo ir Lisabonos vyriausybių, kad jos uždarytų 
savo uostus anglams, atšauktų savo ambasadorius iš 
Londono ir paskelbtų karą Anglijai“. Tai, ko prieš pus- 
metį paskelbtas Berlyno dekretas reikalavo iš napo- 
leoniškos Europos, dabar turėjo būti praplėsta į visą 
kontinentą. Taip ir turėjo būti: arba visas kontinentas 
dalyvauja šioje akcijoje, arba vienos dalies dalyvavimas 
joje visiškai netenka savo reikšmės. Šia prasme Napo- 
leonas ir galvojo po Tilžės, kad dabar kontinentalinė 
sistema nebebus vien tik tuščias žodis. 


Tai buvo labai paprasta ir aiški filosofija, kaip ir 
daugumas Napoleono, šio racionalizmo amžiaus auklė- 
tinio, planų: uždaryk visus Europos uostus, ir Didžioji 
Britanija užsprings savo pramonės gaminių ir koloniji- 
nių prekių gausa. Beveik niekas tada negalvojo, kad 
būtų buvę galima Angliją numarinti badu, atkirtus ją 
nuo Europos maisto gaminių. Tikrai taip negalvojo pats 
Napoleonas, kuris, kaip matysime toliau, ėmė net favo- 
rizuoti Europos, ypač Prancūzijos, eksportą į Angliją. 
Amerikiečiai, stebėdami šiuos įvykius iš tolo, su gera 
doze ironijos manė, kad mirtis nuo persivalgymo vis 
vien buvo maloanesnė negu mirtis iš bado. Ir tikrai 
maisto atžvilgiu Anglija tuo metu buvo beveik pakan- 
kamai apsirūpinusi. 

Lengva pasakyti — sunku padaryti. Danija, Švedi- 
ja ir Portugalija ne tik nenorėjo, bet ir negalėjo kariau- 
ti su Didžiąja Britanija. Nebijojo Anglija karo ir iš Ru- 
sijos ar Napoleono pusės. Po Trafalgaro Prancūzijos lai- 
vynas tetiko tik piratiniams veiksmams prieš britų 
prekybos kelius. Paties Čičagovo tvirtinimu, Rusija tu- 
rėjo greičiau laivynėlį, negu laivyną, kuris tiesiog dre- 
bėjo užsidaręs Rygos ir Kronštato uostuose, kai 1807 
m. rudenį britų armada pasirodė prie vartų į Baltijos 
jūrą ir ties Kopenhaga. 

Daug rimtesnis buvo grasinimas uždaryti visus 
Europos uostus britų prekybai arba, kaip mėgdavo sa- 
kyti Napoleonas, bandyti nugalėti jūrą sausumoje. Tai 
nebuvo neįvykdomas uždavinys. Praktiškai tereikėjo 
tik britus išstumti iš Baltijos jūros, nes jau Tilžės derybų 
metu Baltija tebebuvo beveik vienintelė vieta, kur dar 
britų prekybos laivai galėjo pasirodyti. Berods, kaip 
tik tai Aleksandras I ir pasižadėjo padaryti Tilžėje. 
Todėl Tilžė ir buvo laimingiausias Napoleono gyvenimo 
momentas. 

Be abejo, Napoleono nuomone, ta laime su juo tu- 
rėjo dalintis ir visas Europos žemynas. Šiam Ruso ir 
Didžiosios prancūzų revoliucijos mokiniui nekilo jo- 
kios abejonės, kad bendroji taika turėjo būti ir visų 
taika, kad bendrasis nusiteikimas prieš Anglijos preky- 
binį ir jūrų viešpatavimą buvo ir visų nusiteikimas, kad 
kas naudinga Napoleonui ir Prancūzijai, tas buvo nau- 
dinga ir visai Europai. Tai turėjo būti naudinga ir Ru- 
sijai. Užtat Napoleonas taip aklai pasitikėjo Aleksandru 

I Tilžėje. Vėliau, kai Napoleonas pamatė, kad to visiš- 
kai nenorėjo suprasti nei Aleksandras I, nei Bernadotas, 
net nei kai kurie jo broliai, giminaičiai ir artimiausi 
jo bendradarbiai, jam buvo labai skaudu. Ir jam nebe- 
liko nieko kito, kaip griebtis kardo, savo įtikinamiausio 
ir efektingiausio argumento. 

Revoliucininkų tikėjimas, kad bendroji laisvė buvo 
ir visų laisvė, privedė prie teroro, kuris pražudė revo- 
liuciją. Napoleono tikėjimas, kad bendroji taika buvo ir 
visų taika, nuvedė prie vis griežtesnės diktatūros ir nuo- 
latinio karo. Tai ir pražudė Napoleoną, nors nei vieno, 
nei antro jis sąmoningai nesiekė. Ta prasme, tur būt, 
galima kalbėti apie istorijos likimą, kurį taip iškalbingai 
aprašė Tolstojus savo Kare ir taikoje ir kuris pasirodė 
galingesnis net už Napoleoną. 

III. NAPOLEONAS IR EKONOMINĖ EUROPOS 
VIENOVĖ 


Daug istorikai prirašė apie Tilžės sandėrį — kaip 
apie Napoleono - Aleksandro I mezaliansą arba kaip 
apie Prancūzijos - Rusijos sąjungą prieš Didžiąją Bri- 
taniją. Tačiau tokiuose raštuose dažnai pasigendame 
išryškinimo vieno to sandėrio bruožo, kuris jį išskyrė iš 
visų ligi šiol buvusių tarpvalstybinių arba tarptautinių 
susitarimų. Seniau tokiuose susitarimuose dominuodavo 
teritoriniai ir dinastiniai klausimai, o jų pagrindinis 
tikslas būdavo — jėgų pusiausvyros išlaikymas. Tuo pa- 
grindu ne kartą ir Burbonai tarėsi ir susitarė su Roma- 
novais. Savo laiku ir Napoleonas, dar tik pirmuoju kon- 
sulu tebūdamas, galvojo panašiomis tradicinėmis kate- 
gorijomis, kai, pavyzdžiui, jis tarėsi su Povilu I dėl 
Otomanų imperijos pasidalinimo. 

Tačiau Napoleonas labai greit suprato, koks dide- 
lis, tiesiog mirtinas smūgis būtų Prancūzijos - Rusijos 
susitarimas Anglijos viešpatavimui jūrose. Ir juo toliau 
tuo labiau jis buvo šios minties apsėstas. Kai Aleksand- 
ras I Tilžėje ištiesė jam savo dešinę ir pažadėjo talką, 
turėjo prasidėti tikra to žodžio prasme ir bene pirmą 
kartą istorijoje ekonominis karas prieš Didžiąją Brita- 

niją. Vėliau marksistai, ypač Leninas, tokius karus tarp 
kapitalistinių valstybių dėl pasaulinių rinkų bandė va- 
dinti imperialistiniais karais. Niekas to termino neži- 
nojo ir nevartojo 1807 m., tačiau 1807 - 1812 m. karas 
tarp Napoleono ir Didžiosios Britanijos tikrai netilpo 
į tradicinius Europos karų rėmus. Tai buvo nekonven- 
cinis karas, ir jame vartojami ginklai taip pat nebuvo 
konvenciniai. Per ištisą šešetą metų tarp Prancūzijos ir 
Anglijos nebuvo apsikeista beveik nei vienu šūviu, nors 
pati kova buvo labai atšiauri ir negailestinga. 

Nauja tame kare buvo tai, kad Napoleonas į jį 
norėjo įtraukti visą Europos žemyną, kuriam jis suteikė 
kontinentalinės sistemos vardą. Skaitant pagrindinį tos 
sistemos dokumentą, neišvengiamai krinta į akis, kad 
gimsta kažkas naujo, ko anksčiau pasaulis visiškai ne- 
žinojo ir apie ką tik filosofai kartais pamąstydavo. Tas 
dokumentas buvo vadinamasis Berlyno dekretas, kurį 
Napoleonas paskelbė 1806 m. lapkričio 21 d. Ypač verta 
atkreipti dėmesį į du dalykus, kurie ir sudarė šio do- 
kumento kvintesenciją: pirma, Europos žemynas sudarė 
neabejotiną ekonominę vienovę; ir antra, Anglija buvo 
visos Europos ūkinio išsivystymo priešas. Napoleonas 
dabar atsistojo aiškiai kaip viso Europos kontinento 
ekonominių interesų gynėjas, nors tai dar buvo prieš 
Tilžę, vadinas, anksčiau negu Rusija prisijungė prie jo 
Europos ekonominės vienovės sampratos. Smerkda- 
mas „šlykštų blokados teisės piktnaudžiavimą“ iš Ang- 
lijos pusės, Napoleonas tvirtino, kad Anglija iš tikrųjų 
siekė sugriauti Europos prekybą ir pramonę ir ant tų 

griuvėsių statyti savo ekonominį viešpatavimą. Tai, esą, 
prieštaravo prigimtinei teisei, kuri reikalavo, kad sausu- 
mos ir jūrų karas būtų vedamas pagal tuos pačius 
įstatymus. Sausumos kare, esą, ligi šiol buvo laikomasi 
dėsnio, kad privačių asmenų nuosavybė neliečiama.Tas 
dėsnis esąs ir jo, Napoleono, imperijos pagrinde. Deja, 
to dėsnio nesilaikanti Anglija jūrų kare. Dėl to pati 
prigimtinė teisė reikalaujanti, kad visi sukiltų prieš 
Angliją. Todėl Napoleonas ir skelbė, kad „britų salos 
laikomos užblokuotomis ir kad visa prekyba ir visas su- 
sirašinėjimas su britų salomis draudžiamas“! 

Taigi iš tikrųjų karas turėjo vykti dėl Europos 
prekybos ir pramonės, kurią norinti sugriauti Anglija. 
Ir tai Napoleonas skelbė ne tik visos savo imperijos, 
bet ir viso Europos žemyno vardu. Drausdamas preky- 
bą ir susirašinėjimą su britų salomis, Napoleonas tikė- 
jo, kad jis tuo būdu išlaisvins Europos prekybą ir pra- 
monę nuo tos priklausomybės, kuri ją rišo su Anglija. 
Kitais žodžiais, Napoleonas siekė Europos ūkį pasta- 
tyti ant savo kojų. Tai buvo gražus ir viliojantis tikslas. 
Tačiau netolima ateitis parodė, kad net ir viso Europos 
žemyno vardu skelbiama ūkinė autarkija jau nebebuvo 
tinkamas sprendimas ir kad net ir Napoleono genijaus 
nepakako šiam tikslui pasiekti. Lengviau buvo užka- 


1 Berlyno dekreto ir kitų pagrindinių prancūzų ir britų doku- 
mentų, liečiančių kontinentalinę sistemą, tekstus ir jų interpre- 
taciją galima rasti klasiškame E. F. Hekšęrio veikale The Con- 
tinental System, 1922. 

riauti beveik visą Europos žemyną, negu jį padaryti 
ekonomiškai nepriklausomą. 

Britai, kurie turėjo kelių šimtmečių pasaulinės pre- 
kybos patyrimą ir pirmieji įsitraukė į pramoninę revo- 
liuciją, tarptautinių santykių ekonominę bazę suprato 
geriau, negu kas kitas. Jie galvojo jau ne vieno konti- 
nento, bet viso pasaulio ekonominės priklausomybės 
kategorijomis. Dar XVIII a. pabaigoje anglų politinis 
filosofas Edmundas Berkas skelbė, kad „prekybos įsta- 
tymai yra ir gamtos įstatymai, vadinas, tuo pačiu ir 
Dievo įstatymai“. Ir britams nekilo jokių abejonių, kad 
geriausiai tuos visuotinus prekybos ir aplamai ekonomi- 
nius pasaulio interesus personifikavo ir juos gynė Di- 
džioji Britanija. Napoleonas pasitenkino tik Europos 
prekyba ir pramone, palikdamas pasaulinius rūpesčius 
tolimesnei ateičiai. 

Žinoma, lengva kalbėti viso žemyno arba net ir 
viso pasaulio interesų vardu, jei tie interesai sutampa 
su tavo paties interesais. Iš tikrųjų altruizmu ar idealizmu 
dar mažiau pasižymėjo britų pasaulinė, lygiai kaip ir 
Napoleono kontinentalinė politika. Tarptautinius san- 
tykius niekados nesaistė idealistiniai ar altruistiniai mo- 
tyvai. Dabar, kai tarptautinę politiką ir diplomatiją 
pakeitė tarptautinė politinė ekonomija, altruizmo ir 
idealizmo nė kvapo nebeliko. 

Bent iš pradžios Napoleonui neblogai sekėsi mo- 
bilizuoti visą Europos žemyną kovai prieš Angliją. Mat, 
visi truputį su pavydu žiūrėjo į per didelį Didžiosios 
Britanijos viešpatavimą pasaulio prekyboje ir laivinin- 

kystėje. Tilžė buvo geriausias įrodymas. Net ir tolimoji 
Amerika neturėjo nieko prieš, kad britų viešpatavimui 
būtų pasipriešinta jėga. Įrodymas — JAV embargo ir 
nesantykiavimo aktai, paskelbti 1807 - 1809 m. 

Bet tai truko neilgai. Europos ekoniminės vienovės 
idėjai, kaip ją suprato Napoleonas, ėmė priešintis visi, 
kas tik galėjo. Žinoma, nedaug kas išdrįso atvirai pa- 
kelti ranką prieš Napoleoną, net ir Rusija su Švedija. 
Pagaliau ir Napoleonas suprato, kad silpniausia jo kon- 
tinentalinės sistemos vieta buvo Baltija, o didžiausias 
jo ekonominės vienovės priešas — Rusija. Užtat jeigu 
Rusijos negalima įjungti, tai ją reikia visiškai pašalinti 
iš Europos. Aleksandras I per Prancūzijos ambasadorių 
Kolenkurą įspėjo Napoleoną, kad jų konflikto atveju 
vienas iš jų turės netekti sosto. Napoleonas ėjo toliau 
ir, pradėdamas 1812 m. žygį į Maskvą, iškilmingai 
skelbė, kad „antrasis karas dėl Lenkijos prasidėjo už 
taiką, o ją įgyvendinus bus pašalinta toji pragaištinga 
įtaka, kurią Rusija vykdė Europos reikaluose per pa- 
staruosius penkiasdešimt metų“. 

Tačiau tai tebuvo greičiau skambūs žodžiai, kurie 
sutapo su Švedijos karaliaus Gustavo III žodžiais, 
pasakytais dar 1790 m. Vadinimas šio karo antruoju 
Lenkijos karu greičiau turėjo tarnauti daugiau vietinės 
propagandos reikalui. Užėmęs Lenkiją ir Lietuvą, Na- 
poleonas visiškai nesiskubino atstatyti Lenkijos - Lietu- 
vos respublikos, o pasitenkino tik laikinais paliatyvais. 
Matyt, tuo nelabai tetikėjo ir pats to meto Lietuvos 
vadovaujantis sluoksnis, kuris nerodė didelio entuziaz- 

mo Napoleono Lenkijos atstatymo planams. greičiau 
galvodamas, kad, iš tikrųjų, jeigu kas galėjo sugrąžinti 
Lietuvai jos senąjį statusą Lenkijos - Lietuvos respub- 
likoje, tai buvo Aleksandras I, o ne Napoleonas. Iš 
esmės tai buvo teisingas galvojimas, nes Napoleonas, 
kaip politinės ir ekonominės revoliucijos idėjų vykdy- 
tojas, buvo naujosios Europos kūrėjas, o ne senosios 
atstatytojas. Senąją Europą atstatyti galėjo tik Napo- 
leono priešai. Todėl suprantama, kad tokie senosios po- 
litikos paragonai Lietuvoje, kaip Čartoriskis ir Ogins- 
kis, visiškai nepasitikėjo Napoleonu. 

Nors pats Napoleonas ir jo policijos viršininkas 
Fušė pakartotinai įrodinėjo, kad niekas neskelbia karo 
dėl cukraus ir kavos, bet cukrus ir kava daugiau lėmė 
1812 m. Napoleono politiką. negu Lenkijos nepriklau- 
somybė. Tas pats Oginskis, kuris pažino Napoleoną 
jau nuo 1795 m., tur būt, teisingai rašė savo atsimini- 
muose: ,„Napoleonui buvo daug svarbiau, kaip sunai- 
kinti Anglijos prekybą, uždarant visus kontinento uos- 
tus, negu Lenkijos atstatymas. '2 Tai patvirtino ir pats 
Napoleonas pirmajame Didžiosios armijos biuletenyje, 
kurį jis paskelbė iš Gumbinės (dabar Gusevo), pradėda- 
mas 1812 m. žygį. Ten jis apkaltino Rusiją, kad ji nuo 
1810 m. pabaigos pakeitusi savo politikos kursą ir kad 
vietoje Tilžės dvasios, joje vėl atgijusi angliškoji dvasia. 
Kas tą angliškąją dvasią sugrąžino į Rusiją? Napoleono 
nuomone, tai buvo vadinamasis Gruodžio ukazas, ku- 


2 Memoires, 1826, t. 2, p. 377 - 378. 

rį Aleksandras I paskelbė paskutiniąją 1810 m. dieną, 
kaip naujus ,,nuostatus neutraliai prekybai 1811 me- 
tams 3 

Napoleonas tik iš dalies buvo teisingas sakydamas, 
kad kartu su tuo ukazu į Rusiją sugrįžo ir angliškoji 
dvasia. Iš tikrųjų Rusijos santykiuose su Anglija šis 
ukazas nejnešė nieko naujo: tiesioginė prekyba su 
Anglija ir toliau buvo draudžiama, vadinas, pagrindi- 
nis Tilžės sandėrio reikalavimas ir toliau turėjo būti 
vykdomas iš Rusijos pusės. Formaliai nieko Napoleonas 
negalėjo prikišti ir dėl palengvinimo prekybos su 
Amerika, kurį turėjo atnešti Gruodžio ukazas. Juk ir 
pats Napoleonas maždaug tuo pačiu metu skelbė, kad 
Amerikos prekybos atžvilgiu Berlyno ir Milano dekre- 
tai nustojo savo galios. Deja, to Napoleonas visiškai ne- 
taikė JAV prekybai Baltijoje, kuri, Napoleono nuomone, 
vis vien buvo visiškai anglų rankose. Bet dėl to Rusija 
buvo visiškai nekalta. Rusijai atrodė, kad Napoleonas, 
būdamas nuoseklus, turėjo tą patį skelbti Petrapilyje, 
ką jis skelbė ir Vašingtone. 

Gruodžio ukazas Napoleonui labiausiai nepatiko 
dėl to, kad jis, jo nuomone, buvo nukreiptas prieš 
Europos ekonominės vienovės idėją, kurią Napoleonas 
paskelbė savo Berlyno dekretu ir kurią caras buvo 
pasižadėjęs palaikyti Tilžėje. Napoleonas tą vienovę 


3 Polnoje sobranije zakonov, 1830, t. 31, p. 486 - 492. Pran- 
cūzų kalba to ukazo tekstas buvo labai greitai paskelbtas ofi- 
cioziniame Moniteur Paryžiuje. 

suprato ne tik kaip ekonominę viso Europos žemyno 
integraciją, bet ir kaip jo subordinaciją Napoleono im- 
perijai arba Prancūzijai. Gruodžio ukazas pirštu priki- 
šamai parodė, kad apie tokią subordinaciją negalėjo 
būti nei kalbos. Kai kurie to ukazo paragrafai labai 
varžė Rusijos importą sausuma, kas praktiškai reiškė 
Prancūzijos pramonės gaminių (vyno, šilko išdirbinių 
ir kitų prabangių prekių) įvežimo sustabdymą. To Na- 
poleonas negalėjo pakęsti, nes tai, jo nuomone, reiškė 
angliškosios dvasios sugrįžimą į Petrapilį. 

Iš tikrųjų greičiau išgaravo Rusijoje tik praincūziš- 
koji dvasia, kuri po Tilžės buvo gana stipri tam tik- 
ruose Petrapilio sluoksniuose. Aplamai to laiko Rusijo- 
je, kaip ir daug kur kitur, vyko kova tarp dviejų eko- 
nominių filosofijų — protekcionizmo ir ekonominio li- 
beralizmo (fritreiderizmo). Kadangi Napoleono ekono- 
minė filosofija taip pat buvo atremta į protekcioniz:mą, 
Rusijos protekcionistai ją geriau galėjo suprasti, negu 
fritreideristai. Tuo pačiu jie geriau galėjo suprasti ir 
ekonominės Europos vienovės idėją. Jeigu Napoleonas 
būtų kalbėjęs tik apie ekonominę Europos integraciją, 
jis būtų galėjęs surasti nemaža šalininkų toje pačioje 
Rusijoje, ypač tarp protekcionistų. Bet kai jie pamatė, 
kad ko Napoleonas iš tikrųjų siekė, buvo visos Europos 
ūkio subordinavimas Prancūzijos pramonės ir prekybos 
reikalavimams, protekcionistai pasidarė didesni jo prie- 
šai, negu fritreideristai. mat, protekcionistai visaclos 
būna didesni nacionalistai, negu ekonominio liberalizmo 
šalininkai. Rusija buvo per daug didelė ir galinga, kad 

galėtų pasiduoti net ir Napoleono subordinacinėms 
užmačioms. Nenorėjo joms pasiduoti nei Švedija. 
Intelektualiniuos Rusijos sluoksniuose nepapras- 
tai populiarios buvo ekonominio liberalizmo idėjos. 
Maždaug prieš ketvirtį šimtmečio pasirodžiusi Adomo 
Smito Wealth of Nations buvo viena populiariausių 
knygų.+ Smito idėjos ypač buvo populiarios Vil- 
niaus universitete, kur, suprantama, ekonominis libera- 
lizmas buvo siejamas su politiniu ir ideologiniu libera- 
lizmu, kurio taip labai buvo ištroškę to universiteto 
profesoriai ir studentai. Jau 1805 m. Vilniaus universi- 
tetas paskelbė konkursinę temą apie panašumus ir skir- 
tumus tarp Smito ir Kenė doktrinų. Dėl tų idėjų po- 
puliarumo Rusijos intelektualiniuose sluoksniuose, tur 
būt, taip lengva buvo sužiesti tokius šiltus ir nuošir- 
džius santykius tarp Rusijos ir Amerikos, kuri tada 
buvo, gal būt, pati idealiausia ekonominio liberalizmo 
ir ypač laisvos prekybos šalininkė. Napoleonui visa 
tai tereiškė tik angliškąją dvasią ir nieko daugiau. 
Gruodžio ukazas buvo savotiškas kompromisas 
tarp ekonominio liberalizmo ir protekcionizmo. Iš vie- 
nos pusės, juo buvo atleisti varžtai nuo neutraliųjų 
prekybos. Tai ypač turėjo išeiti į naudą Amerikos 
prekybai su Rusija. Iš antros — visiškas nutraukimas 
prekybos su Anglija ir suvaržymas importo sausuma 


4 Aleksandras Puškinas rašė savo poemoje Eugenijus Oneginas, 
kad Oneginas daug daugiau žavėjosi Adomo Smito Wealth of 
Nations, negu Teokrito ar Homero raštais. 

turėjo prisidėti prie pačios Rusijos pramonės pakėlimo. 
Užtat visiškai galima buvo sutikti su žinomo diplomato 
grafo Neselrodės Gruodžio ukazo apibūdinimu: ,,Le 
tarif n'est ni anglais, ni francais, il est ėminemment 
russe.''5 

Tokia nacionalinė ekonominė Rusijos politika 
griežtai prieštaravo Naoleono Europos ekonominės 
integracijos ir subordinacijos planams. Todėl tuojau po 
Gruodžio ukazo pasirodymo prasidėjo tikras šaltasis 
karas tarp Paryžiaus ir Petrapilio: ambasadorių atšau- 
kimas ir pakeitimas kitais, kariuomenės permetimai ir 
aplamai grasinimas karu. Nors karo nei viena, nei antra 
pusė nenorėjo. Savo laiške Napoleonui Aleksandras I 
bandė aiškinti, kad Gruodžio ukazą pagimdęs labai 
nepalankus Rusijos užsienio prekybos balansas, suvar- 
žymai jos eksporto jūromis, per didelis prabangos pre- 
kių įvežimas sausuma, labai dideli muitai Rusijos ga- 
miniams Prancūzijoje. Dėl to ėmė labai smukti valiuta. 
Bene pirmą kartą Rusijos užsienio prekybos istorijoje 
importas ėmė viršyti eksportą. Tame pačiame laiške 
caras aiškinosi, kodėl Napoleonas neturėtų priešintis 
didėjančiai Rusijos prekybai su Amerika, su kuria juk 
ir pats Napoleonas siekiąs pagerinti santykius.6 Ir tai 


o „Tarifas nėra nei proangliškas, nei proprancūziškas, — jis yra 
aiškiai prorusiškas.“ Žr. jo Lettres et papiers, be datos, t. 2, 
p. 317. 

6 To laiško nuorašas, tur būt, sąmoningai buvo pakištas JAV 
ministeriui Petrapilyje, kuris jį persiuntė Valstybės departamen- 
tui. Žr. J. O. Adams, Writings, 21968, t. 4, p. 3. 

buvo tiesa, bet kas buvo galima Napoleonui, to nebuvo 
galima Aleksandrui I. 

Siekdamas ekonominės Europos vienovės, Napo- 
leonas, maždaug nuo 1811 m. vasaros, viską statė ant 
vienos kortos: pasiseks jam ar nepasiseks įjungti Balti- 
ją į tą vienovę. Jam atrodė, tai turėtų būti naudinga 
ir pačioms Baltijos valstybėms. Tik visokie vertelgos 
ir pirkliai, kurie krovėsi turtus iš prekybos su Anglija, 
galėjo tam priešintis. Napoleono nuomone, tai buvo 
parazitai, su kuriais reikėjo kovoti be pasigailėjimo, 
nors pačios Prancūzijos prekybininkus jis nekartą kal- 
tino veržlumo stoka. 

Bendroje savo ekonominės filosofijos gradacijoje 
Napoleonas prekybą statė į paskutinę vietą. Atsižvelg- 
damas daugiausia į savo kariuomenės reikalus, jis 
ypač rūpinosi žemės ūkiu ir pramone. Juk kariuomenė 
ir buvo pagrindinė jo imperijos atrama. Bet jokiu bū- 
du negalima buvo sakyti, kad jam nebūtų rūpėjusi 
Prancūzijos prekyba arba kad jis būtų „vėjavaikis“ ar 
„visiškas ignorantas“ prekybos reikaluose, kaip tvirtino 
Rumiancevas ir Amerikos valstybės vyrai. Kiekvieną 
laisvą nuo karo valandą jis skyrė pramonės ir prekybos 
puoselėjimui. 1810 m. buvo sudaryta speciali prekybos 
ir pramonės administracijos taryba, kuriai jis pats pir- 
mininkavo. Vėliau ji tapo pramonės ir prekybos mi- 
nisterija. Akademikas Tarlė, kuris specialiai studijavo 
Napoleono ekonominę filosofiją, priėjo išvadą, jog ir 
kontinentalinė blokada jo politikoje užėmė tokią svar- 
bią vietą tik dėl to, kad jos pagalba jis tikėjosi ne tik 

sugriauti Anglijos ekonominę galybę, bet ir pakelti 
Prancūzijos pramonę ir prekybą. Esą, tik kraštutiniais 
atvejais Anglijos priešas pas Napoleoną nugalėdavo 
Prancūzijos pramonės ir prekybos draugą.? 

Iš tikrųjų Napoleono galvosenoje Anglijos priešo 
ir Prancūzijos prekybos ir pramonės draugo sąvokos 
viena kitai visiškai neprieštaravo. Tą mintį jis bandė 
parduoti ir visai Europai, kaip tai aiškiai buvo matyti 
iš Berlyno dekreto. Ekonominė Europos autarkija buvo 
tolimas Napoleono politikos siekimas. Be abejo, tai 
buvo gana naivus galvojimas, nes ekonominė autarkija 
retai kada būna naudinga. Ji neišėjo į naudą net pačios 
Prancūzijos ūkiui, nekalbant apie visus kitus Europos 
kraštus. Šiandien daugumas Rusijos ūkio istorikų sutin- 
ka, kad kontinentalinė sistema nebuvo naudinga Rusi- 
jos pramonei, nors iš paviršiaus galėjo atrodyti, kad 
Anglijos pramoninių gaminių įvežimo uždraudimas tu- 
rėjo savaime skatinti pačios Rusijos pramonę. Pramonės 
negalima atskirti nuo prekybos. Autarkiniu būdu pra- 
monę galima pakelti tik be galo drastiškomis priemo- 
nėmis, kaip tai bandė daryti kai kurie XX a. dikta- 
toriai. 

Napoleono atveju tai buvo nenaudinga ir grynai 
propagandiškai. Jo ekonominio karo su Anglija priemo- 
nėse daug kas labai lengvai galėjo įžvelgti dvigubus 
standartus: vieną jis taikė pačiai Prancūzijai, kitą — 


7 „Napolėon I et les intėrėts ėconomigues de la France“, Re- 
vue des čtudes napolėoniennes, 26 (1926), p. 136. 

visai likusiai Europai. Tai kėlė didelį pasipiktinimą net 
tuose, kurie šiaip jau būtų linkę jam talkininkauti ko- 
voje prieš per didelį Anglijos prekybinį ir jūrinį viešpa- 
tavimą. Prekybos ministeris, o vėliau ir kancleris gra- 
fas Rumiancevas, kuris tuo metu dar visiškai netikėjo, 
kad Rusija pati kada nors galėtų pasidaryti komercinė 
valstybė, bevelijo geriau kokiam dešimtmečiui visiškai 
atsisakyti užsienio prekybos, negu amžinai kęsti Angli- 
jos viešpatavimą. Panašiai galvojo ir Džefersonas. Bet 
tuo pačiu metu nei Rumiancevas, nei Džefersonas ne- 
galėjo suprasti, kaip Napoleono eksporto-importo li- 
cencijų sistemą, kurią jis vis plačiau taikė Prancūzijos 
prekybai, galima buvo suderinti su labai griežtais kon- 
tinentalinės blokados reikalavimais visiems kitiems ir 
beveik visišku neutraliųjų prekybos teisių paneigimu. 
Jeigu, anot Napoleono, prekyba aplamai buvo paženk- 
linta nuodėme, galvojo Rumiancevas, tai tokios |i- 
cencijos buvo lyg anos viduramžinės indulgencijos toms 
nuodėmėms atpirkti. Ir Švedijos sosto įpėdinis Berna- 
dotas negalėjo suprasti, kodėl Bordo vyną buvo galima 
parduoti Anglijai, o Švedijos geležies negalima parduo- 
ti Škotijai. 

Didžiausias kontinentalinės sistemos priešas buvo 
korupcija, kontrabanda, juodoji rinka ir visoks šmuge- 
lis, kuris ypač ėmė klestėti Baltijos jūžos uostuose, kur 
Napoleono kontrolė dar ne visiškai buvo ištiesusi savo 
ranką. Jo centras buvo Helgolando sala, kurią anglai 
1807 m. pasigrobė iš danų. Beveik reguliariai, kas trys 
savaitės, išplaukdavo iš tos salos prekybinių laivų vilks- 

tinės, lydimmos Anglijos karo laivų, Baltijos link. Čia, 
ypač Gioteburgo ir Rygos uostuose, dirva juodajai 
rinkai buvo labai palanki, nes visas Europos žemynas 
buvo išallkęs kolonijinių ir kitokių prekių. 

Creito ir lengvo uždarbio pagundai negalėjo atsi- 
spirti net: ir paties Napoleono valdininkai. Taip 1809 m. 
vasarą 2pie 40 tariamai neutralių laivų pasirodė ties 
Karaliaučiumi, c apie 50 — ties Klaipėda, ir už kelis 
šimtus liudvikinių auksinų patys Napoleono konšulai 
tuose uostuose rado tų laivų dokumentus visiškai tvar- 
koje.ž Apskaičiuojama, kad prancūzų konsulas Dan- 
cige per porą metų uždirbo tokiu būdu apie pusantro 
rnilijono frankų. Kartais beveik oficialiai tokiose juo- 
closios rinkos operacijose dalyvaudavo ir Napoleono 
kariuomenės įgulos. Pavyzdžiui, Napoleono įgaliotinis 
Hamburge gavo tokį didelį užsakymą aprūpinti karius 
uniformomis, kad vietiniai Hamburgo, Bremeno ir Liu- 
beko pirkliai neužteko medžiagų. Tada buvo susitarta 
su viena Hamburgo firma, leidžiant jai tam reikalui 
naudloti anglišką gelumbę ir odas. Apkaltintas už bloka- 
dos laužymą, įgaliotinis Burienas teisinosi, kad daug 
karių, tikriausiai, būtų žuvę nuo šalčio, jeigu būtų griež- 
tai laikomasi visų tų kvailų dekretų, kuriais buvo pa- 
grįsta kontinentalinė sistema. 

Tokie ir panašūs pavyzdžiai rodė, kaip sunku buvo 
įtikinti XIX a. pradžios žmogų, kad cukraus ir kavos 


8 F. Crouzet, L'ėconomie britannigue et le blocus continental, 

vartojimas buvo nuodėmė ir kad prekyba aplamai buvo 
nedoras verslas. Greičiau jis būtų patikėjęs, kad preky- 
bos įstatymai buvo ir Dievo įstatymai. Prancūzijos 
pramonė, nežiūrint didžiausių Napoleono pastangų, 
toli gražu negalėjo patenkinti Europos rinkos alkio. 
Industrinė revoliucija visados lėtesnė, negu politinė 
revoliucija. Jai sukelti nepakako nei Napoleono geni- 
jaus. 

Dėl to kontinentalinė blokada, kuri buvo pats 
mėgiamiausias Napoleono kūdikis ir į kurią jis buvo 
sudėjęs tiek daug vilčių, tapo pati sau priešu. Užuot 
paskandinus Angliją jos pačios gaminių pertekliuje,, 
ji nuvargino Europą ir dėl eksporto galimybių suvar- 
žymo, ir dėl kolonijinių prekių stokos. Europos pirkimo 
galia krito, o nuo to kentėjo ir pačios Prancūzijos pra- 
monė. Gruodžio ukazas buvo geriausias to įrodymas. 
Be abejo, Napoleonas nenorėjo kapituliuoti prieš juo- 
dąją rinką ir kontrabandą, nors jis buvo bejėgis su jomis 
kovoti. Visiškai teisingai samprotavo Amerikos konsu- 
las Bremene 1810 m.: „Nuostabu, kad sa 
Napoleonas taip kietai laikosi savo ekonominio karo 
sistemos, kuri tokia žalinga visiems neutraliesiems ir 
ypač jo paties kraštui ir tokia naudinga jo priešams. 
Aišku, šiuo metu įmanoma tik kontrabandinė prekyba 
su Europos žemynu, o ją varyti be pavojaus gali tik 
Anglijos prekybininkai ir dėl savo krašto geografinės 
padėties, ir dėl jos viešpatavimo jūrose.“? 


9 NA. Consular dispatches: Bremen I, 1810.V11.24. 

Būtų naivu manyti, kad ką galėjo suprasti konsu- 
las Bremene, to nebūtų supratęs Napoleonas. Bet jis 
vis dar tikėjo Tilžės dvasia. Tikėjo ir Europos konti- 
nento vienove. Netrukus po Tilžės, siųsdamas naują 
ambasadorių į Petrapilį, Napoleonas rašė: „Dviejų pir- 
maujančių žemės rutulio galybių sąjungos poveikis 
bus didelis ir stiprus! Joms pašaukus, visas kontinentas 
sukils ir susijungs prieš to kontinento priešą, nes tai 
jam diktuoja jo paties interesai. Toks visų tautų karas 
prieš saliečius (anglus) turės sunaikinti jų prekybą, su- 
paraližuos jų pramonę, o jūra, ta pati derlingiausia 
jų nuosavybė, taps bergždžia. Graži tai idėja ir puikus, 
nors ir labai sunkiai įvykdomas, planas.''10 Ir jeigu kuo 
nors Napoleonas iš viso tikėjo, tai jis tikėjo to plano įvyk- 
dymu. Po Tilžės jam atrodė, kad tas planas jau yra 
įvykdytas. Negi jis galėjo žinoti, kad lygiai tuo pačiu 
metu Aleksandras I kalbėjo savo motinai: juokiasi tas, 
kas paskutinis juokiasi. 

Ar turėjo Napoleonas pagrindo skelbti sausumos 
karą jūrai viso Europos žemyno vardu? Ir taip, ir ne. 
Tur būt, niekados Europa nebuvo taip arti visiško po- 
litinio apsijungimo, kaip po 1807 m. Atrodė, jokios 
problemos nebebuvo galima atskirai izoliuoti. 1811 m. 
grafas Neselrodė rašė iš Paryžiaus: „Tiesiog nelaimė, 
kad tokios imperijos kaip Rusija likimas nuolat priklau- 
so nuo įvykių Ispanijoje. 11 Dar daugiau, negu apie 


10 Correspondance de Napolėon I, 1864, t. 15, p. 527. 
Ll Lettres et papiers, n. d., t. 3, p. 338. 

politinę, buvo galima kalbėti apie ekoniminę Europos 
vienovę. Akademikas Tarlė, kuris atliko specialius ty- 
rinėjimus tuo klausimu Londono ir Hamburgo archyvuo- 
se, priėjo išvadą, kad „net anglų akimis Europos konti- 
nentas Napoleono laikais sudarė realią ekonominę vie- 
novę, bloką, kurį sudarė kraštai ir tautos, atsistojusios 
prieš britų salas. Net ir anglai tada buvo įpratę kalbėti 
apie kontinentą, nedarydami skirtumo tarp jo sudeda- 
mųjų dalių“.12 Dar geriau Napoleonas galėjo kalbėti 
viso Europos kontinento vardu. Jo 1812 m. vadinamąją 
Didžiąją armiją sudarė beveik visų Furopos tautų ka- 
riniai daliniai, išskyrus Švediją ir, žinoma, pačią Rusi- 
ją, kurios dalis pavaldinių — ypač lietuviai ir lenkai — 
taip pat prie tos armijos prisijungė. 

Bet didysis klausimas buvo tada, — ir jį kelia isto- 
rikas šiandien, — kaip laisvai toji politinė ir ekonominė 
Europos vienovė buvo sužiesta ir kaip gerai ją pats 
Napoleonas reprezentavo? Napoleonas nebuvo siauras 
nacionalistas, bet kartą jis vis dėlto išsireiškė: La France 
avant tout — Prancūzija visų pirma. Nors to ir nepa- 
brėždamas, ypač savo ekonominėje politikoje, jis labai 
aiškiai statė Prancūzijos interesus prieš visų kitų intere- 
sus. Tiesa, jis kalbėjo apie visos Europos ekonominę 
laisvę ir nepriklausomybę, bet ją suprato rusoistiškai, 
kaip bendrą laisvę ir nepriklausomybę, kuri turėjo būti 
ir visų laisvė ir nepriklausomybė. Ir vargas tam, kuris 


12 „L'union ėconomigue du continent europėen sous Napo- 
lėon Ier“, Revue historigue, 156 (1931), p. 252. 


44 


to nenorėjo ar negalėjo suprasti. Toks galvojimas ne- 
išvengiamai turėjo vesti į vis didesnę prievartą ir prie- 
spaudą. 

Nors Tilžės metu Napoleonas kalbejo apie naują 
erą viso pasaulio istorijoje, tačiau jis negalėjo atsikraty- 
ti europocentrinio galvojimo. Napoleonas, atrodo, vi- 
siškai nesuprato, kad su Amerikos revoliucija Europa 
jau nebebuvo absoliutus pasaulio viešpats ir valdovas, 
kad Europos jau nebepakako pačios sau, kad ji jau 
nebegalėjo būti autarkiška. Napoleono kryžiaus karas 
prieš kolonijines prekes Europoje neturėjo tokio pasi- 
sekimo, kokį turėjo tikrieji kryžiaus karai Viduramžyje. 
Anie karai tada reprezentavo universalią idėją, nors 
ir atremtą beveik išimtinai tik į Vakarų Europą. Napo- 
leono kontinentalinė sistema buvo priešingybė univer- 
salinei idėjai. 

Didžioji Britanija, be abejo, geriau suprato univer- 
salius ūkio dėsnius, apie kuriuos, kaip minėjome, kal- 
bėjo Edmundas Berkas dar XVIII a. Tačiau Napoleono 
pavojaus akivaizdoje, stengdamasi išlaikyti savo domi- 
nuojantį vaidmenį tarptautinėje prekyboje ir navigaci- 
joje, ji kartais verste verčiama buvo laužyti tuos univer- 
saliuosius įstatymus. Pavyzdžiui, kai Europos vandeny- 
se, ypač Baltijoje, ji praktikavo reliatyvią prekybos ir 
laivininkystės laisvę, Amerikos vandenyse ji dažnai grie- 
bėsi tokių priemonių, kurios su ta laisve nieko bendro 
neturėjo, kas pagaliau privedė ją prie 1812 m. karo 
su Amerika. Užtat JAV pasiuntinys Petrapilyje buvo 
iš dalies teisus, kalbėdamas apie Napoleono ir britų 

ekonominį karą kaip apie „universalų banditizmą, ku- 
ris pasidarė vienintelis tautų įstatymas“.13 

Pasaulinės ekonominės vienovės idėją geriausiai 
tada reprezentavo JAV, Baltijos valstybės ir Rusija, 
kuri jau tuo metu savo valdas buvo išplėtusi net į tris 
kontinentus. Užtat tarp jų atsirado natūrali draugystė, 
kuri tęsėsi per visą mūsų čia aprašomą laikotarpį ir 
kuri galutinai išėjo laimėtoja. Tą draugystę tikrai tada 
buvo galima vadinti šiaurės Atlanto draugyste. 

Istorinių paralelių mėgėjai jau tada lygino Napo- 
leono — Anglijos dvikovą su Romos - Kartaginos dvi- 
kova senovės amžiuose. Dabar, rašė vienas toks 
mėgėjas jau Napoleono eklipsės metu, visas pasaulis 
būtų buvęs Kartaginos pusėje ir ji laimėtų, nes ji at- 
stovavo tarptautinės prekybos principus. O tie principai 
turėtų būti: geras tarptautinis sambūvis, teisingumas, 
lygybė ir taika bei ramybė.14 Šiuo' metu nei Anglija, 
nei ypač Napoleonas tokių principų nesilaikė. Laimėjo 
tie, kurie arčiausiai tokių principų stovėjo, vadinas, 
Amerika ir Baltijos valstybės arba Šiaurės Atlantas. 


13 E. Gray, William Cray of Salem, Merchant, 1914, p. 68. 

14 B. Constant, De VUesprit de conguėte et de Uusurpation 
dans leurs rapports avec la civilization europėenne, 1813. 
Cituota pagal sutrumpintą 1818 m. laidą, p. 32. 

IV. PAKELIUI Į BALTIJĄ 


Po Tilžės, 1807 m. rudenį, triumfališkai sutiktas 
Paryžiuje, Napoleonas, rodos, galėjo tarti kartu su 
poetu: Sustok, pasauli, tu esi toks gražus! Ne tiek dėl 
sumuštų priešų, kiek dėl laimėtos taikos. Pasaulis iš 
tikrųjų buvo gražus ir ištroškęs taikos. Ir Napoleonas 
jos troško nemažiau, negu kas nors kitas. Kad Stok- 
holmas, Kopenhaga ir Lisabona paseks Rusijos pavyz- 
džiu, Napoleonas nė kiek neabejojo. Tilžės didieji savo 
sandėryje nerado reikalo tų antraeilių valstybių nei 
vardo beminėti. Be to, jie turėjo pakankamai divizijų 
bet kokiai rezistencijai palaužti. Net tolimoji Amerika, 
savanoriškai pasirinkusi embargo ir neprekiavimo poli- 
tiką, rodė kelią, kuris turėtų nuvesti į neištikimojo Al- 
biono prekybinio ir jūrinio viešpatavimo saulėleidį. 

Dėl kontinentalinės sistemos paveikumo ir dėl 
Europos ekonominės vienovės, berods, niekas neabejo- 
jo. Kai kas žengė didelį žingsnį į priekį ir ėmė kalbėti 
apie Europos tautų sąjungą. Napoleono generalinis kon- 
sulas tokias nuotaikas išskaitė Petrapilyje, kur, esą, kal- 
bama apie visų Europos tautų kovą „su ramybės ar- 
dytoju ir jūrų tironu“. Tada sugrįžtų į pasaulį ne tik 
taika ir ramybė, bet ir šis tas daugiau. Tada ateitų 

„prekyba ir gerbūvis“, kas to laiko akimis atrodė vie- 
nas ir tas pat dalykas. Nežinia, kaip tiksliai tas konsu- 
las atspėjo Petrapilio nuotaikas, gal tai tebuvo jo sa- 
vimoniškas galvojimas, tačiau toks pasaulinės raidos 
idealas, matyt. ėmė kaltis net ir konservatyvioje Rusijos 
sostinėje. 

Šiam idealui pasiekti, Benjamino Lesepso nuomo- 
ne, tereikėjo vieno vienintelio dalyko: reikėjo, kad „,se- 
kantį pavasarį mums pasisektų Baltijos jūrą užsklęsti 
nuo anglų“.! Tuo atžvilgiu su Napoleono generali- 
niu konsulu sutiko ir JAV generalinis konsulas Petrapi- 
lyje Levetas Haris, kuris taip pat manė, kad pagrindinis 
karo laukas 1808 m. bus Baltijos jūra. Žinoma, dar ge- 
riau tai suprato patys anglai, kuriems Baltijos užsklen- 
dimas nuo jų prekybos buvo tiesiog egzistencinės grės- 
mės klausimas. 

Tas Baltijos užsklendimas pasirodė žymiai sunkes- 
nis, negu Napoleonas ir jo patarėjai įsivaizdavo. Dėl 
to ir po Tilžės Napoleonas negalėjo sustoti ir džiaugtis 
pasaulio prekyba ir gerove. Lyg nujausdamas savo li- 
kimą, jis vieną kartą išsitarė grafui Rumiancevui: „Aš 
nesu gimęs ant sosto, užtat privalau nuolat į jį žengti.“ 
Kova dėl Baltijos pastatė abu Tilžės didžiuosius prieš 
žūtbūtinę dilemą. Lyg atsiliepdamas į anuos Napoleo- 
no žodžius, Aleksandras I priminė Napoleonui: šį kartą 
vienas iš mūsų turėsime prarasti sostą — arba tu, arba 
aš. Juoksis tas, kas paskutinis juoksis. Ir Napoleonui 


1 Sbornik russkogo istoričeskogo obščestva, t. 88, p. 330. 

toji dilema buvo daug grėsmingesnė, nes jis negimė 
ant sosto. Aleksandras I galėjo trauktis į Tobolską ar 
Kazanę, kaip jis grąsino 1807 m., arba net ir į Kamčat- 
ką, kaip jis gąsdino 1812 m., ir dar neprarasti savo 
sosto. Napoleonui kiekvienas pralaimėjimas galėjo būti 
fatališkas. Ir nors formaliai Napoleonas pralaimėjo 
Maskvoje, bet to pralaimėjimo šaknys buvo Baltijoje. 
Jeigu jis būtų laimėjęs Baltijoje, jam, greičiausiai, ne- 
būtų reikėję žygiuoti į Maskvą, nes Didžioji Britanija, 
tikroji Napoleono Nemezis, vargu būtų galėjusi atlaiky- 
ti tokį smūgį. 


Šioje vietoje. gal būt, verta truputį grįžti atgal ir 
žvilgterėti, kodėl 1807 m. ne tik Napoleono, bet ir 
gan greit viso pasaulio akys nukrypo į Baltijos jūrą. 
Nors Napoleonas buvo pirmasis Prancūzijos politikos 
vairuotojas, kuris pilnai suprato Baltijos reikšmę,2 
bet Prancūzijos — Baltijos santykiai turėjo jau gana 
senas tradicijas. Kai kuriais atžvilgiais Prancūzija atra- 
do Baltiją anksčiau, negu Anglija, kuri šiuo metu buvo 
visiškas Baltijos prekybos viešpats ir valdovas. 


Ilgus šimtmečius, o gal ir tūkstantmečius, tik savo 
gintaru Baltija galėjo patraukti viso civiizuoto pasaulio 


2 1798 m. Taleiranas rašė revoliucinei direktorijai. kad Rusiją 
geriausia būtų užatakuoti per Juodąją jūrą, susitarus kartu su 
Turkija, kad, nežiūrint šaunaus prancūzų laivyno, Baltija buvo 
jam neprieinama ir kad dėl to prekyba su Baltija turėtų eiti 
pro pietus G. Pallain, Le ministėre de Talleyrand sous le di- 
rectoire, 1891, p. 247 - 246. 

akį, nes pietinio Baltijos jūros pakraščio gintaras buvo 
beveik vienintelė prekė, kurią ji tam pasauliui galėjo 
pasiūlyti ir kurios jis beveik niekur kitur negalėjo rasti. 
Tad keliavo gintaras toli, pasiekdamas net Asiriją, Grai- 
kiją ir Romą, kartu atnešdamas ten žinią, kad kažkur 
prie septentriono yra kraštas, kuriame galima rasti to 
„šiaurės aukso“. Ir to laiko civilizuoto pasaulio jūrinin- 
kai leidosi į tolimas keliones to nuostabaus krašto 
ieškoti. Gražiai tuos gintaro kelius aprašė latvių istori- 
kas ir diplomatas Arnoldas Spekkė.3 

Žymiai vėliau civilizuotas pasaulis sužinojo, kad 
ne vien tik gintaru Baltija garsi. Nors gal ir ne bal- 
tiečiai pirmieji atrado Ameriką, bet kažkaip nuo pat jos 
atradimo likimas supynė Amerikos ir Baltijos likimą. 
Nuo to laiko, kai Kristupo Kolumbo jūros keliai pakei- 
tė Marko Polo sausumos kelius, Baltija pradėjo naują 
ir labai audringą savo gyvenimo laikotarpį. Be jos me- 
džio, kanapių, linų pluošto, dervos ir deguto sunku 
buvo pastatyti ir įrengti anų laikų laivą. O tų laivų 
reikėjo vis daugiau ir daugiau ne tik ryšium su Ame- 
rikos ir kitų naujų pasaulių atradimu ir prekybos kelių 
pailgėjimu, bet ir naujiems kolonijiniams karams, ku- 
rie tapo vienu ryškiausių naujosios istorijos bruožų. Pa- 
grindinės Europos jūrų valstybės — Anglija, Olandija ir 
iš dalies Prancūzija — arba visiškai neturėjo, arba ėmė 
greitai stokoti laivams statyti medžiagą, ypač medžio 


3 The Ancient Amber Routes and the Geographical Discovery 
of the Eastern Baltic, 1957. 

didiesierns laivastiebiams, skersiniams ir lentoms, kana- 
pių virvė:ms ir linų pluošto burėms. 


XVI a. buvo lemtingas Baltijos istorijoje. Lietuvos 
didysis kunigaikštis ir Lenkijos karalius Zigmantas Au- 
gustas ber:e pirmasis ištarė žodžius apie kovą dėl vieš- 
patavimo Baltijos jūroje — dominium maris Baltici. Ir 
ta kova vyko daugiau kaip du šimtmečius, į kurią įsi- 
jungė ir Napoleonas. Vaizdingu istoriko išsireiškimu, 
„daugiau kaip per du šimtus metų didžiuosiuose jūrų 
mūšiuose iš abiejų pusių buvo trankomi Rygos pušies 
skersiniai ir Dancigo ąžuolo sijos. Nedaug Europos lai- 
vų statyklose buvo pastatyta laivų, kurių ir viršutinėje, 
ir apatinėje alalyje nebūtų panaudota Baltijos medžia- 
ga. Iš prekybos tomis medžiagomis augo Baltijos pa- 
kraščių gyventojų gerovė, o dėl tos prekybos užvaldy- 
mo nuolat sau galvas suko ir diplomatai, ir admirolai.“4 
Tai tęsėsi rmnaždaug ligi XIX a. vidurio, kol metalinis 
garlaivis nenustūmė nuo jūros paviršiaus medinius bu- 
rinius karo ir prekybos laivus. 


Prancūzija visados buvo daugiau kontinentalinė, 
nezu jūrų valstybė, ir jos politikos vairuotojai tik ret- 
karčiais atkreipdavo daugiau dėmesio į laivyno staty- 
bą. Vis dėlto XVI a. jos prekybininkai ėmė lankytis 
Dancige ir kituose Baltijos uostuose. Gal šiek tiek pa- 
kėlė Prancūzijos susidomėjimą tuo pusiau legendarišku 
septentrionu, ypač dideliais šuoliais augančia Maskvos 


4. R. G. Albion, Forest and Sea Power, 1926, p. 198 - 199. 

valstybe, Henriko Valua išrinkimas į Lenkijos - Lietu- 
vos sostą 1573 m., kuris į savo pacta conventa įsirašė 
pasižadėjimą, tarp kita ko, pastatyti Respublikai lai- 
vyną. Tai buvo būdinga XVI ą. dvasiai. Nors. Henri- 
kas Valua, galima sakyti, nei kojų nesušilęs, išdūmė 
atgal į Prancūziją, kai tik ten po brolio mirties liko 
neužimtas sostas, bet jo, jąu kaip Prancūzijos karaliaus, 
valdymo garbei priklausė pirmojo prancūzų - rusų pa- 
sikalbėjimų žodynėlio pasirodymas.5 Anglai su pana- 
šia knyga pasirodė tik maždaug po trisdešimties metų, 
nors tada nė iš tolo nebuvo galima lyginti Prancūzijos 
prekybinių interesų Baltijoje su panašiais anglų inte- 
resais. Anglijos prekyba su Baltija nuo Elžbietos I lai- 
kų pilnu tempu augo ir plėtėsi. | 

Vėliau, jau Burbonų dinastijos laikais, žymiai pa- 
didėjęs Prancūzijos susidomėjimas Europos šiaure buvo 
daugiau politiškai, negu ekonomiškai motyvuotas. Tris- 
dešimties metų kare labai krikščioniška (iš tikrųjų, ka- 
talikiška) Prancūzija ieškojo sąjungininkų net ir tarp 
netikėlių ir klaidatikių prieš taip pat labai katalikišką 
Habsburgų imperiją. Genialus tos politikos architek- 
tas buvo kardinolas Rišeljė ir jo pilkoji erainencija tė- 
vas Žozefas. Ne be prancūzų pagalbos XVII a. pirmoje 
pusėje Švedija vos neįsiviešpatavo Baltijoje ir nepaver- 
tė Baltijos jūros į mare suevicum. Dar ir Napoleono 
laikais Švedijos karaliai prisiminė šį Švedijos galybės 
laikotarpį. 


5. B. A. Larinas paskelbė su komentarais naują jo laidą —- 
Parižskij slovar moskovitov 1586 goda, 1948. 

Labai žemiškas kardinolas Rišeljė svajojo tiesiog 
apie nežemiškus ryšius su ką tik iš baisių suiručių be- 
atsigaunančia Maskva, vis vien ar tai būtų vykdoma 
„galingos šiaurės arba septentriono kompanijos“, apie 
kurią tuomet buvo kalbama Paryžiuje, ar sąjungos tarp 
„labai krikščioniškos didenybės ir Maskvos imperato- 
riaus“ (sic!) pagalba. O viso to tikslas neva turėjo būti 
prekybos laisvės apsaugojimas. Matyt, jau ir tada, kaip 
ir vėliau, laisvė buvo labai nevienodai suprantama. 
Tariamos prekybos laisvės vardu galima buvo derėtis 
ir su Maskvos „imperatoriumi“, ir su Otomanų sultonu. 
Iš tikrųjų, visa tai buvo daroma siekiant apsupti drau- 
giškų Prancūzijai valstybių ratu vokiškąją Habsburgų 
imperiją. Tada tai fabulistas La Fontenas ir eiliavo, 
kad geriau su turkais palaikyti draugystę, negu matyt, 
kaip vokiečiai profanuoja Šampanijos vyną.53) 

Liudvikas XIV, svajodamas apie pasaulinę imperi- 
ją, suprato, kad jos be prekybos ir laivyno nebus galima 
sukurti. Čia jis susirado labai tinkamą talkininką J. B. 
Kolbero asmenyje, kurio akys tuojau nukrypo į Baltiją. 
Tuo tarpu kai Liudviko XIV diplomatai mezgė ryšius 
su Švedija ir Lenkija - Lietuva, Kolberas rūpinosi iš- 
plėsti prekybą su Baltija. Tarp kita ko, jau ir tada 
Prancūzijai ėmė trūkti medžio! 1669 m. pagaliau buvo 
įkurta Šiaurės kompanija, kurios steigimo akte buvo 


5a „Jaime mieux les Turcs en compagne 
Oue de voir nos vins de Champagne 
Profanės par les Allemands.“ 

sakoma, kad „prekyba yra tinkamiausia priemonė išly- 
ginti santykiams tarp įvairiausių tautų ir palaikyti ge- 
riem ir abipusiams ryšiams tarp labiausiai priešiškų 
nusistatymų. 


Tai buvo žodžiai. Šiaurės kompanijos pagalba 
Liudvikas XIV norėjo padaryti Prancūziją Baltijos 
prekybos klubo nariu, šalia Olandijos ir Anglijos, veik- 
liausių to klubo narių. Prancūzija turėjo aprūpinti Bal- 
tijos erdvę druska, vynu, vaistais, popieriumi, audiniais, 
o pati tenai apsirūpinti kailiais, linų pluoštu, vašku ir, 
tur būt svarbiausia, medžiu ir kanapėmis, be kurių 
sunku buvo svajoti apie bet kokią laivyno statybą. O 
laivynas buvo pagrindinis Kolbero rūpestis, ypač kai 
Prancūzija ėmė tiesti savo imperialistinę ranką į Ame- 
riką ir kitas kolonijas. 


To paties Kolbero raginamas, Žakas Savary, apke- 
liavęs visą Europą ir Baltiją, 1675 m. išleido dvitomį 
Le parfait negociant (Tobulasis prekybininkas), kuris 
netrukus buvo išverstas į vokiečių ir kitas kalbas ir tapo 
lyg savotiška to meto prekybos enciklopedija. Nors ir 
neplačiai, Savary palietė ir Baltijos prekybą, o preky- 
bą su Rusija laikė „geriausia Europoje“. Jis kėlė taip 
pat prekybinio laivyno reikalą, kad „prancūzai galėtų 
prekiauti Baltijos jūroje ir Maskvoje taip pat sėkmin- 
gai, kaip olandai, o gal dar sėkmingiau“. Praktiškai 
šioje srityje ne daug kas buvo padaryta, nes Liudvikas 
XIV įsivėlė į visą eilę karų, kurie smarkiai aptemdė 

vadinamo karaliaus-saulės antrąją viešpatavimo pusę.6 

Didelių esminių pasikeitimų Baltijoje atnešė XVIII 
amžius. Iš jų bene svarbiausias buvo Rusijos lango į Va- 
karus arba į Baltijos jūrą pravėrimas. Nugalėjęs Karolį 
XII ir prisijungęs prie Rusijos Karelijos, Estijos ir dalies 
Latvijos žemių, Petras Didysis galutinai sugriovė Švedi- 
jos ambicijas viešpatauti Baltijoje. Petrapilio pastaty- 
mas ir į jį sostinės perkėlimas aiškiai rodė, kad Rusija 
nori būti Europos valstybė, kuo anksčiau daug kas abe- 
jojo. To pasekmes pirmiausia pajuto Lietuva - Lenkija, 
kurios faktiškai neteko savo nepriklausomybės gerokai 
anksčiau, negu jos buvo pasidalintos XVIII a. paskuti- 
niajame ketvirtyje. 

Nors nuo Petro I laikų Prancūzija beveik nuolat 
turėjo savo diplomatinius ir konsularinius atstovus Pet- 
rapilyje, o kartais ir vicekonsulus Rygoje, tačiau ligi 
XVIII a. paskutiniųjų dešimtmečių jos metinė prekyba 
su Rusija niekados neprašoko milijono livrų, ir tik kokia 
dešimtis jos laivų apsilankydavo kasmet Baltijoje, pa- 
lyginus su šimtais olandų ir anglų laivų;Pirmoji Pran- 
cūzijos - Rusijos prekybos sutartis tebuvo sudaryta tik 
6 Apiė ankstyvuosius prancūzų - rusų ir Prancūzijos - Baltijos 
santykius žr. F. Grėnebaum, Frankreich in Ost-und Nordeuropna, 
1968; G. Žordanija, Očerki iz istoriji franko-russkich otnošeniji 
konca XVI i pervoj poloviny XVII v.v., 1959; W. Kirchner, 
„Le commencement des relations ėconomigues entre la France 
et la Russie“, Revue historigue, 202 (1949), p. 161 - 183. Apie 
Prancūzijos - Švedijos, Prancūzijos - Lenkijos - Lietuvos ir Pran- 


cūzijos - Brandenburgo ano meto santykius istorinė literatūra 
yra gana gausi. 

1787 m., bet dėl netrukus kilusios Prancūzijoje revo- 
liucijos ir ji neturėjo didesnės reikšmės.? 

Ne tiek Prancūzijos - Baltijos, kiek aplamai Balti- 
jos prekybos suintensyvinimui, panašiai kaip XVI a., 
vėl į pagalbą atėjo Amerika, lyg atsilygindama už tuos 
nuostolius, kuriuos ji ėmė daryti Baltijos prekybai. Ame- 
rikos revoliucija sukūrė visiškai naujas sąlygas toje 
prekyboje. Ji taip pat suteikė progos Prancūzijai atsi- 
keršyti Anglijai už jos pažeminimą Septynerių metų 
kare ir už Kanados netekimą. Po vadinamosios diplo- 
matinės revoliucijos Prancūzija vis labiau įsitikino, kad 
jos pagrindinis priešas buvo Anglija. Paskutinieji senojo 
režimo Prancūzijos užsienio politikos vairuotojai — 
Šuazelis ir Verženas — gerai suprato, kad norint sėk- 
mingai kovoti su Anglija, reikėjo būtinai ugdyti savo 
laivyną ir plėsti prekybos ryšius su Amerika. Jau 1759 m. 
Šuazelis rašė savo ambasadoriui Stokholme, kad dabar 
„tikroji jėgų pusiausvyra priklausė nuo prekybos ir nuo 
Amerikos“. Be laivyno ir be prekybos Prancūzija pa- 
siliksianti antraeilė valstybė. Užtat Prancūzijai, esą, 
reikalingas ne vienas Rišeljė ir ne vienas Kolberas, vi- 
siškai teisingai galvojo grafas Šuazelis.8 

Panašiai galvojo ir netiesioginis Šuazelio įpėdinis 
grafas Verženas. Ir jis laikė Didžiąją Britaniją ,„plėš- 


7 W. Kirchner, „Relations ėconomigues entre la France et la 
Russie aux XVIIle siėcle“, Revue d'histoire ėconomigue et s0- 
ciale, 39 (1961), p. 158 - 196. 

8 E. S. Corwin, French Policy and the American Alliance of 
1778. 21962, p. 33 - 34. 

riu, piktu ir klastingu priešu“, kuris visur, kur tik ga- 
lėjo, stengėsi žeminti Prancūziją. Užtat Prancūzija, jai 
atsilygindama, padėjo sukelti revoliuciją Amerikoje, o, 
jai kilus, iš pradžios slaptai, o vėliau ir atvirai ėmė ją 
remti. Prancūzijos viešoji opinija ne tik palaikė tokią 
politiką, bet ir labai aktyviai dalyvavo antibritiškoje 
propagandoje. 1778 m. vienam prancūzų karo laivui 
nugalėjus britų fregatą, Paryžiaus damos ėmė nešioti 
to laivo pavidalo šukuoseną. Prancūzijos - JAV sąjun- 
gos garbei buvo kalami medaliai su. Franklino, Vašing- 
tono ir Liudviko XVI atvaizdais ir įrašu: , Amerika ir 
jūros, o Liudvike, šlovina tave kaip išlaisvintoją“. Ame- 
rikos laisvė ir jūrų laisvė daugelio tada buvo laikoma 
sinonimu, ir ne be pagrindo, nes vienas pirmųjų ir pa- 
grindinių JAV užsienio politikos postulatų kaip tik ir 
buvo toji jūrų ir prekybos laisvė. 

Tokia JAV politika susilaukė simpatijų ne tik iš 
Prancūzijos, bet ir iš daugumos Europos monarchų. 
Ideologiniai skirtumai čia nevaidino absoliučiai jokio 
vaidmens. 

Ryšium su Amerikos nepriklausomybės kovomis 
Prancūzijos politika Baltijos atžvilgiu ėjo dviem kryp- 
timis. Iš vienos pusės, Prancūzija padėjo perkelti jūrų 
karo veiksmus į Europos šiaurės vandenis. Tam tikslui 
buvo suteiktos bazės Amerikos korsariniams laivams, 
kurie jau 1777 m. ėmė veikti aplink Baltiją ir ties Arch- 
angelsku, tuo būdu gerokai trukdydami čia britų pre- 
kybą, kuri, dėl tos pačios revoliucijos Amerikoje, turėjo 
būti kaip tik suintensyvinta. Iš kitos pusės, su diploma- 

tijos ir propagandos pagalba buvo bandoma nuteikti 
Šiaurės Europos valstybes prieš Didžiąją Britaniją, ypač 
prieš jos jūrų politiką karo metu. Ir šiuo atžvilgiu 
Prancūzijai neblogai sekėsi. Didžiausias jos laimėjimas 
buvo Kotrynos II vardu 1780 m. paskelbta.vadinamoji 
ginkluoto neutralumo deklaracija, kuri, formaliai lie- 
čianti visas kariaujančias valstybes, daugiausia buvo 
nukreipta prieš Didžiąją Britaniją ir jos jūrų bei preky- 
bos politiką karo metu. 

Pagrindiniai ginkluoto neutralumo deklaracijos pa- 
ragrafai buvo šie: (1) neutralių valstybių laivai turi tei- 
sę laisvai plaukioti tarp kariaujančių valstybių uostų ir 
jūros pakraščių; (2) neutralaus laivo vėliava apsaugoja 
kariaujančios valstybės prekes, išskyrus karo kontra- 
bandą; (3) tik toks uostas ar jūrų pakraštys laikomas 
užblokuotu, ties kuriuo stovi pakankamas blokuojan- 
čios valstybės laivų skaičius ir dėl to priėjimas prie jo 
iš tikrųjų pasidaro pavojingas; ir (4) karo kontrabandos 
sąvoka privalo būti tiksliai aptarta. Nors visos neutra- 
lios ir visos kariaujančios prieš Didžiąją Britaniją vals- 
tybės šią deklaraciją sutiko su didžiausiu entuziazmu, 
tačiau jos svorio centras buvo nukreiptas į Baltiją. At- 
skiru paragrafu, kuris lietė tik Rusiją, Švediją ir Dani- 
ją, buvo skelbiama, kad Baltijos jūra buvo laikoma už- 
dara jūra, vadinas, jokie pašalinių valstybių karo laivai 
neturėjo teisės joje pasirodyti. 

Daug prirašyta apie ginkluoto neutralumo dekla- 
raciją, ypač norint išaiškinti, kas buvo jos tikrasis su- 
manytojas ir autorius. Daugumas šiandien mano, kad 

Kotrynai II ir jos patarėjui Paninui reikia atiduoti tos 
deklaracijos autorystę, tačiau, tur būt, taip pat galima 
sutikti su P. Fošilio nuomone, kad „jei Rusija įvykdė 
šį žygį, Prancūzija buvo jo įkvėpėja“? O aplamai pa- 
našios idėjos, kalbos apie jūrų kodeksą buvo girdimos 
visur, kaip ir visur buvo jaučiamas nepasitenkinimas 
per didele britų hegemonija jūrose ir prekyboje. Gal 
būt, didžiausias ginkluoto neutralumo entuziastas buvo 
Fridrichas Didysis, kuris su jam būdingu mostu rašė 
enciklopedistui d'Alembertui: „Jeigu Rusijos imperato- 
rė jau nuo seno nebūtų atžymėjusi savo valdymo gar- 
siais laimėjimais, jos vardo nemirtingumui būtų užtekę 
vien tik jūrų kodekso įvedimo. Sugrąžindama Neptūnui 
trišakį ji atsikeršijo tiems prievartininkams, kurie jį 
buvo iš jo išplėšę. Pamėgdžiodama Liudviką XIV, ji 
savo palociuose galėtų pasikabinti paveikslą, kuriame 
būtų atvaizduotas jūrų įstatymo leidėjos triumfo veži- 
mas su pakinkytais piratais." Kitame laiške Fridrichas 
Didysis pakėlė Kotryną II į Panteoną, pastatydamas ją 
tarp Jupiterio ir Neptūno. Nors Fridrichas įsakmiai ir 
nepasakė, kas buvo tie prievartininkai ir piratai, bet ir 
be to buvo aišku, kad jis turėjo galvoje anglus. O, tur 
būt, to paties Fridricho Didžiojo nuomone, Kotrynos II 
ligi tol garbingiausias laimėjimas buvo Lenkijos ir Lie- 
tuvos išprievartavimas, kuriame ir jis pats dalyvavo. 
Kaip ten bebūtų, kaip tam tikra jūrų politikos ir 
neutraliųjų prekybos programa, ginkluoto neutralumo 


9 P. Fauchille, La diplomatie francaise et la ligue des neutres 
de 1780, 1893, p. 356. 

deklaracija liko labai populiari ir aktuali dar ilgus de- 
šimtmečius. Ji buvo beveik pažodžiui pakartota Povilo 
I 1800 m. ir Aleksandro I 1807 m. Ją prisiminė ir Na- 
poleonas savo Berlyno dekrete, organizuodamas konti- 
nentalinę sistemą. Jos principus nuolat kartojo kiekvie- 
nas JAV prezidentas ir valstybės sekretorius. Pagaliau 
jos aktualumas atgijo Pirmojo pasaulinio karo metu.10 


Praktiškai ginkluoto neutralumo deklaracija dide- 
lės reikšmės neturėjo, nes Didžioji Britanija nei galvot 
negalvojo jos laikytis. O ir Kotryna II, britų ambasado- 
riaus Petrapilyje prispirta, turėjo pagaliau prisipažinti, 
kad toji neutralitė armėe iš tikrųjų tebuvusi nulitė 
armėee (ginkluotas nulis), ir kad ji pati ir iš palinkimo, 
ir iš reikalo esanti Anglijos draugė.!! Ir kai Kotrynos 
II valdymo pačioje pabaigoje rusų laivynas apsilankė 
Londono uoste, jis buvo taip šiltai sutiktas, kad rusų 
ambasadorius Anglijoje galėjo pranešti savo vyriausy- 
bei, jog broliavimasis tarp rusų ir anglų jūrininkų buvęs 
toks, lyg, rodos, „jie būtų priklausę tai pačiai rasei ir 
tai pačiai religijai '. Tai gali padėti suprasti, kodėl Di- 
džioji Britanija taip lengvai sutiko su galutinu Lenki- 


10 Vieno paskutiniųjų veikalų apie ginkluotą neutralumą au- 
torius yra J. de Madariaga — Britain, Russia and the Armed 
Neutrality of 1780, 1962. Įdomu, kad garsusis danų filosofas 
Kierkegaardas galvojo apie krikščionio ir krikščionybės gink- 
luotą neutralumą ir paliko šiuo klausimu savo nebaigto veikalo 
apmatus. 

11 J. H. Rose, „Great Britain and the Baltic“, Baltic Coun- 
tries. (1935), nr. 1, p. 37. 

jos-Lietuvos pasidalinimu, nors anksčiau ji buvo galvo- 
jusi apie Palangos uosto ir didelės prekybinės bazės 
Kaune įrengimą savo lėšomis. 

Nebuvo didelės praktiškos reikšmės ir Prancūzijai 
iš ginkluoto neutralumo deklaracijos. Tiesa, 1783 m. 
buvo atgaivinta kolbertiškoji Šiaurės kompanija, bet 
laivų statybai reikalingų žaliavų pristatymas iš Baltijos 
nėjo lengvai. Ypač sunku buvo su medžiu, reikalingu 
didiesiems laivastiebiams. Anglija per daug budriai 
kontroliavo jūrų kelius tarp Baltijos ir Prancūzijos. Tada 
ir iškilo reikalas bandyti kanalais sujungti Baltiją su 
Prancūzija.12 Prie šio projekto su visu rimtumu bandė 
vėliau sugrįžti Napoleonas. 

1789 m. revoliucija tik laikinai sumaišė Europos 
politikos kortas, paversdama Burbonų restauraciją pa- 
grindine tos politikos problema. 1792 m. prasidėjęs ka- 
ras tarp revoliucinės Prancūzijos ir Europos monarchi- 
jų greitai išvirto į Prancūzijos- Anglijos dvikovą, kurioje 
Baltija ėmė vaidinti vis: didesnį vaidmenį. Tarp kita 
ko, 1790 ir 1792 m. du prancūzų keliauninkai lankėsi 
Šiaurės Europoje ir tyrinėjo Baltijos navigacijos ir pre- 
kybos sąlygas. Kadangi, jų nuomone, plaukiojimas Bal- 
tijos jūroje labai sunkus ir pavojingas, ją galima būtų 
panaudoti kaip savotišką jūrų mokyklą, kurioje kasmet 
būtų galima paruošti ligi 6000 prancūzų jūrininkų. Esą, 
Olandijos ir ypač Anglijos jūrų galybė išaugusi ne be 


12 P. M. Bamtord, Forests and French Sea Power 1660 -1769, 
1956, p. 176. 

Baltijos pagalbos.13 Be abejo, tai buvo utopiškas pla- 
nas, bet jis taip pat buvo žingsnis pakeliui į Baltiją 
iš Prancūzijos pusės. 


13 J. Peuchet, Dietionnaire universel de la geographie com- 
mercante, 1799 - 1800, t. 2, p. 689. 

V. ŽŪTBŪTINĖ ANGLIJOS KOVA 
DĖL BALTIJOS 


Paprastai geriausia politika yra tokia, kuriai ga- 
lėtų ir turėtų pritarti visi, išskyrus patį priešą. Net ir 
akivaizdžiai egotistinių tikslų siekdamos, valstybės sten- 
giasi visus įtikinti, kad tai esąs ir jų interesas. Napo- 
leonas galvojo, kad ne tik visa Europa, bet ir visas 
pasaulis turėtų pritarti jo kovai su Anglija. Iš tikrųjų 
daug kas jam ir pritarė, neišskiriant ir išmintingojo 
Tomo Džefersono. 

Visiškai panašiai Didžioji Britanija taip pat norėjo 
sumobilizuoti visą pasaulį prieš Napoleoną. Iš pradžios 
tai sunkiau sekėsi, nes ji labai greitai susidūrė su tuo, 
ką mes šiandien pavadintume trečiąja jėga. O tokia jė- 
ga tada buvo viso pasaulio prekybiniai ir jūriniai sluoks- 
niai, kurių pirmasis priešas buvo ne Napoleonas, bet 
britų jūrinė ir prekybinė hegemonija. Užtat kol Napo- 
leonas kovojo tik prieš šią hegemoniją, jis nelabai sun- 
kiai galėjo patraukti tuos sluoksnius į savo pusę. O 
britams, atrodo, nieko nebuvo sunkesnio, kaip bandyti 
pakeisti savo jūrų ir prekybos politiką. 

Ir Napoleonas, ir. Didžioji Britanija suprato, kad 
kol kas tos trečiosios jėgos centras buvo Baltija. Ame- 

rika tebebuvo tik potenciali galybė. Tuojau po Tilžės 
Naploeonas pripažino, kad „bendroji taika dabar pri- 
klausė nuo Petrapilio“, kaip neabejotino trečiosios jėgos 
lyderio. Pusiau oficialus britų The Annual Register 
rašė: „Nuo 1807 m. pradžios visų akys nukrypo į Bal- 
tijos jūros baseiną. Čia dabar turėjo spręstis Europos 
likimas, kaip jis seniau buvo sprendžiamas ties Vidur- 
žemio jūra.“ Abejuose šiuose teiginiuose buvo tvirti- 
namas maždaug vienas ir tas pat dalykas: pasaulio 
politikos raktas kabojo ties Baltija. 

Jau matėme, kaip mažai abu Tilžės didieji skai- 
tėsi su kitomis Baltijos valstybėmis; net ir su Prūsija. 
Be abejo, jeigu Aleksandras I būtų buvęs toks Napo- 
leono sąjungininkas, kokio šis iš jo laukė ir tikėjosi Til- 
žėje, jam dėl tų kitų Baltijos valstybių pritarimo jo 
politikai būtų nereikėję nei galvos kvaršinti. Tas prita- 
rimas būtų nukritęs kaip nunokęs obuolys. Deja, Alek- 
sandras I toks sąjungininkas nebuvo. Jam buvo maloniau 
vaidinti trečiosios jėgos lyderio vaidmenį, nors forma- 
liai nenutraukiant sąjungos su Napoleonu. 

Gal dar mažiau skaitėsi su kitomis Baltijos valsty- 
bėmis ir visais neutraliaisiais, bent konflikto pradžioje, 
Didžioji Britanija. Tais pačiais 1807 m. vienas anonimi- 
nis autorius rašė The Naval Chronicle: ,„Kraštutiniu 
atveju mes galėtume jėga pasiimti viską, ko mums rei- 
kia, iš Norvegijos ir Archangelsko, nedarydami jokios 
kitos skriaudos savininkams.“ Net ir barbariškajame 
XX a. toks galvojimas skamba keistokai. Tai turėjo 
būti tiesiog baisu tada, kada dar įstatymas ir teisė ne- 

buvo visiškai praradę savo prasmės. Tačiau to laiko 
Didžiosios Britanijos santykiuose su Baltija buvo laiko- 
masi tiktai vienos vienintelės taisyklės: jeigu ko nega- 
lima gauti gražumu, tą reikia pasiimti jėga. Jokiu bū- 
du negalima buvo atsisakyti Baltijos prekybos. 

Kaip žinia, po pirmosios ginkluoto neutralumo de- 
klaracijos paskelbimo britų ambasadoriui Petrapilyje 
pakako tik pagrasinti karu, ir staiga Kotryna II, užuot 
kalbėjusi apie „prekybą kaip savo kūdikį“, ėmė kalbėti 
apie ginkluotą neutralumą kaip apie ginkluotą nulį. 
Rimtesnis pavojus Didžiajai Britanijai atsirado pačioje 
XVIII a. pabaigoje, kai Povilas I ėmė keisti visą savo 
motinos politiką ir pradėjo ieškoti modus vivendi su 
jau iš revoliucinės maišaties beišsikapstančia Prancūzi- 
ja. Pirmasis konsulas Napoleonas labai mielai atsiliepė 
į tą mostą, o gal jį ir paskatino, prieš Povilo I akis pa- 
statydamas mirštančios Otomanų imperijos viziją, slap- 
ta jau ir tada puoselėdamas mintį, kaip būtų gera tu- 
rėti Rusiją sąjungininku prieš Angliją.! Ir Napoleonui 
čia pasisekė neblogiau, kaip jo pirmatakui grafui Ver- 
ženui. 1800 m. buvo paskelbta II-oji ginkluoto neutralu- 
mo deklaracija. Tačiau šį kartą britų reakcija buvo 
daug smarkesnė, negu 1780 m., nes dabar tokia dekla- 
racija reiškė ne tik Baltijos valstybių pastangas laikyti 
Baltijos jūrą uždara ir ginti jos neutralumą, bet ir su- 
darė pavojų, kad kartais vietoje anglų Baltijos jūroje 


1 H. Ragsdale „The Origins of Bonaparte's Russian Policy“, 
Slavic Review, 17(1968), nr. 1, p. 85 - 90. 

neįsigalėtų prancūzai. Kylanti Napoleono žvaigždė 
nežinia kaip aukštai iškils, o iš Povilo I visko galima 
buvo laukti. Formavosi Šiaurės lyga, aiškiai nukreipta 
prieš Didžiąją Britaniją. 

Užtat šį kartą vietoj žodinio protesto ir grasinimų 
tuojau pat buvo pasiųsta būsimo Trafalgaro didvyrio 
admirolo Nelsono vadovaujama karo laivų eskadra į 
Baltiją. ,,Niekuomet mūsų šalis nepriklausė taip labai 
nuo jokio kito laivyno pasisekimo, kaip nuo šito“, rašė 
tada Nelsonas. Jis suprato taip pat labai gerai, kur buvo 
Šiaurės lygos pati šerdis ir kur reikėjo smogti pagrindi- 
nį smūgį. Jis Povilą I laikė Šiaurės lygos kamienu, o 
Švediją ir Daniją — jos šakomis. „Jeigu aš galėčiau pri- 
eiti prie paties kamieno ir jį nukirsti, šakos pačios sa- 
vaime nukristų. Tačiau jeigu kapodamas šakas palik- 
čiau stačią kamieną, mano jėgos išsektų kaip tik tada, 
kai jos būtų labiausiai reikalingos.''2 

Neteko admirolui Nelsonui kirsti to kamieno, nes 
jis, galima sakyt, pats nuvirto. Povilas I buvo nužu- 
dytas, o jo vietoje atsisėdęs Aleksandras I vėl užvedė 
naują politiką. Suprantama, kodėl britų ambasadorius 
Paryžiuje laikė tai ,, Apvaizdos rankos darbu“, nors, 
greičiausiai, čia tai Apvaizdai truputį padėjo ir pati 
Didžioji Britanija. Visa tai diametraliai pakeitė situaci- 
ją ne tik Baltijoje, bet ir visoje Europoje. 1802 m. buvo 
sudaryta Amieno taika, o Amerikos konsulas iš Ham- 


2 Plg. A. T. Mahan, The Influence of Sea Power upon the 
French Revolution and Empire, 1793 - 1812, t. 2, p. 43 - 46. 

burgo pranešė savo vyriausybei: „Taika turės didelės 
įtakos Amerikos prekybai, tačiau Europos laivynai taip 
susmuko, kad aš manau, jog daugelis mūsų laivų susi- 
ras sau rinką, o kiti galės pasikrauti ir išsikrauti visur, 
kur karo metu jie visiškai nesilankė. Per septynerius 
(karo) metus Amerika laimėjo daug turtų ir patyrimo, 
kuriais galės pasinaudoti jos veiklūs piliečiai.''3 

Bet ir Amieno taika tesitęsė vos vienerius metus. 
Tačiau ne dėl Napoleono kaltės. Formaliai naujas ka- 
ras kilo dėl Maltos, kurios anglai nenorėjo paleisti iš 
savo rankų, kaip buvo pasižadėję Amiene. O faktiškai 
to karo tikslas, kiek tai lietė Napoleoną, buvo labai 
aiškus: pašalinti bet kokią Anglijos įtaką iš viso Europos 
žemyno ir jeigu galima, įsiveržti į pačias Anglijos salas 
ir padaryti galą britų pasauliniam viešpatavimui. 
1803 m. Napoleonas pareiškė užsienio ambasadoriams; 
„Mūsų valdžioje jau yra tiek jūros pakraščių, kad dabar 
ir mes daromės pavojingi; mes eisime ir toliau, mes 
sukursime totalinę pakraščių sistemą, ir Anglijai neliks 
nieko kito, kaip tik kruvinomis ašaromis verkti dėl karo, 
kurį ji pati pradėjo.“ Tai buvo pirmoji kontinentalinės 
sistemos užuomina, kurią Napoleonas galutinai sufor- 
mulavo savo Berlyno dekrete 1806 m. 

Labai greitai paaiškėjo ir to karo kryptis: tai buvo 
žygis į šiaurę arba į Baltiją. Kartu su juo traukėsi visa 
Europos prekyba su užsieniu arba su Anglija, kas maž- 


3. J. Pitcairn to Secretary of State, 1801.XII.2. - NA. Consular 
dispatches: Hamburg I. 

daug reiškė vieną ir tą patį. Ceriausio veikalo apie 
Baltijos prekybą autorius J. J. Odis rašė: „Prekyba da- 
bar, lyg kokios audros nešama, traukiasi į Šiaurės 
Europą, ir pirmasis svetingas pakraštys, kuriame ji su- 
siranda sau užuovėją, yra Danija.“'4 Nors Odis kal- 
bėjo bendrai apie prekybą, bet, be abejo, jis turėjo 
galvoje Anglijos prekybą, kurios apologijai buvo ir pa- 
skirtas šis monumentalus darbas. 1806 - 1807 m. Napo- 
leonui pasisekė ir prie šios paskutinės užuovėjos pri- 
eiti. Totalinė pakraščių sistema kontinentalinės bloka- 
dos vardu tapo įvykusiu faktu. 


Anglija su dideliu susirūpinimu ir neslepiama 
baime sekė šį Napoleono žygį, ypač kai jo armijos 
priartėjo prie Nemuno ir kai Aleksandras I, visiškai 
netikėtai ir nelauktai, ištiesė Napoleonui savo bendra- 
darbiavimo ranką. Per savo diplomatus ir šnipus, kurių 
tada knibždėte knibždėjo Klaipėdoje ir aplink Tilžę 
ir kurie buvo prasiveržę lig pat Aleksandro I dvaro 


anglai gana gerai žinojo, kas dėjosi Tilžėje. Juoba kad 


4 J. J. Oddy, European commerce, shewing new and secure 
channels of trade with the continent of Europe, detailing the 
produce, manufactures and commerce of Russia, Prussia, Swe- 
den, Denmark and Germany, 1805, p. 332. Keista, kad ligi šiol 
nei pats veikalas, nei jo autorius nesusilaukė reikiamo istorikų 
dėmesio. Iš JAV konsulo Hamburge pranešimų matyti, kad Odis, 
nors anglas, buvo apsimetęs amerikiečiu, tur būt, kad būtų 
jam lengviau prieiti prie pirminių šaltinių, kuriuos jis panaudojo 
savo veikale. Tas veikalas yra tikras informacijos apie Baltijos 
prekybą lobynas. 

vesdamas, tikra to žodžio prasme, nervų karą, Napo- 
leonas buvo visiškai nesuinteresuotas dalykus slėpti. 
Jo paties misinformacijos agentai kartais pasakydavo 
britų agentams daugiau, negu kad iš tikrųjų Tilžėje 
buvo pasiekta, — pavyzdžiui, dėl tariamo Danijos laivy- 
no perleidimo Napoleonui. Anglai tuo metu tikrai ne- 
žinojo, kad Aleksandras I, tur būt, jau tada nemanė nei 
viešų, nei slaptų Tilžės susitarimų raidiškai vykdyti. 
To, aišku, nežinojo ir Napoleonas. Iš čia tas tiesiog vai- 
kiškas Napoloeno optimizmas; iš čia, gal būt, ir toji 
per didelė panika Londono prekybiniuose ir laivyno 
sluoksniuose, kuri iššaukė tokią greitą ir grubią reakciją 
iš britų vyriausybės. 

Visas tas propagandinis antpuolis iš Napoleono pu- 
sės ir reali grėsmė vos vos nepaklupdė Didžiosios 
Britanijos. Šiandien kai kurie istorikai spėja, kad kiek- 
vienu kitu atveju britų ūkis nebūtų atlaikęs Napoleono 
smūgių, ir po Tilžės Didžioji Britanija būtų priversta 
kapituliuoti. Tuo buvo visiškai įsitikinęs ir pats Na- 
poleonas. Bet XIX a. pradžioje Didžioji Britanija 
pergyvenusi greičiau, negu bet kokia kita Europos 
valstybė, pramoninę revoliuciją ir išvysčiusi savo preky- 
bą ir laivyną iki tol negirdėtos aukštumos, savo ūkiu 
buvo taip toli pralenkusi visus kitus, kad ji neturėjo 
rimto pagrindo nusigąsti Napoleono ir net visos Europos 
koalicijos. Užtat ji gana greitai pergyveno pirmąjį 
psichologinį šoką ir pradėjo labai paveikią propagan- 
dinę kontrofenzyvą, kuri surado vis palankesnę dirvą 
Europos ir Amerikos prekybiniuose ir politiniuose 

sluoksniuose. Juoba, kad ir Napoleono kontinentalinė 
sistema juo toliau, tuo labiau visus ėmė slėgti. 

Žinoma, vienų propagandinių priemonių nebūtų 
pakakę Napoleonui nugalėti. Didžioji Britanija nenorė- 
jo ir negalėjo prileisti, kad ji būtų visiškai išvaryta 
iš Baltijos, nors tuojau po Tilžės pasigirdo balsų, jog 
pagaliau reikėtų išsilaisvinti iš tos amžinos prekybinės 
priklausomybės nuo Rusijos, kuri taip begėdiškai pa- 
davė ranką Napoleonui. Pavyzdžiui, įtakingasis The 
Naval Chronicle rašė 1807 m. pabaigoje: ,,Būtų bepro- 
tiška ir išdavikiška iš mūsų pusės, jeigu mes tiesioginiu 
ar netiesioginiu būdu prisidėtume prie iždo papildymo 
tos vyriausybės, kuri susikonfederavo su tuo naujųjų 
laikų Atila mūsų pačių sunaikinimui.“ Ir čia pat tas 
laikraštis, gerokai perdėdamas, pridūrė, jog Anglija kas- 
met iš Rusijos importuojanti už 30 milijonų sterlingų, 
tuo tarpu kai jos eksportas į Rusiją tesiekiąs tik pusės 
milijono. 

Britų vyriausybė ir ypač admiralitetas su tokiu 
samprotavimu negalėjo sutikti. Jie manė, kad, žūt būt, 
reikėjo išlaikyti priėjimą prie Baltijos, nenorint praras- 
ti viso Europos žemyno ir viešpatavimo jūrose. Užtat 
tik prasidėjus Tilžės deryboms, britų vyriausybė grie- 
bėsi diplomatinių ir militarinių priemonių prieš Daniją, 
pačią silpniausią Baltijos valstybių grandį, kuri tačiau 
neabejotinai kontroliavo tą priėjimą. Prieš Daniją buvo 
pavartotas tikras blickrigas. Pirma buvo pasiųsta stiprį 
admirolo Cambiero karo laivų armada, o tik po to 
įteiktas diplomatinis ultimatumas, kurio Danijos vyriau- 

sybė ir norėdama negalėjo suspėti patenkinti. Tuo pa- 
čiu metu buvo iškeltas 30.000 karių desantas į Zelan- 
diją, beveik visiškai sunaikintas danų karo laivynas, o 
trijų dienų bombardavimu iš jūros buvo sugriautas Ko- 
penhagos universitetas, katedra ir užmušta apie 2000 
žmonių. Net ir anglų istorikai prisipažįsta, kad šioji 
operacija buvo įvykdyta su „akiplėšišku skubumu“. Kai 
kas spėja, kad Napoleonas tyčia padėjęs išprovokuoti 
tokią brutalią britų reakciją. 

Jeigu taip iš tikrųjų ir buvo, Napoleonas tik iš da- 
lies tepasiekė savo tikslą. Tiesa, Kopenhagos bombar- 
davimas sukėlė baisų ne tik pačių danų, bet ir daugęe- 
lio neutraliųjų pasipiktinimą ir gerokai palengvino Na- 
poleonui grupuoti jėgas aplink Europos vienovės idėją 
kovai su Anglija. Mūsų jau minėtas Kruzė laikė Daniją 
ištikimiausiu kontinentalinės blokados nariu.5 Net ir 
Amerikoje daug kas to bombardavimo kitaip nevadino, 
kaip piratišku veiksmu. 

Tačiau istorija paprastai greičiau pamiršta nusikal- 
timus, negu klaidas. Britų požiūriu, Kopenhagos bom- 
bardavimo jokiu būdu nebuvo galima laikyti klaida. 
Tuo žygiu ne tik buvo sunaikintas arba pagrobtas danų 
karo laivynas, kuris eventualiai būtų galėjęs pakliūti 
į Napoleono rankas, bet buvo taip pat užgarantuotas 
priėjimas :prie Baltijos jūros. O tai sustiprino Švedijos 


9 F. Crouzet, L'economie britannigue et le blocus continental, 
1958, t. 1, p. 250. Iš danų - amerikiečių santykių matyti, kad ir 
danai nebuvo jau tokie ištikimi Napoleono sąjungininkai. 


71 


ir Rusijos rezistenciją prieš Napoleoną. Panašiai britai 
pasielgė ir 1800 m., kai Povilas I buvo pradėjęs flirtuoti 
su Napoleonu. 


Iš antros pusės, britų karo laivyno įvedimas į Bal- 
tijos jūrą turėjo lemiamos reikšmės tolimesnei Baltijos 
prekybai. Kol Švedija buvo laisva, ypač ją valdant už- 
kietėjusiam Napoleono priešui Gustavui IV Adolfui, 
britų karo laivynas galėjo gana laisvai oneruoti prie 
įėjimo į Baltiją ir pačioje Baltijos jūroje. O jo globoje 
galėjo tęsti savo biznį britų ir nebritų prekybiniai lai- 
vai. Be to, o tai gal buvo svarbiausia, britų karo laivų 
pasirodymas Baltijos jūroje turėjo padrąsinti visus tuos, 
kurie nenorėjo lengvai pasiduoti Napoleono, diktatui, 
ypač Rusijoje, kur probritiška, arba antinapoleoniška, 
partija visuomet buvo gana stipri. Pasirodė, kad nebuvo 
labai sunku įvaryti pleištą į Napoleono - Aleksandro I 
draugystę. Ir britų karo laivynas čia suvaidino nemažą 
vaidmenį. Labai nesmagiai pasijuto rusų karo laivai 
Kronštate Kopenhagos bombardavimo metu. Be abejo, 
britų laivai padėjo ir Bernadotui atlaikyti Napoleono 
spaudimą. 

Tilžėje Aleksandras I labai lengvai sutiko su visais 
Napoleono, kaip nugalėtojo, reikalavimais, tik išside- 
rėdamas gana daug laiko — ligi 1807 m. gruodžio 1 d. 
— vykdymui pagrindinio reikalavimo, būtent, gražumu 
palenkti Angliją prie taikos. Tuo būdu anglų-rusų pre- 
kyba laimėjo visą tų metų navigacijos sezoną. Ir anglai 
pasistengė tai su kaupu išnaudoti. Britų generalinis 


72 


konsulas tuojau po Tilžės sugrįžo į Petrapilį su labai 
aiškiomis instrukcijomis: supirkti visas kanapių, geležies 
ir kitų laivynui reikalingų medžiagų atsargas ir jas iš- 
siųsti iš Rusijos uostų prieš įsigaliojant embargui arba 
ateinant žiemai. Tokiu būdu paskubomis buvo pakrau- 
ti 283 britų laivai Petrapilio ir 270 laivų Rygos uos- 
tuose ir išsiųsti į Angliją. Ypač daug jų buvo pakrauta 
kanapėmis, pačia kritiškiausia žaliava, reikalinga britų 
laivų statykloms. Rygoje embargo įsigalėjo tik 1807 m. 
lapkričio 14 d. 

Nei britų gen. konsului Šeirpui, nei ambasadoriui 
Leveson-Gaueriui Petrapilyje nebuvo lengva suprasti 
ne tik rusų įstaigų paslaugumą visose tose operacijose, 
bet ir kone pasipiktinimą dėl per didelio britų skubė- 
jimo. Esą, tai tik be reikalo kėlė paniką. Užsienio poli- 
tikos vadovas baronas Budbergas, kurį Voroncovas pra- 
keikė kaip didžiausią Tilžės sandėrio kaltininką, nesi- 
jaudino net dėl Kopenhagos bombardavimo. Ir jau tada 
ėmė formuotis britų nuomonė, kad Napoleono-Alek- 
sandro I draugystė nebuvo labai nuoširdi ir kad vadi- 
namoji Tilžės dvasia iš tikrųjų tebuvo tik gražus mira- 
žas Napoleono akyse. Net ir vienas nuoširdžiausių 
prancūziškosios politikos šalininkų Rusijoje grafas Ru- 
miancevas, kuris pakeitė Budberg4 kaip užsienio 
reikalų ministrą, viename pasikalbėjime su JAV minis- 
teriu Adamsu pareiškė: mes stengiamės visur sutikti su 
Napoleonu ir visur daryti savo. Viso to, aišku, nežinojo 
Napoleonas, nors ir jis suprato, kad po ,„Kopenhazu 
aferos“ karo paskelbimas Anglijai iš Rusijos pusės i. 

turėjo tik teoretinės reikšmės.? 

Nors formaliai 1807 m. lapkričio mėn. Rusija ir 
Anglija pasikeitė karo paskelbimo deklaracijomis ir ligi 
1812 m. pasiliko karo stovyje, bet tai buvo labai juo- 
kingas karas. Ne tik juodvi tų penkerių metų bėgyje 
nepasikeitė nei vienu šūviu, bet nuo pat to tariamo 
karo pradžios Rusija atsistojo ne Napoleono sąjungi- 
ninkės, bet neutraliųjų prekybos gynėjos pozicijose. 
Kartu su embargu anglų laivams tų pačių metų pabai- 
goje Aleksandras I pakartojo ginkluoto neutralumo de- 
klaraciją, kurią jis laikė savo senelės Kotrynos II „iš- 
minties mMonumentu“. Gal tai ir buvo toks monumentas, 
bet kaip jį galima buvo suderinti su karo paskelbimu? 
1807 - 1812 m. laikotarpyje Rusija paskelbė daugybę 
potvarkių ir įstatymų, kuriais buvo mėginama įrodyti 
visam pasauliui, kad Rusija visados buvo ir dabar te- 
besanti neutraliųjų prekybos gynėja. Pavyzdžiui, 1809 m. 
gegužės 14 d. įstatyme atvirai buvo sakoma, kad „„vi- 
sas pasaulis žino, kaip stipriai jau nuo seno Rusija gynė 
neutraliųjų prekybą Europos valstybių karo atveju“.7 
„Lyg ji pati būtų niekad nekariavusi. 

Teisiškai ir diplomatiškai tokia Rusijos užimta po- 
zicija buvo grynas akių dūmimas, bet ji Rusijai išėjo 
labai į naudą. Daug kas, ypač Amerikoje, patikėjo, kad 
Rusija iš tikrųjų buvo prekybos ir jūrų laisvės gynėja. 


6 Correspondance de Napolėon Iier, 1964, t. 16, p. 132 - 133. 


7 Polnoje sobranije zakonov, 1830, t.30, p. 959 - 960. Neblogą 
visų Rusijos potvarkių ir įstatymų analizę galima rasti M. F. 
Zlotnikovo Kontinentalnaja blokada i Rossija, 1966. 

O to laiko galvojimu, kas gynė šias laisves, tas ir ap- 
lamai buvo už laisvę. Tokia dvasia ir vyko gana in- 
tymus susirašinėjimas tarp Džefersono ir Aleksandro I. 
Vieną kartą (1805 m.) ir Napoleonas pavadino Alek- 
sandrą I „Europos paguoda“. Tokį įvaizdį Aleksandrui 
I pasisekė išlaikyti net ir tada, kai jis pasidarė formalus 
Napoleono sąjungininkas ir paskelbė karą Anglijai. Ir 
tuo metu, kai Angliją ir Prancūziją visi neutralieji peikė 
kaip „sausumos ir jūrų pasiutėlius“, Rusijai buvo pri- 
skiriamas ir sausumos, ir jūrų laisvės gynėjos vardas. 
Tai buvo didelis Rusijos diplomatijos laimėjimas. Ne- 
veltui tuo metu į Petrapilį buvo sugūžėję viso pasaulio 
geriausi protai iš antinapoleoniškos Europos. 

Berlyno dekretas, Tilžės sandėris ir formalus Ru- 
sijos prisidėjimas prie kontinentalinės sistemos, daugiau 
negu Napoleono kariniai laimėjimai, Londone iš karto 
padarė sprogstančios bombos įspūdį. Iš čia ir toks stai- 
gus Didžiosios Britanijos reagavimas prieš Daniją. Kaip 
dabar bus su taip gražiai klestinčia prekyba Baltijoje, 
toje paskutinėje britų prekybos užuovėjoje Europos 
žemyne? Vos tik perėmęs Rusijos užsienio politikos 
vadžias į savo rankas, grafas Rumiancevas oficialiai 
pareiškė britų ambasadoriui, kad Rusija „pasiima Bal- 
tijos saugumo ir ramybės garantiją į savo rankas“. Lor- 
das Leveson-Gaueris tuojau pat atkirto, kad „dėl Bal- 
tijos ramybės Anglija niekados nėra pripažinusi niekam 
jokių išskirtinių teisių, ir nesvarbu, kokios bebūtų Ru- 
sijos pretenzjos į šios jūros garanto titulą, jos tylėjimas 
tada, kai nuo Liubeko ligi Klaipėdos visi uostai buvo 

uždaryti britų prekybiniams laivams, reiškė, kad ji pati 
(Rusija) tiesiog atsisakė nuo šio vaidmens" .8 


Danijos karo laivyno sulikvidavimas ir britų lai- 
vyno įvedimas į Baltijos jūrą rodė, kad Anglija nei 
nemanė kapituliuoti. Nebuvo jai ir jokio reikalo kapi- 
tuliuoti. Greitai paaiškėjo, kad Rusijos ir kitų Baltijos 
valstybių užimtą poziciją nebuvo jau taip sunku sude- 
rinti su Didžiosios Britanijos pozicija. Reikėjo tik visus 
įtikinti, kad ne ji buvo pagrindinis prekybos aplamai 
ir ypač neutraliųjų prekybos priešas, kad toks priešas 
buvo tik Napoleonas ir jo kontinentalinė sistema. Bal- 
tijoje jai tai labai gerai sekėsi, nes į pagalbą atėjo pats 
Napoleonas, kuris juo toliau, tuo labiau čia varžė 
neutraliųjų prekybą, kol pagaliau 1811 - 1812 m. ėmė 
jos visiškai nepripažinti. 

Be abejo, Napoleonas turėjo nemaža pagrindo 
taip galvoti, ypač kai tokiais neutraliųjų prekybos ad- 
vokatais pasišovė būti Rusija ir Švedija, kurios formaliai 
buvo paskelbusios karą Anglijai ir iškilmingai pasiža- 
dėjusios remti Napoleoną ir jo kontinentalinę sistemą. 
O, be to, kai kiekvieną vasarą į Baltiją atplaukdavo 
britų karo laivynas ir noromis nenoromis palydėdavo 
kiekvieną prekybos laivą arba ir ištisas laivų vilkstines 
iš vieno uosto į kitą, kokia čia galėjo būti kalba apie 
neutraliųjų prekybą. Vienintelė reikšminga neutrali 
valstybė tebuvo Amerika, su kuria Napoleonui sekėsi 


8 Sbornik russkogo istoričeskogo obščestva, 1892, t. 83, p. 
129 - 130. 

geriau žaisti, negu Anglijai. Tik ne Baltijos jūroje. 
Kaip begalvotume, tarp 1812 m. Anglijos — JAV karo 
vakarinėje hemisferoje ir tų pat metų Napoleono žygio 
į Rusiją buvo tam tikras ryšys, ir tas ryšys susimezgė 
kaip tik Baltijos jūroje. 

Nors daug kas angluose jau apie 1808 m. vidurį 
melancholiškai laidojo didžiulę Baltijos prekybą, ma- 
tydami, kaip net joks žvejybos laivelis neišdrįsdavo 
iškišti nosies iš savo uosto nuo Rygos ligi Liubeko im- 
tinai, gyvenimo tikrovė pasirodė visiškai ne tokia me- 
lancholiška. Tiesa, prancūzų korsariniai laivai, kurių 
vienas buvo pakrikštytas simbolišku Tilsit vardu, bandė 
trukdyti Baltijos prekybą. Kiek įmanydami jiems tal- 
kininkavo danai. Tačiau jau 1808 m. antroje pusėje 
padėtis visiškai pasikeitė. Britų ir nebritų prekybiniai 
laivai ėmė lankytis ne tik. Rygoje, bet taip pat 
Klaipėdoje, Piliavoje (dabar Baltijske), Dancige ir ki- 
tuose Baltijos uostuose, nors pastarieji buvo tiesioginė- 
je Napoleono kariškų įgulų ir konsulų priežiūroje. Hel- 
golando saloje buvo įrengta tikra britų ekonominės 
žvalgybos centralė, į kurią suplaukdavo visos žinios 
apie prekybos sąlygas ir galimybes įvairiuose Baltijos 
ir Šiaurės Europos uostuose. Ir tos žinios galėjo būti 
labai tikslios, prisimenant, kad dar 1811 m. britų kon- 
sulas tebesėdėjo Klaipėdoje. JAV pasiuntinys Adamsas 
į jį kreipėsi, prašydamas pagalbos į bėdą pakliuvusiems 
Amerikos jūrininkams.? Švedijos Gioteburgas išaugo 


9 J. O. Adams, Writings, 21968, t. 4, p. 275. 

į didžiulę prekybos emporiumą su pasikrovimo ir išsi- 
krovimo privilegijomis, per kurią ėjo didelė dalis britų 
pramoninių ir kolonijinių prekių, skiriamų Baltijai. O 
jų paklausa visame Europos žemyne nuolat augo, nes 
jų niekur kitur nebebuvo galima gauti. 


Užtat 1808 - 1610 m. britų prekyba Baltijoje ne tik 
nekrito, bet net gerokai pašoko į viršų, ypač eksporte.10 
Bene pirmą kartą visoje 'Anglijos- Baltijos prekybos is- 
torijoje britų eksportas į Baltiją beveik dvigubai ėmė 
viršyti jos importą iš Baltijos: 1809 m. Anglijos ekspor- 
tas į Baltiją siekė beveik 5 milijonus svarų, o importas 
— tik 2.775.000 svarų. 1810 m. eksporto-importo san- 
tykis buvo 8 milijonai prieš 4 milijonus svarų. Seniau 
visados būdavo daugiau, negu priešingai. Turint gal- 
voje anų laikų prekybos balansą, tos sumos buvo mil- 
žiniškos. 

Suprantama, tai buvo visiškai nesuderinama su 
Napoleono kontinentalinės sistemos tikslais. Jis norėjo 
paskandinti britų salas jų pačių pramoninių ir koloni- 
jinių prekybų gausybėje. Dabar visa tai baigėsi visišku 
fiasko. Tur būt, teisingai britų užsienio reikalų sekre- 
torius pastebėjo, kad Baltijoje kontinentalinė sistema 
sudužo anksčiau, negu ji buvo įvesta. 

Blogiausia toje istorijoje buvo tai, kad, norėdamas 
sugriauti Anglijos ekonominį viešpatavimą ir gerovę, 


10 Smulkų tos prekybos aprašymą su statistinėmis lentelėmis 
pateikia F. Crouzet dvitomyje L'economie britannigue et le 
blocus continental, 1958. 

Napoleonas turėjo pasidaryti prekybos aplamai ir 
ypač neutraliųjų prekybos priešas. Tuo būdu jis turėjo 
laužyti tas Prancūzijos prekybinės politikos tradicijas, 
kurios siekė Rišeljės laikus ir kurias ypač garsiai Pran- 
cūzijoje proklamavo Amerikos revoliucijos ir pirmojo 
ginkluoto neutralumo metu. Dėl to Napoleonas iš tų 
pačių amerikiečių užsitarnavo visiško ignoranto preky- 
bos reikaluose vardą, nors toks ignorantas jis toli gražu 
nebuvo. 

Baltijos prekybai Napoleonas taikė specialius 
varžtus. Tai labai sumaniai mokėjo išnaudoti britų pro- 
pagandistai, gerai žinodami, kaip labai Baltija buvo 
prisirišusi prie jūrų ir prekybos laisvės. Štai britų pro- 
pagandai dirbęs šveicaras Fransua d'Ivernua, tarsi 
laiško savo korespondentui Rygoje forma, 1809 m. iš- 
leido net atskirą brošiūrą, kurioje įrodinėjo, kad Na- 
poleono kontinentalinės sistemos priemonės kenkė tik 
neutraliesiems, o ne pačiai Didžiajai Britanijai. Ne be 
ironijos jis britų gerovę pavaizdavo ketureiliu: 


Votre blocus ne blogue point, 

Et grace d votre heureuse addresse 
Ceux gue vous atfamez sans cesse 
Ne periront gue d'embonpoint.!1 


11 „Jūsų blokada nieko neblokuoja, o dėka palaiminto jūsų 
uolumo, tie, kuriuos jūs užsispyrę marinote badu, mirs nebent 
nuo persivalgymo.“ F. d Ivernois, Effets du blocus continental 
sur le commerce, les finances, le credit et la prosperitė des Iles 
Britannigues, 1809. 

Be abejo, 1806 - 1812 m. laikotarpyje Anglija iš- 
gyveno ne vieną sunkų momentą. Jai taip pat teko 
griebtis griežtų priemonių ne tik prieš Napoleoną, bet 
ir prieš neutraliuosius. Kiekvieną Napoloeno dekretą, 
liečiantį kontinentalinę sistemą, lydėjo atitinkami britų 
kabinetiniai potvarkiai. Tačiau jų vykdyme buvo es- 
minis skirtumas: Napoleonas siekė visiškai užgniaužti 
Baltijos prekybą, o britai dėjo visas pastangas, kad toji 
prekyba kaip galima geriau klestėtų. Visados sunkiau 
kovoti prieš, negu už. Ir Napoleonas aiškiai šią kovą 
pralaimėjo. 

Aplamai kontinentalinė sistema nedaug tepaken- 
kė Anglijos ūkiui. O kadangi Europos ūkis dėl tos pa- 
čios kontinentalinės sistemos ir dėl karų gerokai su- 
smuko, tai Didžioji Britanija iš tos žiaurios sausumos 
kovos prieš jūrą išėjo tik dar labiau sustiprėjusi ir pa- 
sidarė neabejotinai vadovaujančia jėga tarptautinėje 
ekonomikoje ir politikoje pirmojoje XIX a. pusėje. 

VI. MARŠALAS PRIEŠ IMPERATORIŲ 


Reikia laikyti tiesiog likimo ironija, kad lemtin- 
gaisiais 1812 m. buvęs Napoleono maršalas, o dabar 
Švedijos sosto įpėdinis Žanas Baptistas Bernadotas, 
užuot žygiavęs švedų kariuomenės priešakyje prieš 
Rusiją, įteikė deimantais išpuoštą kardą britų vicead- 
mirolui Somarezui ir pasižadėjo prisijungti prie pasku- 
tinės koalicijos prieš Napoleoną. O, rodos, nebuvo nieko 
natūralesnio, kaip Švedijos - Prancūzijos sąjunga, ypač 
prieš Rusiją, kuri dar taip neseniai išvarė švedus iš Lat- 
vijos ir Estijos ir dar tik vakar išstūmė juos iš Suomijos 
ir užėmė Alandų salas, beveik ties vartais į Stokholmo 
uostą. 

Tai buvo vienas skaudžiausių Napoleono pralai- 
mėjimų, dėl kurio jis kaltino visus kitus, ypač savo bu- 
vusį maršalą, tik ne pats save. Napoleonas po Tilžės 
jautėsi toks didelis (ir buvo didelis!), kad jis net ir ne- 
žinojo, kaip elgtis su mažesniaisiais ir silpnesniaisiais. 
Su didžiaisiais jis mokėjo ir muštis, ir būti jų sąjungi- 
ninkas, į mažesniuosius ir silpnesniuosius jis arba žiūrėjo 
su panieka, arba juos visiškai ignoravo. Apie tą patį 

Bernadotą jis kartą išsireiškė: „Žiūrėk, vargšelis, kam 
jis duoda patarimus, — man!“ Silpnas ir mažas negalėjo 
būti ir išmintingas. Napoleono santykiuose su Rusija, 
Didžiąja Britanija, Habsburgais, vėliau ir su Amerika 
(kai jis įsitikino, kad jos negalima ignoruoti), būta tam 
tikros logikos, apskaičiavimo, racionalumo, nesvarbu, 
ar jie būtų jo priešai ar draugai. Mažesnieji tegalėjo 
būti tik jo satelitai, vasalai, pastumdėliai. Labai tei- 
singai JAV ministeris Petrapilyje pranešė savo valsty- 
bės sekretoriui: „Prancūzija dar kol kas nedrįsta kalbėti 
su Rusija tuo pačiu stiliumi, kokiu ji kalba su silpnes- 
niaisiais.“ Prancūzija tada, be abejo, reiškė Napoleonas. 
Svarbiausia, silpnesnieji patys turėjo suprasti savo vie- 
tą, Oo jei to nesuprato, — tant pis pour eux (tuo jiems 
blogiau). Didieji atstovauja bendriesiems žmonijos in- 
teresams, o bendrasis gėris turi būti ir visų gėris. 

Švedijos atvejis buvo labai įdomus. Kaip žinia, 
Tilžėje buvo susitarta, kad bendromis pastangomis Na- 
poleonas ir Aleksandras I privers Stokholmą, Kopen- 
hagą ir Lisaboną prisidėti prie kontinentalinės sistemos, 
nutraukti visus diplomatinius ir prekybinius santykius 
su Anglija ir paskelbti jai karą. Su Danija nelabai sun- 
ku buvo susidoroti, juoba kad po Kopenhagos bom- 
bardavimo ir jos laivyno sunaikinimo ji neturėjo nei 
valios, nei galios priešintis, nors niekados nebuvo nuo- 
širdus Napoleono draugas. Su Portugalija ir Ispanija 
išėjo daug blogiau. Napoleonas įsivėlė čia ir niekaip 
nepajėgė išsinarplioti. 

Švedijos likimą jis visiškai atidavė į Rusijos rankas. 

Jis tiesiog maldaute maldavo Rusiją, kad ši pultų Sve- 
diją ir atsikąstų iš jos tokį kąsnį, kokį tik galės apžioti. 
„Jūsų Didenybė“, rašė tada Napoleonas carui Alek- 
sandrui I „privalo atstumti švedus nuo savo sostinės: 
tegu Ji išplečia savo sienas iš tos pusės, kiek tik Jai 
patinka, — esu pasiruošęs visomis priemonėmis Jai 
čia padėti.“ Šiuo atveju kaip tik apie Napoleoną buvo 
galima pasakyti: Matai, vargšelis, kam užsimanė duoti 
patarimus, — Rusijos carui, aplink kurį tada buvo su- 
sispietę geriausi pasaulio diplomatai ir politikai. Na- 
poleonas siundė taip pat Daniją, kad ši smogtų Švedijai 
peiliu į nugarą. Teisingai tą danų-švedų karą vėles- 
nysis istorikas pavadino „gryna beprotyste“.! 

Tokiu būdu Napoleonas tikėjosi padaryti Švediją 
ne tik Anglijos priešu, bet, gal būt, dar ir savo draugu! 
Nebūtų buvęs Napoleonas revoliucijos auklėtinis, jeigu 
jis nebūtų tikėjęs, kad tik prievarta tautas, kaip ir at- 
skirą žmogų, galima atvesti į dorą kelią. O vienintelis 
doras kelias buvo jo kelias. Juk jis kovojo už Baltijos 
laisvę ir nepriklausomybę. Nesvarbu, kad Rusija vieš- 
pataus Švedijoje ir visoje Baltijoje. Kol ji yra jo sąjun- 
gininkas ir Anglijos priešas, tol tai visiškai nepriešta- 
rauja nei laisvei, nei nepriklausomybei. 

Gavusi visišką Napoleono palaiminimą, Rusija 
1808 m. pavasarį pradėjo karą prieš Švediją, palyginti 
nesunkiai okupuodama Suomiją ir Alandų salas ir gra- 


l K. Gjerset, History of the Norwegian People, 1932, t. 2. 
p. 390. 

sindama etnografinei Švedijos teritorijai. Nors to karo 
metu ir buvo nuverstas didžiausias Napoleono (ne 
Prancūzijos) priešas Gustavas IV Adolfas, tačiau ir nau- 
jasis karalius Karolis XIII nepasidarė nei Napoleono 
draugu, nei Anglijos priešu. Tai pačiai Anglijai pa- 
tariant ir pritariant, 1809 m. rugsėjo 17 d. Frederiks- 
hamne buvo pagaliau sudaryta taika su Rusija, tik for- 
maliai pasižadant prisidėti prie kontinentalinės blo- 
kados ir neįsileisti britų karo ir prekybos laivų į savo 
uostus. Ir čia buvo padarytas iš paviršiaus mažutis, bet 
be galo svarbus rezervas: laivai su druska ir kai kuriomis 
kitomis kolonijinėmis prekėmis galės būti įsileisti. Tos 
spragos ir užteko Baltijos prekybos gyvybės palaikymui. 
O tuojau po Frederikshamno sutarties pasirašymo Šve- 
dijos kancleris galėjo pareikšti Anglijos pasiuntiniui, 
kad grafas Rumiancevas davęs suprasti, jog Rusija pro 
pirštus žiūrės į tai, kaip Švedija vykdys tuos sutarties 
paragrafus, kurie lietė jos prekybą su Anglija. Juk pa- 
galiau tai buvo Napoleono, ne Rusijos reikalas. Rusija 
visiškai negalvojo, kad kas gera Napoleonui, tas gera 
ir Rusijai. 1810 m. sausio mėn. sudarytoje Švedijos - 
Prancūzijos sutartyje, nors ir daug griežtesnėje, taip 
pat buvo paliktas rezervas dėl druskos, kurios tada ėmė 
labai trūkti visoje Baltijoje. Tuo būdu tiltas tarp Angli- 
jos, Švedijos ir Rytų Europos nebuvo visiškai suardytas. 
Anglijos pasiuntinys pasiliko Stokholme ligi 1810 m. bir- 
želio mėn. kaip ir jos konsulas Gioteburge. O ir po to 
švedų valdininkai mokė anglų prekybinių laivų įgulas, 
kaip jie, prisidengę neutraliųjų vėliavomis, galėtų ir 

toliau prekiauti su Švedija. 2 

Rusija, kurios įtakos sferai tokia lengva širdimi Na- 
poleonas atidavė Švediją, visiškai nebuvo suinteresuota 
nustumti ją į Prancūzijos glėbį. Ją irgi slėgė kontinen- 
talinės sistemos varžtai ir druskos bei kitų kolonijinių 
prekių stoka. Pasunkėjo ir jos eksporto galimybės. Už- 
tat ji bevelijo, kad Švedija ir toliau pasiliktų lyg tiltas 
Baltijos prekyboje. Suprato tai ir Levetas Haris, JAV 
konsulas Petrapilyje, kuris dar prieš Frederikshamno 
sutarties pasirašymą pranešė savo vyriausybei, kad toji 
sutartis „bus labai naudinga Didžiajai Britanijai, kuri, 
— nors gal tai ir keistai skamba, — atrodo, ne tik pa- 
lankiai žiūri į šį susitarimą, bet ir slapta įtakoja Švediją, 
kad ji greičiau tokį susitarimą pasirašytų“. Eventualiai 
tai išėjo į naudą ir Amerikos prekybai Baltijoje. 

To visiškai nesuprato ir nenorėjo suprasti tik vie- 
nas Napoleonas. Jam atrodė, kad geriau tegu Rusija 
užima visą Švediją ir tampa „Baltijos viešpačiu“, negu 
kad čia turėtų kokios nors įtakos Anglija. Tuo metu 
Napoleonas dar visiškai pasitikėjo Aleksandru I ir Til- 
žės dvasia. Iš čia ir tas jo naivus tikėjimas, kad jo są- 
jungininko laimėjimas buvo ir jo paties laimėjimas. Vi- 
siškai ne toks naivus buvo Aleksandras I ir jo išmintin- 
gi patarėjai. Šiuo atveju Napoleonas, galima sakyt, 
buvo tikrai nesavanaudiškas politikas. Bet tariamai ne- 
savanaudiška politika visados yra pati kvailiausia poli- 


2 F. Crouzet, L'ėconomie britannigue et le blocus continental, 
1958, 2 t., p. 431. 

tika. Be reikalo tokią politiką Rusijos atžvilgiu bandė 
vaidinti Napoleonas. 

Kai pagaliau Napoleonas įsitikino, kad Švedija ne- 
norėjo būti nei visiškas Rusijos, nei aklas jo paties va- 
salas, kai jis pamatė, kad Švedija ne tik palaikė preky- 
binius ryšius su Anglija, bet gal net stengėsi įvaryti 
pleištą į jo ir Aleksandro I draugystę, jis baisiai įširdo. 
„Švedija yra vienintelė mano krizės priežastis; Svedija 
pridarė man daugiau bėdos, negu visos penkios koali- 
cijos kartu.“ Dėl Švedijos prekybos kolonijinėmis pre- 
kėmis jis per naktis negalįs akių sumerkti, pareiškė jis 
Švedijos ambasadoriui 1810 m. rudenį. Ambasadorius 
Lagerbielkė pripažino, kad jis niekados nebuvo matęs 
taip įsiutusio Napoleono.3 Ir tai jau buvo po to, kai 
Bernadotas buvo išrinktas Švedijos sosto įpėdiniu. 

Tačiau temperamentu ir barniais vargu galima pa- 
taisyti tarpvalstybinius santykius. Napoleonas, atrodo, 
gerai nesuprato, kad dar taip neseniai Švedija buvo 
galingiausia valstybė Baltijoje, kad ji rimtai pretendavo 
į dominium maris Baltici, o jos karaliai Gustavas II 
Adolfas ir Karolis XII savo militariniais žygdarbiais ga- 
lėjo konkuruoti su pačiu Napoleonu. Be to, Prancūzija 
tada buvo jų pusėje. Galima buvo kalbėti apie tradi- 
cinę Prancūzijos - Švedijos draugystę. Dabar, be abejo, 
Švedija buvo nebe ta. Dar tebesant Napoleonui tik ant 
pirmos savo laiptų į didybę pakopos, 1801 m. pabai- 


3 A. Sorel, L'Europe et la revolution frangaise, 1904, t. 7, 
p. 517. 

goje, rašė jam Prancūzijos ministeris Stokholme: „Be 
pinigų, be kredito, be jokių didelių talentų ką gali 
Švedija, valdoma negabaus suvereno. ..“ Ir toliau jis 
pridūrė, kad Prancūzija galėtų būti tik jos globėja, o 
ne sąjungininkė. Ką galėtų pasiūlyti kraštas be jokių 
gamtos turtų ir su trimis milijonais gyventojų, išsiblaš- 
kiusių didžiuliuose plotuose?+ Jau prieš tai Napoleo- 
nas buvo pradėjęs regzti ryšius su Rusija, o šiuo metu 
svajojo apie taiką su Anglija. Tad nesunku jam buvo 
patikėti tuo visais atžvilgiais kvailu ambasadoriaus 
pranešimu. 

O vis dėlto pati Švedija dar nebuvo visiškai pa- 
miršusi savo buvusios didybės ir negalėjo labai ramiai 
žiūrėti, kai nuo Petro Didžiojo laikų Rusija vis įžūliau 
veržėsi į Baltiją. Paskutiniu momentu Švedija bandė 
gelbėti griūvančią Lenkijos - Lietuvos respubliką ir 
įspėti pasaulį apie galimą Rusijos pavojų. 1789 - 1790 m., 
beveik tuo pačiu metu, įvairiose Europos sostinėse 
pasirodė prancūzų, anglų, vokiečių, švedų ir net lenkų 
kalba brošiūra Apie pavojų politinei Europos pusiau- 
svyrai kurioje buvo atskleista imperialistinė Kotrynos II 
politika ir kurią grafas Voroncovas, ilgametis rusų 
ambasadorius Londone, pavadino „la brochure diabo- 
ligue“ (velniškoji brošiūra). Visaip buvo spėliojama 
apie tos brošiūros autorių, bet ji plito Švedijos kara- 
lraus Gustavo III vardu. Napoleonas prisiminė ją tik 


4 H. Lundh, Gustav IV Adolf och Sveriges utrikespolitik 1801- 
1804, 1926, p. 72. 

1812 m., kada ir jis skelbė, kad reikėjo sulaikyti Rusi- 
jos veržimąsi į Europą, kurį ji vykdanti per pastaruosius 
50 metų. Gaila, kad Napoleonas apie tai buvo visiškai 
pamiršęs 1807 - 1810 m. 

Gal 1790 m. pasaulis būtų ką nors daręs Rusijos 
ekspansijai sulaikyti, jeigu ne tuo pačiu metu išsprogu- 
si revoliucija Prancūzijoje. Kaip tik tuo metu Londone 
taip pat buvo galvojama apie didžiąją intermarijumo 
koaliciją, apie Klaipėdos uosto išplėtimą, apie didžiu- 
lių prekybos sandėlių statybą Kaune ir t.t. Mykolo 
Oginskio misija Londone galėjo būti apvainikuota lai- 
mėjimu. Bet revoliucija Prancūzijoje nukreipė Europos 
valdovų dėmesį į kitą pusę. 

Gustavas III, porą metų pakariavęs ir netekęs 
50.000 karių, buvo priverstas padaryti taiką ir užleisti 
Rusijai Kareliją. Kad lengviau būtų pakelti pralaimėji- 
mo skausmą, visais atžvilgiais dosni Kotryna II pasky- 
rė „velniškosios brošiūros“ autoriui 300.000 rublių meti- 
nės algos. Kyšius iš svetimų valstybių tada, kaip ir da- 
bar, ėmė visi: didikai, ministeriai, net karaliai. 

Vis dėlto didžiosios Švedijos idėja nemirė taip 
staiga. Ją bent porą kartų bandė atgaivinti ir pats Na- 
poleonas vieną kartą prieš Angliją, antrą kartą prieš 
Rusiją. Rimtai svarstydamas Anglijos invazijos galimy- 
bes, 1803 - 1804 m. jis pasiūlė Gustavui IV Adolfui Nor- 
vegiją, Daniją, Bremeną ir kitas sritis, jeigu jis su savo 
laivynu dalyvaus Anglijos invazijos operacijose. Švedi- 
jos karalius nė iš tolo nieko nenorėjo girdėti iš to „re- 
voliucijos išperos“ ir „apokaliptinės baidyklės“. 1811 m. 

didžiosios Švedijos idėją Napoleonas pakišo Karoliui 
XIII, šį kartą ruošdamasis invazijai į Rusiją. Karolis 
XIII ją priėmė su romantišku susižavėjimu. Girdi, Na- 
poleono kontlikto su Aleksandru I atveju kokia puiki 
būtų proga atsiimti Suomiją, o gal ir iš viso atstumti 
Rusiją nuo Baltijos. Jis tada atvirai prisipažino jaučiąs 
kažkokią silpnybę prancūzų tautai ir pasišlykštėjimą 
rusams. Tiesa, dėl savo senyvo amžiaus, svarstė Karo- 
lis XIII, kad jis jau vargiai begalėtų vadovauti sau- 
sumos kariuomenėms. Nebūtų jam ir jokio reikalo. Pui- 
kiausiai tai galėtų atlikti jo sosto įpėdinis Bernadotas. 
O jis pats galėtų komanduoti laivynui. „Koks tai būtų 
garbingas žygis mano viešpatavimo pavakarėje.'“'5 
Bet Švedijos politiką jau vairavo nebe paliegęs roman- 
tikas karalius, o Bernadotas, kuris nužygiavo ne į Ru- 
siją, bet į Paryžių prieš Napoleoną. 


Kodėl? — privalo klausti istorikas. Retas kitas 
klausimas buvo taip dažnai keliamas. Kodėl taip nelai- 
mingai susiklostė santykiai tarp imperatoriaus ir mar- 
šalo? Ar Bernadotas anksčiau pamatė Napoleono sau- 
lėleidį, negu jis pats arba daugumas to laiko žmonių. 
Kiekvienas trokšta būti laimėjusiųjų pusėje. Bet 1812 m., 
kai Napoleonas sumobilizavo didžiausią armiją visoje 
ligi tol žinomoje žmonijos istorijoje, ne daug kam atėjo 
į galvą, kad susidėjimas su juo reiškė pralaimėjimą. 


5 P. Coguelle, „La mission d'Alguier a Stockholm“, Revue 
d'histoire diplomatigue, 23(1909), p. 233. Plg. Cambridge History 
of British Foreign Policy, 1922, t. 1, p. 595 - 597. 

Kitas hipotetinis klausimas: o jeigu Bernadotas 
būtų nuėjęs su Napoleonu? Pats Napoleonas, — tur 
būt, sąžinės graužiamas rašė, jau sėdėdamas Šv. Ele- 
nos saloje: ,,Vienas prancūzas laikė savo rankose pa- 
saulio likimą! Jeigu jo sprendimas ir drąsa būtų atitikę 
jo poziciją, jeigu jis būtų buvęs toks geras švedas, kaip 
pretendavo, jis būtų galėjęs atkurti senąjį savo naujo- 
sios tėvynės blizgesį ir galybę, atsiimti Suomiją ir at- 
sirasti ties Petrapiliu pirmiau, negu aš būčiau pasiekęs 
Maskvą.“ Skeptiškas istorikas suabejotų: Kažin? Ob- 
jektyvus istorikas turėtų pasakyti: O kur buvo Napo- 
leonas tada, kai Bernadotas ir švedai maldavo jo drau- 
gystės ir nereikalavo nei Suomijos ar Petrapilio, o tik 
Trondheimo vyskupystės iš tuomet dar Danijai priklau- 
susios Norvegijos? 

Švedijoje visą laiką buvo gana stipri proprancū- 
ziška ir pronapoleoniška partija, kuriai nepatiko tie- 
siog vaikiškai antinapoleoniška Gustavo IV Adolfo po- 
litika. Daug kas pageidavo geresnių santykių su Pran- 
cūzija, juoba kad geri Švedijos - Prancūzijos santykiai 
nebuvo jokia istorinė naujiena. Toji partija 1809 m. 
nuvertė labai kvailą karalių, o 1810 m. Orebro seime 
maršalas Bernadotas visų keturių luomų vieningai bu- 
vo išrinktas sosto įpėdiniu. Kai jam plaukiant iš Elsinoro 
Švedijos pusėje buvo iškelta imperatoriškoji Prancūzi- 
jos vėliava, Bernadotas tą pačią dieną rašė Napoleo- 
nui: ,,Man buvo padarytas malonus siurprizas, iškeliant 
imperatorišką vėliavą Helsingborgo bokšte. Anglai iš 
savo laivų gali matyti šį dviejų tautų unijos ženklą, 

kurių jau jie nebesugebės išskirti“. 

Daug skeptiškesni Bernadoto išrinkimo atžvilgiu 
buvo Švedijos prekybiniai sluoksniai, kurie tuose rin- 
kimuose visiškai ir nedalyvavo. Napoleonas jiems buvo 
kažkas baisaus, o Bernadotas — tik Napoleono statyti- 
nis. Jų nuomonę, tur būt, neblogai atspindėjo Ameri- 
kos prekybinis agentas Gioteburge. Jis rašė tuojau po 
Bernadoto išrinkimo: „Iš visų Europos tautų toji, iš ku- 
rios dabar rašau, gal būt, mažiausiai atrodė palaiky- 
sianti jo (Napoleono) nuomonę, o, žiūrėk, jis jai duoda 
savo karalių.'6 Ne tik pirkliams, bet ir daug kam Ber- 
nadoto išrinkimas buvo netikėtas ir nelauktas. Net ir 
istorikui tai atrodo daugiau kaip kokia nuotykių sakmė, 
liudijanti, kaip kartais Klio lengvai žaidžia tautų likimu 
ir karalių vainikais. 


Be abejo, nei šis JAV agentas, nei dauguma šve- 
dų, kurie rėmė Bernadoto kandidatūrą, nežinojo, kokie 
iš tikrųjų buvo ir kaip vystysis toliau Bernadoto - Na- 
poleono santykiai. Jie taip pat negalėjo žinoti, kad tik 
eiliniai kareiviai ir viršilos buvo ir pasiliko Napoleonui 
ištikimi ligi pat galo. Jie liko ištikimi ir Napoleonui 
pralaimėjus. To visiškai negalima buvo pasakyti apie 
visokius generolus, maršalus. ambasadorius, ministe- 
rius, net paties Napoleono šeimos narius, nors jis juos 
visus stengėsi apdovanoti įvairiais titulais, grafystėmis, 
kunigaikštijomis, net ir karalijomis. Atrodo, didesnių 


6 GC. Joy to J. Madison, 1810.1IX.2. — LC, Mss. Madison Papers, 
t. 42. | 

ambicijų žmonėms kildavo mintis, kad jeigu Napoleo- 
nui pasisekė, kodėl jiems negalėtų pasisekti. Juk ir jis 
negimė soste. Savo Memoires d'outre-tombe (Atsimini- 
muose iš anapus) Šatobrijanas visiškai teisingai paste- 
bėjo, kad Bonapartas be reikalo tyčiojosi iš Bernadoto: 
jie abu buvo nulipdyti iš to paties molio — revoliucijos 
ir karo. 

Užtat visiškai galima suprasti, kad Napoleono bro- 
lis Liudvikas, nors ir iš jo malonės tapęs Olandijos ka- 
raliumi, tuojau pat pareiškė, kad jis pavirto olandu. 
Dar lengviau suprasti Bernadotą, kuris, be jokios Na- 
poleono malonės ir beveik prieš jo valią pasidaręs Šve- 
dijos sosto įpėdiniu, dar ir nepraplaukęs Danijos są- 
siaurių, pareiškė: Je suis un homme du Nord — aš esu 
Šiaurės žmogus. O atsidūręs Gioteburge, didžiausiame 
to laiko prekybos nervų centre, galėjo aiškiai pasakyti, 
kad jis nebuvo nė Napoleono nuovados viršininkas, nė 
vyriausias muitininkas. Jis iš tikrųjų labai greitai ir la- 
bai nuoširdžiai persiėmė savo naujosios tėvynės prob- 
lemomis, su kuriomis jis jau buvo susipažinęs, būdamas 
Hanzos miestų gubernatorius. Jis ypač greitai suprato, 
kad Baltijos prekybos laisvė ir Švedijos nepriklausomy- 
bė buvo beveik vienas ir tas pats dalykas. Visokius 
prekybos varžymus jis ėmė laikyti didžiausia žmonijos 
nelaime — le malheur du monde. Šia prasme jis ir tapo 
šiauriečiu ir naujųjų laikų žmogumi. Be to, plaukiant 
per Zundo sąsiaurį, jam didelį įspūdį padarė britų karo 
laivynas, gal dar didesnį, negu imperatoriškoji vėliava 
Švedijos pusėje. 

Sunkiau tai sekėsi suprasti Napoleonui ir kai ku- 
riems jo politikos vykdytojams. Apakęs dėl savo kari- 
nių laimėjimų ir garbės, Napoleonas norėjo laikyti 
Bernadotą tik savo leitenantu — daugiau nieku. Jis ir 
savo santykius su Bernadotu, kaip Švedijos sosto įpėdi- 
niu, tuo grindė. Pirmiausia, jis pavedė savo ambasado- 
riui Petrapilyje, kad šis įtikintų carą, jog Napoleonas 
buvo niekuo dėtas dėl Bernadoto išrinkimo Švedijos 
sosto įpėdiniu. Tuo pačiu jis davė suprasti, kad jis savo 
buvusio maršalo ir neparems. 


Tai nebuvo nė išmintingas, nė reikalingas žings- 
nis. Be reikalo tik buvo atidengta paslaptis, kad tarp 
Napoleono ir Bernadoto buvo plyšys, kurį labai suma- 
niai mokėjo išnaudoti ir Rusija, ir Anglija. 1810 m. pa- 
baigoje rusų diplomatas Černyšiovas, vykdamas į Pa- 
ryžių, lyg nei iš šio, nei iš to užsuko į Stokholmą. Po 
pasikalbėjimo su Bernadotu jis pranešė carui, kad 
princas iš tikrųjų pasidarė šiaurės žmogumi ir kad Šve- 
dija nė nemananti bloginti santykių su Rusija. To pa- 
sikalbėjimo metu taip pat paaiškėjo, kad Bernadotas 
buvo natūralių sienų šalininkas ir dėl to jam Norvegija 
buvo daug arčiau prie širdies, negu Suomija. Atrodo, 
rusų diplomatas geriau suprato Švedijos sosto įpėdinį, 
negu Napoleono ministeris Stokholme baronas d'Alkijė, 
kuriam Bernadotas vis dar tebebuvo „pietietiška galva 
su vulkaniškomis idėjomis“; geriau, negu pats Napoleo- 
nas, kuris jame vis dar tebematė „tiek daug karščiavi- 
mosi ir nesuvedimo galų su galais“. 

Bernadotas labai gerai suvedė galus su galais, kai 
buvo liečiami jo naujosios tėvynės interesai. Susikirti- 
mas tarp maršalo ir imperatoriaus siekė daug giliau, 
negu jų būdų ir temperamentų skirtumai. Napoleonas 
buvo ne mažesnis pietietis, ir jo idėjos buvo ne mažiau 
vulkaniškos. Susikirtimas buvo tarp dviejų pasaulio 
sampratų: ar visa Europa taps Napoleono vasalu, ar 
bent dalis jos išliks ekonomiškai laisva ir politiškai ne- 
priklausoma. Savo laiku ir Napoleonas kalbėjo apie 
Baltijos laisvę ir nepriklausomybę, tačiau jo sampratoje 
toji laisvė ir nepriklausomybė reiškė tik Anglijos įtakos 
pašalinimą ir jos pakeitimą Prancūzijos įtaka. Napoleo- 
nas visiškai nemanė palikti Baltijos savo pačios gyve- 
nimui. Jis buvo totalistas: arba su manimi, arba prieš 
mane. Nors ir nebūdamas siauras nacionalistas, jis vis 
dėlto statė la France avant tout. 


Su tokiu galvojimu negalėjo sutikti nei Švedija, nei 
kitos Baltijos valstybės. Nesutiko su tuo ir Bernadotas. 
Jeigu Napoleonui Prancūzija buvo pirmoje vietoje, ko- 
dėl Švedija neturėjo būti pirmoje vietoje Bernadotui? 
Kodėl vis labiau toleruodamas Prancūzijos prekybą su 
Anglija, Napoleonas turėjo visiškai uždrausti Švedijos 
prekybą su ta pačia Anglija? Čia ir buvo pagrindinė 
Napoleono ir Bernadoto nesusipratimų priežastis. 

Nelengva buvo atlaikyti Napoleono spaudimą, 
ypač kad ir Bernadoto žmona, garsioji Dezirė, negalė- 
dama pakęsti Švedijos klimato ir maisto, vėl sugrįžo 
į Prancūziją ir nuolat priminė jam, kodėl negalima buvo 

pamiršti savo pirmosios tėvynės.? Jeigu ne apdairi ir 
išmintinga Rusijos ir Anglijos politika Švedijos atžvil- 
giu, kažin ar Bernadotas būtų atlaikęs Napoleono 
spaudimą. Ypač didelį vaidmenį čia suvaidino britų 
viceadmirolas Somarezas, kuris kas vasarą su karo lai- 
vų eskadra pasirodydavo Baltijos jūroje. Nors tarp 
Švedijos ir Anglijos buvo karo stovis ir vieną kartą 
Gioteburgui grėsė 1807 m. Kopenhagos likimas, tačiau 
Somarezas greitai įsitikino, kad naujasis sosto įpėdinis 
„karštai troško Švedijos nepriklausomybės nuo Pran- 
cūzijos“. Užtat šiame Anglijos-Švedijos kare ne tik ne- 
buvo paleista nei vieno šūvio, bet tarp jų visą laiką 
vyko gana intensyvi prekyba. JAV konsulas Stokholme 
galėjo pranešti savo vyriausybei 1811 m. spalio 23 d. 
kad „nežiūrint karo paskelbimo tarp Švedijos ir Angli- 
jos, hebuvo jokių karo veiksmų. Švedijos pakrančių 
prekyba netrukdoma, nemaži kiekiai švedų gaminių 
šiais metais pateko į Angliją pačių švedų ir kitų lai- 
vais. .. Juos palydi anglų karo laivai''.8 

Tai nebuvo paslaptis ir Napoleonui, kuris dėl to 
vis labiau niršo ant Bernadoto. Ypač painią problemą 
sudarė amerikiečių prekybiniai laivai, vis dažniau be- 
silankantieji Švedijos uostuose. Nors iš vienos pusės 
Napoleonas stengėsi įtikinti Vašingtoną, kad jo konti- 
nentalinės sistemos dekretai nukreipti tik prieš Angli- 


7 Apie Dezirę ir Bernadotą naujos medžiagos patiekė Girod 
de I'Ain savo veikaluose Dėsirėe Clary, 1959, ir Bernadotte, 1968. 
8 NA. Consular dispatches: Stockholm I. 

ją, tačiau Švedijos ir Baltijos prekybos atžvilgiu buvo 
visiškai kita daina. Jau 1810 m. pabaigoje, vadinas, 
tuojau po Bernadoto išrinkimo sosto įpėdiniu, Napoleo- 
nas pasiuntė naujas instrukcijas savo ambasadoriui 
Stokholme, kuriose aiškiai buvo pasakyta, kad nėra 
jokių neutralių laivų, kad su amerikiečių laivais turi 
būti elgiamasi taip pat, kaip su britų laivais ir kad visi 
neutralūs laivai su kolonijinėmis prekėmis privalo būti 
konfiskuoti, net jeigu jų dokumentus būtų pasira- 
šęs ir prancūzų konsulas. Vadinas, čia Berlyno ir Mi- 
lano dekretai, kurie sudarė kontinentalinės sistemos 
pagrindą, turėjo veikti pilnoje savo galioje. 

Jau pravažiuodamas pro Hamburgą pakeliui į sa- 
vo naująją sostinę, Bernadotas pareiškė, kad ne pasi- 
plėšimo tikslu jis ateina į sostą, „nors laikinai Švedija 
gal ir turės nutraukti prekybos ryšius su kitomis vals- 
tybėmis“.? Paskutinė valstybė, su kuria Švedija būtų 
linkusi nutraukti santykius, buvo Amerika, kurią rišo 
su Švedija sena ir nuoširdi draugystė. Švedija buvo 
pirmoji Europos valstybė, su kuria JAV buvo sudariu- 
sios prekybos sutartį dar 1783 m.. Amerikos laivai vi- 
sados labai mielai buvo sutinkami Švedijos uostuose. 
Tai pasidarė ypač svarbu kontinentalinės sistemos me- 
tu, kada Švedija tapo lyg pereinamąja Amerikos preky- 
bos su visa Europa stotimi. 1809 m. JAV konsulas 
Gioteburge pranešė savo vyriausybei: „Galiu užtikrinti, 


9 F. Crouzet, L'ėconomie britannigue et le blocus continental, 
1958, t. 2, p. 602. 

kad švedų vyriausybė yra linkusi puoselėti glaudžius 
prekybinius santykius su JAV ir kad jokios kitos valsty- 
bės vėliava nėra taip respektuojama Švedijos uostuose, 
kaip mūsiškė.“ Ir iš tikrųjų Amerikos eksportas į Švedi- 
ją 1509 m. ir 1810 m. milžiniškai išaugo. Jeigu seniau 
tas eksportas tesiekdavo tik šimto tūkstančio dolerių ar 
mažiau, 1809 m. jis pasiekė penkis su puse milijonų 
dolerių, o 1810 m. pašoko beveik iki šešių milijonų 
dolerių. Ypač pakilo medvilnės, cukraus ir tabako eks- 
portas.!0 Be abejo, Švedija pati visų tų prekių nebuvo 
reikalinga; ji tik tarnavo kaip tramplinas toms prekėms 
permesti į Europos žemyną. Švedijai iš tokios tarpinės 
prekybos buvo nemaža naudos. 

Bernadotą išrinkus Švedijos sosto įpėdiniu, daug 
kas, kam nebuvo žinomi nei užkulisiniai ir nelabai 
draugiški imperatoriaus-maršalo santykiai, nei pagrin- 
dinė jo filosofija, galvojo panašiai. kaip anas Amerikos 
prekvbinis agentas Gioteburge. kad. esą, Napoleonas 
davė Švedijai karalių ir tas karalius turės taip šokti, 
kaip anas gros. Rusų diplomatai Paryžiuje laukė, kad 
tas išrinkimas greitai prives prie Prancūzijos - Rusijos 
karo, — žinoma, maršalui žygiuojant kairiuoju Napo- 
leono armijos sparnu. Rusija ėmė stiprintis Suomijoje. 
Net ir markizas Lafajetas, kuriam pasaulio laisvė daug 
daugiau reiškė, negu Prancūzijos, o ypač Napoleono 
gerovė, ir kuris Bernadotą laikė „tikruoju laisvės 
draugu“, abejojo, ar jam pasiseks išsiveržti iš Napo- 


10 A. Seybert, Statistical Annals, 1815, p. 132 - 134. 

leono orbitos. Jis rašė JAV prezidentui Medisonui, kad 
Bernadotas „negalėjo būti niekas kitas, kaip tik planėta 
savo visagalinčio sąjungininko sistemoje“. 

Vis dėlto Lafajetas, tas abiejų kontinentų laisvės 
kovotojas, nesėdėjo rankas sudėjęs. Jis veikė tarp abie- 
jų pagrindinių to laiko laisvės židinių — Šiaurės Ame- 
rikos ir Šiaurės Europos. Jam, kaip ir daug kam tada, 
buvo aišku, kad jeigu Napoleonui pasisektų palaužti 
Švediją, būtų baigta su Baltija, kaip su paskutine pre- 
kybos ir laisvės aplamai užuovėja Europoje. Užtat, iš 
vienos pusės, jis stengėsi įtikinti Amerikos vyriausybės 
sluoksnius Bernadoto simpatijomis Amerikai ir preky- 
bos laisvei, kas tuo metu buvo maždaug vienas ir tas 
pats dalykas. Jo pastangos ir apdairi Švedijos poli- 
tika padarė savo, prezidentas Medisonas galėjo pra- 
nešti 1811 m. Kongreso rudens sesijai, kad „Švedijos 
uostai įrodė savo draugiškumą mūsų prekybai“. Iš ant- 
ros pusės, markizas Lafajetas švietė Bernadotą. Vos tik 
jam tapus Švedijos sosto įpėdiniu, markizas rašė: „Kiek 
man žinoma, jau daugiau kaip trisdešimt metų amerikie- 
čiai aukštai vertina švedus. Toks jų nusistatymas plaukia 
iš bendrų interesų ir to abipusio nusiteikimo, kuris bū- 
dingas tautoms, labiau už kitas tautas branginančioms 
laisvę.“ Ir tai nebuvo tuščias markizo komplimentas. 
Napoleono-Anglijos grumtynių metu ne daug buvo 
palikę tautų, kurias dar buvo galima pavadinti laisvo- 
mis. Ta pačia proga Lafajetas rekomendavo Bernado- 
tui J. Spejerį, kurį JAV ambasadorius Paryžiuje buvo 
ką tik paskyręs Amerikos prekybiniu agentu Švedijoje, 

kaip pasitikėjimo vertą asmenį. 

Spejeris iš tikrųjų buvo labai šiltai priimtas Stok- 
holme, ir jau per pirmą pasimatymą Bernadotas jam 
pareiškė: ,,Praneškite savo vyriausybei, kad mes neno- 
rime pasipelnyti savo draugų sąskaiton. Myliu ameri- 
kiečius. Pasakykite jiems, kad su jais čia visados bus 
elgiamasi kaip su draugais. Karalius, aš pats ir visos 
įstaigos padės jiems, kaip tik galės. Mes visados buvome 
už JAV.“ Kitą kartą Bernadotas pridūrė, kad švedai ne- 
linkę traktuoti amerikiečius taip, kaip jie traktuojami 
„a deux pas d'ici“ (už poros žingsnių), vadinasi, Dani- 
joje, o gal ir Prancūzijoje. Nežiūrint didelio spaudimo 
iš Napoleono ir pasipūtusio jo ambasadoriaus barono 
d'Alkijė pusės, švedų prekybiniai sluoksniai rodė daug 
palankumo Amerikai ir siūlė net atnaujinti prekybos 
sutartį su JAV. Spejeris jautėsi Stokholme lyg koks pil- 
nateisis mMinisteris, nors jis tik 1812 m. pradžioje ofi- 
cialiai tebuvo paskirtas konsulu.1!1 

Baronas d'Alkijė daug prisidėjo prie maršalo ir 
imperatoriaus santykių pablogėjimo. Jis nepasitenkino 
savo tiesioginiu uždaviniu, būtent, sekti, kaip vykdomi 
kontinentalinės sistemos reikalavimai Švedijoje, — bet 
norėjo būti lyg koks Napoleono prokonsulas Stokhol- 
me. Tai buvo visiškai nepakenčiama Bernadotui ir iš- 
didžiai švedų tautai. Kai kartą d'Alkijė ironiškai pareiš- 
kė, kad atvykdamas į šį pasimatymą jis turėjęs praeiti 
11 Apie J. Spejerio misiją žr. H. Koht, „Bernadotte and 


Swedish - American Relations, 1810 - 1814", Journal of Modern 
History, 16(1944), p. 265 - 285. 

pro ištisą anglų armiją, Bernadotas dar su didesne iro- 
nija atkirto: tikiuos mano prieškambariuose nesusidūrė- 
te su britų laivynu. Visiškai nesuprantami buvo 
d'Alkijės užsipuolimai dėl Amerikos prekybos su Švedi- 
ja. Bernadotas labai gerai žinojo, kaip Vašingtone ir 
Paryžiuje Napoleono diplomatai iš kailio nėrėsi, kad 
įtikintų Ameriką, jog Berlyno ir Milano dekretai jos 
prekybos atžvilgiu nebeveikia. Tuo tarpu d'Alkijė, be 
abejo, vykdydamas to paties Napoleono valią, reikala- 
vo, kad Švedija visiškai nutrauktų prekybą su Amerika 
ir konfiskuotų jos laivus ir prekes. Bernadotas į tokį 
spaudimą atsakė labai kategoriškai: greičiau aš nu- 
trauksiu santykius su Prancūzija, negu su JAV. O kai 
d'Alkijė pagrasino, kad jis pasirengęs jau rytoj apleisti 
Stokholmą, Bernadotas šaltai atsakė: galite išvykt dar 
ir šį vakarą.12 

Taip vis labiau drumsčiantis santykiams tarp mar- 
šalo ir imperatoriaus ir tarp Švedijos ir Prancūzijos, 
Stokholme labai patogu buvo žvejoti dviem pagrindi- 
niams Napoleono antagonistams — Rusijai ir Anglijai. 
Ypač daug iniciatyvos ir sumanumo parodė Rusijos 
diplomatija, kuriai į pagalbą dažnai pasisiūlė ir ilga- 
metis Švedijos ambasadorius Petrapilyje baronas Ste- 
dingas, ir neseniai Rusijai pradėjęs dirbti švedų gene- 
rolas Armfeltas. Bet ypač paveikli buvo vadinama 
asmeniška Aleksandro I diplomatija, prieš kurią, kaip 
12 Apie d'Alkijės diplomatinę misiją žr. P. Coguelle, „La 


mission d'Alguier a Stockholm“, Revue d'histoire diplomatigue, 
23(1909). 

žinia, nesugebėjo atsispirt ir Napoleonas Tilžėje. Jau 
matėme, kaip „Černyšiovui pasisekė įtikinti Bernadotą, 
kad Rusija visiškai nespaus Švedijos dėl jos prekybos 
su Anglija ir su neutraliomis valstybėmis kaip Ame- 
rika, nors to iš jos reikalavo ir Tilžės sandėris su Na- 
poleonu, ir Frederikshamno sutartis su Švedija. Gavęs 
daug vilčių žadantį Černyšiovo pranešimą iš Stok- 
holmo, caras tuojau pat (1810.XII.31) parašė asmenišką 
laišką Švedijos sosto įpėdiniui, kuriame, tarp kita ko, 
skaitome: „Visados pasitikėkite manimi ir nepasiduoki- 
te tik baimei, kurią kai kas jums nori įvaryti dėl san- 
tykių su Rusija.“13 Tokia asmeniška draugystė, su ku- 
ria pasisiūlė viena seniausių ir galingiausių Europos 
dinastijų, be abejo, turėjo būti labai maloni Bernado- 
tui. O tą asmenišką draugystę cementavo ir grynai vals- 
tybiniai interesai. Švedija, kuri nelengvai galėjo pa- 
miršti savo ekspansyvinės praeities politikos, dabar 
stovėjo prieš savotišką dilemą: Suomija ar Norvegija? 
Napoleonas ją gundė Suomijos atgavimu ir gal net 
pasistūmėjimu toliau rytiniu Baltijos pakraščiu. Dėl 
Norvegijos jis buvo beveik visiškai nesukalbamas, ne- 
norėdamas susipykti su savo vienintėliu sąjungininku 
Danija, kuriai tuo metu priklausė Norvegija. Švedijoje 
daug populiaresnė buvo Norvegijos prisijungimo idėja. 
Bernadotas, kuris buvo persiėmęs prancūzų revoliuci- 
jos iškeltu natūralių sienų principu, šiuo atžvilgiu buvo 


13 Vnešniaja politika Rossiji XIX i načala XX veka. 
Ser. 1: 1801 - 1815, 1967, t. 5, p. 644 - 645. 

gana kategoriškas. Suomiją jis laikė „per daug kruvinais 
marškiniais“, kurie nieko nedengė ir kuriuos labai leng- 
vai galima buvo prarasti. Tuo tarpu Norvegija suda- 
rytų natūralias Švedijos sienas. 

1811 m. pabaigoje ir 1812 m. pradžioje Stokholme 
virė labai smarki diplomatinė dvikova ar trikova tarp 
Rusijos, Anglijos ir Prancūzijos dėl galutinos Švedijos 
ir Bernadoto laikysenos. Ypač didelį vaidmenį čia su- 
vaidino slaptas Anglijos agentas, prityręs diplomatas 
Edvardas Torntonas, atvykęs čia kapitono Tomsono 
vardu. Tai, ką 'viceadmirolas Somarezas, globodamas 
Baltijos prekybą per pastaruosius ketverius metus, pra- 
dėjo, Torntonas turėjo apvainikuoti diplomatiniu vai- 
niku. Jam į pagalbą netrukus atėjo olandų kilmės gene- 
rolas Suchtelenas, oficialus Rusijos pasiuntinys Stokhol- 
me. Suchtelenas ne tik atsivežė aiškias instrukcijas dėl 
Norvegijos perleidimo Švedijai, bet ir asmenišką Alek- 
sandro I laišką Bernadotui, kuriame buvo kalbama apie 
visų Europos liberalinių jėgų apsijungimą kovai su 
Napoleonu. Iš tikrųjų daug kas tada Aleksandrą I laikė 
tokių jėgų vadu. Lyg į tai atsiliepdamas, Torntonas 
pareiškė, kad vadinami kabinetiniai britų potvarkiai, 
kuriais buvo varžoma prekyba ir navigacija ryšium su 
Napoleono kontinentaline sistema, nustojo veikę Balti- 
joje. Tai buvo padaryta kaip tik tuo metu, kai Napo- 
leonas paskelbė, kad jis nepripažįsta jokios neutraliųjų 
prekybos Baltijoje, ir kai jis, užėmęs švediškąją Pome- 
raniją ir Riugeno salą, ir praktiškai tokiai prekybai pa- 
siryžo padaryti galą. 

Į kurią pusę turėjo pasvirti Švedijos ir Bernadoto 
simpatijos, negalėjo būti nė klausimo. Visa tai pa- 
lengvino užmegzti pirmuosius diplomatinius kontaktus 
tarp Anglijos ir Rusijos. Bernadotui tarpininkaujant, 
1812 m. balandžio mėn. pradžioje pas buvusį Ispanijos 
ambasadorių susitiko gen. Suchtelenas su Torntonu. To 
pasikalbėjimo metu Torntonas labai aukštai iškėlė Ber- 
nadoto vaidmenį „il n'est pas Francais comme les 
autres“ (jis nėra toks prancūzas, kaip kiti prancūzai) 
ir atskleidė Anglijos nusistatymą dėl Baltijos prekybos 
laisvės, kuris ypač turėjo būti malonus Rusijai, visą 
laiką kovojusiai už tą laisvę.14 

Visa tai vyko labai slaptai ir priminė savotišką 
cloak-and-dagger politiką, taip būdingą naujausiems 
laikams. Vis dėlto prancūzų žvalgyba susekė Torntono 
misiją ir jo kontaktus su gen. Suchtelenu. Napoleonas 
pareiškė griežtą protestą Petrapilyje. Aleksandras I 
visą tai labai kategoriškai -paneigė, sakydamas, kad 
jeigu toks Torntonas bandytų pasirodyti Rusijoje, jis 
būtų lygiai taip pat išvytas, kaip ir britų karo laivai. 
O iš tikrųjų Torntonas netrukus pasirodė Petrapilyje 
ir užbaigė naujos koalicijos prieš Napoleoną darbą. 
Buvo bandyta prieš gen. Suchteleną sukelti Stokholmo 
padugnes, jį pagrobti ar net nužudyti. Švedijos vy- 
riausybei pasisekė jį apsaugoti. Žodžiu, Napoleonas vi- 
sais frontais pralaimėjo Stokholme. 


14 Žr. gen. Suchteleno 1812.IV.10 pranešimą Rumiancevui. 
Vnešniaja politika. .., 1962, t. 6, p. 345 - 350. 

Paskutiniu momentu situaciją dar bandė gelbėti 
Dezirė, kuri nuo 1811 m. vasaros gyveno Prancūzijoje. 
1812 m. kovo 3 d. ji parašė laišką savo vyrui, kuriame 
tarp kita ko sakė, jog imperatorius pasiryžęs pamiršti 
visa, ką jis turėjo prieš Bernadotą ir Švediją, o ati- 
dengdamas savo militarinius planus ir atvirai siūlyda- 
mas sąjungą, jis tik parodė, kaip labai jis pasitikįs Ber- 
nadotu. Ir čia pat Dezirė iškėlė patį svarbiausią argu- 
mentą: esą, ,, Imperatorius niekados nebuvo toks galin- 
gas kaip šiandien, tad iš tavo pusės būtų neišmintinga 
prieš jį kovoti“. Toliau ji apeliavo į Bernadoto, kaip 
prancūzo, jausmus ir į jų sūnaus Oskaro ateitį. Pabai- 
goje prisipažino, kad pagrindinę šio laiško dalį jai pa-- 
diktavo Prancūzijos užsienio reikalų ministeris 
Maretas.!5 

Matyti, pati Dezirė nelabai tikėjo, kad šis laiškas 
galėtų pakeisti Švedijos ir Bernadoto politiką. Jau buvo 
per vėlu, ir per didelė praraja atsiradusi tarp maršalo 
ir imperatoriaus. Jeigu patikėti gen. Suchtelenu, Ber- 
nadotas tuo metu jau galvojo, kaip išgelbėti Europą 
nuo Napoleono ir jam atvirai pareiškė: „Je ne connais 
gu'un moyen de sauver "Europe, celui de terrasser le 
monstre“ (Aš nežinau jokio kito Europos išsigelbėjimo 
kelio, kaip tos baidyklės sutramdymas). Deja, daug 
kam tada Napoleonas buvo pasidaręs baidykle, ir ne 
vienas Bernadotas jautėsi lyg šv. Jurgis, su ja kovoda- 
mas. 


15 G. Girod de'Ain, Dėsirėe Clary, 1959, p. 212 - 213. 

Kaip reikėtų vertinti Bernadoto laikyseną Napoleo- 
no ir buvusios tėvynės atžvilgiu? Šiaip jau labai ob- 
jektyvus ir. mūsų kelis kartus cituotas F. Kruzė kalba 
apie niekšystę (indignitė) ir beveik išdavimą (trahison).18 
Toks kaltinimas gal ir turėtų pagrindo, jeigu Napoleo- 
nas būtų parodęs daugiau nuoširdaus Švedijos interesų 
supratimo ir jeigu Bernadotas nebūtų bandęs iš pradžios 
užmegzti normalius draugiškus santykius su Napoleo- 
nu. Tos jo pastangos nerado jokio atgarsio. Napoleo- 
nas dažnai nesiteikdavo net atsakyti į jo laiškus. Vi- 
siškai kitaip su juo elgėsi caras Aleksandras I. Napo- 
leono arogancija Bernadoto ir Švedijos atžvilgiu ne- 
paliko jokio kito pasirinkimo kelio. Juk šiaip ar taip 
Bernadotas buvo Švedijos sosto įpėdinis ir ne iš Na- 
poleono malonės. Niekšyste ar išdavimu, gal būt, ga- 
lima būtų pakaltinti Taleiraną, bet jokiu būdu ne Ber- 
nadotą, nors ir Taleiranas manė, kad jis aukojo Napo- 
leono likimą Prancūzijos labui. Bernadotui, tur būt, 
daugiau rūpėjo Švedijos ir visos Europos laisvė, negu 
Napoleonas ar net Prancūzija. 


16 F. Crouzet, L'economie britannigue et le blocus continen- 
tal, 1958, t. 2, p. 858. 

VII. AMERIKA SUGRĮŽTA Į BALTIJĄ 


Kokį vaidmenį suvaidino Amerika Napoleono — 
Didžiosios Britanijos dvikovoje dėl Baltijos? Pati prob- 
lema nėra visiškai nauja. Jau kone prieš 60 metų ją iš- 
kėlė amerikiečių istorikas W. E. Lingelbachas, nuro- 
dydamas, kad būtų reikalinga gera monografija, ku- 
rioje būtų išnagrinėta Baltijos prekyba kontinentalinės 
sistemos Metu ir Amerikos vaidmuo toje prekyboje.! 

Ligi šiol toks veikalas dar nepasirodė. Arčiausiai 
prie šios temos priartėjo A. W. Crosby, Jr., tačiau jis 
apsiribojo tik kanapių prekyba. Be abejo, Amerikos 
vaidmuo paliečiamas bendrose studijose apie Ameri- 
kos- Rusijos santykius, ypač išsamioje ir gerai dokumen- 
tuotoje N. N. Bolchovitinovo studijoje, ir bendruose 
veikaluose (M. F. Zlotnikovo arba E. F. Hekšerio) apie 
kontinentalinę sistemą. Vis dėlto, mano nuomone, to 
nepakanka, nes tas vaidmuo buvo labai specifinis ir jis 
reikalauja visiškai specifinio tyrinėjimo. 

Vartojame čia žodį Amerika daugiausia JAV pras- 
me, nes JAV tada nebuvo tas pat, kas JAV yra šiandien. 


1 Žr. jo „Historical Investigation and the Commercial History 
of the Napoleonic Era“, American Historical Review, 19(1914). 
2 Žr. jo America, Russia, Hemp, and Napoleon, 1965. 

Tai buvo auganti imperija, kuri dar neturėjo labai tiks- 
liai aptarto vidaus ir tarptautinio statuso. Be to, bent 
to laiko rusų raštijoje, buvo aiškiai pastebimos dvi 
Amerikos žodžio vartosenos. Ligi 1776 m., gal tiks- 
liau ligi 1783 m., kada Anglija ir kitos valstybės for- 
maliai pripažino JAV kaip naują tarptautinės bendruo- 
menės narį, Amerika reiškė visą vakarinę hemisferą, ypač 
jos pirmykščius gyventojus ir jų problemas. Po to 
Amerikos vardu jau buvo vadinamos JAV arba tiktai 
Šiaurės Amerika. Amerikos prekyba jau reiškė tik JAV 
prekybą, kaip ir Amerikos politika — JAV politiką. Tik 
mūsų aprašomojo laikotarpio pačioje pabaigoje atsirado 
kai kurie nauji tarptautiniai veiksniai vakarinėje he- 
misferoje, — pavyzdžiui, Brazilija, — kurie ėmė vaidin- 
ti tam tikrą vaidmenį Baltijos prekyboje ir santykiuose 
su Rusija. 

Užtat kai kalbame apie Amerikos sugrįžimą į Bal- 
tiją, turime galvoje pirmiausia JAV sugrįžimą. Bal- 
tija, tur būt, mažiausiai prisidėjo prie Europos emi- 
gracijos į Ameriką, nebent prisimintume tik vikingų Žy- 
gius. Rytų ir Šiaurės Europa pradėjo išeiti į Ameriką 
daug vėliau, tik nuo XIX a. antrosios pusės. Užtat 
gal ne visiškai tikslu būtų kalbėti ir apie Amerikos su- 
grįžimą į šią Europos dalį. Gal būtų tiksliau kalbėti 
apie Amerikos sugrįžimą į Europą aplamai. Tačiau ka- 
dangi Baltija buvo beveik vienintelė vieta, pro kurią 
Amerika tegalėjo sugrįžti į senąjį pasaulį, dėl to pir- 
mąjį šios problematikos skyrių ir pavadinome Ame- 
rikos sugrįžimu į Baltiją. Dar daugiau. Jeigu ne Balti- 

ja, kažin ar iš viso Amerika būtų taip greitai sugrįžu- 
si į Europą: ar ji nebūtų užsisklendusi pirmojo preziden- 
to Vašingtono nesikišimo politikoje arba Džefersono 
izoliacionizme ir ar nebūtų tekę laukti dar daugiau, ne- 
gu šimtmetį — net ligi 1917 m., kol ji būtų sugrįžusi 
į Europą. Tai ir yra vienas iš specifinių Baltijos pozici- 
jos bruožų visoje toje istorijoje. 

Nežinia, ar būta tiesioginio ryšio tarp vadinamojo 
1776 m. plano, kuris nustatė kai kuriuos pagrindinius 
JAV užsienio politikos principus, ir 1780 m. ginkluoto 
neutralumo deklaracijos. Tačiau tarp tų abiejų doku- 
mentų buvo daug bendro, nežiūrint, kad pirmąjį skelbė 
naujojo pasaulio revoliucinis kongresas, o antrąjį — 
Kotryna II, viena autokratiškiausių senojo pasaulio val- 
dovių. Atrodo, ir vienas, ir kitas dokumentas buvo ge- 
rokai uždaryti prancūziškuoju užkulu. Abu jie skelbė 
prekybos ir jūrų laisvę ir dėl to jie abu visų pirma 
buvo nukreipti prieš Didžiąją Britaniją. Čia, tur būt, 
ir buvo didžiausias tų dokumentų panašumas, nes pa- 
čios prekybos ir jūrų laisvės samprata abiejuose buvo 
reliatyvi, kaip ir kiekviena laisvės samprata. Kai Ame- 
rikos korsariniai laivai prie Baltijos arba ties Archan- 
gelsku skandino ir grobė britų prekybinius laivus, tai 
buvo visiškai suderinama su prekybos ir jūrų laisve. 
Tačiau to negalėjo daryti britai Amerikos vandenyse. 
Arba kai Kotryna II ir jos įpėdiniai norėjo paversti Bal- 
tijos jūrą uždaru ežeru, kuriame jie galėtų kaip tinkami 
šeimininkauti, tai irgi buvo daroma prekybos ir jūrų 
laisvės vardu. Kad ir nusibodęs ir įžūlus buvo neabejoti- 

nas britų viešpatavimas jūrose ir prekyboje, jis ne vi- 
sados buvo prievarta primestas. Dažniausiai jis buvo 
pagrįstas tarptautinėmis sutartimis ir sandėriais. Paga- 
liau ne kas kitas, o anglai su Adomu Smitu priešaky 
buvo ekonominio liberalizmo ir laisvos prekybos apaš- 
talai. Daug kur kitur tuo metu dar tebeviešpatavo mer- 
kantilistinė ir protekcionistinė ekonominė filosofija, ku- 
rią ypač uoliai norėjo atgaivinti Napoleonas. 

Kaip ten bebūtų, staiga ir, rodos, netikėtai tarp 
Baltijos ir Amerikos atsirado tam tikras interesų bend- 
rumas, kuris turėjo vesti į naują jūrų kodeksą. Apie tą 
kodeksą, lyg apie kokią Atlanto chartą, buvo labai daug 
kalbama, nors jis taip ir liko nepaskelbtas. 1776 m. 
JAV užsienio politikos programoje ir ginkluoto neutra- 
lumo deklaracijose buvo pateikti tik tokio kodekso ap- 
matai. Svarbiau, kad, to laiko galvojimu, jūrų ir preky- 
bos laisvė buvo aplamai laikoma visokios laisvės širdi- 
mi. Žinomas ano meto poetas ir diplomatas Barlovas, 
— buvęs, tarp kita ko, 1812 m. Vilniuje ir jį aprašęs, — 
tarp feodalizmo ir naujųjų laikų tematė tą skirtumą, 
kad naujaisiais laikais prekyba turėjo būti laisva. Ant 
to pagrindo beveik natūraliai gimė ir išaugo draugystė 
tarp Amerikos ir Baltijos, nesvarbu, ar toji draugystė 
būtų nukreipta prieš Didžiąją Britaniją, ar prieš Napo- 
leoną. 

Baltijai tada geriausiai reprezentavo Rusija, kuri 
Kotrynos II laikais pasiekė nepaprasto blizgėjimo — ne 
vien savo jėgos politikos dėka, bet ir pasaulinių intere- 
sų supratimu. Jau nuo seniau Rusijos intelektualiniuose 

sluoksniuose buvo žiedžiamas savotiškas Amerikos indė- 
no ir negro bei jų kovų prieš ispaniškuosius konkvista- 
dorus ir britiškuosius kolonizatorius kultas. Tai nebuvo 
originali idėja, ji plaukė daugiausia iš prancūzų enci- 
klopedistų ir filosofų raštų. Ypač didelės įtakos Rusijoje 
ir kitur turėjo abato Reinalio knyga Histoire philoso- 
phigue et politigue des ėtablissemenis et du com- 
merce des Europėens dans les deux Indes, pa- 
skelbta prieš Amerikos revoliuciją (1770 m.) Ji buvo 
uždrausta ir deginama Prancūzijoje, bet ją godžiai skai- 
tė A. N. Radiščevas ir pati Kotryna II, nors pastaroji 
laikė ją „beveik nenaudingu skaitymu“. Vis dėlto skai- 
tė, kaip ji skaitė ir to paties Radiščevo „nenaudingus 
skaitymus“'. O kai abatas Reinalis apsilankė Petrapilyje, 
jis buvo tos pačios Kotrynos II priimtas beveik išskės- 
tomis rankomis. Toji pati Kotryna II blogai pranašavo 
Prancūzijos karalienei Marijai Antuanetai dėl jos pasi- 
šaipymo iš neva blogų Amerikos diplomatų manierų. 
Ji sakė, juokiasi tas, kas paskutinis juokiasi, nors pati 
nei iš tolo nenorėjo prisileisti revoliucinės Amerikos di- 
plomatų B. Franklino ir F. Deinos. Neilgai Kotrynai II 
teko laukti savo piktos pranašystės Marijai Antuanetai 
išsipildymo, kai šiai nusirito galva po giljotinos peiliu. 
Tauraus ir gero gamtos žmogaus garbinimas ir užuo- 
jauta jo vargams ir priespaudai buvo gana populia- 
ru anų laikų Rusijos intelektualiniuose sluoksniuose. F. 


2a G. T. F. Raynal, Filosofinė ir politinė europiečių kolonijų 
ir prekybos abejose Indijose istorija, Amsterdamas, 1770. 

V. Karžavinas — bene pirmas rusas lankęsis Amerikoje 
dar nepriklausomybės kovų metu, — aprašė savo įspū- 
džius su įprastu aniems laikams sentimentalizmu: ,„Dvy- 
lika metų“, rašė jis, „išgyvenau ir šaltose, ir karštose 
Amerikos vietose, daug tautų mačiau, kurios gyvena ne 
taip, kaip mes, ne taip, kaip ir kiti europiečiai; mačiau 
ir išmintingų, ir kvailių, visur aš radau žmogų, bet 
laukinio niekur, ir prisipažįstu, kad labiau laukinio negu 
aš pats nesutikau“.3 Radiščevas, — kuriam abato Reina- 
lio veikalai nebuvo „nenaudingas skaitymas“ ir kuris, 
būdamas Petrapilio muitinės valdininkas, turėjo progos 
susipažinti su Amerikos gaminiais ir jos prekyba, — sa- 
vo garsiojoje Putešestviję iz Peterburga 0 Moskvu 
(Kelionė iš Petrapilio į Maskvą), kuri pasirodė 1790 m., 
rašė, kad Amerikos laivais atgabenamos prekės ir bran- 
gieji augalai kaip cukrus, kava, dažai ir kita patenka 
į Rusiją pirmiau, negu nuo jų „suspėja nudžiūti pra- 
kaitas, ašaros ir kraujas, pralietas juos auginant“.4 
Apie kieno prakaitą, ašaras ir kraują Radiščevas kal- 
bėjo, nebuvo jokios abejonės. 

Tačiau ne visi buvo tokie sentimentalūs, kaip Kar- 
žavinas, arba tokie revoliucininkai, kaip Radiščevas. 
Dauguma labai palankiai buvo nusistatę ir laukė 
Amerikos prekybinių laivų užklydimo į Baltiją ir jų 
atgabenamų kolonijinių prekių. Jeigu seniau Amerika 


3 N. N. Bolchovitinov, Stanoctlenije russko-amerikanskich ot- 
nošeniji 1775 - 1815, 1966, p. 143. 

4 D. Boden, Das Amerikabild im russischen Schriftum bis 
zum Ende des 19. Jahrhunderts, 1968, p. 28. 

tebuvo tik egzotikos, nuotykių ir tauraus laukinio kraš- 
tas, dabar, po nepriklausomybės paskelbimo, ji tapo 
prekybos ir laisvės gynėja. Vietoj laukinio kulto atsira- 
do savotiškas Franklino, Vašingtono ir kitų kultas. Mū- 
siškis Dionizas Poška jų atvaizdus sustatė tarp garbin- 
giausių vyrų savo Baublio paveikslų galerijoje. 


Iš antros pusės, dėl to, kad Rusija atsisakė parem- 
ti Angliją jos kovoje su sukilusiomis kolonijomis, ir dėl 
ginkluoto neutralumo deklaracijos atsirado tam tikras 
Kotrynos II kultas tarp Amerikos intelektualinių ir po- 
litinių sluoksnių, kaip tokiu kultu sirgo daugelis pran- 
cūzų ir vokiečių filosofų ir rašto žmonių. Net ir Vašing- 
tonas nepagailėjo jai šiltesnio žodžio. Tik po Kosčiuš- 
kos sukilimo Lenkijoje ir Lietuvoje sutriuškinimo laiki- 
nai pasipylė kaltinimai, vadinantieji Kotryną II despote, 
vilke, plėšriąja meška ir panašiai.5 Bet netrukus vėl 
tviekstelėjo jos anūko Aleksandro I kultas, kuris, anot 
Džefersono, paties dangaus buvo pasiųstas palengvin- 
ti prislėgtos žmonijos dalią. 


Cal šiam abipusiam kultui susižiesti padėjo ir tai, 
kad abu tie kraštai buvo palyginti jauni pasaulinėje 
politikoje, vienas apie kitą labai mažai žinojo ir vienas 
antram pažinti naudojosi tais pačiais prancūzų enciklo- 
pedistų ir filosofų šaltiniais. Tie patys enciklopedistai 
ir filosofai padėjo ir viename ir kitame krašte išugdyti 


m 


o M. Haiman. The Fall of Poland in Contemporary American 
Opinion, 1935. 

tam tikrą neapykantą Anglijai ir ypač jos jūriniam 
viešpatavimui. 

Kiekvienu atveju, kai Amerika buvo pasirengus su- 
grįžti į senąjį pasaulį, psichologinė atmosfera jai čia 
buvo gana palanki. Ir ji sugrįžo labai efektyviai ir 
įspūdingai, panaudodama pačią geriausią tų laikų prie- 
monę — prekybą. Išvykdami iš Europos, daugumas emi- 
grantų paliko senąjį pasaulį pilną nuolatinių karų, re- 
liginės nepakantos ir politinės priespaudos. Toks jis te- 
bebuvo ir dabar, paskutiniuose XVIII a. dešimtmečiuo- 
se. Be abejo, visa tai neviliojo Amerikos, ir ji visiškai 
nebuvo pasiryžusi kištis į Europos vidaus konfliktus. 
Bet ar negalima buvo to senojo pasaulio išnaudoti kaip 
savo biznio ir prekybos arenos? Ar tai nebūtų tinkamas 
atsilyginimas už tą poros šimtmečių Amerikos išnaudo- 
jimą? Ar tuo būdu nebūtų galima susigrąžinti bent 
dalį to aukso, kuris iš ten išplaukė ir tapo lyg savotiš- 
ku Amerikos simboliu?ė Tokią politiką bene pirmasis 
formulavo Tomas Peinas, kuris nors neseniai atvyko 
į Ameriką, turėjo daug sveiko proto ir labai aktyviai 
įsijungė į naujosios respublikos problemas. Savo 1776 m. 


6 Įdomu, jog XVI a. lenkų metraštininkas Martynas Bielskis 
savo Kronika wszystkiego swiata rašė, kad jau biblijinis karalius 
Saliamonas eksploatavęs Amerikos auksą. Mūsiškis Simonas Dau- 
kantas visiškai teisingai aiškino, kaip Amerikos atradimas ir jū- 
rinių Europos valstybių pasinešimas į jos aukso ir sidabro varžy- 
bas pasunkino baudžiavas Lietuvoje, nes „reikėjo ne vien lai- 
vams - medžiagą iš Lietuvos pirkti, bet ir pačią duoną nuo 
ten imti“. Žr. jo Rinktiniai raštai, 1955, p. 240. 

išleistoje knygoje Common Sense jis rašė, kad Europa 
turėtų būti tik Amerikos prekyvietė ir todėl Amerika 
neprivalėtų užmegzti jokių specitiškų ryšių nė su viena 
Europos valstybe. Tos politikos daugmaž JAV ir laikė- 
si ligi 1917 m. Ir tai buvo viena sėkmingiausių poli- 
tikų, kokią tik buvo galima įsivaizduoti. Amerika su- 
grįžo į senąjį pasaulį prekybiniu laivu, pakrautu jos 
pačios ir viso pasaulio gaminiais. 

Kadaise Habsburgų imperija augo ir klestėjo iš ki- 
tų valstybių karų ir savo vedybų. Dabar jaunoji Ame- 
rikos respublika augo ir klestėjo iš Europos karų, re- 
voliucijų ir savo prekybos ir laivininkystės. Parafrazuo- 
dama Austrijai taikomą posakį, ji galėjo sakyti: Tegu 
kariauja kiti; tu gi, Amerika, daryk biznį. Ir Amerika 
bizniavo. ,, Aš tikiu, kad naujasis pasaulis galės pralob- 
ti iš senojo pasaulio kvailysčių“, rašė Džefersonas 
1790 m. Ir Amerika lobo. O kai senasis pasaulis įsivė- 
lė į beveik nesiliaujančius karus tarp revoliucinės ir 
napoleoninės Prancūzijos ir likusios Europos, Amerika 
išmintingai pasiliko neutrali, prekiavo su visais ir tur- 
tėjo. Jokia kita valstybė per tokį trumpą laiką neišsiug- 
dė tokios milžiniškos užsienio prekybos kaip JAV. Jos 
prekybos laivynas jau 1807 m. beveik susilygino su 
Anglijos laivynu ir buvo didesnis, negu tos pačios Ame- 
rikos prekybos laivynas šimtmečiu vėliau, 1791 m. Ame- 
rika eksportavo pirmąjį medvilnės ryšulį į užsienį, o 
1810 m. jos medvilnės eksportas siekė 93 milijonus sva- 
rų. Toji medvilnė per Cioteburgą ir Rygą, per Brodus, 
Jurbarką ir kitas muitines pasiekė Leipcigo mugę, Sak- 

sonijos, o kartais ir Lijono tekstilės fabrikus. 1791 m. 
JAV reeksportavo pirmuosius 492 svarus pipirų, o 
1805 m. tas pipirų reeksportas siekė daugiau kaip 
septynis su puse milijonų svarų. Panašiai buvo su cuk- 
rum, tabaku, dažais ir kitomis kolonijinėmis prekėmis. 

Tokiu būdu Amerika per labai trumpą laiką perėmė 
didelę dalį vadinamos frachtinės arba reeksportinės 
prekybos (carrying trade), kuri seniau buvo Hanzos 
miestų, Olandijos, Danijos, o pastaruoju metu Didžio- 
sios Britanijos rankose. Momentas buvo labai patogus: 
kai britų laivynas kovėsi ties Trafalgaru ir Karibų sa- 
lomis, Amerikos prekybinis laivynas tiesė savo jūrų ke- 
lius tarp Havanos, Kantono, Gerosios Vilties iškyšulio, 
Hamburgo, Gioteburgo ir Petrapilio. Tai buvo tikrai 
pasaulinė prekyba. Seilemas, kuris anksčiau garsėjo 
raganų medžioklėmis, dabar tapo vienu tokios pasau- 
linės prekybos centru. Vaizdžiai tai aprašė istorikas 
S. E. Morisonas: ,„Už kelių žingsnių nuo prekybininko 
rezidencijos yra jo kontora ir prieplauka, kur jo mė- 
giamasis laivas pakraunamas Rusijos pašukiniais, Va- 
karų Indijų cukrumi, Naujosios Anglijos romu ir Pran- 
cūzijos degtine. Šis laivas plauks kažkur už Gerosios 
Vilties iškyšulio. Jis grįš su, Dievas žino, kokiomis Azi- 
jos, Afrikos ir Malajų salyno prekėmis, kurių urmu ir 
smulkmeniškai bus galima nusipirkti toje pačioje prie- 
plaukoje.'7 


7 S. E. Morison, The Maritime History of Massachussetts, 
1783 - 1860, 1961, p. 80. 

Biznis ėjo gerai, ir Amerika dėl to garsėjo. Ją pa- 
gavo savotiškas azartas: laimėti dar greičiau ir dar dau- 
giau. ,, Nėra ant šios žemės tautos, kuri būtų tokia vers- 
li, kaip mūsiškė“, rašė JAV konsulas Kopenhagoje 1810 
m. „Bet kaip visiems avantiuristams, jiems užtenka, kad 
vienam pasiseka, nors dvidešimt pralaimi. Prekybą jie 
pavertė loterija, kur kiekvienas ieško laimikio, nors vi- 
sumoje  pralaimima.“8 Reikia atkreipti dėmesį, 
kad tai buvo rašoma tais metais, kai Napoleono kon- 
tinentalinė sistema ir britų kontrapriemonės buvo pa- 
čiame įkarštyje ir kada JAV ministeris Petrapilyje pa- 
tarė verčiau „nuleisti bures uostuose ir laukti, kol ateis 
mažiau audringi laikai, negu leistis į jūras, kai visuoti- 
nis banditizmas tapo vieninteliu tautų įstatymu“. Ta- 
čiau šio išmintingo patarimo nepaklausė Viljamas Gre- 
jus, vienas Amerikos - Baltijos prekybos pionierių, kurio 
laivu, tarp kita ko, Adamsas atplaukė į Petrapilį 1809 m. 
vėlyvą rudenį.? To patarimo nepaklausė ir dauguma 
Amerikos prekybininkų. 

Per pirmuosius tris savo egzistencijos dešimtme- 
čius JAV nepasirašė nė vienos sutarties, kurios pagrinde 
nebūtų prekyba arba naujų žemių įsigijimas. Beveik 
kiekvienos diplomatinės misijos svarbiausias uždavinys 
buvo vienokių ar kitokių prekybinių sunkumų pašalini- 
mas arba susiieškojimas naujų rinkų. Be abejo, su ge- 


8 G. Joy to R. Smith, 1810.VII.10.— NA. Consular dis- 
patches: Copenhagen I. 
9 E. Gray, William Gray, 1914, p. 68. 

roka doze pavydo visa tai sekė senosios Europos pre- 
kybinės valstybės, ypač Anglija. Britai jau nuo XIX a. 
pradžios pripažino, kad Amerika buvo jos pavojingiau- 
sias konkurentas. Mūsų minėtas Odis tiesiog rašė: ,Šis 
kraštas (t. y. D. Britanija) privalo bijoti Amerikos la- 
biau, negu visos Europos kartu, kad ji neišstumtų mū- 
sų laivininkystės. 10 

Tas prekybinis ir jūrinis įkarštis kėlė susirūpinimo 
ir pačioje Amerikoje. Kiekvienas maždaug suprato, kad 
toks negirdėtas užsienio prekybos augimas buvo grynai 
konjunktūrinio pobūdžio, kad jis buvo susijęs su karais 
Europoje. Karas staiga pasibaigs, ir ką reikės daryti 
su visu tuo prekybiniu laivynu ir su visais tolimųjų 
kraštų prekybininkais? Ne vienas ekonomistas siūlė 
verčiau daugiau gilintis į vidaus rinką, manufaktūras 
ir žemės ūkį. Pagaliau ne vien tik Napoleonas galvojo, 
kad prekyba iš prigimties buvo paženklinta nuodėme. 
Demoralizuojančią greito pasipelnymo įtaką jautė taip 
pat ne vienas puritoniškai nusiteikęs amerikietis. Lyg 
pateisindamas Džefersono embargo, R. R. Livingstonas, 
buvęs ministeris Paryžiuje, rašė prezidentui Mediso- 
nui: ,„Europos karai mus nepaprastai praturtino. Geroka 
šio turto dalis tapo panaudota visokiems vidaus page- 
rinimams, vidaus prekybos paskatinimui ir aplamai 
krašto veido pakeitimui.“ Tačiau jis tuoj pat pridūrė: 
„Jeigu mūsų prekyba be jokios perstogės būtų besiplė- 
tusi ir toliau, pinigo meilė būtų galėjusi užgožti krašto 


10 European commerce..., 1805, p. 602. 

meilę.“11 Nepaprastas JAV pasiuntinys Ervingas, kuris 
daugiau kaip metus praleido Kopenhagoje ir turėjo pui- 
kios progos susipažinti su Amerikos prekybininkais, 
priėjo panašią išvadą. Jo nuomone, „nepasotinamas 
pasipelnymo troškimas, susijęs su pačia prekybos 
esme, užgožia visus geruosius mūsų prigimties princi- 
pus ir leidžia pasireikšti visiems blogiesiems“.12 Su 
tuo sutiko beveik visi ano meto JAV konsulai ir preky- 
bos agentai, žinoma, jeigu jie patys nebuvo apsėsti to 
paties pasipelnymo troškimo. O tai nebuvo labai retas 
reiškinys. Rimtesni ano meto konsularinės tarnybos ana- 
listai įspėjo vyriausybę, kad nepakliūtų į tokius postus 
žmonės su biznieriškais polinkiais. Jau matėme, kaip 
baisiai dėl to kentėjo Napoleono konsularinė tarnyba. 

Žinoma, ne iš karto ir ne savo gera valia Ameri- 
kos prekyba susirado kelius į Europos šiaurę ir į Bal- 
tiją. Ji čia buvo karo audros nublokšta. Prekyba, kaip 
ir vandens srovė, paprastai mėgsta pasirinkti pačią pa- 
togiausią vagą. Kol jai buvo atviri Ispanijos, Prancūzi- 
jos, Olandijos ir Hanzos uostai, nebuvo jokio reikalo 
leistis į žymiai tolimesnius, nors ir svetingus, Europos 
šiaurės ir Baltijos uostus, mokėti, nors ir nedidelius, 
Zundo mokesčius ir rizikuoti dažnai pavojinga ir ilga 
kelione Baltijos jūra. Be to, Baltija tada nebuvo didelis 
kolonijinių prekių vartotojas. Nedaug ką ji galėjo pa- 
11 R. R. Livingston to J. Madison, 1808.1.17. LC Mss. Madison 
Papers, t. 36. 


12 C.S. W. Erving to J. Monroe, 1811.XII.25. NA. Copenhagen 
Ia. 


118 


siūlyti ir Amerikos rinkai, išskyrus kanapes, lininius au- 
deklus ir geležį. Viso kito Amerika turėjo didesnį per- 
teklių, negu Baltija. Kolonijinėmis prekėmis Baltijos 
rinką galėjo labai gerai aprūpinti Hamburgas. Į jį iš 
pradžių daugiausia ir nukrypo Amerikos prekybininkų 
žvilgsnis. Jeigu 1790 m. JAV eksportas į Hamburgą te- 
siekė vos pusę milijono dolerių, tai šimtmečio pabai- 
goje jis pašoko ligi 17 milijonų dolerių.!3 Prisiminus, 
kad tuo metu visas Amerikos eksportas tesudarė 60 - 
70 milijonų dolerių, lengva suprasti, kokią žymią jo da- 
lį pasigrobė Hamburgas. Iš pradžių Amerikos prekybi- 
ninkams reikėjo čia susidurti su begaline anglų įtaka. 
Buvo tada sakoma, kad Hamburge viskas angliška, net 
ir keikiamasi angliškai. Tai, tur būt, iš dalies ir padėjo 
Amerikos prekybai, kuri į šimtmečio pabaigą giliai su- 
leido čia savo šaknis. Hamburgo jausmus Amerikai gra- 
žiai išreiškė garsus anų laikų prekybos ir jūrų teisės 
specialistas, Hamburgo Prekybinės akademijos kūrėjas 
J. G. Biušas: „Šiai tautai (amerikiečiams), kuriai aš vi- 
siškai nepritariau, kai ji pradėjo vesti karą dėl savo 
laisvės, šiandien aš iš visos širdies šaukiu: veiskitės ir 
dauginkitės!“ Ir čia pat jis paaiškino, kodėl: „Greit pa- 
aiškėjo, kad ji sugeba savo išsikovota laisve išmintin- 
gai naudotis ir gyvena laimingai. Toji tauta jau suspė- 
jo pasukti prekybą visiškai naujais keliais 14 O tie 


13 W. Vogel, Die Hansestūdte und die Kontinentalsperre, 
1913, p. 6-7. 

14 J. G. Būsch, Uber das Bestreben der Vėlker neuerer Zeit 
einander in ihrem Seehandel recht wehe zu thun, 1800, p. 320. 

naujieji keliai, be abejo, buvo prekybos ir jūrų laisvės 
keliai, kuriuos pasirinko Amerika 1776 m. ir kuriuos iš- 
kilmingai proklamavo Baltija 1750 m. 

Prasidėjęs 1793 m. karas su revoliucine Prancūzija 
dar labiau iškėlė Hanzos miestų reikšmę. Jie išliko laisvi 
ligi 1803 m., vadinas, beveik ligi pat Napoleono kon- 
tinentalinės sistemos pradžios. Ligi to laiko nebuvo 
didelio reikalo Amerikos prekybiniams laivams siekti 
Baltijos. 1783 - 1807 m. laikotarpyje praplaukė Zundą 
ir susimokėjo mokesčius vos tik 1228 Amerikos preky- 
biniai laivai, iš kurių didžiausia dalis nuplaukė į Ko- 
penhagą (499 laivai) arba į Petrapilį (603 laivai). Kitus 
Baltijos uostus tame laikotarpyje aplankydavo tik vie- 
nas kitas amerikiečių prekybinis laivas: Rygą — 9, Klai- 
pėdą — 5, Taliną — 11 laivų.!5 Prisiminus, kad į Bal- 
tiją kasmet atplaukdavo 5-6 tūkstančiai prekybinių 
laivų, tas skaičius gal ir nebūtų vertas mūsų dėmesio. 

Vis dėlto, nežiūrint šių kuklių skaičių, Amerikos 
sugrįžimas į Baltiją nebuvo nereikšmingas net ir prieš 
1807 m. Kartais net ir vieno Amerikos laivo pasirody- 
mas kuriame nors Baltijos uoste buvo laikomas svarbiu 
įvykiu. Vėliau matysime, kokį didelį įspūdį padarė pir- 
mo Amerikos laivo pasirodymas Rygoje 1783 m. O kai 
tais pačiais metais Kopenhagos uostą pasiekė žinia, kad 
Amerika laimėjo savo nepriklausomybę, visi uoste lai- 
vai pasipuošė Amerikos vėliavomis, daug kas ir prie 


15 A. Rasch, „,„American Trade in the Baltic 1783 - 1807“, The 
Scandinavian Economic History Review, 13(1965), p. 36 - 37. 

savo namų jas iškabino. Karo laivai tą dieną pasitiko 
patrankų saliutais. Privačiuose namuose buvo rengiami 
baliai, kurių metu buvo keliamos taurės už Amerikos 
ir kitų tautų laisvę.16 


Visi kažkaip instinktyviai jautė, kad atsitiko kažkas 
naujo: į pasaulį ateina nauja potenciali jėga, su kuria 
ateityje nebus galima nesiskaityti, kad ji ne tik prekybą 
pasuks į naujus kelius, kaip konstatavo Biušas, bet kad 
su jos balsu turės skaitytis ypač kariaujančios valstybės. 
Užtat visi neutralieji, kokius, pavyzdžiui, beveik visą 
laiką stengėsi vaidinti Baltijos valstybės, nukreipė savo 
žvilgsnį į Ameriką. Kaip teisingai rašė vienas anglų 
propagandistas 1805 m., „nauja jėga dabar atsirado 
prie vakarinių Atlanto pakraščių, kurios nusistatymas 
ir jūrininkiška dvasia būtinai iškels iš naujo ir žymiai 
plačiau kiekvieną neutraliųjų teisių problemą, ypač 
Amerikos vandenyse'“.17 Ir Amerika toli gražu nepasi- 
tenkino savo vandenimis, ypač kas lietė prekybos, jūrų 
laisvę ir neutraliųjų teises karo metu. 


Tai turėjo begalinės reikšmės ypač 1803 - 1812 m., 
kai pasaulyje beliko tik du neutralumo židiniai — Ame- 
rika ir Baltija. Nors to karo ir savo galybės pradžioje 
pats Napoleonas kėlė taurę „už Amerikos sąjungą su 
Šiaurės valstybėmis, kad būtų išlaikyta pagarba jūrų 


16 S. E. Morison ir H. S. Commager, The Growth of the 
American Republic, 1942, t. 1, p. 229 - 230. 

17 J. Stephens, War in Disguise, 1805. Cituota pagal 1917 lai- 
dą, p. 18. 

laisvei“',18 vėliau jis tai visiškai pamiršo ir norėjo 
tiesiog kardu, jeigu kitaip negalima, nukirsti Amerikos- 
Baltijos ryšius. Savo 1806 m. Berlyno dekretu jis už- 
draudė net susirašinėjimą anglų kalba. Tada JAV kon- 
sulas Bremene rašė savo valstybės sekretoriui 
(1806.XII.31): ,Skelbdamas šį dekretą, imperatorius Na- 
poleonas, matyti, neprisiminė, kad dar viena galinga, 
nepriklausoma ir jam draugiška tauta taip pat kalba 
jo priešų kalba.'1? Napoleonas, be abejo, žinojo Ame- 
riką, kuriai jis dar taip neseniai buvo pardavęs Luizi- 
janą. Jis, tur būt, tik abejojo dėl Amerikos draugiškumo 
ir, tikriausiai, tada nepramatė, kad Amerika suvaidins 
tokį svarbų, beveik lemiamą vaidmenį jo kontinentali- 
nės sistemos nepasisekime. Tiesa, ne Amerika viena. Jai 
čia į talką atėjo Baltija. Jas abi rišo labai panašūs, tie- 
siog beveik identiški prekybos, jūrų laisvės ir neutra- 
liųjų teisių idealai. 


18 O. Brandt, England und die nordamerikanische Weltpoli- 
tik 1800 - 1803, 1916, p. 29. 
19 NA. Consular dispatches: Bremen I. 

VIII.  KONSULAI SKINA KELIUS DIPLOMATAMS 


Su savo prekybiniais laivais ir kolonijinėmis gery- 
bėmis Amerika sugrįžo į senąjį pasaulį spontaniškai, be 
organizacijos, plano ir be direktyvų. Iš tikrųjų nebuvo 
nei kas tokį planą ir tokias direktyvas paruoštų, nei 
kas jas vykdytų. Ligi 1787 m. Amerika neturėjo konsti- 
tucijos, o ligi 1789 m., galima sakyti, neturėjo nei na- 
cionalinės valdžios. Revoliucijos ir karo metu santykius 
su svetimomis valstybėmis tvarkė pats kontinentalinis 
kongresas ir jo komitetai, ypač vadinamas Slaptasis su- 
sirašinėjimo komitetas, kuris buvo sudarytas dar prieš 
nepriklausomybės paskelbimą. Faktiškaisiais Amerikos 
užsienio politikos vairuotojais buvo kontinentalinio 
kongreso emisarai Prancūzijoje ir kitose Europos vals- 
tybėse, kurie veikė prekybinių agentų ir komisarų var- 
du, nors kartais jie senajame pasaulyje buvo vadinami 
ir euforiniu ambasadorių titulu. Reikšmingiausias čia 
buvo Benjaminas Franklinas, ypač šiltai sutiktas inte- 
lektualiniuose Prancūzijos sluoksniuose, kurių svoris, ar- 
tėjant į revoliuciją, nuolat augo. Ne kas kitas, o tik 
kerštingoji Prancūzija, nuo 1778 m. atviras sukilusių 

Šiaurės Amerikos kolonijų sąjungininkas, padėjo sufor- 
muluoti pagrindinius Amerikos užsienio politikos ėjimus. 
Užtat nenuostabu, kad ir 1783 m. taikos sutartis su 
Anglija buvo pasirašyta Paryžiuje. 

Po šios sutarties pasirašymo Anglija formaliai pri- 
pažino JAV nepriklausomybę. To žingsnio laukė dau- 
gumas kitų monarchinių Europos dvarų, kad galėtų 
JAV priimti į tarptautinę bendruomenę. Savo prekybos 
ir draugiškumo sutartimis su Prancūzija (1778 m.), Olan- 
dija (1782 m.), Švedija (1783 m.) ir Prūsija (1785 m.) 
JAV žengė savo pirmuosius žingsnius kaip naujas tos 
tarptautinės bendruomenės narys. 

Jau 1780 m. Adamsas, vienas iš kontinentalinio 
kongreso emisarų, pareiškė prancūzų užsienio reikalų 
ministeriui: ,,Ką Europos valstybininkai begalvotų, JAV 
yra didelė ir galinga tauta.“ Klausimas tik buvo, ar ji 
panorės tapti aktyviu tarptautinės bendruomenės part- 
neriu. Labai sunkiai ir tik dalinai nusikračiusi senojo 
pasaulio „globos“, Amerika tik labai pamažu ir labai 
nenoromis leidosi į senojo pasaulio intrigas. Tur būt, 
iš dalies teisingai pastebėjo jau revoliucinės Prancūzi- 
jos pasiuntinys Adetas, kad „amerikietis jautėsi visų 
Europos tautų priešas“.!1 Nesikišimas ir izoliacionizmas 
buvo pirmasis ir pats populiariausias Amerikos užsienio 
politikos principas, kurį ji paveldėjo dar iš kolonijalinio 
savo istorijos laikotarpio. Geriausiai tokią politiką api- 


l T. A. Bailey, A diplomatic History of the American People, 
1968, p. 109. 

būdino Jurgis Vašingtonas garsiojoje savo atsisveikinimo 
kalboje 1796 m.: „Didžioji mūsų elgsenos kitų tautų 
atžvilgiu taisyklė — plėsti mūsų prekybinius santykius 
ir turėti su jomis kaip galima mažiau politinių ryšių.“ 
Tai buvo ne tik faktinos padėties konstatavimas, bet ir 
testamentas ateičiai. 

Senasis pasaulis savo išdidžia laikysena naujosios 
respublikos atžvilgiu ir savo nesibaigiančiais vaidais dar 
tik palengvino to kelio pasirinkimą. Vieno liudininko 
tvirtinimu, pirmaisiais po nepriklausomybės išsikovo- 
jimo metais europiečiai žiūrėjo į amerikiečius, kaip į 
kokius ,,paklusnius negrus pono šeimynoje“. Net ir Pa- 
ryžiuje Džefersonas jautėsi kaip pats žemiausias ir vi- 
siškai nežinomas sutvėrimas visoje diplomatinio korpu- 
so šutvėje. Užtat nesunku suprasti, kad tais pačiais 
1793 m., kai kilo dvidešimties metų karas senajame 
pasaulyje, Amerika pasiskelbė neutrali ir to neutralumo 
laikėsi ligi 1812 m. Dar daugiau, ji tapo tikruoju 
neutraliųjų teisių gynėju visur ten, kur tik toms tei- 
sėms grėsė pavojus. Tai buvo pagrindinė Amerikos 
diplomatijos problema.2 

Čia Amerika neliko viena. Ji susirado labai tinkamą 
partnerį Baltijos arba Šiaurės Europos valstybių tarpe, 
kurios jau nuo Amerikos revoliucijos pradžios taip pat 
buvo suinteresuotos išlaikyti savo neutralumą, jeigu 
reikėtų, net ir-su ginklu rankose. O to neutralumo pa- 


2 S. F. Bemis, A Diplomatic History of the United States, 
1965, p. 99. 

matai buvo pastatyti iš jūrų ir prekybos laisvės. Užtat 
tarp Amerikos ir Baltijos ir užsimezgė gana glaudūs 
santykiai, kurie su labai mažomis pertraukomis patvėrė 
per visą čia mūsų aprašomą laikotarpį ir kurie savo 
kulminacinį tašką pasiekė 1806-1812 m. Kiek tai lietė 
Baltijos tautas, amerikiečiai visiškai nebuvo jų natūra- 
lūs priešai. Čia ir į amerikiečius nebuvo žiūrima tiktai 
kaip į gero elgesio negrus. 

Nėra nė mažiausios abejonės, kad Amerikos - Bal- 
tijos santykiuose pirmuoju smuiku grojo ne diplomatai, 
bet privatūs prekybininkai, prekybiniai agentai, paga- 
liau konsulai ir vicekonsulai. Po nepavykusios F. Deinos 
diplomatinės misijos Petrapilyje ilgą laiką Amerika nė 
nebandė jokių diplomatinių žingsnių. Tik 1809 m. ji 
apsikeitė diplomatiniais atstovais su Rusija, o 1811 m. 
su Danija. 

Iš kitos pusės, jau Frankliną ir kitus revoliucinės 
Amerikos emisarus įvairūs Europos uostamiesčiai ir 
prekybos centrai apipylė prašymais dėl konsularinės 
tarnybos atidarymo. Tai buvo laikinas antibritiškas 
entuziazmas, kuriuo daugumas amerikiečių neužsikrė- 
tė. Pats Franklinas ragino neskubėti ir palaukti, kol 
paaiškės, kaip susiklostys Amerikos - Didžiosios Brita- 
nijos santykiai. Pastarosios prekybininkai buvo pasi- 
ruošę vėl perimti Amerikos prekybą į savo rankas, o 
Amerika, beveik visiškai neturėdama savo prekybinio 
laivyno, negalėjo nei svajoti apie konkurenciją su jais. 
Niekas netikėjo, kad jau XVIII a. pabaigoje mūsų mi- 
nėtas hamburgietis Biušas turės pripažinti, kad Ame- 

rika buvo „ganz fuer den Zwischenhandel gemachtes 
Volk“ — visiškai tarpinei prekybai sutverta tauta. Tai 
buvo savotiškas stebuklas. 


1782 - 1789 m. vyko derybos dėl konsularinės su- 
tarties tarp JAV ir Prancūzijos. Amerika buvo skep- 
tiška dėl tokios sutarties reikalingumo. Toms deryboms 
iš amerikiečių pusės vadovavęs Džefersonas įrodinėjo 
Prancūzijos užsienio reikalų ministeriui Montmorenui, 
kad konsulai gal ir buvo reikalingi anais ,„barbarizmo 
laikais“, kai žmonės dar nesuprato ir neįvertino preky- 
bos reikšmės. Dabar, esą, visi tai supranta. Užtat pre- 
kybos įmonės pačios galinčios pakankamai gerai ginti 
savo prekybinius interesus svetimuose kraštuose, pa- 
siųsdamos ten savo korespondentus ir prekybinius agen- 
tus. Juk: Amerika sėkmingai prekiaujanti su visu pa- 
sauliu, neturėdama jokio konsulo. 


Vis dėlto ši Džefersono pranašystė neišsipildė. 
Be abejo, jis tada (1788 m.) negalėjo numatyti, kad ne- 
trukus kils revoliucija Prancūzijoje ir senasis pasaulis 
įsivels į nuolatinius karus, kurie pastatys prieš didžiau- 
sią pavojų prekybos ir jūrų laisvę ir neutraliųjų teises. 
Ir tas pats Džefersonas, kaip pirmasis Valstybės de- 
partamento sekretorius, buvo tikrasis JAV konsularinės 
tarnybos organizatorius. 1790 m. buvo paskirti pirmieji 
JAV konsulai Kantone, Liverpulyje, Bordo ir kitur, o 
1795 m. JAV jau turėjo apie 40 konsulų, vicekonsulų 
ir prekybinių agentų. Kas galėjo tikėti, kad 1810 m. 
Adamsas siūlys tokius konsulatus atidaryti Klaipėdoje 

ir Karaliaučiuje, o patys Amerikos prekybininkai reika- 
laus, kad jie būtų atidaryti Rygoje ir Christiansande.3 
Tais neramiais laikais konsulo pareigos buvo labai svar- 
bios ir reikšmingos. Vienas JAV konsularinis agentas 
sulygino savo pareigas su locmano, kuris ne tik priva- 
lėjo žinoti visas uoste esančias povandenines uolas ir 
seklumas, bet taip pat numatyti, kokia bus smėlio slanka 
ateityje.*: Deja, tokių konsulų Amerika turėjo nedaug. 
Aplamai Amerikos konsularinė, kaip ir diplomatinė tar- 
nyba ilgą laiką buvo labai apverktinoje padėtyje. Tei- 
singai Amerikos diplomatijos istorikas rašė, kad ,,Ame- 
rikos užsienio tarnyba XIX a. buvo pagal tradiciją 
blogai parenkama, blogai paruošiama, blogai apmoka- 
ma, blogai aprūpinama, blogai koordinuojama ir ne- 
pakankama.'5 Jeigu tai galima buvo pasakyti apie 
visą XIX a., tas dar labiau tiko XVIII a. pabaigai ir 
XIX a. pradžiai. 1790 m. visai užsienio tarnybai tebuvo 
paskirta vos 40.000 dolerių. Šiandien daugiau išleidžia 
kiekvienas JAV ambasadorius. 

Ypač sunkiai sekėsi organizuoti konsularinę tarny- 
bą Baltijos erdvėje, nors jau 1785 m. buvo kalbama 
apie konsulatų reikalingumą Kopenhagoje ir Stokhol- 
me. Tiesą sakant, nebuvo ir didelio reikalo, kol preky- 


3 Kol kas JAV konsularinė tarnyba dar tebelaukia savo istori- 


ko. 
4 G. Joy to R. Smith, 1810.VII.10. — NA. Consular dispatches: 


Copenhagen I. 
5 T. A. Bailey, A Diplomatic History of the American People, 
1958, p. 11. 

ba tarp Amerikos ir Baltijos tebebuvo, daugiau ar ma- 
žiau, platoniškoje stadijoje ir kol tebuvo tenkinamasi 
bendrųjų jūrų ir prekybos laisvės principų pripažinimu 
iš abejų pusių ir abipusinėmis simpatijomis. Kadangi 
iš esmės konsularinė tarnyba turėjo būti neapmokama, 
(išimtį sudarė tik kai kurie Šiaurės Afrikos konsulatai), 
išskyrus Hamburgą, Kopenhagą ir Petrapilį, vargu kur 
kitur konsulas būtų galėjęs pragyventi iš tų sporadiškų 
prekybinių ryšių tarp Amerikos ir Baltijos uostų. Buvo 
reikalaujama taip pat, kad konsulas būtų JAV pilietis 
ir kad jis būtų doras ir sąžiningas žmogus. Tokio kan- 
didato reikėjo su „šakaliu ieškoti anais korupcijos ir 
moralinio nuopuolio laikais. Frankliras, lyg nujausda- 
mas panašią situaciją, įrodinėjo, kad dėl tų nelegalaus 
pasipelnymo galimybių būtų geriau, jeigu konsulai bū- 
tų JAV piliečiai, nes tada bent dalis jų įsigyto turto 
sugrįžtų į kraštą. 

Pirmojo JAV konsulato Baltijos erdvėje garbė teko 
Hamburgui, kuris nors ir nebuvo Baltijos uostas, bet 
per jį ėjo didelė Amerikos prekybos su Baltija dalis. 
1790 m. birželio 17 d. prezidentas Vašingtonas vice- 
konsulu Hamburge paskyrė J. Parišą, Hamburgo pre- 
kybininką, kuris 1793 m. buvo pakeltas į konsulus. Jo 
ir ypač jo įpėdinio jau amerikiečio Džozeto Pitkeirno 
pranešimai Valstybės denartamentui teikia nemaža 
medžiagos Amerikos prekybai su Baltija šiuo auksi;- 
vuoju periodu. 

Antrasis JAV konsulatas jau pačioje Baltijos erdvė- 
je buvo atidarytas Kopenhagoje. 1792 m. pradžioje 

valstybės sekretorius Džefersonas aiškino prezidentui 
Vašingtonui, kad Amerikos prekybiniai laivai Kopen- 
hagoje ir kituose Danijos uostuose buvo apkraunami 
per dideliais mokesčiais, kurių būtų galima išvengti, jei 
JAV turėtų savo konsulą Kopenhagoje. Nesuradęs tin- 
kamo amerikiečio kandidato, jis siūlė vietinį biznierių 
Hansą Rudolfą Sabiją šiam postui. Bijodamas, kad šis 
nesutiks su vicekonsulo postu, jis rekomendavo, kad 
Sabija būtų paskirtas konsulu, nors tai ir prieštaravo 
to laiko JAV vyriausybės nusistatymui.6 1792 m. kovo 
7 d. Senatas patvirtino Sabijos paskyrimą JAV konsulu 
Kopenhagoje. Prisimenant, kad Danija tuomet kontro- 
liavo ir vadinamus Zundo sąsiaurius, galima įsivaizduo- 
ti, koks tai buvo svarbus postas Amerikos - Baltijos pre- 
kybai. Deja, Sabija nepasižymėjo nei dideliu uolumu, 
nei sumanumu. Be to, jis buvo gerokai susirišęs su 
Anglijos biznio interesais. Užtat amerikiečiams dažnai 
teko pasinaudoti kitų prekybos agentų patarnavimais, 
o 1811 m. JAV pasiuntė į Kopenhagą savo specialų pa- 
siuntinį iškilusioms problemoms spręsti. 


Ne geriau Amerikai sekėsi su savo konsulais Gio- 
teburge ir Stokholme, nors pirmasis Napoleono konti- 
nentalinės blokados siautėjimo metu užėmė tikrai pa- 
grindinę poziciją visoje Amerikos - Baltijos prekyboje. 
Jau 1797 m. gioteburgietis Elijas Bakmanas buvo pa- 
skirtas konsulu, tačiau tik XIX a. pradžioje konsulas Do- 


6 T. Jefterson, Writings, 1903, t. 19, p. 86 - 87. 

vydas Eirtas išvystė didesnę veiklą ir suvaidino gana 
svarbų vaidmenį Amerikos - Baltijos prekyboje. 

Ypač nelaimingai susiklostė JAV konsulato Pe- 
trapilyje reikalai, nors jį aplankė daugiau Amerikos 
prekybinių laivų, negu bet kurį kitą Baltijos uostą. 
Petrapilio prekyba buvo pakliuvusi per daug į britų 
įtaką, tad čia amerikiečiams buvo labai sunku prasi- 
mušti. Tiesa, 1794 m. J. Raselis buvo paskirtas konsulu 
Petrapilyje, bet į savo paskyrimo vietą jis net nenuvyko. 
1798 - 1799 m. Londone buvo vedamos derybos tarp 
Rusijos ambasadoriaus S. R. Voroncovo ir JAV pasiun- 
tinio R. Kingo dėl pasikeitimo diplomatinėmis misijo- 
mis ir dėl prekybos bei draugingumo sutarties sudary- 
mo. Pačioje XVIII a. pabaigoje Povilas I staiga visiškai 
pakeitė savo politiką Anglijos atžvilgiu, ėmė flirtuoti 
su Napoleonu ir žiesti II-ąją ginkluoto neutralumo de- 
klaraciją, aiškiai nukreiptą prieš Didžiąją Britaniją. 
Amerikos prekybai turėjo atsidaryti naujos ir labai vi- 
liojančios perspektyvos. 

JAV konsulai Hamburge ir Gioteburge labai grei- 
tai susiorientavo, ką tai turėtų reikšti. Bakmanas iš Gio- 
teburgo pranešė, kad Rusijai, Danijai, Švedijai ir Prū- 
sijai pasirašius 1800 m. gruodžio 16 d. II-ąją ginkluoto 
neutralumo konvenciją, turės kilti karas su Anglija ir 
kad Amerika, kaip vienintelė neutrali valstybė, galės 
iš to gerokai pasipelnyti. Hamburge Pitkeirnas taip 


7 E. Backman to J. Marshall, 1801.III.1. — NA. Consular dis- 
patches: Gottenburg I. 

pat galvojo, kad kontliktas tarp Rusijos ir Anglijos buvo 
neišvengiamas ir kad Amerika ne tik galės perimti tie- 
sioginę prekybą su Rusija į savo rankas, bet ir tarpi- 
ninkauti tarp Rusijos ir kitų valstybių. kurioms Rusijos 
gaminiai buvo būtinai reikalingi, bet kurios pačios iš 
ten jų negalėjo atsigabenti. Kiek vėliau tas pats Pit- 
keirnas su pasitenkinimu konstatavo, kad nuo pietinių 
Ispanijos krantų ligi Norvegijos visos valstybės labai 
mielai naudojosi Amerikos prekybinių laivų patarnavi- 
mais. Dabar esanti puikiausia proga Amerikos karo lai- 
vynui apsirūpinti Rusijos kanapėmis, pašukiniais ir ge- 
ležimi.8 

Kai Pitkeirnas redagavo šį paskutinį pranešimą, Po- 
vilas I jau buvo nužudytas, ir Aleksandras I užėmė 
sostą. Tačiau ir naujasis caras nebuvo linkęs keisti Ru- 
sijos politikos Amerikos prekybos atžvilgiu. Ypač šiai 
prekybai buvo palankus N. P. Rumiancevas, kuris 
1802 m. tapo Rusijos prekybos ministeriu. Žinoma, jei- 
gu Amieno taikos atneštoji visuotinė Europos taika 
būtų ilgiau patvėrusi, Amerikos prekybai būtų buvę 
sunku atlaikyti konkurenciją su Anglija. Tas pats Pit- 
keirnas dėl to nuogąstavo ir tik guodėsi, kad septynerių 
metų karas gerokai apardė Europos valstybių prekybi- 
nius laivynus ir kad amerikiečiai mokės išnaudoti per 
tą kara isvtą didelį prekybinį patyrimą ir nemažus 
kapitalus. 


5 J. Pitcairn to Secratary of State, 1500.XII.8 ir 1801.V.11. — 
NA. Consular disnatches: Hamhuro I. 

Amerikos laimei ar nelaimei, Amieno taika ilgai 
nepatvėrė, ir 1803 m. Napoleonas vėl išsitraukė iš 
makščių kardą, kurio jis jau nebepadėjo ligi 1814 m. 
Kad tas kardas pirmiausia buvo nukreiptas.prieš Angli- 
jos prekybą, buvo matyti ir iš to, jog viena pirmųjų 
to karo operacijų buvo Elbės, kaip pagrindinės preky- 
binės arterijos, užblokavimas. Ką tas turėjo reikšti Ame- 
rikos prekybai su Europa, labai gerai suprato JAV kon- 
sulas Hamburge, kuris tuojau pat pranešė, kad „Angli- 
jos ir Amerikos prekyba dabar turės sukti aplink į Bal- 
tijos uostus, o prekyba Hamburge turės visiškai susto- 
ti“. Jis pats prašėsi perkeliamas į Liubeką ar Rostoką, 
nes Hamburge, esą, jam nebebus kas veikti. Tuo tarpu 
JAV konsulas Gioteburge, gerai suprasdamas, ką toks 
prekybos pasukimas į Baltijos uostus reiškė, siūlė tuojau 
pat atnaujinti Amerikos - Švedijos prekybos ir draugiš- 
kumo sutartį, kuri, sudaryta 1783 m., jau buvo pasi- 
baigusi. O jo įpėdinis Eirtas jau galvojo apie Giotebur- 
gą kaip apie pagrindinį Amerikos prekybos su Baltija 
emporiumą, koks anksčiau buvo Hamburgas. Esą, tuo 
būdu Amerikos prekybiniams laivams sutrumpėtų be- 
veik per pusę kelias ir būtų išvengta „pavojingos ir 
nuobodžios kelionės pro Kategatą ir Baltijos jūrą“ .? 
O tuo metu atsiradęs pirmasis JAV konsulas Petrapily- 


9 D. Airth to Madison, 1804.1.2. — NA. Consular dispatches: 
Gottenburg I. — Ne visi laivų kapitonai laikė tą kelionę nuobo- 
džia ir pavojinga. Plg. G. Coggeshall, Thirty-Six Voyages, 1558, 
p. 117 - 142. 

je viename savo pirmųjų pranešimų rašė, jog ,,Ameri- 
kos prekyba su Baltija šiais metais teikia džiuginančių 
vilčių. Jau 98 laivai praplaukė Zundą, iš kurių 80 čia 
pasikrovę grįžta į Jungtines Valstybes.“ 10 

Atrodo, neatsitiktinai filadelfijietis Levetas Haris 
kaip tik 1803 m. atsidūrė Petrapilyje kaip pirmasis JAV 
konsulas. Pradžioje jis buvo numatytas konsulu Roter- 
dame, bet dėl prasidėjusio karo jis ten nebūtų turėjęs 
ką veikti ir dėl to pasuko į Petrapilį. Jis čia išbuvo 
ilgą laiką, ir jo oficialūs pranešimai bei privatūs laiškai 
yra pirmaeilis šaltinis Amerikos - Baltijos prekybai stu- 
dijuoti, kaip jau į tai atkreipė dėmesį Lingelbachas 
savo mūsų jau minėtame straipsnyje.!! Kai Haris pasi- 
siūlė su savo kandidatūra į konsulus Rusijoje, Vašingtone 
buvo truputį abejojama, ar ir jis nesusilauks tokio paties 
likimo, kaip kadaise Deina. Be to, Amerikos senatas 
išvis dar nebuvo linkęs plėsti užsienio tarnybą. Užtat 
Hario patvirtinimas nusitęsė daugiau negu pusę metų, 
ir jis atsirado Petrapilyje pirmiau, negu jo kandidatūra 
buvo patvirtinta. 

Bet šį kartą jau ir Petrapilyje vyravo visiškai kito- 
kios nuotaikos, ir Amerika jau nebebuvo tik maištingos 
britų kolonijos. Visų pirma, soste dabar sėdėjo ne val- 
dinga Kotryna II, o gana liberalus ir apsišvietęs caras 


10 L. Harris to J. Madison, 1803.X.25. NA. Consular dis- 


patches: St. Petersburg I. 
11 „Historical Investigation and the Commercial History of 
the Napoleonic Era“, American Historical Review, 19(1914). 

Aleksandras I, kuris savo mokytojų ir draugų jau seniai 
buvo supažindintas su Amerika. Čia ypač svarbų vaid- 
menį suvaidino jo jaunystės draugas Adomas Čartoris- 
kis, kuris šiuo metu vadovavo Rusijos užsienio politikai 
ir daug prisidėjo prie šiltų asmeniškų santykių atsira- 
dimo tarp Aleksandro I ir prezidento Džefersono. Jau 
per pirmą pasimatymą su Hariu jis davė suprasti, kad 
būtų labai gerai, jeigu prezidentas parašytų asmenišką 
laišką imperatoriui. Asmeniška diplomatija buvo viena 
iš caro Aleksandro I užsienio politikos stipriųjų kortų. 
Dėl to netrukus tarp abejų valstybės vyrų išsivystė 
gana nuoširdi asmeniška korespondencija, kuri dar ir 
šiandien stebina ne vieną istoriką.12 Adomas Čartoris- 
kis, tiesiog neapkęsdamas Napoleono, norėjo, kad Ame- 
rika pati įsijungtų į kovą prieš jį. 

Hario parinkimas šiam svarbiam postui buvo vi- 
siškai tinkamas. Jis buvo pilnas iniciatyvos ir nebijojo 
jokio iššūkio. Jis nepasitenkino vien tik Amerikos-Ru- 
sijos prekybiniais santykiais, kas buvo jo tiesioginis ir 
pagrindinis uždavinys. Priešingai, jis išplėtė savo veiklą 
į daugybę kitų sričių. Vos tik atvykęs į Petrapilį, jis 
patyrė, kad netrukus (1805 m.) baigiasi Rusijos - Ang- 
lijos prekybos sutartis ir kad JAV, tuo pasinaudojusios, 
galėtų pačios bandyti sudaryti panašią sutartį su Ru- 


12 Tik vėliau, jau po Vienos kongreso, Džefersonas suprato, 
kad Aleksandras I nebuvo jau toks liberalas ir kad „pseudo- 
šventoji sąjunga“ iš tikrųjų tebuvo žmonių ir tautų pavergimo 
įrankis. Žr. N. N. Bolchovitinov, Stanovlenije rusko-amerikans- 
kich otnošeniji 1775 - 1815, 1966, p. 266. 

sija. Esą, jis nujaučiąs, kad esamomis aplinkybėmis Ru- 
sija nėra linkusi atnaujinti savo sutarties su Anglija, ku- 
ri jai suteikusi tokias prekybines privilegijas, kokių ne- 
turinti jokia kita valstybė. Dėl to Anglijos - Baltijos pre- 
kyba esanti pati pelningiausia visoje neribotoje britų 
prekyboje. ,Jungtinės Valstybės“, rašė jis, „galėtų ap- 
rūpinti Rusiją geresnėmis sąlygomis negu Anglija Va- 
karų Indijų gaminiais, medvilne, ryžiais, indigu, romu, 
rafinuotu cukrumi — visomis tomis prekėmis, kurių čia, 
daugiau ar mažiau, pareikalaujama ir dėl kurių lig 
šiol Rusija buvo beveik visiškai priklausoma nuo Ang- 
lijos.“ Didelę dalį to prekybinio monopolio galėtų per- 
imti Amerika, Anglijai palikdama tik pramoninių pre- 
kių pristatymą. Haris jau spėjo patirti, kad Rusija pati 
skubiai ugdė savo pramonę ir kad jos aprūpinimas pra- 
moninėmis prekėmis neturėjo didelių ateities perspek- 
tyvų. Aplamai Rusijoje, esą, jaučiamas troškimas glau- 
desnių santykių ir prekybos su Amerika.13 

Haris ne tik sugebėjo teisingai įvertinti Baltijos 
prekybos reikšmę, bet greitai prieš jį atsivėrė ir kitos 
prekybos galimybės. Paskelbus Odesą laisvu uostu, iš- 
kilo Amerikos prekybos Juodojoje jūroje klausimas. „Tai 
yra visiškai naujas mūsų prekybos laukas, ir aš tikiuos, 
kad tai prisidės prie pelningų mainų su Archipelagu ir 
Levantu“, rašė jis taip pat viename iš pirmųjų savo 
pranešimų. Tuo reikalu jis suėjo į sąlytį su Odesos gu- 


13 Harris to Secretary of State, 1503.XI.17. — NA. Consular 
Dispatches: St. Petersburg I. 

bernatoriumi, kuriuo tuomet buvo kunigaikštis Rišeljė, 
vienas pirmųjų prancūzų emigrantų Rusijoje, garbingai 
įrašęs savo vardą Odesos istorijoje. Truputį vėliau Ru- 
sijos pasiuntinys painformavo iš Paryžiaus Čartoriskį, 
kad R. R. Livingstonas, JAV pasiuntinys Paryžiuje, taip 
pat siūlė prekybos išplėtimą ir sutartį su Rusija ir reika- 
lavo laisvo priėjimo prie Rusijos Juodosios jūros uostų. 
Esą, tur būt, Livingstonas tai darė Napoleono įtaigoja- 
mas.!4 Neatrodo, kad Hario iniciatyva dėl Amerikos- 
Juodosios jūros prekybos būtų buvusi taip pat Napo- 
leono padiktuota. 


Kiek vėliau pats Čartoriskis iškėlė dar vieną Ame- 
rikos - Rusijos prekybos galimybę, būtent, su Rusijos 
kolonijomis šiaurės vakariniame Amerikos pakrašiyje. 
Kaip žinia, tos kolonijos siekė Kaliforniją, o jų prekyba 
rūpinosi vadinamoji Rusijos - Amerikos kompanija, spe- 
cialiai šiam tikslui suorganizuota. Čartoriskio nuomone, 
JAV galėtų lengviau ir pigiau patenkinti tų kolonijų 
poreikius, nėgu tai galima buvo padaryti iš Rusijos, o 
iš ten pirktais kailiais ir odomis Amerika galėtų paten- 
kinti savo rinką Kinijoje. Tokie ir panašūs faktai liudijo, 
kad tuo metu jau ne tik buvo galima kalbėti apie 
Europos ekonominę vienovę, kaip tai labai teisingai 
iškėlė akademikas Tarlė, bet kad ir viso pasaulio eko- 
nominiai ir prekybiniai interesai jau buvo taip susipynę, 


14 P. d'Oubril A. Čartoriskiui 1804.IV.16. Vnešniaja poli*ika 
Rossiji XIX i načala XX: veka. Ser. 1: 1801 - 1804, 1960, p. 684- 
655. 


jog beveik galima buvo kalbėti ir apie viso pasaulio 
ekonominę savitarpio priklausomybę. 

Kartais atrodė, kad Haris nebuvo tik paprastas kon- 
sulas, bet pilnas įgaliotas ministeris arba diplomatinis 
atstovas. Bent vieną kartą jis ir pasielgė kaip toks. 
1803 m. ties Tripoliu, kuris tada priklausė Turkijai, 
JAV fregata „Philadelphia“ užplaukė ant uolos, o jos 
įgula buvo paimta į nelaisvę. Haris, žinodamas Rusijos 
diplomatinį svorį Konstantinopolyje, pats savo iniciaty- 
va kreipėsi į tuometinį kanclerį grafą Voroncovą pra- 
šydamas, kad Rusija intervenuotų dėl tos įgulos palei- 
dimo. Rusija sutiko tokią intervenciją padaryti. Prezi- 
dentas Džefersonas parašė padėkos laišką carui, o vals- 
tybės sekretorius Medisonas — grafui Voroncovui. Bet 
ta pačia proga Medisonas įspėjo Harį, kad Amerika 
pati turinti pakankamai priemonių savo santykiuose 
su Tripoliu ir kad svetimų valstybių intervencija čia 
buvo visiškai nereikalinga. Be to, Medisonas aiškiai 
davė suprasti Hariui, kad tokiems jautriems diplomati- 
niams žingsniams (delicate steps) reikia didelio apdai- 
rumo, kad Haris neturįs tam įgaliojimų ir kad jo pa- 
reiga daugiau klausytis, ką kiti sako, o ne pačiam kal- 
bėti. Jis tėra konsulas ir privalo griežtai laikytis jam 
duotų instrukcijų.15 


15 J. Madison to L. Harris, 1804.VI.26. —-NA. Dispatches to 
consuls, t.1l. N. N. Bolchovitinovas, kuriam šis šaltinis, matyt, 
buvo neprieinamas, be reikalo laiko šią intervenciją dideliu Hario 
diplomatiniu laimėjimu. Stanovlenije russko-amerikanskich ot- 
nošeniji 1775 - 1815, 1966, p. 207 - 208. 

Nepasisekė ir kita Hario iniciatyva, jau tiesiogiai 
susijusi su Amerikos - Baltijos prekybos reikalais. Ka- 
dangi JAV tada dar neturėjo jokios diplomatinės re- 
prezentacijos visoje Baltijos erdvėje ir kadangi Ameri- 
kos jūrininkai ir prekybininkai čia susidurdavo su visa 
eile problemų, kurios buvo labai panašios kaip Rusijoje, 
taip ir kitose Baltijos valstybėse, 1805 m. Haris pasiūlė, 
kad būtų įsteigta speciali Baltijos diplomatinė agentūra 
Petrapilyje, kuri rūpintųsi visais tais reikalais ir turėtų 
teisę skirti savo agentus įvairiuose Baltijos uostuose, 
visų pirma Christiansande ir Elsinore (Helsingoere). 
Jis pats siūlėsi tokiai agentūrai vadovauti. Kiek anks- 
čiau, 1804 m., panašią mintį kėlė ir JAV vicekonsulas 
Gioteburge. Jis tiesiog siūlė paskirti bendrą diplomatinį 
atstovą, ministerį ar ambasadorių visoms trims Baltijos 
valstybėms: Rusijai, Švedijai ir Danijai. Atrodo, Eirtas 
Gioteburge, kaip ir Haris Petrapilyje, buvo nuomonės, 
kad Baltijos valstybių interesai buvo labai panašūs ir 
kad jų laikysena Prancūzijos - Anglijos karo atžvilgiu 
buvo viena ir ta pati, panašiai kaip buvo 1780 m. ir 
1800 m. Be abejo, tai tebuvo iliuzija, kuri labai greitai 
tapo išsklaidyta, kai Rusija jau 1805 m. aktyviai įsi- 
jungė į karą prieš Napoleoną. 

Iš Valstybės departamento dokumentų visiškai ne- 
matyti, kad Vašingtonas būtų net svarstęs savo vice- 
konsulo Gioteburge pasiūlymą, nors po kelerių metų 
Ervingas buvo paskirtas panašioms pareigoms Kopenha- 
goje. Dėl Hario pasiūlymo Valstybės sekretorius labai 
trumpai atsakė: „Speciali Baltijos agentūra jūrininkų 

reikalams laikoma šiomis aplinkybėmis nereikalinga.“ 16 
Vis dėlto pats projektas įsakmiai liudijo, kaip greitai 
ir intensyviai mezgėsi Amerikos - Baltijos santykiai, vis 
žiauriau siaučiant karui Europoje ir vis labiau jam ar- 
tėjant į Baltiją. 

Tarp tiesioginių JAV konsulų pareigų buvo in- 
formuoti Valstybės departamentą apie Amerikos preky- 
binių laivų judėjimą ir prekybos padėtį tame krašte, 
prie kurio jie buvo akredituoti. Jie turėjo pateikti pus- 
metines apyskaitas apie atplaukiančių ir išplaukiančių 
laivų skaičių, importuojamas ir eksportuojamąs prekes, 
jų kiekį ir kainas. Haris išsiderėjo iš Valstybės depar- 
tamento, kad jis pasitenkins viena metine tokia apyskai- 
ta. Turint galvoje palyginti trumpą plaukiojimo sezoną 
Petrapilio uoste, toks Hario pasiūlymas buvo visiškai 
logiškas. 1803 m. 84 Amerikos laivai atplaukė į Petra- 
pilį. Šis skaičius tik labai nežymiai keitėsi ligi 1806 m. 
Tas skaičius 1807 m. pasiekė 97 laivus. Daugiausia lai- 
vų atplaukdavo iš Seilemo, Bostono ir Niujorko. Popu- 
liariausios importuojamos prekės buvo rafinuotas cuk- 
rus, kava, medvilnė, tabakas, ryžiai. Daugiausia ekspor- 
tuojama buvo kanapių ir geležies.17 

JAV konsulas Petrapilyje darė viską, ką galėjo, 
kad būtų sukeltas didesnis susidomėjimas Amerikos 


16 J. Madison to L. Harris, 1805.XII.26. NA. Dispatches to 
consuls, t. 1. 


17. Elsinore buvo speciali biznio firma, kuri patiekdavo pus- 
metinius JAV laivų judėjimo į Baltiją ir iš Baltijos pranešimus. 
Tos firmos duomenys nuostabiai sutampa su Hario apyskaitomis. 

prekėmis ir kad būtų pagerintos laivų pakrovimo ir iš- 
krovimo, muitų ir mokesčių tarnybos. Pavyzdžiui, jis 
pasiuntė amerikinės medvilnės pavyzdžius į garsius 
Aleksandrovsko tekstilės fabrikus, gavo labai palankų 
įvertinimą ir tikėjosi, kad ateityje Amerika galės aprū- 
pinti medvilne Rusijos tekstilės pramonę. 1809 - 1812 m. 
Amerika aprūpino ne tik Rusiją, bet ir beveik visą 
Europą savo medvilne. Kadangi dauguma prekybinių 
operacijų Petrapilyje ligi 1807 m. buvo išimtinai anglų 
firmų rankose, Haris stengėsi „pastatyti Amerikos pre- 
kybą ant visiškai nepriklausomų kojų“. Jis džiaugėsi, 
kad šioms savo pastangoms jis rado didelio palankumo 
iš prekybos ministerio Rumiancevo pusės ir kad jam 
pasisekė nesukelti anglų pavydo ir pasipriešinimo. Nors 
vėliau prancūzų ambasadorius Loristonas kaltino Harį, 
kad jis neva buvęs „per daug prisilaižęs prie anglų 
agentų“, tačiau iš visos jo veiklos ir pranešimų Vals- 
tybės departamentui to visiškai nematyti. Jis tik visomis 
keturiomis gynė Amerikos prekybinius interesus Rusi- 
joje. 

Vos tik Hariui atvykus į Petrapilį, čia buvo pradė- 
tas svarstyti naujas muitų arba tarifų projektas. Jo au- 
torius buvo tas pat grafas Rumiancevas. Nors jis apla- 
mai pripažino laisvos prekybos principus, bet kartu 
siūlė atsižvelgti ir į pačios Rusijos prekybos ir pramo- 
nės reikalavimus. Jis buvo už sumažinimą įvežamųjų 
muitų, kad tuo būdu būtų užkirstas kelias vis labiau 
įsisiūbuojančiai kontrabandai. 1805 m. tarifas buvo pri- 
taikintas toms sąlygoms, kurias sukūrė Prancūzijos - 

Anglijos karas. Rumiancevas jau tada numatė, kad tam 
karui plečiantis Rusija galės pasidaryti tranzitinės pre- 
kybos kraštu tarp Amerikos ir visos Europos.!8 To- 
kia iš tikrųjų Rusija ir tapo po 1807 m., ypač kai iš- 
garavo vadinamoji Tilžės dvasia ir kai greičiau, negu 
daug kas tikėjosi, pasibaigė Napoleono - Aleksandro I 
draugystės medaus mėnuo. 

Kadangi nei pats Rumiancevas, nei beveik niekas 
tada netikėjo, kad Rusija pati kada nors galėtų pasida- 
ryti aktyviu pasaulinės prekybos partneriu, 1805 m. ta- 
rifas, kaip ir dauguma kitų to laiko įstatymų, buvo gana 
palankūs Amerikos prekybai. 1807 m. pradžioje Ru- 
miancevas įteikė Aleksandrui I platų memorandumą 
apie Rusijos prekybos stovį. Tarp kita ko jis plačiai 
aiškino tiesioginės prekybos su JAV reikalus.!? Tokiai 
prekybai paskatinti šis tas buvo daroma ir iš pačios 
Rusijos pusės. Šiuo atžvilgiu ypač įdomi buvo garsaus 
prekybininko K. A. Anfilatovo akcija. 1806 m. jis tris 
savo prekybinius laivus pasiuntė tiesiog į Ameriką. Ru- 
miancevas, norėdamas paskatinti tokią prekybą, leido 
jiems išplaukti nesumokant visiškai jokių muitų. Žinoma, 
tai tebuvo savarankiškos Rusijos prekybos pirmosios 
kregždės. 

Tokioms nuotaikoms vyraujant Rusijos sostinėje, 
JAV konsului buvo palyginti nesunku veikti. Amerikos- 


18 M. F. Zlotnikov, Kontinentalnaja blokada i Rossija, 1966, 
p. 117- 198. 


19 Vnešniaja politika Rossiji XIX i načala XX veka. Ser. 1: 
1501 - 1815, 1963, t. 3, p. 459. 

Rusijos prekyba nuolat augo, ir 1807 m. rudenį Haris 
galėjo pranešti Valstybės sekretoriui, kad, šiam sezonui 
pasibaigus, jis galės pateikti Amerikos prekybos „daug 
šviesesnį vaizdą, negu jis buvo kada nors anksčiau“. 
Netrukus jis taip pat galėjo painformuoti Medisoną, 
kad Rusija jau yra apsisprendusi užmegzti pilnus diplo- 
matinius santykius su Amerika ir kad „kiekvienu atveju 
galite laukti Rusijos pasiuntinio pirma, negu ateis se- 
kantis pavasaris . 


Tačiau tais pačiais 1807 m. visa karinė ir diploma- 
tinė padėtis Europoje staiga visiškai pasikeitė. Napo- 
leonas, sutriuškinęs Prūsijos ir Rusijos kariuomenes, 
privertė Prūsiją besąlyginiai kapituliuoti. o Rusiją iš savo 
priešo padarė savo sąjungininku. Tuo būdu vienu smū- 
giu kontinentalinė sistema buvo išplėsta į Baltiją. Ang- 
lija savo ruožtu smogė Danijai ir jėga įvedė savo karo 
laivyną į Baltijos jūrą ir sustiprino karo veiksmus prie 
Amerikos pakraščių (laivų „,„Chesapeake“ ir „Leopard“ 
afera 1807 m. vasarą). Visa tai negalėjo neatsiliepti į 
Amerikos - Baltijos prekybą ir į JAV - Rusijos santykius. 
Sprendžiant iš JAV konsulo Petrapilyje pranešimų, at- 
rodė, kad Rusija buvo nuoširdžiai pasipiktinusi Kopen- 
hagos bombardavimu ir pasiryžusi nesėdėti rankas su- 
dėjusi, jeigu britų laivų eskadra bandytų trukdyti Ame- 
rikos prekybą su jos uostais.20 Iš tikrųjų tas pasipik- 


20 L. Harris to J. Madison, 1807.1X.30. — NA. Consular dis- 
patches: St. Petersburg I. 

tinimas nebuvo toks gilus, o į Rusijos pasiryžimą ginti 
Amerikos prekybos interesus Baltijoje reikėjo žiūrėti 
kaip į nieko nereiškiančią diplomatinę šneką. Praktiš- 
kai rusų karo laivynas nedrįso nė nosies iškišti iš Kron- 
štato. Todėl suprantama, kodėl Rusijoje su palengvėju- 
sia širdimi buvo sutikta JAV embargo politika. 


Iš kitos pusės, Prancūzijos chargė d'affaires Lesep- 
sas tuojau pat pareiškė Hariui, kad Prancūzija nepripa- 
zins jokių neutraliųjų ir kad todėl JAV turės apsispręs- 
ti, ar eiti su Napoleonu ar su Anglija. Nors Haris tai 
laikė paprastu Lesepso  pasikarščiavimu,ž! bet 
kiekvienu atveju 1507 m. pabaigoje Amerikos preky- 
bos su Baltija vaizdas kur kas nebuvo toks gražus, kokį 
jį konsulas bandė piešti dar tik prieš keletą mėnesių. 
Ir dėl embargo, ir dėl politinių bei militarinių kompli- 
kacijų 1808 m. Amerikos prekyba Baltijoje beveik visiš- 
kai nutrūko. 


JAV konsulas Petrapilyje ir toliau pasiliko savo 
poste — rūpinosi Amerikos jūrininkų ir prekybininkų 
reikalais, keliančiais tuo metu ypač daug problemų, ir 
ruošė dirvą Adamsui, kuris, kaip JAV įgaliotas ministe- 
ris, 1809 m. pabaigoje atvyko į Rusijos sostinę. Adam- 
sas tuojau pastebėjo, kaip giliai čia JAV konsulas buvo 
įleidęs šaknis ir kaip daug tai padėjo tiesiog nuosta- 
biam Adamso diplomatinės misijos pasisekimui. Savo 
laiške prezidentui Medisonui A. J. Daškovas, pirmasis 


21 L. Harris to J. Madison, 1807.XI.14. 

Rusijos diplomatinis atstovas Amerikoje, taip pat aukš- 
tai vertino Levetą Harį kuris savo „išmintingu, blaiviu 
ir lojaliu elgesiu užsitarnavo Jo imperatoriškosios didy- 
bės pilną pripažinimą“ 22 


22 Dėl Hario veiklos Petrapilyje būta ir kitokių nuomonių. Ne- 
oficialus JAV konsulas Rygoje Rodė kaltino jį, kad jis 1807 - 
1812 m. laikotarpyje uždirbęs 70.000 dolerių už sufalsifikuotų 
dokumentų pripažinimą. Dėl to net buvo kilusi byla. Žr. A. W. 
Crosby Jr., America, Russia, Hemp, and Napoleon, 1965, p. 
276 -279. Jeigu tai ir tiesa, 70.000 dolerių tebuvo tik labai ne- 
reikšminga suma, palyginus su kai kurių Napoleono konsulų 
malversacijomis. 

IX. AMERIKOS - RUSIJOS AŠIS. 


Niekas, berods, anais laikais nevartojo žodžio ašis 
dviejų valstybių santykiams aptarti. Nelabai gerą prie- 
skonį tas žodis paliko ir mūsų laikais. Vis dėlto, kal- 
bant apie Amerikos - Rusijos santykius XVIII a. pabai- 
goje ir XIX a. pradžioje, tur būt, nebūtų galima surasti 
tinkamesnio žodžio jiems apibūdinti. Draugystė būtų 
per daug bendras ir netikslus žodis. Be to, draugystė 
neimplikuoja jokios naudos, tuo tarpu Rusijos - Ameri- 
kos santykiuose dominavo labai konkretūs ir labai ma- 
terialūs interesai. Sąjunga implikuotų formalią sutartį, 
kokios iš tikrųjų niekados nebuvo pasirašvta. Tarp Ru- 
sijos ir JAV nebūta nei prekybos bei draugiškumo su- 
tarties, kokią Amerika buvo pasirašiusi su Prancūzija, 
Olandija, Švedija ir kai kuriomis kitomis valstybėmis. 
Užtat ano laiko Amerikos - Rusijos santykiams nusakyti 
netinka nei „sąjungos iš išskaičiavimo“ (sojuz po ras- 
čiotu) žodžiai, kuriuos pasiūlė N. N. Bolchovitinovas.l 


l Žr. jo Stanovlenije russko-amerikanskich otnošeniji 1775- 
1815, 1966, p. 438. 

Išskaičiavimas gal ir buvo, bet nebuvo sąjungos. Prie- 
šingai, Rusija 1807 - 1812 m. buvo susirišusi labai glau- 
džios sąjungos ryšiais su napoleonine Prancūzija. bet 
vargu galima buvo kalbėti apie Rusijos Prancūzijos 
ašį. Net pats generolas Kolenkuras, Napoleono amba- 
sadorius Petrapilyje, turėjo prisipažinti JAV pasiunti- 
niui, kad amerikiečiai čia buvo didesni favoritai, negu 
prancūzai.2 

Iš antros pusės, 1812 - 1814 m. Rusija buvo ne tik 
Anglijos sąjungininkas, bet ir ginklo brolis. O vis dėlto 
1814 m. Cento kongrese Belgijoje vienas anglų diplo- 
matas ne be reikalo carą Aleksandrą I pavadino „pusiau 
amerikonu/'. 

Užtat ir esame linkę pasinaudoti žodžiu ašis, kal- 
bėdami apie ano meto Amerikos - Rusijos santykius. 
Kartais nereikia nei jokios formalios sutarties, nei jokio 
ideologiškai politinio panašumo, kad tarp dviejų vals- 
tybių atsirastų labai glaudus bendradarbiavimas, ypač 
kai reikalas sukasi apie karo pašalinimą arba taikos 
apsaugojimą. 

Istoriką kartais stebina toji Amerikos - Rusijos san- 
tykių specifika. Neturėdamos jokio formalaus susitari- 
mo, jos beveik visados buvo toje pačioje barjero pu- 
sėje. Ne daug kas bendro buvo jų idėjiškai politinėse 
filosofijose, bet kažkokia slapta simpatija ir ne visiškai 
aiškus interesai jas stūmė į glėbį. Rodos, kas galėjo 
būti bendro tarp Kotrynos II ir palyginti puritoniškos 


2 J. O. Adams to R. Smith, 1811.1I:19. — NA. Russia II. 

Amerikos visuomenės, o vis dėlto Seilemo virvininkai, 
švęsdami lapkričio 25 d. savo globėjos šv. Kotrynos 
sventę, kėlė tostus už Kotryną II, iš kurios valdų jie 
apsirūpindavo kanapių pluoštu, be kurio jokios laiva- 
virvės nenuvysi.3 Nors kitais atvejais amerikiečiai keikė 
tą pačią Kotryną II, kai jos generolai taip negailestingai 
triuškino Lenkijos ir Lietuvos sukilimą, kuriam vadova- 
vo Amerikos kovų dėl laisvės didvyris Tadas Kosciuška. 
Bet tuo metu seilemiečiams kanapės buvo svarbiau, 
negu kieno nors kovos dėl laisvės ar nepriklausomybės. 

Vėliau, jau Napoleono kontinentalinės sistemos 
metu, buvęs prezidentas Džefersonas iš JAV pasiunti- 
nio Petrapilyje visų pirma pageidavo literatūros apie 
kanapių auginimą, o jeigu įmanoma, ir to auginimo 
specialistų. Literatūros buvo lengviau parūpinti, bet 
dėl specialistų Adamsas su apgailestavimu turėjo pra- 
nešti, kad Rusijos įstatymai niekam neleidžia išvykti 
į svetimus kraštus. 

Įdomu, kad truputį anksčiau Aleksandras I irgi 
prašė literatūros iš Amerikos, tik jau ne apie kanapių 
auginimą, o apie JAV konstituciją ir Amerikos kūrėją 
Jurgį Vašingtoną. Vis dėlto šiuo atveju kanapės buvo 
svarbesnės Amerikos - Rusijos ašiai negu JAV konsti- 
tucija, kuria Aleksandras I domėjosi tik palyginti 


3 A. W. Crosby' Jr., America, Russia, Hemp, and Napoleon, 
1965, p. 18. Tarp kita ko, tas pat Seilemas buvo vienas Ame- 
ikos - Rusijos prekybos pionierių. Žr. J. D. Phillips, ,Salem 
Gpens American Trade with Russia“, The New England Ouar- 
terlų, 14(1941), nr. 4, p. 685 - 689. 

trumpą laiką. Tuo tarpu Amerika ne juokais buvo pa- 
siryžusi tapti nauja jūrų ir pasaulinės prekybos galybe, 
su kuria pasaulis negalės nesiskaityti. Ne vienas Ame- 
rikos valstybės vyras šaukė vis galingesnio karo ir pre- 
kybos laivyno, o be kanapinių virvių, kaip ir be medžio, 
negalima tada buvo pastatyti ir įrengti jokio karinio 
ar prekybinio laivelio. Medžio Amerika turėjo pakan- 
kamai; bet jai trūko kanapinių virvių, lininio audeklo 
ir šiek tiek geležies. O viso to geriausia galima buvo 
apsirūpinti Baltijoje, ir ypač Rusijoje. Tai buvo vienas 
Amerikos - Rusijos ašies galas. 

Antrajame šios ašies gale buvo Baltijos valstybės 
ir Rusija. Jeigu kitos Baltijos valstybės daugiausia ža- 
vėjosi Amerikos laisve, kurią iš jų grasino išplėšti Na- 
poleonas, tai Rusija, gal būt anksčiau negu kas nors 
kitas, suprato ir įvertino JAV, kaip eventualaus Didžio- 
sios Britanijos konkurento, vaidmenį. Rusija ir kitos 
Baltijos valstybės aiškiai ir nedviprasmiškai pasisakė 
už jūrų ir prekybos laisvę, kuriai šiuo metu, atrodė, dau- 
giau grasino Anglija negu Napoleonas. Ir šiuo atžvil- 
giu jų politika visiškai sutapo su revoliucinės ir nepri- 
klausomos Amerikos politika. Užtat iš esmės toji ašis 
buvo lygiai nukreipta prieš Anglijos prekybinį ir jūrinį 
viešpatavimą, kaip ir prieš Napoleono pastangas įsiga- 
lėti visame Europos žemyne, o gal ir visame pasaulyje. 
O kadangi to laiko akimis tarp jūrų ir prekybos lais- 
vės ir laisvės aplamai nebuvo didelio skirtumo, tad ir 
Rusijos - Amerikos draugystė nebuvo tik ,,veidmainiškų 
jausmų prasiveržimas“, kaip rašė prof. Bolchovitinovas, 

kurie šiandien turėtų sukelti tik „ironišką švpseną'.4 
Iš tikrųjų tai turėjo daug gilesnį istorinį podirvį. 
Amerikos - Rusijos ašis pradėjo veikti gerokai prieš 
Aleksandro I - Džefersono laikus. Jos užuomazgos reikia 
ieškoti Kotrynos II ir Nikitos Panino politikoje. Nors 
Kotryna II vengė, kaip velnias kryžiaus, revoliucinės 
Amerikos emisarų Europoje, nors ji ir grasino žiauriai 
nubausti Amerikos korsarinius laivus, kurie bandė truk- 
dyti jos prekybą su Anglija, tačiau ji „su panieka at- 
metė Didžiosios Britanijos prašymus ir siūlymus“ padėti 
pastarajai kovoje su sukilusiomis kolonijomis. Taip bent 
vaizdavosi Kotrynos II laikyseną Amerikos kovų dėl 
laisvės atžvilgiu prezidentas Vašingtonas viename laiš- 
ke markizui Lafajetui ir reiškė už tai jai padėką.5 
Rusija, kaip ir daugumas to laiko Europos valstybių, 
išskyrus Prancūziją, užėmė neutralią poziciją Amerikos 
atžvilgiu. Jau 1778 m. Nikita Paninas, vienas iš Kotry- 
nos II favoritų ir užsienio politikos vairuotojų, atsklei- 
dė Rusijos poziciją dėl Anglijos - Amerikos konflikto. 
Jis jau tada numatė, kad Amerika eventualiai galės 
pasidaryti Didžiosios Britanijos konkurentas pasaulinė- 
je prekyboje. Nors Rusiją tada rišo prekybos sutartys 
su Anglija, Paninas tiesiog makiaveliškai vaizdavosi 
Rusijos prekybos perspektyvas tos eventualios konku- 
rencijos atveju. Savo memorandume Kotrynai II jis rašė, 
kad prekvbiniams laivams išplaukus iš Rusijos uostų, 
4 N. N. Bolchovitinov, Stanotlenije russko-amerikanskich ot- 
noseniji 1775 - 1815, 1966, p. 261 - 262. 
9 The Writings of George Washington. 1893. t. 14, p. 220. 

„mums visiškai tas pat, kas tuo pasinaudos — anglas ar 
amerikietis“.6 Tuo jis prileido, kad Rusija neturėtų la- 
bai baimintis dėl Anglijos bėdų, nes jei Anglija nepaims 
jos produktų, Amerika paims. Panašios politikos Rusi- 
ja ir laikysis ar tai skelbdama savo ginkluoto neutralumo 
deklaracijas, ar puoselėdama savo prekybą su Amerika 
Napoleono Kontinentalinės sistemos metu. 

Be abejo, toks Rusijos nusistatymas buvo gerai ži- 
nomas ir labai vertinamas Amerikoje, kurios, galima sa- 
kyti, vienintelė užsieninė veikla ilgą laiką buvo jos pre- 
kyba. Jau mūsų minėtas istorikas, poetas ir diplomatas 
Barlovas Amerikos konstitucijos paskelbimo metais pa- 
rašė poemą pavadintą ,,Kolumbo vizija“. Ten jis bene 
pirmasis regėjo Ameriką kaip „tą naują imperiją, pa- 
tekančią .Vakaruose“, tarp kurios ir Kotrynos II Rusi- 
jos jis matė daug bendro ir tikėjo, kad su „prekybos 
pagalba jos nuves: pasaulį į universalinę taiką“.7 Vė- 
liau tas pats Barlovas daug prisidėjo prie užmezgimo 
asmeniškos korespondencijos tarp Džefersono ir Alek- 
sandro I. Truputį nuostabu, kad 1812 m. Barlovas, kaip 
JAV ministeris Prancūzijoje, atskubėjo į Vilnių, kur neva 
turėjusi būti pasirašyta Prancūzijos - JAV. sutartis. At- 
rodo, jis neabejojo, kad Napoleonas sutriuškins Rusiją. 
Tačiau jis nesulaukė Napoleono Vilniuje ir, grįždamas 


6 Morskoj sbornik, t. 43, p. 52 - 56. Plg. D. M. Griffiths, ,„Ni- 
kita Panin, Russian Diplomacy, and the American Revolution“ 
Slavic Review, (1969) nr. 1, p. 1 - 24. 

7 D. Boden, Das Amerikabild im russischen Schriftum bis 
zum Ende des 19. Jahrhunderts, 1968. p. 44. 

į Paryžių, mirė netoli Krokuvos, palikęs, tarp kita ko, 
gana skurdų Lietuvos ir Vilniaus aprašymą. 

Galima per daug nesistebėti, kad Amerika ir Ru- 
sija sutarė dėl prekybos bei jūrų laisvės ir neutraliųjų 
teisių šiame nuolatinių karų išvargintame pasaulyje. 
Truputį sunkiau suprasti Aleksandro I susižavėjimą 
„laisva ir išmintinga“ Amerikos konstitucija. „garantuo- 
jančia visų ir kiekvieno gerovę“, kurią kartu su ketu- 
riais tomais Vašingtono biografijos Džefersonas jam 
pasiuntė per savo konsulą Petrapilyje. Iš Aleksandro I 
santykių su Napoleonu buvo aiškiai matvti, koks bizan- 
tiškai suktas ir nenuoširdus buvo Aleksandras I, tasai 
sfinksas Rusijos soste. Tačiau vargu jam reikėjo suk- 
čiauti, susirašinėjant su Amerikos prezidentu. Respub- 
likono F. C. Laharpo mokinys ir artimas Čartoriskio 
draugas, Aleksandras I, bent savo viešpatavimo pra- 
džioje, galėjo būti nuoširdžiai susižavėjęs Amerika ir jos 
konstitucija. Jį patį ir jo artimuosius patarėjus ypač 
galėjo patraukti federalinis Amerikos ir jos konstitucijos 
pobūdis. Jeigu Amerika tebuvo tik beužtekanti imperi- 
ja, Rusijos imperija taip pat tebebuvo vos tik susižie- 
dusi ir toli gražu nelaikė savo imperinio žygio užbai- 
gusi. Jai turėjo neišvengiamai kilti visa eilė konstituci- 
nių problemų, ypač kai ji į savo imperiją įjungė Lietu- 
vą, dalį Lenkijos, Suomiją ir kitus nerusiškus kraštus. 
JAV federalinė konstitucija galėjo būti kaip tik labai 
patogus instrumentas nuolat augančiai Rusijos impe- 
rijai. Yra žinoma, kaip toji konstitucija buvo naudinga 
JAV ekspansijai. Tas pats Džefersonas viename laiške 

prezidentui Medisonui rašė, kad „jokia kita konstituci- 
ja anksčiau nebuvo taip gerai pritaikinta plačiai impe- 
rijai ir savivaldai, kaip mūsiškė“.8 Iš tikrųjų jokia 
kita valstybė nesugebėjo taip sėkmingai žengti impe- 
riniu, nors nebūtinai imperialistiniu, keliu, kaip JAV. 
Panašiai galėjo būti ir su Rusija. Kai vieną kartą 
ministeris Adamsas pusiau juokais, pusiau rimtai pri- 
minė Suomiją, Aleksandras I, taip pat ne be ironijos, 
atsakė: „On s aggrandit toujours un peu“ (kiekvienas 
po truputį didėja). Tr tai lygiai gerai tiko Rusijai, kaip 
ir Amerikai. 

Aleksandro I viešpatavimo pirmajame dešimtmety- 
je buvo labai rimtai iškilęs Rusijos konstitucijos, vals- 
tybės reformos ir įstatymų kodifikacijos klausimai. Ne 
dėl ko kito Aleksandras I ir prašė JAV konstitucijos 
kopijos. Grafas Speranskis, kuris vadovavo toms refor- 
moms, artimai draugavo su Adamsu ir buvo gerai su- 
sipažinęs su Amerikos santvarka. Nors jo įstatymų ko- 
difikacijos projektas buvo daugiausia atremtas į Na- 
poleono kodeksą, tačiau jo 1809 m. valstybės reformos 
plano kai kurie paragrafai labai priminė Amerikos sant- 
varką. Pagal tą planą, Rusijos ministerių padėtis im- 
peratoriaus ir dūmos atžvilgiu buvo panaši į JAV kabi- 
neto padėtį prezidento ir kongreso atžvilgiu.? 

Aišku, visa tai buvo labai nauja ir dėl to nesunku 
buvo užsitarnauti jakobino vardą iš konservatyviosios 


8 The Writings of Thomas Jefferson, 1903, t. 12, p. 277. 


9 M. Raett, Michael Speransky, Statesman of Imperial Russia, 
1969, p. 151. 

rusų visuomenės pusės, kuri būrėsi apie Aleksandro I 
seserį Kotryną ir kuriai vadovavo istorikas ir rašytojas 
N. M. Karamzinas. Ypač šiai visuomenės grupei buvo 
nepakeliui bet kokia federalizmo idėja, kuri iš viso 
buvo svetima ligtolinėje Rusijos istorijoje. Blogėjant 
santykiams su Napoleonu ir artinantis karui, toji grupė 
paėmė viršų, visi Speranskio reformų planai žlugo, o 
jis pats 1812 m. buvo ištremtas iš Petrapilio. Bet fede- 
ralinės Rusijos idėja nežlugo. Jos gyvybę liudijo Ogins- 
kio ir Armfelto Lietuvos didžiosios kunigaikštijos at- 
gaivinimo pastangos, kongresinės Lenkijos suorganiza- 
vimas Vienos kongrese ir pagaliau kai kurių dekabris- 
tų atviras pasisakymas už federalinę Rusiją. Įdomu, 
kad dekabristas S. I. Muravjovas-Apaštalas tiesiog ak- 
lai sekė Amerikos konstitucija ir siūlė Rusiją suskaldyti 
į trylika susikonfederavusių valstijų.10 Be abejo, de- 
kabristai auklėjosi kaip tik tuo metu, kai stipriausiai 
veikė Amerikos - Rusijos ašis ir kai daug kas, neišski- 
riant ir paties Aleksandro I, žavėjosi Amerikos konsti- 
tucija ir jos federaliniu charakteriu. 

Kaip ten bebūtų, XIX a. pirmajame dešimtmetyje 
Amerika buvo arčiau Rusijos ir Rusija arčiau Amerikos, 
negu kada nors po to. Gal kiek ir pasigirdamas, A. J. 
Daškovas, pirmasis Rusijos chargė d'affaires ir gen. kon- 
sulas Filadelfijoje, per priėmimą pas prezidentą Medi- 
soną pareiškė, kad Amerikoje jis „jautėsi kaip namie“'.11 


10 A.Jaščenko, Teorija federalizma, 1912, p. 751 - 752. 
11 Vnešniaja politika Rossiji XIX i načala XX veka. Ser. 
1: 1801 - 1815, 1965, t. 4, p. 632. 

Jį ypač žavėjo JAV prezidento paprastumas. Tur būt, 
taip pat kiek pasigirdamas, Adamsas, pirmasis JAV pa- 
siuntinys Petrapilyje, pareiškė carui Aleksandrui I: 
„Mano tautiečiai, Jūsų Didybe, taip susigyvenę su van- 
denynu, kad jiems jį nugalėti beveik taip pat lengva, 
kaip perbristi upę.'12 Atstumas, kuris tada buvo ma- 
tuojamas 60-80 dienų kelione laivu, jau nebebuvo 
tarptautinio bendravimo kliūtis. Kai kuriais atžvilgiais 
tas atstumas galėjo būti tik naudingas nes jis paleng- 
vino išlaikyti gal kiek egzotišką vienų kitais susižavė- 
jimą. Tolimo ir mažai pažįstamo meilė kartais greičiau 
suliepsnoja, negu artimo ir gerai pažįstamo. Jeigu 
Daškovas žavėjosi Vašingtono paprastumu, tai Adamsas 
žavėjosi Petrapilio princiškumu. Be abejo, nei vienas, 
nei antras neturėjo progos geriau susipažinti, kas po 
visu tuo slėpėsi. Visiškai kitokie santykiai buvo tarp 
Amerikos ir Anglijos arba tarp Amerikos ir Prancūzijos, 
kur jau nebebuvo likę jokio egzotiško susižavėjimo ir 
kurių santykius lėmė tik grynas išskaičiavimas. 

Tuose pačiuose Amerikos - Rusijos santykiuose, kai 
tik reikėdavo žengti toliau į konkretesnį bendradar- 
biavimą, jau nebeužtekdavo to pavasariško susižavėji- 
mo — atsirasdavo daugiau kliūčių ir skepticizmo. Pa- 
vyzdžiui, pasikeitimo diplomatiniais atstovais klausimas 
buvo gana ilgai vilkinamas, ypač iš Amerikos senato 
pusės. Dar 1808 m. JAV senatas priėmė labai trumpą 
ir labai aiškią rezoliuciją: „Šiuo metu tas klausimas lai- 


12 J. O. Adams, Memoirs, 21969, t. 2, p. 186 

komas neaktualiu.“ Ir ne tik dėl to, kad senatui nepa- 
tiko Viljamo Šorto kandidatūra į tą postą, bet ir dėl to, 
kad Amerika nenorėjo įsivelti į jau ir taip per daug su- 
sivėlusius senojo pasaulio reikalus. O kai pagaliau pre- 
zidentui Medisonui pavyko prastumti Adamso kandi- 
datūrą, Benjaminas Rašas, įtakingas izoliacionistas, rašė 
jo tėvui: „Girdėti, jog jūsų sūnus su žiebtuvėliu rankose 
vyksta į Petrapilį, kur jis bandys įskelti ugnį ir pada- 
ryti mus Prancūzijos ir visų Baltijos valstybių sąjungi- 
ninku.“ To laiško autorius, kaip ir daug kas Amerikoje, 
nežinojo tada, kad Rusija, kaip ir kitos Baltijos vals- 
tybės, jau nebebuvo tokie automatiški Napoleono są- 
jungininkai. 

Buvusio prezidento Adamso atsakymas į šį laišką 
buvo labai įdomus ir vertas platesnio jo pacitavimo: 
„Aš niekados neklausinėjau savo sūnaus dėl jo misijos 
į Petrapilį motyvų, planų ir tikslų. Jei būčiau pasidavęs 
tokiai pagundai ir paklausęs, esu tikras, jis būtų buvęs 
pakankamai išmintingas ir nebūtų pasakęs... Todėl 
apie šią misiją aš tiek pat tezinau, kaip ir kiekvienas 
kitas.“ Ir toliau Adamsas reikšmingai pridūrė: „Viena 
man tik aišku, kad jau prieš trisdešimt metų mes pri- 
valėjome turėti ten savo ambasadorių; ir būtume turėję, 
jeigu Kongresas nebūtų taip lengvai pasidavęs Verženo 
įtakai. . . Šiuo momentu mums svarbiau, negu bet kada, 
geriau susipažinti su visų Šiaurės valstybių nusistaty- 
mu, reikalais ir nuotaikomis. Jei mes nepasistengsime 
geriau susipažinti su dabartine bei būsima Europos 
padėtimi, mus nuolatos apgaudinės ir mulkins ir pran- 

cūzai, ir anglai“, baigė savo išvedžiojimus antrasis Ame- 
rikos prezidentas.13 

Šį kartą senatas patvirtino J. K. Adamso paskyrimą, 
ir jis 1809 m. rugpiūčio 5 d. Baltijos prekybos stam- 
baus prekybininko V. Grejaus laivu „Horace“ išplaukė 
iš Bostono į tolimąjį Petrapilį, kuris, tarp kita ko, jam 
nebuvo visiškai svetimas — jis ten lankėsi kaip Deinos 
sekretorius 1781 - 1783 m., galima sakyt, dar vaikas bū- 
damas. Tur būt, sunkų būtų buvę surasti geresnį kan- 
didatą šiai sunkiai misijai. 4 

Kai 1809 m. vėlyvą rudenį Adamsas pasiekė gar- 
sųjį Elsinorą, dangus ties Baltija buvo labai apsiniau- 
kęs. Virš 400 Amerikos jūrininkų ir 36 laivai laukė Da- 
nijos prizų teismo už kontinentalinės blokados nuosta- 
tų sulaužymą. Švedija ką tiktai buvo pasirašius Frede- 
rikshamno sutartį su Rusija ir oficialiai pasižadėjus įsi- 
jungti į napoleoninę kontinentalinę sistemą. Galima bu- 
vo laukti, kad britai atsakys į tai visų Baltijos uostų 
užblokavimu, ir Baltijos prekyba turės visiškai sustoti. 


13 The Works of John Adams, 21969, t. 9, 626. Adamsas, be 
abejo, klydo, kad JAV santykiuose su Šiaurės Europos valsty- 
bėmis viskas priklausė nuo Liudviko XVI užsienio reikalų mi- 
nisterio Verženo. Matėme, kaip nei Kotryna II, nei joks kitas 
karališkasis dvaras nenorėjo turėti nieko bendro su Amerikos 
sukilėliais, kol jų nepripažino pati Didžioji Britanija. 

14 Po gerų S. F. Bemiso ir N. N. Bolchovitinovo veikalų apie 
diplomatinių santykių pradžią ir Adamso misiją Petrapilyje 
būtų tik pasikartojimas apie ją plačiau kalbėti. Užtat apsiribo- 
jame tik tais klausimais, kurie tiesiogiai susiję su Amerikos-Ru- 
sijos ašimi. 

Tokią išvadą priėjo Adamsas savo pirmajame praneši- 
me Valstybės departamentui, rašytame iš Elsinoro 
1809 m. spalio 4 d. Nors jis ir pripažino, kad JAV kon- 
sulas Kopenhagoje Sabija stengėsi padėti Amerikos 
jūrininkams ir prekybininkams, tačiau, būdamas Dani- 
jos pilietis, jis negalėjo parodyti. viso to „susirūpinimo 
ir karšto uolumo, kokio būtų galima tikėtis iš gimtinio 
amerikiečio“ .15 Jis pats taip pat stengėsi intervenuoti 
prie Danijos vyriausybės, bet, atrodo, su ne labai di- 
desniu pasisekimu. Danijos užsienio reikalų ministeris 
buvo kažkur išvykęs. 

Adamso nuotaika visiškai pasikeitė, kai jis spalio 
mėn. pabaigoje pasiekė Petrapilį, kur jam dirvą gerai 
buvo paruošęs Haris, kuris nė kiek neabejojo, kad 
Adamso misija ne tik bus sėkminga, bet kad ir jo bu- 
vimas Petrapilyje bus „visiškai patenkinamas ir malo- 
nus“. Tai laidavo „jam gerai pažįstami imperatoriaus 
Aleksandro I sentimentai ir bendras jo vyriausybės nu- 
siteikimas“. Nebuvo jis pesimistas ir dėl Amerikos pre- 
kybos perspektyvų.18 

Adamso iš tikrųjų čia laukė gana malonus siurpri- 
zas. Jį labai greitai priėmė grafas Rumiancevas, kuris 
už Suomijos laimėjimą buvo pakeltas į kanclerius, pa- 
silikdamas kartu ir Rusijos užsienio politikos vairą savo 
rankose. Lapkričio 5 d. jį priėmė ir pats caras Aleksand- 
ras I. Iš šio pasimatymo Adamsas galėjo pasidaryti dvi 
15 NA. Diplomatic dispatches: Russia I. 


16 L. Harris to Secretary of State, 1809.X.25. — NA. Consular 
dispatches: St. Petersburg I. 

išvadas: (1) Rusija aiškiai pasisakė už prekybos išplėti- 
mą ir' geresnius santykius su JAV; ir (2) Prancūzijos - 
Didžiosios Britanijos konflikto atžvilgiu Rusija aiškiai 
stovėjo Napoleono pusėje. Tarp kita ko, caras jam davė 
suprasti, kad dėl visiškos Europos pacifikacijos nepasi- 
sekimo kalta buvo Anglija, kuri užsispyrusiai laikėsi 
„savo jūrų sistemos, kuri nebuvo nei liberali, nei tei- 
singa“. Dėl to Europos žemyne jos niekas nepalaiko. 
Dabartinė padėtis taip pat susijusi su tam tikrais sun- 
kumais ir Vargais, tačiau „angliškieji principai būtų dar 
labiau nepakenčiami“'.17 

Nėra abejonės, kad toks prityręs diplomatas, koks 
buvo Adamsas, turėjo gana tiksliai perduoti caro nu- 
sistatymą savo vyriausybei. Aišku, tuo metu Rusija dar 
nei nemanė eiti į atvirą konfliktą su Napoleonu. Ją tuo 
metu ypač domino Amerikos, kaip eventualios Didžio- 
sios Britanijos konkurentės, galimybė pasaulinėje pre- 
kyboje: Tą mintį labai atvirai dėstė Aleksandras I ir 
grafas Rumiancevas savo instrukcijose Rusijos chargė 
d affaires ir generaliniam konsului Filadelfijoje A. J. 
Daškovui ir kiek vėliau, 1810 m. pradžioje, baronui 
F. P. Palenui, Rusijos įgaliotam ministeriui Vašingtone. 
„Aš manau", rašė savo instrukcijose Palenui pats Alek- 
sandras I, „kad savo pačių interesų žadinamos (JAV) 
galės geriau, negu bet kokia Europos žemyno valstybė, 
jeigu ne sulaikyti Didžiosios Britanijos vykdomą pra- 


17 J. O. Adams to R. Smith, 1809.xI.6. NA. Diplomatic dis- 
patches: Russia I. 

žūtingą despotizmą jūrose, tai bent jį pažaboti.'18 
Šitokią idėją Rumiancevas nuolat ir nuolat piršo Adam- 
sui. Tuo metu Amerikos, kaip Anglijos konkurentės, 
idėją Rusija bandė įpiršti ir Napoleonui. Generolas 
Kolenkuras viename savo pranešime užsienio reikalų 
ministeriui rašė: ,,Kancleris (Rumiancevas) atrodo, tiki, 
kad dabartinėmis aplinkybėmis būtų galima turėti 
daug naudos iš JAV. Jis net leido man suprasti, kad dėl 
to jis tik ir meilikaujasi prie tos valstybės, prie kurios 
Rusijos neriša joks kitas tiesioginis reikalas. Jis (Ru- 
miancevas) tikisi tokiu būdu pasitarnauti kontinentali- 
nei idėjai.“1? Gali būt. Cal tuo metu dar ir pats Na- 
poleonas nemanė viso Europos žemyno pajungti Pran- 
cūzijos pramonei ir prekybai, nors iš viso tokiuose Ru- 
miancevo žodžiuose buvo daug baimės ir pataikavimo 
Napoleonui. Tai buvo tipinga visai ano meto Rusijos 
politikai, kurią buvo galima aptarti keliais žodžiais: 
visada sutikti su Napoleonu ir visados daryti savo. 


Didžiosios Britanijos konkurento idėja negalėjo 
nepatikti Amerikos politikos vairuotojams, juoba kad 
praktiškai ji buvo labai naudinga Amerikos prekybai, 
kaip rodė 1803 - 1807 m. patyrimas, kada toji prekyba 
augo kaip ant mielių. Nebuvo Amerikoje taip pat sve- 


18 N. N. Bolchovitinov, Stanovlenije russko-amerikanskich ot- 
nošeniji, 1966, p. 377. 

19 N. Mikhailovitch, Les relations diplomatigues de la Russie 
et de la France avant 1812, t. 5, p. 202 - 203. 

tima mintis, kad Prancūzija buvo mažesnė blogybė, 
negu Didžioji Britanija. Deklaruodamos neutralumą ir 
pacifizmą ir keikdamos jūrų ir sausumos tironus, JAV 
visiškai nesipurtė ekspansijos. Karo vanągų ir ekspan- 
sionistų būrys nuolat augo. 1803 m. Amerika jau lai- 
mėjo Luizijaną. Tad kodėl nepabandyti savo valdas 
išplėsti į Floridą ir Kanadą? Kad tokiai ekspansijai 
didesnė kliūtis buvo Didžioji Britanija, o ne Napoleo- 
nas, nereikėjo niekam nė aiškinti. 


Nors ir pravardžiuojant Napoleoną sausumos tiro- 
nu, vis dėlto jo kontinentalinės sistemos idėja buvo 
gana viliojanti. Europos jėgų pusiausvyra tebuvo nau- 
dinga Didžiajai Britanijai ir jos ekspansijai. O gal Na- 
poleono kontinentalinė sistema būtų geresnis spren- 
dimas? Gal ką nors panašaus būtų galima pabandyti 
ir Amerikos žemyne? Tarp prezidento Medisono rank- 
raščių, kuriuos saugoja Kongreso biblioteka, yra vienas 
laiškas, kurio autorius, atrodo, buvo žinomas ano laiko 
advokatas Danielius Bakas. Ten, tarp kita ko, skaitome: 
„Ar ne laikas suprasti, kad jėgų pusiausvyra tarp Eu- 
ropos tautų, dėl kurios per šimtmečius pasaulis buvo 
skandinamas kraujuose, jau nebėra tas tikslas, dėl kurio 
reikėtų kovoti; kad pragaištinga kolonizavimo praktika 
turėtų būt išsprogdinta; kad glaudžios ir draugiškos 
visų Amerikos tautų lygos reikėtų siekti su didžiausiu 
uolumu; ir kad turėtų būti sukurta nauja jėgų pusiau- 
svyra, kuri labiau atitiktų dalykų prigimtį, geriau at- 
lieptų dabartinę Europos padėtį ir žadėtų daugiau pa- 

saulinei prekybai?'20 Ar tai neprimena 1823 m. pre- 
zidento Monro paskelbtos doktrinos arba net ir da- 
bartinės Amerikos valstybių organizacijos? Įdomu, kad 
laiškas rašytas liepos 4 d., kada kiekvienas amerikietis 
daugiau linkęs pagalvoti apie savo ir viso pasaulio li- 
kimo didžiuosius klausimus. Visai galimas daiktas, kad 
šio laiško mintimis prezidentas Medisonas pasidalino su 
savo Valstybės sekretoriumi Džeimsu Monro. Be abe- 
jo, tai nebuvo vienintelis toks balsas, ypač dėl koloni- 
jalizmo išsprogdinimo ir kontinentinio solidarumo. Ne- 
buvo tai vienintėlis balsas ir už tai, kad Napoleono 
kontinentalinės sistemos idėja laimėtų. Džefersonas dar 
1814 m. rašė, jog jis buvo už tai, kad Napoleonui pa- 
sisektų išvyti anglus iš Baltijos jūros, kas maždaug 
būtų ir reiškę kontinentalinės sistemos laimėjimą. Pre- 
zidentas Monro ir jo valstybės sekretorius Adamsas, 
pagrindiniai Monro doktrinos architektai, abudu buvo 
labai gerai susipažinę su Napoleono kontinentalinės 
sistemos idėja ir jos vykdymu. 

Būtų taip pat įdomus klausimas, ar — ir kiek — 
Rusija prisidėjo prie hemisferinės sąmonės susižiedimo 
Amerikoje? Kad 1809 - 1812 m. veikė Amerikos - Rusi- 
jos ašis Europos įvykių atžvilgiu, nebuvo nei mažiausios 
abejonės. Bet anuo metu, kaip ir šiandien, jau buvo 
sunku lokalizuoti kokį nors įvykį: viso pasaulio reikalai 
jau buvo per daug susipynę. Matėme, kad, dar Čarto- 


20 D. Buck to J. Madison, Chelsea, 1811.VII.4. LC Mss. Madi- 
son Papers, t. 45. 

riskiui vadovaujant Rusijos užsienio politikai, buvo ban- 
doma suinteresuoti JAV Rusijos kolonijų šiaurės vaka- 
riniame Amerikos pakraštyje aprūpinimu ir prekyba su 
jomis. 1812 m. gegužės 2 d. buvo pasirašyta privati 
konvencija tarp rusiškosios Amerikos kompanijos ir 
Amerikos kailių kompanijos, pasižadant veikti solidariai 
prieš visus galimus svetimų valstybių konkurentus ir 
jų kišimąsi į tą prekybą.2! 

1810 - 1811 m. prasidėjo Lotynų Amerikoje smar- 
kus nepriklausomybinis judėjimas, kuris pirmiausia buvo 
nukreiptas prieš Ispaniją, bet kuris eventualiai galėjo 
atsigręžti ir prieš Didžiąją Britaniją, kuri šiuo metu vis 
labiau stengėsi perimti prekybą su Lotynų Amerika į 
savo rankas. Suprantama, JAV labai atidžiai sekė šiuos 
naujus. išsivystymus. Šiandien galėtų atrodyti tikrai 
nuostabu, kad anuo metu JAV iš visų jėgų stengėsi 
suinteresuoti Rusiją Lotynų Amerikos įvykiais. Šiuo at- 
žvilgiu ypač daug aktyvumo parodė JAV generalinis 
konsulas Petrapilyje. Jeigu Amerika galėjo būti Didžio- 
sios Britanijos (netiesiogiai ir Napoleono) konkurentas 
Euopoje, kodėl Rusija negalėjo būti toks konkurentas 
Lotynų Amerikoje? Adamsas turėjo keletą pasikalbėji- 
mų Rusijos - Lotynų Amerikos santykių klausimu su gra- 
fu Rumiancevu, ir jam pasisekė šį įtikinti, kad išsilais- 
vinusių Pietų Amerikos valstybių, visų pirma Vene- 
cuelos, pripažinimas ir prekybos su jomis užmezgimas 


21 Šios konvencijos tekstas paskelbtas Vnešniaja politika Ros- 
siji. Ser. 1: 1801 - 1815, 1962, t. 6, p. 385-388. 

iš Rusijos pusės būtų abipusiai naudingas labiausiai dėl 
to, kad tai susilpnintų britų viešpatavimą jūrose ir pa- 
saulio prekyboje. Rumiancevas šį reikalą referavo Vals- 
tybės taryboje, kuri tačiau jį atmetė, teisindamasi, kad 
dar per anksti, kad reikia palaukti, kol naujos valdžios 
Lotynų Amerikoje susitupės ir kol jos bus pripažintos. 
Ministeris Adamsas kaltino dėl to „pogrindyje 
veikiančią anglų įtaką“ Rusijoje. Iš dalies tai buvo tei- 
singa. Nežiūrint formalios karo padėties tarp Rusijos ir 
Anglijos, anglofiliškoji partija Rusijoje buvo gana stipri 
ir ji tolydžio stiprėjo, juo labiau šlijo Rusijos - Prancūzi- 
jos santykiai. Anglijos agentai vis drąsiau ėmė veikti 
Rusijoje ir vis labiau lindo iš pogrindžio į viešumą. Bet 
šiuo atveju gal dar daugiau svėrė tai, kad 1811 m. ant- 
rojoje pusėje, kada kaip tik buvo svarstomas santykių 
su Lotynų Amerika klausimas, Petrapilyje jau pradėjo 
imti viršų konservatoriai, kuriems buvo nepakeliui su 
visokiomis revoliucijomis. Grafo Rumiancevo svoris Ru- 
sijos užsienio politikoje mažėjo. Be to, karo su Napo- 
leonu šmėklai artėjant, reikėjo ieškoti naujų sąjunginin- 
kų, o ne bandyti vaidinti kieno nors konkurento vaid- 
menį. Iš tikrųjų tuo metu jau prasidėjo slaptos derybos 
su Ispanija, o netrukus prasidės dar slaptesnės derybos 
su Anglija.22 
22 N. N. Bolchovitinov, Stanovlenije russko-amerikanskich ot- 
nošeniji, 1966, p. 424 - 425. Šia proga verta prisiminti, kad ir 
Napoleonas palankiai žiūrėjo į Lotynų Amerikos išsilaisvinimą. 
Plg. G. F. Pardo de Leygonier, “Napolėon et les liberateurs 


de VU Amerigue latine“, Revue de Ulnstitui Napolėon, (1962), 
nr. 1. 

Po Tilžės pats Napoleonas norėjo perkelti Europos 
politikos centrą į Petrapilį, kad tuo būtų palengvintas 
jo kontinentalinės Europos sistemos įgyvendinimas. Iš 
tikrųjų į Petrapilį persikėlė ne tiek Europos, kiek viso 
pasaulio politikos centras. Čia persikėlė taip pat ir in- 
telektualinis bei kultūrinis Europos centras. 


Tad į tokią sostinę pakliuvo Adamsas su vienu 
sekretoriumi ir negru tarnu Nelsonu, kurį vėliau caras 
prisiviliojo į savo tarnybą. Su devyniais tūkstančiais 
dolerių metinės algos nelengva buvo verstis labai iš- 
taigingame Petrapilyje. Ypač nelengva buvo konkuruoti 
su gen. Kolenkuru, kuris su savo milijonine alga jautėsi 
lyg koks Napoleono vicekaralius Rusijoje. Kiekvieną 
kartą, kai tik Adamsas apsilankydavo į grafo Rumian- 
cevo įstaigą, nuo sienos į jį žvelgdavo Napoleono Di- 
džiojo paveikslas. Nei savo išvaizda, nei laikysena Adam- 
sas netiko į tą „princų miestą“. Vienas anglas pavaiz- 
davo Adamsą Petrapilyje kaip buldogą tarp medžiokli- 
nių šunų. Ypač jam nepatiko jo rūgšti mina, vatos 
prikimštos ausys, mažakalbiškumas ir, esą, pilna nuodų 
prieš Angliją siela.23 Nei iš Adamso atsiminimų, kurie 
yra klasiškas tos rūšies literatūros pavyzdys, nei iš jo 
oficialių pranešimų Valstybės departamentui visiškai 
nesimato, kad Adamsas būtų degęs kokia ypatinga ne- 
apykanta anglams. Tiesa, nemėgo jis anglų jūrų despo- 
tizmo, kaip jis nemėgo ir Napoleono sausumos tironi- 


23 A. W. Crosby Jr., America, Russia, Hemp and Napoleon, 
1965, p. 151 - 152. 

jos, — pirmojo, gal būt, truputį daugiau, negu antro- 
sios. Tačiau tokią pažiūrą turėjo dažnas amerikietis. 
Mūsų jau minėtas Rašas ir Napoleoną ir Anglijos ka- 
ralių Jurgį III laikė „žmonijos rykšte“. 

Toks buvo tada viso prekybos pasaulio ir visų 
neutraliųjų nusistatymas. Tai daugiau, negu kas kita 
prisidėjo prie Adamso misijos pasisekimo, nes ir Rusija, 
nors oficialiai būdama Prancūzijos sąjungininkė, juo 
toliau, tuo aiškiau užėmė neutralią poziciją. Iš tokio 
nusistatymo labai natūraliai išaugo Amerikos - Rusijos 
ašis, kurią rėmė tada visi, kuriems tik rūpėjo prekybos 
ir jūrų laisvė ir neutraliųjų teisės karo metu. Adamsas, 
kuriam plačios erudicijos niekas negalėjo paneigti, labai 
greitai ir teisingai suprato tikrą dalykų padėtį. Užtat 
nuo pat pirmosios audiencijos tarp jo ir Aleksandro I 
bei jo ministerių užsimezgė nuoširdūs ir draugiški san- 
tykiai. 

Kuo konkrečiai pasireiškė Adamso misijos pasiseki- 
mas ir koks buvo pagrindinis jo misijos tikslas? Nors 
kai kas Amerikoje nuogąstavo, kad Adamsas eventualiai 
įtrauks JAV į karą Napoleono pusėje, tokia mintis buvo 
visiškai svetima ir pačiam Adamsui, ir visai Amerikos 
užsienio politikai. Svarbiausias ir beveik vienintelis 
Adamso misijos tikslas buvo padėti Amerikos preky- 
bai, kuri, atšaukus embargo ir kitus varžančius aktus, 
turėjo vėl atgyti. O kadangi Baltija tada buvo beveik 
vienintelė vieta, į kurią toji prekyba galėjo gravituoti, 
nesunku suprasti, koks tai buvo svarbus ir didelis už- 
davinys. Napoleonas buvo pasiryžęs trūks-lūš tą pre- 

kybą sustabdyti, nes nuo to priklausė visos jo kontinen- 
talinės sistemos likimas. Adamsas turėjo daryti viską, 
kad toji prekyba, kuri visoje Amerikos užsienio preky- 
boje užėmė pirmąją vietą, būtų ugdoma ir plečiama.24 
Nuo pirmosios audiencijos pas Aleksandrą I prasidėjo 
dvikova tarp Adamso ir visagalinčio Napoleono am- 
basadoriaus gen. Kolenkuro. Nelygi tai buvo kova, ji 
priminė Dovydo ir Galijoto kovą. Bet ir šį kartą nu- 
galėtoju tapo silpnesnysis. Pats Kolenkuras turėjo atvi- 
rai prisipažinti, kad jis buvo nugalėtas. 

1809 m. rugsėjo 20 d. Adamsas, plaukdamas laivu 
į savo paskyrimo vietą, įsirašė į dienoraštį: ,,Skaudus 
tai vaizdas, kai tiek daug mano tautiečių yra pakliuvę 
į tokius vargus, ir kiekvienas jų gali nusiskųsti, kaip 
jis yra. tapęs blogo su juo efgesio auka.“ Ir Adamsas 
pasižadėjo, nelaukdamas iš savo vyriausybės nurodymų, 
jiems padėti.25 Jis šio pažado laikėsi, nors tai nebuvo 
lengva ne tik dėl Napoleono ir jo vasalų daromų kliū- 
čių, bet ir dėl pačių Amerikos jūrininkų ir prekybininkų 
natūralaus troškimo, kaip galima greičiau pralobti, ne- 
siskaitant nei su įstatymais, nei su moralės reikalavimais. 


24 Žinomas ekonomistas T. Koksas 1810 m. rengė dokumenta- 
cijos parodą Vašingtone. Vienas tos parodos skyrius buvo skirtas 
užsienio prekybai, kuriai jis nustatė tokią eilę: 1. Baltija; 2. Vi- 
duržemio jūra; 3. likusioji Europa; 4. Vakarų Indijos; 5. Afrika; 
6. Rytų Indijos; 7. Pietų Amerika. Žr. T. Coxe to J. Madison, 
1810.1.25. — LC Mss. Madison Papers, t. 40. Panašiai buvo ir 
to laiko JAV statistikos leidiniuose. 

25 J. O. Adams, Memoirs 21969, t. 2, p. 23. 

Be abejo, ne geresni buvo ir Baltijos uostų prekybinin- 
kai, kurie taip pat degė tuo pačiu noru. O karas tokiam 
pasinešimui davė begalinių progų. Napoleonas per daug 
neklydo, išvadindamas juos parazitais, nors už tai už- 
sitraukė tokių išminčių kaip Džefersonas ir Rumiance- 
vas vėjavaikio, neišmanėlio ir ignoranto prekybos rei- 
kaluose vardą. 

Kalbėdamas aplamai apie ano meto prekybą ir jū- 
rininkystę, Adamsas kartą prisiminė Odisėją, pakliuvu- 
sį tarp Skilės ir Charibdės. Adamsas, kaip ir daugumas 
ano meto Amerikos intelektualų, dažnai nuklysdavo 
mintimis į klasiškuosius amžius ir į Šv. Raštą. Tačiau 
Baltijos prekybai, dėl jos specifinės padėties, šis paly- 
ginimas ne visiškai tiko, nebent tuo atveju, kai Ameri- 
kos, prekybiniam laivui reikėjo rinktis tarp anglų kari- 
nių laivų palydos ir tuo užsitraukti Napoleono pa- 
smerkimo arba plaukti pačiam vienam ir būti prancūzų 
bei danų korsarinių laivų auka. Iš tikrųjų jeigu galima 
buvo kalbėti apie Didžiosios Britanijos jūrinį despotiz- 
mą visur kitur, tai visiškai to negalima buvo pritaikin- 
ti Baltijai kontinentalinės blokados metu. Viceadmiro- 
las Somarezas su savo karo laivų eskadra buvo lyg koks 
tos prekybos patronas šventasis. Jo globa kartais pasi- 
naudodavo net ir prancūzų prekybiniai laivai. Žinoma, 
jis tai darė ne iš geros širdies, bet dėl to, kad toji pre- 
kyba Albionui buvo būtinai reikalinga jau vien tik dėl 
apsirūpinimo karapėmis. Cana griežtai vykdydami savo 
kabinetinius potvarkius (orders-in-council) visur kitur, 
britai beveik pro pirštus žiūrėjo į juos Baltijoje. Ne- 

labai uoliai metėsi į tos prekybos trukdymą ir Danija, 
kurios ambasadorius Petrapilyje Blomė buvo geriausiai 
informuotas žmogus, iš kurio Adamsas išgaudavo daug 
reikalingos informacijos. Su dar mažesniu ūpu į konti- 
nentalinę sistemą įsijungė Prūsija, kuri drįso net tole- 
ruoti neoficialų britų konsulą Klaipėdoje. Beveik Na- 
poleono konsulų ir karo komendantų panosėje britų 
laivai galėjo iškrauti savo brangų kolonijinių ir pramo- 
ninių prekių krovinį. L. F. Trefurtas, Rusijos prekybinis 
agentas Dancige, labai vaizdžiai aprašė tokią operaciją 
savo pranešime grafui Rumiancevui.28 Švedija nė gir- 
dėti nenorėjo apie Napoleono kontinentalinės blokados 
reikalavimus ir siūlė amerikiečiams atsiųsti į Baltiją tai 
prekybai apsaugoti savo karo laivus, kurie visuose Šve- 
dijos uostuose bus priimti su didžiausiu svetingumu. 
Tokioms nuotaikoms viešpataujant kiekvienoje 
Baltijos valstybėje, Adamsui nereikėjo labai daug pa- 
stangų Amerikos prekybos interesams ginti. Ir toji pre- 
kyba augo. Jeigu 1806 m. Amerikos prekyba su Rusija 
tesiekė tik 12.000 dolerių, tai 1810 m. ji pasiekė beveik 
4.000.000, o 1811 — per 6.000.000 dolerių. Daugiau rū- 
pesčių kėlė įvairių kraštų, visų pirma pačios Anglijos, 
bandymai panaudoti JAV vėliavą savo juodajai preky- 
bai ir kontrabandai pridengti. Tai buvo labai plačiai 
praktikuojama, to nepaneigė joks Amerikos pareigūnas 
Baltijos erdvėje. Pats Adamsas vieną kartą išsireiškė, 


26 Vnešniaja politika Rossiji. Ser. I: 1801 - 1815, 1967, t. 5, p. 
481 - 482. 

kad kartais Amerikos laivuose viskas buvo britiška, iš- 
skyrus laivo dokumentus. Dokumentai neretai buvo pa- 
gaminti Londone ir taip gerai, kad ir prityrę konsulai 
negalėjo jų dešifruoti. Londone tada buvo sakoma, kad 
geras graveris vertas daugiau, negu visas pulkas ka- 
reivių kovoje prieš Buonapartę. Ir iš tikrųjų pirmasis ir 
didysis Napoleono pralaimėjimas buvo Baltijoje, o ne 
Maskvoje, ties Leipcigu ar ties Vaterlu. 

Suprato tai labai gerai ir pats Napoleonas ir pra- 
dėjo kovą dviem frontais. Pirmiausia, jis paleido į darbą 
visą savo propagandos mašiną prieš pirklius parazitus 
ir prieš kolonijinių prekių vartojimą. Tuo jis norėjo pa- 
statyti Europos, — žinoma, visų pirma Prancūzijos, — 
ūkį ant savo kojų. Iš čia ir jo „kryžiaus karas prieš cuk- 
rų ir kavą, prieš muslinus ir nertinius“.27 Be to, tik 
tokiu būdu jis galvojo nugalėti Angliją. Deja, Kryžiaus 
karų idėja jau nelabai tejaudino XIX a. pradžios žmo- 
gų. Geros kavos puodukas, pasaldintas Vakarų Indijų 
cukrumi, ir geros gelumbės uniforma viliojo net pačios 
Napoleono armijos karius. O probritiškoji ir antinapo- 
leoniškoji propaganda buvo nemažiau efektyvi. 

Užtat nepasisekus propagandai, Napoleonas grie- 
bėsi savo patikimiausio argumento — jis davė valią savo 
armijoms, kurios vieną po kito okupavo vis naujus 
kraštus, ypač uostus ir pajūrį. Ir prekyba, lyg persekio- 


27 Mme de Staėl Holstein, An Appeal to the Nations of 
Europe against the Continental System, 1813, p. 40. Mme 
de Staėl buvo viena pikčiausių Napoleono priešų. 

jamas priešas, bėgo vis tolyn į šiaurę, kol beliko tik 
viena Baltija, kur ji dar galėjo laisviau atsikvėpti, nes 
čia ją saugojo Didžiosios Britanijos karo laivynas ir 
Tilžės sutartis. Iš čia, iš Baltijos, prasidėjo lyg savotiška 
prekybinė kontrofenzyva į Vakarus ir į Pietus, iš kur ją 
buvo išvijusios Napoleono armijos. Labai vaizdžiai ir 
teisingai visa tai aprašė ambasadorius Adamsas priva- 
čiame laiške: 


Šis kolonijinių prekių eksportas iš Petrapilio ir 
Archangelsko į Vokietiją, Italiją ir net Prancūziją buvo toks 
keistas prekybinis reiškinys, kad jis savotiškai liudijo, kaip 
civilizuotas pasaulis, — jeigu jį dar galima vadinti tokiu 
vardu, — buvo pakrikęs ir kaip jį labai sunku buvo suprasti 
paviršutiniam stebėtojui. Imperatorius Napoleonas skelbė 
Europos žmonėms susilaikymą nuo cukraus ir kavos su tokiu 
pačiu uolumu, kaip kadaise eremitas Petras skelbė 
išvadavimą Šventojo kapo iš netikėlių rankų. Matydamas, 
kad jo iškalbingumas buvo mažiau patrauklus, negu Petro, 
jis puolė, pasigrobė, prisijungė ir sulamdė kokį pustuzinį 
senos mokyklos suvereninių valstybių vien tik dėl to, kad jų 
piliečius išmokytų, kaip susilaikyti nuo kavos ir cukraus. Jis 
siūlė jiems vynuogių, ropių, klevo ir, bala žino, kokių ten 
dar cukraus ir kavos pakaitalų. Jis užkrovė nepakeliamus 
mokesčius ant šių skanumynų ir grasino ugnimi ir kalaviju 
sunaikinti kiekvieną, kuris jų neatsisakys taip, kaip ir jis 
pats. Nežiūrint viso to, cukrus ir kava vis tebekeliauja į 
Prancūziją. Pirma iš Olandijos, paskum iš Helgolando, 
Holšteino, Prūsijos, o pagaliau, tas prekes iš ten išvijus, jos 
susirado spragelę pačioje Europos šiaurėje. Dar tik šiais 
metais šis prekybos kanalas atsidarė, tačiau jis pasirodė toks 
pelningas ne tik privatiems pirkliams, bet ir visos šios 
imperijos įplaukoms, finansams ir kreditui, kad, tur būt, 

sekančią vasarą juo bus dar daugiau pasinaudota, nebent 
kiltų naujas karas ir visa tai turėtų užsibaigti.''28 


Šį savo laišką Adamsas rašė 1811 m. pabaigoje. 
Ir iš tikrųjų sekančiais metais toks karas kilo ne tik se- 
najame pasaulyje, bet ir vakarinėje hemisferoje ir viską 
sumaišė. Jeigu prancūzų - rusų karą buvo gana nesunku 
išpranašauti, tai nei pats Adamsas, nei beveik niekas 
Baltijos erdvėje netikėjo, kad kiltų JAV — Didžiosios 
Britanijos karas. Tarp amerikiečių ir anglų prekybos 
Baltijoje buvo pusėtinai sklandus bendradarbiavimas, 
kuris buvo ypač pelningas pačioms Baltijos tautoms, 
tapusioms kolonijinių ir pramoninių prekių tiekimo baze 
visai Europai. Tai ir buvo dygiausia rakštis Napoleono 
akyje. Net ir tada, kai Vašingtone jis iškilmingai skel- 
bė, kad Berlyno ir Milano dekretai nustojo veikę, kiek 
tai lietė Amerikos navigaciją ir prekybą, Baltijoje jis 
nepripažino jokių neutralių laivų ir laikė juos teisėtu 
ir teisingu savo ir danų korsarinių laivų grobiu. Visiškai 
teisingai rašė Pitkeirnas iš Hamburgo: „Navigacijos 
laisvė, kurią Prancūzija suteikė amerikiečiams, šių pla- 
tumų (Baltijos) nesiekė“ .29 

Kai Adamsas dėl to pareiškė protestą, gen. Kolen- 
kuras teisinosi, kad patys anglų laikraščiai nuolat su pa- 
sididžiavimu gyrėsi, kaip jų laivai naudojosi Amerikos 


28 J. O. Adams to T. B. Adams, 1811.XII.22. — NA. Diploma- 
tic dispatches: Russia I. 

29 J. Pitcairn to S. Bourne, 1811.VIII.20. LC Mss. Bourne 
Papers, t. 31. 

vėliava. Napoleonas buvo nuomonės, kad kiekvienas 
neutralus laivas, pasinaudojęs britų karinės palydos 
patarnavimu, jau tuo pačiu praranda savo neutralumą 
ir yra konfiskuotinas. Jis norėjo, kad tokios nuomonės 
laikytųsi ir kitos Baltijos valstybės, neišskiriant ir Rusi- 
jos. Aleksandras I ne be ironijos į tai atsakė: „Je ne 
puis pas me faire faire un habit a votre taille““ (Man 
netinka drabužis, pasiūtas pagal jūsų ūgį). Užtat, Ru- 
sija ne tik nesekė Napoleono pavyzdžiu, bet, priešingai, 
savo garsiuoju Cruodžio ukazu suteikė Amerikos pre- 
kybai dar didesnių privilegijų. Užuot deginusi koloniji- 
nes ir kitokias prekes, kaip to reikalavo Napoleonas, 
ji ėmė naikinti kontrabandos keliu pakliuvusias į Ru- 
siją prabangines prekes iš Prancūzijos. Veltui Napoleo- 
nas širdo ir grasino karu. Adamso - Kolenkuro rungty- 
nėse Petrapilyje pirmą raundą aiškiai laimėjo Adamsas. 

Adamso misija turėjo būti  apvainikuota 
JAV - Rusijos prekybos sutartimi. Apie rusų iniciatyvą 
šia linkme Adamsas painformavo savo vyriausybę ir 
1811 m. pradžioje gavo plačias instrukcijas ir suformu- 
luotus pagrindinius tokios sutarties punktus. Jos pagrin- 
de turėjo būti didžiausio palankumo principas. Aplamai 
Valstybės sekretorius tikėjosi, kad, tokią sutartį pasira- 
šius, „„mūsų prekyba ir prekybinės operacijos Rusijoje 
bus dar palankiau sutinkamos, negu ligi šiol .30 Adam- 
sas 1811 m. liepos 4 d. apie tai konfidencialiai paintor- 


30 R. Smith to J. O. Adams, 1811.II. NA. Diplomatic in- 
structions, t. T. 

mavo gratą Rumiancevą, kuris ta proga dar kartą iš- 
reiškė pasitenkinimą, kad Amerika užėmė Didžiosios 
Britanijos vietą pasaulinėje prekyboje. Nors dėl artė- 
jančio karo ir dėl Adamso pastangų grįžti atgal į Ame- 
riką faktinosios derybos dėl prekybos sutarties nebuvo 
pradėtos, prezidentas Medisonas rado reikalą Kongrese 
pareikšti, kad „su Rusija (santykiai) vystosi didžiausio 
draugiškumo pagrindu“.31 Toje pačioje kalboje pre- 
zidentas su pasitenkinimu konstatavo, jog „Švedijos 
uostai parodė daug draugiško palankumo mūsų preky- 
bai“ ir kad specialaus pasiuntinio misija Danijai buvo 
naudinga JAV piliečiams. 

Tas vienas trumputis sakinys, pirmąjį kartą JAV 
Kongrese ištartas apie Amerikos - Rusijos santykius, at- 
rodė labai maža, palyginus su tuo, kaip dažnai JAV 
prezidentas iš tos pačios tribūnos kalbėjo apie Ameri- 
kos santykius su Didžiąja Britanija, Prancūzija ir kito- 
mis valstybėmis. Bet kaip tik tai ir sudarė Amerikos - 
Rusijos santykių specifiką. Amerikos - Rusijos ašiai, kuri 
jau laikėsi beveik ištisą dešimtmetį, pakako to vieno 
vienintelio sakinio, nes ji tikrąja to žodžio prasme buvo 
ne popierinė dviejų valstybių draugystė. Ji buvo atrem- 
ta į labai realius ir opius abiejų valstybių interesus. 

Po istorinių 1812 m. ta ašis lūžo ne dėl to, kad 
būtų atsiradę kokių nors rimtų kliūčių, bet todėl, kad 
po to karo Amerika vėl nutarė pasitraukti iš senojo pa- 


31 A Compilation of Messages and Papers of the Presidents, 
1897, t. 2, p. 478. 

saulio, į kurį ji buvo taip įspūdingai sugrįžusi 1809. 
1812 m. Tik maždaug po šimto metų Amerika vėl ban- 
dys sugrįžti į Europą, bet jau visiškai kitokiomis ap- 
linkybėmis. | 


X. BALTIJA TARP INTEGRACIJOS 
IR JĖGŲ PUSIAUSVYROS 


Napoleonas tikėjo ekonomine Europos vienove; ti- 
kėjo jis ir Europos ūkine autarkija. Jeigu tada Europa 
dar nesugebėjo visko pasigaminti, kas jai buvo reika- 
linga, tai technologinė pažanga, kuriai jis skyrė tiek 
daug dėmesio, padės jai šį tikslą pasiekti. Cukrus jau 
buvo pradėtas gaminti iš runkelių. Europa gali ir 
privalo atsisakyti nuo kolonijinių prekių ir nuo Anglijos 
pramonės gaminių, jeigu ji nori išlikti laisva ir nepri- 
klausoma. Tik apie tokią Europą Napoleonas ir svajojo. 

Būdamas be galo pragmatiškas ir brutaliai realus 
politikas, Napoleonas negalėjo atsikratyti vienos idėjos, 
kuri jį gainiojo daugiau, negu kas nors kita. Tai buvo 
jo kontinentalinės sistemos idėja, kuriai įgyvendinti 
vienintelis instrumentas buvo vadinamoji pajūrio lini- 
ja, kurią šiandien galėtume pavadinti Atlanto siena. 
Taip kaip britai po Trafalgaro mūšio didžiavosi, kad 
joks priešų laivas dabar negalės perskrosti Atlanto van- 
denyną be jų leidimo, taip ir Napoleonas po Tilžės gal- 
vojo, kad nė vienas britų laivas dabar nesuras nė vieno 
draugiško uosto visame Europos žemyne. Ir vienas, ir 
kitas teigimas buvo gerokai perdėtas ir su propagandos 

prieskoniu, tačiau bent Napoleonas šventai tikėjo tuo, 
ką jis skelbė. Dar 1811 m. vasarą jis aiškino Aleksandro I 
adjutantui gen. Šuvalovui, kad jam visiškai nesvarbu, 
kas valdys kažkokią ten Darmštato kunigaikštiją ar ką 
nors panašaus; jam tik svarbu įsitvirtinti pajūrio linijo- 
je, kad tuo būdu jis galėtų sustabdyti Anglijos prekybą 
su Europa. Kol Rusija laikysis Tilžės susitarimo, ji ga- 
linti būti rami.L 

Napoleono kontinentalinės sistemos idėjos negali- 
ma buvo pavadinti utopija. Tai buvo Prancūzijos pra- 
moninės revoliucijos conditio sine gua non, o be tokios 
revoliucijos Prancūzija negalėjo atgauti savo vado- 
vaujančio vaidmens Europoje. O kas, Napoleono pozi- 
cijoje būdamas, nebūtų svajojęs apie tokį vaidmenį. 
Ir Šv. Elenos saloje sėdėdamas, Napoleonas kartojo, 
kad be kontinentalinės blokados nebūtų buvę ir Pran- 
cūzijos pramonės. Iš tikrųjų be runkelinio cukraus toji 
blokada nedaug ką davė jos pramonei. Bet tai nebuvo 
Napoleono kaltė. Jo kontinentalinės sistemos idėja buvo 
teisinga. Apie panašią idėją dar ir šiandien didieji Euro- 
pos vyrai tebesvajoja. Bet jos įgyvendinimas net ir Na- 
poleonui pasirodė per sunkus. Daug kas po Napoleono 


1 Napoleonas, tur būt, buvo vienintelis iš galingųjų, kuris per- 
leido kitai valstybei savo paties teritoriją, kad šioji savo ruoštu 
perleistų savo žemės gabalą Lenkijai. Tai buvo 1812 m. sutartyje 
su Austrija, kuriai jis atidavė jam priklausančią Iliriją, kad 
Austrija atiduotų Lenkijai Galiciją. Plg. M. Kukiel, Dzieje Pols- 
ki porozbiorowej, 1963, p. 140. Paprastai galingieji labai lengvai 
švaistosi svetimomis žemėmis. 

bandė šią idėją įgyvendinti. Deja, dar ir šiandien ji te- 
bėra taip pat toli nuo įgyvendinimo, kaip ir Napoleono 
laikais. | 

Dėl Europos ekonominės vienovės, atrodo, tada 
niekas nekėlė didelių abejonių. Ji rado atgarsio net 
Amerikoje tarp būsimosios Monroe doktrinos pionierių. 
Jėgų pusiausvyros idėja buvo daug labiau atsilikusi, 
negu ekonominės vienovės idėja. Bet ar pasaulis jau 
nebuvo nužengęs toliau, ar europocentriškas feodaliz- 
mas jau nebuvo pakeistas pasauliniu kapitalizmu? Ma- 
tėme, kaip viso pasaulio ekonominiai interesai kryžia- 
vosi kažkur Seileme. Jie lygiai taip pat kryžiavosi Ry- 
goje arba net tolimame Ukrainos užkampyje — Broduo- 
se. Kartais ir Napoleonas galvojo globaliniu mastu: ves- 
damas slaptus pasitarimus su Povilu I, žygiuodamas į 
Egiptą ar pagaliau leisdamasis į savo didįjį žygį į Mask- 
vą. Bet tais atvejais jis galvojo daugiau feodalinėmis 
kategorijomis, kurios jau nebetiko XIX amžiui. 

Tuo tarpu jo Europos ekonominės vienovės idėja 
buvo nauja ir moderni. Ji galėjo turėti didelę ateitį. 
Sužavėjo Aleksandras I Napoleoną Tilžėje, ir Napoleo- 
nas užsimanė jį padaryti savo pirmuoju leitenantu. Gal 
trumpam momentui ir Aleksandras I pasidavė šiai vi- 
lionei, bet jokiu būdu ne visas Petrapilis. Ten tuo metu 
buvo susibėgę daug senosios Europos grietinėlės, iš da- 
lies revoliucijos ištaškytos iš pačios Prancūzijos, iš da- 
lies Napoleono — iš visos Europos. Rusija nuo seno mo- 
kėjo labai gražiai priimti ir išnaudoti visokius religinius, 
ideologinius ir politinius pabėgėlius. Šiuo metu čia 

sėdėjo Potockis, Čartoriskis, kartais Oginskis iš senosios 
Lenkijos — Lietuvos respublikos. Įvairūs burbonai, ku- 
nigaikštis Rišeljė, Julius de Metras ir daugybė kitų iš 
Prancūzijos, Armfeltas iš Švedijos - Suomijos, daug vo- 
kiečių diplomatų, mokslininkų ir ypač generolų. Vienu 
metu siūlėsi su savo patarnavimais net garsusis Fichtė. 
Net ir iš pačios Napoleono Korsikos Petrapilyje atsi- 
dūrė prityręs diplomatas Pozo di Borgo ir nesigailėjo 
carui savo patarimų. Vis vien daugumas tai buvo se- 
nojo režimo liekanos, kurioms napoleoniškoji Europa 
nebuvo pakeliui. Jų atrama buvo konservatyvusis rusų 
sluoksnis. 

Napoleonas taip pat turėjo daug gabių žmonių, 
bet katras iš jų nuoširdžiai jam tarnavo ir katras ga- 
lėjo lygintis su tokiu Čartoriskiu arba Pozo di Borgo? 
Gal tik Taleiranas, bet jis bala žino kur dairėsi ir kokią 
ateitį sau ir Prancūzijai mezgė. Kiekvienu atveju, jis 
buvo daugiau praeitininkas, negu ateitininkas. Net ir 
gausybė Napoleono maršalų ir generolų nelabai sąži- 
ningai jam tarnavo. Apdovanoti princų, kunigaikščių, 
grafų ir baronų titulais, jie greitai pamiršo savo žemą 
kilmę ir tarėsi iš tikrųjų tokiais princais ir kunigaikš- 
čiais esą. Kai lordo Velingtono paklausė prieš Vaterlu 
mūšį, ar buvo kokios vilties, kad Napoleono kariai per- 
eitų į sąjungininkų pusę, jis visiškai teisingai atsakė: 
„Ne kariai, o gal tik koks vienas kitas maršalas. Bet 
kokia iš to nauda?“ Kariai liko Napoleonui ištikimi net 
ir pralaimėjus, o daugelis maršalų ir generolų nuėjo tar- 
nauti naujiems valdovams — nugalėtojams. 

Tačiau ne Rusija buvo pagrindinis Napoleono eko- 
nominės integracijos priešas. Ekonominė integracija 
Rusijai galėjo būti tik naudinga, nes su jos pagalba ji 
galėjo paspartinti savo ūkinį augimą. JAV dažnai atvirai 
rėmė Napoleono ekonominį karą su Anglija. Joms tik 
rūpėjo išlaikyti laisvos prekybos ir jūrų laisvės princi- 
pus, kuriems iš esmės nesipriešino ir Napoleonas. Tik- 
riausiai su jo palaiminimu Aleksandras I po Tilžės pa- 
skelbė trečiąją ginkluoto neutralumo deklaraciją, kurios 
pagrindinis tikslas ir buvo prekybos ir jūrų laisvė. 

Vienintelė valstybė, kuriai Europos ekonominė in- 
tegracija reiškė mirtiną pavojų, buvo Didžioji Britanija. 
Ji, kaip ir kiekvienas imperialistas, laikėsi taktikos divide 
et impera, kurią ji apvilko gražiu jėgų pusiausvyros 
rūbu. Ji jokiu būdu nenorėjo prileisti prie Europos 
ekonominės integracijos. Tik labai apsišvietusiuose bri- 
tų sluoksniuose gal ir buvo suprantama, kad Amerika 
eventualiai galėjo sudaryti didesnį pavojų jos viešpata- 
vimui, negu visa apsijungusi Europa. Daugumai tas 
pavojus atrodė didesnis, kuris buvo arčiau jos slenks- 
čio. Užtat ji piestu stojosi prieš ekonominę Europos 
integraciją, kviesdamasi į pagalbą tokį specialistą, kaip 
J. J. Ody, kuris iš kailio nėrėsi įrodinėdamas, kaip 
naudinga buvo britų prekyba, ypač Baltijos kraštams. 
Nelengvas tai buvo uždavinys, kai į prekybos areną 
atėjo Amerika su savo neribotomis galimybėmis ir pre- 
kybos ir jūrų laisvės principais. 

Lengvesnė ir sėkmingesnė buvo Didžiosios Brita- 
nijos kova prieš politinę Europos integraciją, kurią, de- 

ja, Napoleonas juo toliau, tuo atviriau buvo priverstas 
vykdyti taip, kad pagaliau kontinentalinė sistema turėjc 
reikšti ir ekonominę, ir politinę Europos integraciją. 
Dėl šios pastarosios Europos tautų rezistencija buvo 
žymiai didesnė, juoba kad Napoleonas prie jos ėjo daž- 
nai labai neapdairiai, kaip, pavyzdžiui, liudijo jo san- 
tykiai su Prūsija ir Švedija. O jau visiškai utopiškai at- 
rodė Napoleono pastangos bandyti politiškai integruoti 
Rusiją į Europą, nors ir jo paties vadovaujamą. Tikrai 
kvailai atrodė Napoleono reikalavimas įsileisti prancūzų 
įgulas į Rygą ir Taliną. XIX a. pradžios Rusija buvo per 
daug didelė ir per daug galinga valstybė, kad ji būtų 
galėjusi pripažinti kieno nors politinę vadovybę. Tei- 
singai Aleksandras I sakė, kad jam netiko Napoleono 
ūgiui siūtas kostiumas. | 

Be to, Rusija nebuvo vien tik Europos valstybė. 
Tuo metu jos valdos jau buvo nusidriekusios ligi Alias- 
kos pakraščių ir Kalifornijos, o jos ekonominiai ir poli- 
tiniai interesai siekė net Pietų Ameriką. Napoleonas 
galėjo likviduoti savo užjūrio kolonijas, bet kas galėjo 
priversti Rusiją likviduoti savo Azijos ir Amerikos val- 
das? Vėl Aleksandras I teisingai sakė, kad jis greičiau 
pasitrauks į Kamčatką, negu užleis Rygą ir Taliną. Ne- 
pasisekus Rusijos integruoti, Napoleonas bandė ją vį- 
siškai išstumti iš Europos, kuriai ji, Napoleono nuomo- 
ne, visiškai ir nepriklausė. Taip skelbė Napoleonas iš 
Vilkaviškio, pradėdamas savo 1812 m. Rusijos invaziją. | 

Bet prieš prieidamas šią kraštutinę išvadą — Rusi- 
jos pašalinimą iš europinio koncerto — Napoleonas be- 

veik aklai pasitikėjo Aleksandro I bendradarbiavimu. 
Dar pirmuoju konsulu būdamas, jis svajojo nustatyti 
Rusiją prieš Angliją. Tada, žinoma, jo galvoje dar ne- 
buvo susikristalizavusi nei kontinentalinės sistemos, nei 
ekonominės integracijos mintis, nors ir tada jam, kaip 
ir daugumai prancūzų, Anglija buvo pagrindinis Pran- 
cūzijos priešas. Napoleonas ir savo nuostabią karjerą 
pradėjo, vaduodamas Tuloną iš anglų rankų. Tik tada 
dar jam nebuvo aišku, kaip geriau prie to priešo pri- 
eiti. Iš čia jo žygis į Egiptą, iš čia ir jo Povilui I pa- 
siūlytas žygis į Aziją, kur, atrodė, slėpėsi tikroji britų 
galybės paslaptis. 

Ekonominio karo su Anglija idėją jau buvo iškėlęs 
revoliucinis konventas: 1803 m. tos idėjos pasigavo Na- 
poleonas ir jau daugiau jos nebepaleido. 

Kai po Tilžės sandėrio ir Aleksandras I tariamai 
prie jos prisišliejo, Napoleono entuziazmui nebuvo ri- 
bų. Turėdamas Daniją savo vasalu ir laikydamas savo 
įgulas Hamburge ir Dancige, o konsulus Karaliaučiuje ir 
Klaipėdoje, Napoleonas teisingai galvojo, kad potilžinė 
Prancūzija buvo Baltijos valstybė. Galutinai Anglijos 
įtakai iš Baltijos pašalinti bereikėjo tik palaužti Švedijos 
rezistenciją. Tai mielai pasižadėjo padaryti Aleksand- 
ras I. Tada tikrai Baltija pasidarys laisva ir nepriklau- 
soma. Į naujas savo ambasadoriaus Petrapilyje instruk- 
cijas po Tilžės Napoleonas liepė įrašyti: ,,Dabar iškilo 
klausimas apginti ' Baltijos nepriklausomybę.'2 O toji 


2 Sbornik russkogo istoričeskogo obščestva. t. 83, p. 69. 

nepriklausomybė reiškė jos nepriklausomybę nuo Ang- 
lijos. Reikėjo tik Rusijai įrodyti, kad ir jai tai galės 
būti naudinga. Apvalydama Baltiją nuo Anglijos įtakos, 
Rusija įrodys, kad ji yra neatskiriama Europos žemyno 
dalis ir kad tokia jos buvo europinė misija. 

Be abejo, tai tebuvo tik pirmasis žingsnis, kurį tu- 
rėjo sekti daug svarbesnis antrasis žingsnis, būtent, 
visiškas Baltijos įliejimas į Napoleono imperiją. Napo- 
leonas neturėjo jokių iliuzijų, kad nei Rusija, nei kuri 
kita Baltijos valstybė negalėjo perimti Baltijos preky- 
bos į savo rankas. Tokia valstybė galėjo būti tik Pran- 
cūzija. Po teisybei, tokių iliuzijų neturėjo nė Rusija. 
XIX a. pradžioje grafas Voroncovas prisipažino, kad 
Rusija niekados negalės turėti galingo prekybos laivyno 
dėl to. kad ji neturėjo gerų uostų, ir svarbiausia dėl to, 
kad Rusijos politinė sistema netiko tokiam bizniui. 
„Koks dvarininkas sutiks išleisti savo mužiką į tolimą 
kelionę jūromis į svetimus kraštus, iš kur jis pats -ga- 
lės apsispręsti, ar grįžti, ar ne?“ — visai teisingai klausė 
grafas Voroncovas.3 Kiek vėliau panašiai galvojo ir gra- 
fas Rumiancevas. Tik didelis klausimas, kas turėtų rū- 
pintis tokia prekyba? Savo laiku tai buvo Hanzos mies- 
tai. vėliau Olandija. Voroncovas visiškai sutiko palikti 
ją Anglijos rankose. Rumiancevui buvo sunkiau. apsi- 
spręsti. Į jį nuo įstaigos sienos nuolat grėsmingai žvelgė 
Napoleono Didžiojo portretas. 


3 Vnesšniaja politika Rossii XIX i načala XX veka. Ser. 1; 
1801 - 1815, 1960, t. 1, p. 66. 

Kaip žinoma, ligi šiol Prancūzijos vaidmuo Rusijos 
ir Baltijos prekyboje aplamai buvo beveik niekingas. 
Kadaise Henrikas IV ir Kolberas truputį pasispardė, 
bet tai ir buvo viskas. Tačiau su Napoleonu niekados 
nežinai, kas jam būtų neįmanoma. Dėl to jis ir buvo 
Didysis. 1810 m. pabaigoje Napoleonas atskleidė savo 
Baltijos planą, kuris buvo nei daugiau, nei mažiau kaip 
tiesiog fizinė Baltijos integracija į jo imperiją. Užsienio 
reikalų ministeriui jis įsakė apie tą planą painformuoti, 
kaip galima greičiau savo ambasadorių Petrapilyje 
gen. Kolenkurą, kuris turėtų to plano idėją įpiršti Ru- 
sijai. Instrukcijose Kolenkurui, tarp kita ko, skaitome, 
kad, prisijungęs Olandiją ir Hanzos miestus, Napoleonas 
įsipareigojo kanalais sujungti Baltiją su Reinu. Šis dar- 
bas esą, jau pradėtas, ir toks kanalas jau jungia Liube- 
ką su Elbe. Jį tik reikia praplatinti ir patobulinti. 
„Imperatorius“, skaitome toliau šiose instrukcijose, „su- 
jungs Elbę su Vėzeriu, Vėzerį su Emse ir Emsę su 
Reinu. Tai galės būti atlikta per labai trumpą laiką.“ 
Kokios reikšmės tai turės Baltijai? „Viso to rezultatai 
bus neišmatuojami. Baltija pagaliau bus laisva (mano 
pabraukta). Jeigu priešo karo laivai kartais ir įsiveržtų 
(į Baltiją), jie negalėtų sutrukdyti eksporto, kuris vidaus 
kanalais vyktų nuo visų jos pakraščių.“ Toliau, apeliuo- 
damas tiesiog į Rusiją, Napoleonas dėstė: „Rusijos me- 
dis, kanapės, geležis, lajus galės mus garantuotai pa- 
siekti. Nustatydama jos pastovius ryšius su Vakarų 
Europa, šioji priemonė bus ypač naudinga Rusijai.“ 
Tą planą gen. Kolenkuras turėjo tuojau pat pateikti 


184 


Rusijos vyriausybei.4 

Reikėjo bandyti įtikinti, kad tas planas bus ypač 
naudingas Rusijai. Bet iš tikrųjų tai turėjo būti ypač 
naudinga Prancūzijai. Maždaug tuo pačiu metu Pran- 
cūzija buvo užpirkusi Rygoje didelį laivastiebių kiekį, 
kuris tačiau negalėjo pasiekti Prancūzijos ir dėl audros, 
ir dėl britų karo laivų trukdymo. O kad taip būtų ga- 
lima iš tikrųjų vidaus kanalais sujungti Baltiją su Pran- 
cūzija! 

Taip suprato Baltijos laisvę Napoleonas. Jam tai 
reiškė jos visišką nepriklausomybę nuo anglų. Tai gali- 
ma buvo pasiekti tik per totalinę, net fizinę Baltijos 
integraciją į kontinentalinę sistemą. Visiškai kitaip jau 
šiuo metu tą laisvę ir nepriklausomybę suprato Švedija 
ir Rusija, net Danija ir Prūsija. Jos jau buvo susiradu- 
sios naują tos laisvės ir nepriklausomybės gynėją — 
Ameriką. Švedijos sosto įpėdinis Bernadotas konfidencia- 
liai pareiškė specialiam JAV agentui Stokholme ir pra- 
šė pranešti savo vyriausybei, kad prancūziškoji partija 
Švedijoje jau ,,buvo praradusi beveik visą savo buvusią 
įtaką“. Panašiai atsitiko ir Rusijoje. 1810 m. vasarą 
Aleksandras I padarė kelionę po Rusijos gilumą, tarp 
kita ko pasimatydamas ir su gen. Rostopčinu, būsimuo- 
ju Maskvos gubernatoriumi ir 1812 m. Maskvos gaisro 
kaltininku. Anglų šnipai galėjo pranešti, kad ir Rusijo- 
je prancūziškoji partija netenkanti savo įtakos. Objek- 


4 N. Mikhailovitch, Les relations diplomatigues de la Russie 
et de la France avant 1812, 1914, t. 7, p. 266 - 267. 

tyviajam Adamsui jau buvo aišku, kad tik karas galės 
išspręsti Napoleono - Rusijos santykius. Gruodžio ukazas 
aiškiai rodė, kad Rusija visiškai ir negalvojo apie Bal- 
tijos integraciją. Generolo Kolenkuro pranešimai 1811 m. 
pirmoje pusėje taip pat vis dažniau kalbėjo apie Rusi- 
jos pasiruošimus karui. 

Ruošėsi karui ir Napoleonas — ne tik mobilizuoda- 
mas savo armijas, bet ir visus moralinius bei propagan- 
dinius argumentus. Pastaruoju atžvilgiu ypač įdomus 
buvo vienas leidinys, kuris pasirodė 1812 m. žygio iš- 
vakarėse ir neabejotinai buvo inspiruotas paties Napo- 
leono. Turime galvoje dvitomį veikalą Tableau de la 
mer Baltigue (Baltijos jūros paveikslas), kurio autorius 
buvo Žanas-Pjeras-Gijomas Kato-Kalvilis (Jean-Pierre- 
Guillaume Catteau-Calville) — redaktorius, istorikas, 
geografas, studijavęs Berlyne, daug keliavęs po Balti- 
jos kraštus, ilgą laiką pastoriavęs Stokholme. Tai buvo 
viena išsamiausių studijų apie visas Baltijos problemas, 
su kuria galėjo konkuruoti tik 1805 metais Londone 
pasirodęs jau minėtas Odžio veikalas, kurį prisiminė ir 
Kato-Kalvilis. 

Kaip Odžio veikalas buvo probritiškas, taip Kato- 
Kalvilio veikalas buvo labai proprancūziškas arba, ge- 
riau pasakius, pronapoleoniškas. Napoleoną jis vadino 
Didžiuoju. Tai nebuvo nieko naujo. Kaip matėme, Na- 
poleono Didžiojo portretą laikė savo kabinete ir gra- 
fas Rumiancevas. Gal būt, šis titulas jam būtų ir pri- 
gijęs, jeigu jis būtų laimėjęs 1812 m. karą, nes jis to ti- 
tulo ne mažiau buvo vertas, kaip Karolis arba Petras 

Didysis. Savo veikalo įžangoje Kato-Kalvilis įspėjo, kad 
ligšiolines anglų ir vokiečių knygas Baltijos klausimu 
reikia skaityti atsargiai dėl jų nacionalinių tendencijų. 
Kato-Kalviliui buvo labai gerai pažįstama Napoleono 
Europos ekonominės vienovės ir Baltijos integracijos 
politika. Atrodo, jis buvo skaitęs ir slaptas Napoleono 
instrukcijas gen. Kolenkurui. ,„Nuo to laiko“, rašė jis 
įžangoje, „kai šie kraštai tapo Prancūzijos kaimynais, 
prancūzų rašytojai privalo juos pasirinkti kaip savo stu- 
dijų ir veikalų objektą, kad tuo būdu Imperijos gy- 
ventojai galėtų lengviau susipažinti su jų naujais san- 
tykiais ir kad būtų praplėstas nacionalinės literatūros 
laukas“. Dėl Baltijos integracijos jis kalbėjo beveik tais 
pačiais žodžiais, kaip ir anoji Napoleono instrukcija iš 
1810 m. pabaigos: „Kanalais, kurie bus iškasti, Baltijos 
upės susitiks su Vakarų vandenyno ir Viduržemio jūros 
upėmis, ir apstulbę žmonės stebėsis, kaip nuo Skandina- 
vijos kalnų ligi Alpių ir Pirenėjų jūrinė navigacija vyks- 
ta sausuma“ (t. 2, p. 288). Tokius planus, esą, „Imperi- 
jos vadas“ jau turįs savo galvoje. 

Kato - Kalvilis labai gerai suprato visą, dabar pa- 
sakytume, geopolitinę ir kultūrpolitinę Baltijos reikš- 
mę. „Baltija su savo sąsiauriais ir įlankomis yra viena 
reikšmingiausių žemės rutulio vidaus jūrų. Jos geografi- 
nių ir fizinių bruožų visuma yra būdinga Šiaurės 
Europai. Kultūrinės raidos pradžioje ji savo navigaci- 
nėmis galimybėmis atvėrė šiaurės kraštus prekybai ir tuo 
būdu tapo civilizacijos variklis. Jos neturėdamos, Da- 
nija, Švedija, Šiaurės Vokietija, Prūsija ir didžioji dalis 

Rusijos liktų be prekybos, kuri maitina kultūrą, ir be 
kultūros, kuri maitina prekybą. Be jos kova tarp barba- 
rijos ir amatų (metiers) šiuose šiaurės pajūriuose būtų 
užtrukusi ištisus šimtmečius, ir tautos, kurios šiandien 
džiaugiasi savo socialine padėtimi, tebebūtų tiktai kla- 
joklių giminės.“ 


Be abejo, Napoleono Didžiojo genijaus dėka Bal- 
tijos įtaka dar padidėsianti, ir „Baltijos tautos atgaus 
savo jūrinę nepriklausomybę“, kai tik bus pašalinta 
„despotinių antagonistų“ (t. y. anglų) įtaka. Anglai, esą, 
ligi šiol trukdę prekybinę Baltijos tautų raidą, užtat, 
tik anglų įtaką pakeitus „labiausiai civilizuotos (t.y. pran- 
cūzų) tautos“ įtaka, Baltijos tautų išsivystymas pasieks 
savo subrendimo amžiaus (t. 2, p. 287-289). 


Nors Kato-Kalvilis pateikė nemaža statistikos ir ki- 
tokios faktinės informacijos apie Baltijos prekybą, apie 
Karaliaučiaus, Klaipėdos ir kitus uostus, Rygą laikyda- 
mas vienu svarbiausių Baltijos miestų, tačiau šiuo at- 
žvilgiu jis nė iš tolo negalėjo konkuruoti su Odžiu.5 
Didžiausias Kato-Kalvilio veikalo įdomumas buvo tas, 
kad jis labai gražiai atspindėjo tą miražą, kurį buvo 
susikūręs Napoleonas po Tilžės ir kuriuo jis užkrėtė daug 
ką net Prancūzijoje. Rašydamas šį veikalą, Kato-Kalvi- 
lis, be abejo, nenujautė, kad ir Napoleono Didžiojo, ir 


5 Lietuviui skaitytojui įdomu Kato - Kalvilio veikale užtikti ži- 
nių apie krivius, romuvas, vytines, apie suomišką Kuršių Nerijos 
vardą ir t.t. Odis tokiais „niekais“ neužsiminėjo. 

Baltijos aukso amžiaus gadynė artėjo prie galo. Verta 
prisiminti, kad tais pačiais 1807 m., kada Napoleonas 
audė Europos ekonominės vienovės ir Baltijos nepri- 
klausomybės bei laisvės kilimą, kitoje pusėje Atlanto, 
Hudsono upėje, Robertas Fultonas sėkmingai atliko 
bandymus su pirmuoju garlaiviu, kuris iš esmės turėjo 
pakeisti pasaulinės laivininkystės kursą. Baltijos kana- 
pės, linų pluoštas ir medis metalinio garlaivio gadynėje 
jau nebevaidino to vaidmens, kokį jie vaidino 1775 - 
1812 metais. 

1811 m., kada jau karas su Rusija atrodė neišven- 
giamas, Napoleonas, kalbėdamas Prekybos taryboje, pa- 
reiškė: „Kas galėjo mane po Tilžės sulaikyti nuo žygio 
į Petrapilį? Ko nepadariau, galiu padaryti.“ Bet 1812 m. 
Napoleonas nužygiavo ne į Petrapilį, o į Maskvą. Ko- 
dėl? — privalo klausti istorikas. Juk Petrapilis buvo Ru- 
sijos sostinė, kurią po Tilžės pats Napoleonas buvo ban- 
dęs padaryti taip pat visos Europos politiniu centru. 
Be to, į Petrapilį kelias vedė pro Rygą, Taliną ir kitus 
Baltijos uostus, dėl kurių neuždarymo svarbiausia ir 
kilo 1812 m. karas. 

Tur būt, nė apie vieną karą nėra tiek daug prira- 
šyta kaip apie 1812 m. Rusijos invaziją. Bet kažkaip 
ligi šiol tas klausimas beveik visiškai išspruko iš istori- 
kų dėmesio. Būtų per daug pretenzinga bandyt įsi- 
vaizduoti, ką Napoleonas iš tikrųjų galvojo prieš šį 
šiurpulingą žygį. Jis galvojo apie Lenkijos atstatymą, 
bet taip pat ir apie Rusijos pašalinimą iš Europos. 
Prieš jo akis šmėkčiojo mileniumo vizija. Tos vizijos 

akivaizdoje Baltijos prekyba tebuvo tik menka proble- 
mėlė. Reikėjo pakeisti visą istorijos kursą. Kodėl saulė 
turėjo būtinai tekėti Rytuose? Kodėl Rytų negalima pa- 
versti Vakarais? Ir Napoleonas nužygiavo į Maskvą. 

Tačiau kairiajame jo Didžiosios armijos sparne 
maršalas Makdonaldas pasiekė Dauguvą — ir nė žings- 
nio toliau. O nuo Rygos ligi Kronštato visur viešpatavo 
britų karo laivynas, kurį vietos gyventojai pasitiko su 
„God Save the King“ žodžiais, o Mme de Staėl tuos 
žodžius norėjo paversti visos Europos nacionaliniu him- 
nu.s Kairįjį sparną apleido Napoleonas, gerokai aplei- 
do jį ir istorikai. Štai keletas pavyzdžių. 

Prancūzų istorikas Albertas Vandalis, kuris plačiau- 
siai atskleidė Napoleono ir Aleksandro I santykius ir 
kurio veikalą ne be reikalo premijavo Prancūzų akade- 
mija, beveik visiškai nelietė ekonominių reikalų. Nors 
jis gana smulkiai aprašė Švedijos politiką prieš 1812 m., 
bet beveik visiškai praslydo pro Baltijos prekybos ir 
JAV sugrįžimo į Europą problemas. Vargu taip pat 
būtų galima sutikti ir su pagrindine Vandalio teze, kad 
iš tikrųjų Rusija pirma ruošėsi užpulti Napoleoną, o ne 
atvirkščiai. Lenkų istorikas Marijonas Kukielis gynė 
panašią tezę, kaip ir Vandalis, dėl 1512 m. karo kalti- 
ninko garbės ir, suprantama, daugiausia gilinosi į Len- 
kijos atstatymo problemą. Kodėl prileidimas prie mar- 
šalo Bernadoto išrinkimo Švedijos sosto įpėdiniu buvo 


6 L. Madelin, The Consulate and the Empire 1809 - 1815, 1936 
t. 2. p. 152. 

Napoleono „mirtina klaida“ (bląnd zabojczy), Kukielis 
taip ir nepaaiškino. Gaila, kad akademikas Eugenijus 
Tarlė pirma pasišovė išaiškinti Napoleono kontinentali- 
nės blokados veikimą Italijoje, o tik paskum, ir tik epi- 
zodiškai, palietė kitas su ta blokada susijusias problemas. 
Tačiau jo ekonominės Europos vienovės ir pajūrinės 
linijos idėjų iškėlimas yra naujas ir įdomus. Daugiausia 
vietos kontinentalinei sistemai ir aplamai ekonominėms 
problemoms paskyrė vienas vėlesniųjų 1812 m. karo 
tyrinėtojas L.-G. Beskrovnas, kuris tarp ta karo priežas- 
čių į pirmą vietą iškėlė kontinentalinę blokadą. Bet ir 
jis tik prabėgomis užsimena specifinę Baltijos proble- 
mą, net skelbdamas tokį nieku nepagrįstą teigimą, kad 
po 1809 m. Švedijos kapituliacijos Anglijos karo laivynas 
visiškai pasitraukė iš Baltijos jūros. Tartum, viceadmiro- 
lo Somarezo eskadra Baltijoje visiškai nebūtų egzista- 
vusi.? 

Truputį kitaip visa ta istorija atrodė Amerikos pre- 
kybiniams agentams, konsulams ir diplomatams, sėdin- 
tiems Petrapilyje, Kopenhagoje, Gioteburge ar Hambur- 
ge. Deja, su jų nuomone ligi šiol napoleonianos istori- 
kai beveik visiškai nesiskaitė. Be abejo, ir į šiuos šalti- 
nius reikia žiūrėti kritiškai. Tuo labiau, kad diplomatai 
paprastai yra linkę per daug iškelti savo posto ir savo 
veiklos reikšmę. Taip, tur būt, truputį perdėjo Ervingas 


7 A. Vandal, Napolėon et Alexandre Ier, 1896, t. 3; 

M. Kukiel, Wojna 1812 roku, 1937, t. 1: 

E. Tarle, Napolėon's Invasion of Russia 1812, 1942: 

L. C. Beskrovnyj, Otečestvennaja voina 1812 goda, 1962. 

savo visais atžvilgiais sėkmingos misijos Kopenhagoje 
pabaigoje sakydamas, kad „viena nota, nusišypsojimu 
ar reveransu kartais galima pasiekti daugiau, negu iš- 
laidomis atstovybės išlaikymui per 40 metų“.8 Ir jis 
siūlė Valstybės sekretoriui Monro tuojau pat paskirti 
jo įpėdinį Danijai, tik, žinoma, tokį, kuris neturėtų biz- 
nieriškų polinkių, nes pagundų visokioms malversaci- 
joms buvo tada begalės. Turint galvoje, kaip JAV vy- 
riausybė buvo šykšti savo diplomatinei tarnybai ir kaip 
Kongresas nenorėjo jos plėsti, ši Ervingo rekomendacija 
buvo verta dėmesio, nors ja ir nebuvo pasinaudota. 

Dar daugiau kritišikumo reikalauja konsulariniai 
pranešimai. Konsulai, kaip taisyklė, atlyginimo negau- 
davo ir turėjo verstis iš savo konsularinių operacijų. Jie 
dažniausiai pragyvendavo gerai ir dar neretai susikrau- 
davo vieną kitą atliekamą grašį. Tačiau tai buvo įmano- 
ma tik tokiu atveju, jeigu jo reziduojamajame uoste 
vyko gyvas prekybinis gyvenimas ir jeigu jį mėgo lan- 
kyt Amerikos prekybiniai laivai. Tuo tarpu Silvanas 
Burnas Amsterdame, šį stambų prekybinį centrą su- 
spaudus Napoleono replėmis, visiškai nuskurdo ir vos 
vos tepramito iš savo konsularinės tarnybos. Užtat kon- 
sulai ir prekybiniai agentai kartais per daug stengė- 
si išpūsti savo uosto prekybines perspektyvas, tuo no- 
rėdami pritraukti dar daugiau prekybinių laivų. Tuo 
galima buvo apkaltinti ir JAV konsulą Petrapilyje, ku- 


8 C. W. Erving to J. Monroe, 1812.IV.17. — NA. Copenhagen 
Ia. 

rio pranešimai visados buvo daug optimistiškesni, negu 
ministerio Adamso pranešimai. 1810 - 1811 m. žiemą 
Haris padarė didelę kelionę po Rusiją, aplankydamas 
Archangelską, Vologdą, Jaroslavlį, Maskvą. Iš jo prane- 
šimo atrodė, kad visur jis buvo tiesiog karališkai pri- 
imtas. Patys gubernatoriai jam kėlė puotas. Grįždamas 
jis užsuko į Tverę (Kalininą), kur buvo susibaudęs tik- 
ras antinapoleoniškasis lizdas aplink Aleksandro I se- 
serį Kotryną, dabar Oldenburgo princesę, ir senąją našlę 
motiną. Ir čia JAV konsulas buvo labai šiltai sutiktas. 

Visa tai šiandien sunkiai įtikėtina. Tačiau tada ir 
Rusijos — Amerikos ašis švelniau sukosi, ir prekyba 
buvo bene pats svarbiausias dalykas, nežiūrint Napoleo- 
no kryžiaus karo prieš ją. Iš čia ir toji didžiulė pagarba 
konsulams. Iš kitur žinome, kad net ir pats imperato- 
rius dažnai suteikdavo audiencijas jauniems Amerikos 
prekybininkams ir su jais ilgai šnekučiuodavosi. O su 
Adamsu jo susitikimai pasivaikščiojimo metu prie Fon- 
tankos buvo beveik periodiški. Nuo caro neatsilikdavo 
ir grafas Rumiancevas, kuriam prekyba iš tikrųjų buvo 
pats pirmasis reikalas ir kuris kartais padarydavo svar- 
bius diplomatinius ėjimus tokių privačių pasikalbėjimų 
metu, kaip, pavyzdžiui, inicijuodamas naują politiką 
santykių su Pietų Amerika klausimu. Panašiai elgdavosi 
ir Švedijos sosto įpėdinis princas Bernadotas, kuris kar- 
tais atskleisdavo pačias didžiąsias valstybės paslaptis 
JAV prekybiniams agentams, o vėliau konsului Speje- 
riui. Tiesa, jis ir neturėjo kam kitam tų paslapčių at- 
skleisti. 

Kiekvienu atveju JAV diplomatinis ir konsularinis 
personalas, kaip ir individualūs biznio pasaulio žmonės, 
galėjo gana lengvai prieiti prie pačių aukščiausių ir 
įtakingiausių sluoksnių, ypač Baltijos erdvėje, ir užtat 
jų pranešimai ir laiškai dažnai teisingiau pavaizdavo 
tikrą dalykų padėtį, negu kai kurie kiti šaltiniai. Ta 
prasme gen. Kolenkuras ir laikė amerikiečius didesniais 
favoritais Petrapilyje, už prancūzus. Kolenkuro informa- 
cija buvo mažiau patikima, negu Adamso. 

Suprantama, dėl tos pačios priežasties ir JAV vy- 
riausybė gana gerai orientavosi, kas tuomet dėjosi ap- 
link Baltiją. Tą patį galima buvo pasakyti ir apie įta- 
kingus privačius asmenis. Reikia tiesiog stebėtis, kaip 
pavyzdžiui, puikiai pažino padėtį Džefersonas, nors ir 
sėdėdamas savo Montičelyje. Su jais palaikė intensyvią 
privatinę korespondenciją įvairūs JAV diplomatiniai ir 
prekybiniai agentai, esantieji Baltijos erdvėje. Atstumas 
čia neturėjo svarbesnio vaidmens. Priešingai, iš didesnio 
atstumo galima buvo blaiviau įžvelgti tikrą dalykų pa- 
dėtį. Tur būt, teisingai rašė Pitkeirnas iš Hamburgo: 
„Atstumas, kuris skiria Ameriką nuo Europos, suteikia 
daugiau laiko pasverti didiesiems klausimams ir šaltai 
apsvarstyti pagrindiniams krašto interesams, prieš iman- 
tis kokių nors priemonių, kurios galėtų būti padiktuo- 
tos partizaniškų veiksmų ir įžeidinėjimų. Tik dėl to, 
gal būt. dar ir šiandien JAV tebesidžiaugia taika. '? 


9 J. Pitcairn to S. Bourne, 1612.IV.27. — LC Mss. Bourne 
Papers, t.32. 

Dėl šių ir panašių motyvų susipažinimas su Ame- 
rikos šaltiniais gali būti labai naudingas, sprendžiant 
kai kurias ypač prekybines Napoleono gadynės prob- 
lemas. Iš tų šaltinių plaukia viena neabejotina išvada, 
kad Baltija visoje šioje problematikoje vaidino žymiai 
svarbesnį vaidmenį, negu kartais atrodo iš europinių 
šaltinių. Be abejo, pirmasis ano meto Amerikos užsienio 
politikos rūpestis buvo išlaikyti ir, jeigu įmanoma, plės- 
ti savo Baltijos prekybą. O tai buvo galima pasiekti, 
tik išlaikant Baltijos laisvę ir nepriklausomybę ir ginant 
neutraliųjų teises. Šiuo atžvilgiu Baltijos ir Amerikos 
interesai gan greit sutapo. 

Visiškai kitaip į visa tai žiūrėjo abu senojo pasau- 
lio antagonistai anglai ir prancūzai, kuriuos grafas Ru- 
miancevas teisingai pavadino „des enragės de mer, 
comme des enragės de terre“ (jūrų ir sausumos pasiu- 
tėliai). Jam pritarė ir Džefersonas sakydamas: ,„Mes esa- 
me likimo išmesti gyventi tokiame amžiuje, kuriame 
aplinkybių dėka dvi valstybės pasiekė laikiną persvarą: 
viena — sausumoje, kita — jūrose. Nieko nesiskaityda- 
mos su jokiais moraliniais varžtais bei tautine savigar- 
ba, jos visiškai pamiršo, kad laimė nėra pastovi, kad 
prigimties įstatymai neišvengiamai nubaus tuos, kurie 
pamynė privatinį ir valstybinį teisingumą, tyčiodamiesi 
iš jo reikalavimų, ir kurie proto vietoje pastatė jėgą 
kaip tarptautinį teisėją. Iš įstatyminės visuomenės jie 
nusileido ligi su jokiais įstatymais nesiskaitančių plėši- 
kų ir piratų gaujų ir savo trumpalaikę persvarą stengia- 
si panaudoti tam, kad pasaulis būtų paskandintas krau- 

juose ir plėšikavime.'' 10 

Tačiau nei anglams, nei prancūzams nebuvo gali- 
ma paneigti vieno, būtent — abeji labai gerai suprato 
Baltijos reikšmę, gal net truputį geriau, negu vėlesni jų 
istorikai. Jau 1811 m. pradžioje Napoleonas rašė savo 
jūrų mMinisteriui Dekresui, kad sekantis ,,žygis prasidės 
Baltijoje“.11 O iš savo naujojo ambasadoriaus Petrapi- 
lyje gen. Loristono reikalavo tik dviejų dalykų: pirma, 
kad jis priverstų Rusiją nutraukti prekybą su visais neut- 
raliaisiais ir, antra, kad Rusija nevykdytų savo Gruodžio 
ukazo, ypač kiek tai lietė prancūziškojo vyno ir kitų 
prekių importo į Rusiją suvaržymus.!2 Anglų ir ame- 
rikiečių sluoksniuose buvo minimas dar ir trečias rei- 
kalavimas, būtent, kad Rusija įsileistų Napoleono įgu- 
las į Rygos ir Talino uostus, nors tokio reikalavimo ne- 
buvo oficialiose Loristono instrukcijose. Visa tai reiškė 
nei daugiau, nei mažiau kaip Napoleono pasiryžimą 
pagaliau padaryti galą Baltijos prekybai, kurią jis lai- 
kė angliškąja prekyba. Dancigo įgulos viršininkui gen. 
Rapui jis dėstė, kad po Amerikos vėliava buvo prisi- 
dengusi anglų kontrabanda, kad kiekvienas Amerikos 
prekybinis laivas, pasikrovęs kolonijinių prekių, buvo 
įtartinas, o jeigu jis pasinaudojo anglų karinių laivų 
palyda arba leidosi anglų inspektorių aplankomas, jo li- 
kimas turėjo būti aiškus: jis turėjo būti konfiskuotas. 


10 S. F. Bloom, Europe and America, 1961. p. 193. 

11 Correspondance de Napolėon Ier, 1867, t. 21, p. 462. 

12 N. Mikhailovitch, Les relations diplomatigues de la Russie 
et de la France avant 1812, 1914, t. 7, p. 302. 

Napoleonas reikalavo, kad tokių laivų likimas būtų ati- 
duotas asmeniškai į jo rankas. O dėl galimo priekaišto, 
kad tuo pačiu metu jis Vašingtoną bandė įtikinti, jog 
jo kontinentalinės blokados suvaržymai Amerikos pre- 
kybos nelietė, Napoleonas pareiškė, kad ir Baltijoje jis 
netaikė nei Berlyno, nei Milano dekretų, kad čia jis 
rėmėsi seniai visų tautų priimta teise kovai su priešo 
kontrabanda karo metu.13 

Napoleonas reikalavo, kad tokios politikos laiky- 
tųsi ir Danija. Tai buvo pirmas Napoleono paskelbtos 
Baltijos kampanijos žingsnis. Praktiškai 1811 m. buvo- 
gerokai sustiprinta prancūzų ir danų korsarinių laivų 
akcija Baltijoje. Tačiau šių operacijų rezultatai nebuvo 
labai įspūdingi. Iš 140 amerikiečių prekybinių laivų, 
kurie 1811 m. praplaukė Zundą., tik trys pakliuvo į da- 
nų korsarinių laivų rankas. Dėl to nemažai nusipelnė 
nepaprastas JAV pasiuntinys Kopenhagoje Ervingas. 
Prancūzų korsarinių laivų grobis irgi nebuvo daug di- 
desnis. Apskaičiuojama, kad per visą 1806 - 1812 m. 
laikotarpį tik 13 amerikiečių laivų tapo prancūzų kor- 
sarinių laivų aukomis Baltijos jūroje. Šiaurės jūroje ir 
vandenyse aplink Ispaniją rezultatai buvo geresni. Ka- 
dangi Baltijoje nuolat patruliavo anglų karo laivų es- 
kadra, prancūzų korsariniai laivai nedrįsdavo išplaukti 
iš uostų ir pakraščių vandenų. Vis dėlto JAV vyriausybė 
tuo metu rimtai svarstė klausimą, ar nebūtų galima ap- 


13 U. Bonnel, La France, les Etats-Unis et la guerre de course 
1797 - 1815, 1961, p. 292 - 293. 

ginkluoti savo prekybinius laivus arba pasiųsti savo ka- 
ro laivus į Baltijos jūrą. Prezidentas Medisonas rašė 
savo naujai skiriamam ambasadoriui į Paryžių Barlovui: 
„Jeigu nebūtų pavojaus mūsų fregatoms susidurti su 
galingesniais britų laivais, galima būtų ramia sąžine pa- 
siųsti jas kovai su prancūzų ir danų banditizmu.“' 4 
Ypač Švedija, kuri jau šiuo metu buvo aiškiai apsi- 
sprendusi nepaklusti Napoleono diktatui, tokių Ameri- 
kos karo laivų laukė su išskėstomis rankomis. Sosto įpė- 
dinis princas Bernadotas prašė Spejerį pranešti savo 
vyriausybei, kad jam „būtų malonu matyti keletą jūsų 
ginkluotų laivų šiose jūrose ir kad tokie laivai mūsų 
uostuose būtų pasitinkami su visu svetingumu“.!15 Tai 
minčiai pritarė ir Rusijos vyriausybė. 

Žodžiu, nežiūrint grasinimų ir sustiprinto korsarinio 
karo, Napoleonui nepavyko sustabdyti Baltijos prekybos 
1811 m., ir JAV konsulas Hamburge galėjo rašyti, kad 
„prekyba iš Baltijos ir į Baltiją buvo dabar saugesnė, 
negu per pastaruosius porą metų; anglai laikėsi ramiai 
ir neblokavo nei Elsinoro, nei Kopenhagos'“'.16 Apie 
tai liudijo ir tai, kad kolonijinių prekių kaina Baltijos 
uostuose ėmė kristi, o kanapių kaina Rusijoje pakilo. 
Ir visoje toje prekyboje didžiausią vaidmenį suvaidino 
Amerika, kuri vien tik 1811 m. į Rusiją įvežė daugiau 
14 J. Madison to J. Barlow, 1811..XI.17. — LC Mss. Madison 
Papers, t. 46. 

15 J. Speyer to J. Monroe, 1812.IV.14. — NA. Consular dis- 
patches: Stockholm I. 

16 J. Pitcairn to S. Bourne, 1811.VIII.20. — LC Mss. Bourne 
Pupers 31 t. 

kaip už 24 milijonus rublių. Nesvarbu, kad dalis tos 
prekybos tebuvo tik formaliai pasislėpusi po Amerikos 
vėliava, — faktiškai ji visa ėjo Amerikos prekybos var- 
du. Įdomu, kad ir pats Napoleonas prisipažino specia- 
liam Aleksandro I pasiuntiniui pulkininkui Černyšiovui, 
kad dėl Amerikos prekybinių laivų jo kontinentalinė 
blokada neteko savo reikšmės. 


Napoleonas vis labiau veržė Baltijos prekybos varž- 
tus, o Amerikos prekybininkai, prekybos agentai, kon- 
sulai ir net diplomatai kėlė vis didesnį triukšmą dėl tų 
suvaržymų. Ir prekyba klestėjo ir net kėlė tam tikrą 
susirūpinimą JAV politiniuose sluoksniuose. Tai 
buvo aiškus Napoleono pralaimėjimas, bet ar dėl to 
galima buvo labai džiūgauti? Kas bus toliau? Baltijos 
rinka labai greitai prisipildė kolonijinių prekių ir 
neturėjo jų kur dėti, nors jų importas į visą Baltiją 
buvo mažesnis, negu anksčiau tik į vieną Hamburgą. 
Napoleono pralaimėjimas nieko gero nežadėjo, jeigu 
kartu nepralaimės ir Didžioji Britanija. Napoleono 
grėsmė Amerikai buvo daug mažesnė, negu eventuali 
Didžiosios Britanijos grėsmė. Kaip matėme, daug kam 
Amerikoje Napoleono Europos ekonominės vienovės 
idėja buvo arčiau prie širdies, negu britų jėgų pusiau- 
svyros politika, kuri ligi šiol sudarė tokias palankias 
sąlygas britų globalinei ekspansijai. Baltijos valstybių 
peršama Amerikos prekybos, kaip eventualaus britų 
prekybos pakaitalo, mintis negalėjo amerikiečiams ne- 
patikti. O tai galėjo atsitikti tik tuo atveju, jeigu Na- 

poleonui pasisektų ekonomiškai apjungti Europą ir iš 
jos pašalinti britų įtaką. 

Užtat ir Baltijos integracijos į Europos kontinen- 
tą Mintis rado tam tikro pritarimo naujajame pasaulyje. 
Žinoma, jeigu tai nereikš ir politinės Europos integra- 
cijos arba Napoleono diktatūros. Tokį galvojimo bū- 
dą geriausiai susumavo, — tiesa, jau po įvykių, — Dže- 
fersonas. Laiške žinomam pramonininkui Tomui Leipe- 
riui jis rašė: „Aišku, niekas iš mūsų nenorėtų, kad Bo- 
napartas užkariautų Rusiją ir priverstų visą Europos 
žemyną suklupti po jo kojomis. Anglija tada tebūtų 
tik mažutė prieškanda... Ne. Mes neturime intereso, 
kad Europa būtų redukuota į vieną monarchiją. Tačiau 
tikrai sutampa su mūsų interesais, jeigu Bonapartui 
pasisektų visiškai išstumti Angliją iš viso Europos že- 
myno. . .“ Ir toliau Džefersonas nesvyruodamas tvirtino, 
kad „tai Bonapartas galėtų pasiekti tik tada, jeigu jam 
pasisektų Baltiją izoliuoti nuo Anglijos. Panašaus pasi- 
sekimo aš jam linkėjau praėjusiais metais, to jam linkiu 
ir Šįmet“ Savo samprotavimus Džefersonas užbaigė 
grėsminga pranašyste: „Tačiau jeigu jis [Napoleonas] 
ir vėl nukreiptų savo žygį į Maskvą, aš palinkėčiau 
jam tokio žiauraus nepasisekimo, kad jis negalėtų pa- 
siekti nė Petrapilio.“ 

Iš šio laiško matyti, kad Džefersonas, kaip ir dau- 
guma amerikiečių, būtų daug lengviau supratęs ir pa- 
teisinęs, jeigu Napoleonas būtų nuosekliai vykdęs savo 
Baltijos kampaniją, kurią jis paskelbė 1811 m. Tik ta 
kampanija turėjo būti nukreipta prieš Angliją ir prieš 

nieką kitą. Kas Džefersonui buvo sunku suprasti ir ką 
šiandien istorikas vargiai gali suprasti, tai kodėl Napo- 
leonas 1812 m. pasuko į Maskvą. Juk Maskva abso- 
liučiai nieko nereiškė nei jo kontinentalinei sistemai, 
nei Europos ekonominei vienovei, — panašiai kaip ir 
anoji Darmštato kunigaikštija, iš kurios savo laiku šai- 
pėsi Napoleonas. 

Napoleono kampanija Baltijoje nedavė laukiamų 
rezultatų; jis susidūrė čia ir su pačių Baltijos valstybių 
stiproka rezistencija. Tačiau vieno, ko jis tikrai nesu- 
prato, tai kad buvo reikalinga kantrybė, kad ekonomi- 
nei revoliucijai reikėjo daugiau laiko, negu politinei 
revoliucijai ar militarinei pergalei. Napoleono Prancū- 
zija galėjo išstumti Angliją iš Baltijos ir iš viso Europos 
žemyno. Bet toji pati Prancūzija, nuolat varginama 
karų, negalėjo taip greitai užimti Anglijos vietos Europos 
ir pasaulio prekyboje. Jeigu Napoleonas ne pats būtų 
bandęs viską aprėpti, o būtų ieškojęs pakaitalo Europos 
prekyboje, kaip jam pakartotinai siūlė grafas Rumian- 
cevas, jis būtų tokį pakaitalą susiradęs. O tai ir buvo 
Amerika, kuri, jau giliai įleidusi šaknis Baltijos preky- 
boje, buvo priimtina visoms Baltijos valstybėms. Patiko 
tai ir pačiai Amerikai, kuri tokiu atveju nebūtų prie- 
šinusis Baltijos ekonominei integracijai. 

Savo didžiajame žaidime Napoleonas pakliuvo į 
ceitnotą. Jau 1805 m. jis pranašavo, kad jam, kaip karo 
vadui, beliko tik koks šešetas metų. Po to jis turės su- 
stoti. Laikas baigėsi, ir reikėjo bandyti lemiamą žygį, 
kuris mažiau bendro turėjo su ekonomine Europos vie- 

nove, bet kuris turėjo reikšti jo politinę hegemoniją 
Europoje. Ir jis pasuko į Maskvą — ne kaip į jo konti- 
nentalinės sistemos svarbiausią tašką, bet kaip į trečią- 
ją Romą. Lemiamu momentu viršų paėmė Napoleo- 
nas — tradicininkas prieš Napoleoną — avangardistą. 
Tai buvo didelė jo paties ir, gal būt, viso Europos 
žemyno nelaimė. Po to jau niekas neturėjo tokios pui- 
kios progos į ekonominę Europos integraciją. Niekas, 
tur būt, neprilygo ir jo genijui, kad šią idėją taip gerai 
suprastų. 

XI. RYGA DAUG KUR PIRMAUJA 


Nors 1811 m. vasarą prezidento Medisono paskir- 
tas ir Senato patvirtintas konsulas filadelfietis Morde- 
kas N. Noa nesuspėjo nuvykti į savo paskyrimo vietą, 
tačiau jau pats paskyrimo faktas liudijo, kaip svarbi 
buvo Ryga Amerikos-Baltijos prekybai šiuo kritišku 
metu. Napoleonas, tur būt, lygiai neapkentė Giotebur- 
go pirklių parazitų, kaip ir Rygos, kurią jis paniekina- 
mai vadino Londono priemiesčiu,! nors anglų preky- 
biniai laivai tik nelegaliai galėjo pasirodyti Rygos uoste 
kontinentalinės sistemos metu. Buvo net pasakojama, 
kad 1812 m. Napoleonas buvo davęs įsakymą sudeginti 
Rygą, kai tik jo kariuomenė prie jos prisiartins. 

Iš tikrųjų šiuo metu Rygai gal geriau tiko kurio 
nors Amerikos uosto priemiesčio vardas, kaip liudijo ir 
visa eilė jos vilų, pakrikštytų Bostono, Seilemo, Savanos 
ir kitais vardais. Tose vilose ne vieną kartą Amerikos 
jūrininkams ir prekybininkams tekdavo praleisti žiemą, 
kai juos staiga užklupdavo šalčiai ir kai jų laivai nesu- 
spėdavo išplaukti iš Rygos uosto. Čia jų laukdavo įvai- 


l A. Švabe, Latvijas vesture 1800 - 1914, 1958, p. 103. Kai kas 
tada Rygą lygino su senovės Kartagina, pabraukdamas jos pre- 
kybinį svorį. 


203 


rūs malonumai — pasivažinėjimai rogėmis, baliai, mei- 
lės istorijos, o kartais ir tragedijos. Vienas toks preky- 
bininkas, pralošęs visą savo krovinį, nusižudė. Nors su 
30.000 gyventojų Ryga ir nebuvo didmiestis, ji vis dėl- 
to buvo labai judrus ir įdomus prekybos centras. 

Ryga suvaidino specifinį vaidmenį Amerikos -Bal- 
tijos prekybiniuose santykiuose. Mums šioji istorija įdo- 
mi dar ir dėl to, kad per Rygą ėjo didelė dalis Lietuvos 
eksporto ir kad Rygoje mūsų žmonės apsirūpindavo 
būtiniausiomis užsieninėmis prekėmis — druska, cuk- 
rumi, kava ir t.t. Dionizas Poška, aprašydamas ano meto 
Žemaičių ir Lietuvos mužiko bėdas, Rygą laikė viena 
iš tų jo vargų priežastimi. Truputį vėliau Antanas Straz- 
das sukūrė giesmę Rygos miestui pagerbti, kuri 1824 m. 
Vilniuje buvo išleista net atskiru leidinuku.2 Mūsų mi- 
nėtas Odis, kuris visą skyrių savo monumentalaus vei- 
kalo skyrė Rygai, labai aukštai kėlė jos tarpinę reikšmę 
kaip piniginių manipuliacijų centro ir kaip nepalygina- 
mos kokybės gaminių — javų, kanapių, linų pluošto, 
sėmenų ir medžio — eksporto uosto. Jis tikėjo, kad su- 
jungus ją kanalais su Juodąja jūra, Rygos reikšmė dar 
labiau pakilsianti. 

Visi ano meto prekybos tyrinėtojai ir stebėtojai 
pripažino, kad Amerikos revoliucija turėjo didelio po- 
veikio Baltijos prekybai. Kato - Kalvilis tiesiog rašė, kad 
„Amerikos karo metu [Baltijos] prekybinė veikla pa- 


2 Dar vėliau J. Tumas - Vaižgantas savo Pragiedruliuose kelio- 
nę į Rygą įpynė į labai poetiškas Alijaušo pasakas. 

siekė tokį suklestėjimą, kokio ji nepažino niekados anks- 
čiau“. Tai, be abejo, lietė ir Rygą, vieną aktyviausių 
ano meto Baltijos prekybos centrų. Ryga įvykius. Ame- 
rikoje, gal būt, pajuto anksčiau, negu bet koks kitas 
Baltijos uostas. Jau 1775 m., vadinas, vos tik prasidėjus 
bruzdėjimams, vyriausiasis britų laivastiebių kontrakto- 
rius Amerikoje rašė laivyno valdybai Londone: „Ka- 
dangi nelaimingi įvykiai Amerikoje gali pasunkinti ap- 
sirūpinimą laivastiebiais iš šičia ir žymiai pakelti kai- 
nas, — jeigu ne aplamai viską sujaukti Rygoje, — laikau 
savo pareiga pranešti jums, kad mano agentas Henko- 
kas šiuo metu yra Rygoje (savo asmeniškais reikalais) 
ir kad jis galėtų būti labai naudingas, apsirūpinant lai- 
vastiebiais kiekviena būsima proga.“3 Ir be šio pata- 
rimo britų admiralitetas tiesiog buvo priverstas nukreip- 
ti akis į Baltiją, kaip pagrindinę laivininkystės medžia- 
gų tiekimo bazę. O karas smarkiai padidino jų sunau- 
dojimą. Jeigu kanapių taikos metu britai sunaudodavo 
tik kokius 2 3 tūkstančius tonų, tai karo metais jų su- 
naudojimas pakildavo ligi 10 - 12 tūkstančių tonų. 
Suprato tai ir Amerikos nepriklausomybininkai, ku- 
rie tuojau pat pasiuntė savo korsarinius laivus britų 
prekybai su Archangelsku ir Baltija trukdyti. Ir britai 
į ten nukreipė savo karo laivus. Tuo būdu Baltija ėmė 
darytis lyg tiesioginis Amerikos kovų dėl nepriklauso- 
mybės karo laukas. Konfliktas įgavo tikrai pasaulinį po- 
būdį, kokio anksčiau Baltija dar nebuvo mačiusi. Iš to 


3 R. CG. Albion, Forests and Sea Power, 1926, p. 285. 

konflikto išaugo Šiaurės valstybių solidarumo idėja, ku- 
rią gerai išreiškė 1780 m. paskelbta pirmoji ginkluoto 
neutralumo deklaracija ir kuri pasiliko gyva ligi pat 
1812 m. Negali būti nė mažiausios abejonės, kad tarp 
tų prekybos ir laivininkystės karo metu principų, ku- 
riuos skelbė neutralumo deklaracija, ir revoliucinės Ame- 
rikos tarptautinės prekybos ir laivininkystės sampratos 
buvo daug bendro. Iš čia ir toji Amerikos - Baltijos 
ašis, apie kurią kalbėjome anksčiau. 

Rygai priklausė ir kitas Amerikos - Baltijos santy- 
kių rekordas. 1783 m. birželio 1 d., vadinas, dar prieš 
nepriklausomybės kovų pabaigą, pirmasis JAV prekybos 
laivas įplaukė į Baltijos jūrą, o jo paskirties vieta buvo 
Rygos uostas. Tuo laiku Petrapilyje sėdėjęs kontinenta- 
linio kongreso specialus pasiuntinys Deina, kuris porą 
metų veltui triūsė dėl šiokio ar tokio Amerikos nepri- 
klausoniybės pripažinimo, dabar galėjo su pasididžia- 
vimu pranešti: „Jungtinių Valstybių vėliava šiuo metu 
plevėsuoja ant vieno mūsų laivo Rygoje.“ Tai buvo de 
facto pripažinimas iš Rusijos pusės, nors formalaus de 
jure pripažinimo dar reikėjo laukti mažiausia dvidešimt 
metų. Tasai kapitono Maknilio vadovaujamas 500 tonų 
laivas atvežė Rygai ir jos užnugariui labai reikalingos 
druskos, o čia pasikrovė ne ko kito, o kanapių, be kurių 
jaunoji Amerikos respublika nebūtų galėjusi ugdyti 
savo prekybinio ir karinio laivyno. 

Iš paviršiaus gali atrodyti, kad vieno amerikiečių 
laivo pasirodymas uoste, kurį kasmet aplankydavo apie 
tūkstantis įvairių kraštų laivų, nebuvo jau toks didelis 

daiktas.4 Tačiau truputį kitaip į šį įvykį Žiūrėjo ano 
meto rygiečiai. Ir dar maždaug po trisdešimties metų 
Rygos metraštininkas tą JAV laivo pasirodymą įrašė tarp 
pačių svarbiausių įvykių šimtmetinėje šio -miesto, kaip 
Rusijos imperijos dalies, istorijoje.5 Bet svarbiausia, kad 
tais pačiais 1783 m. Rygoje pasirodė traktatas apie pre- 
kybinių santykių tarp Amerikos ir Rusijos perspektyvas. 
To traktato autorius buvo vokiečių kilmės Rygos ka- 
tedrinės mokyklos rektorius Karolis Pilypas Snelis 
(1753 - 1806)8 kuris, kaip ir daugelis tada, kėlė klausi- 


4 "Tais pačiais 1783 m. Rygą aplankė 1247 laivai, iš kurių 396 
priklausė švedams, 182 — danams, 83 — olandams, 202 — ang- 
lams. Žr. Beitraege zur Statistik des Rigaschen Handels, 1866, 
p. 10. 

5 L. Bergmann, Erinnerungen, 1815, p. 247. Kai 1810 m. pir- 
masis JAV laivas pasirodė Odesoje, tuolaikinis Rusijos kancleris 
grafas Rumiancevas kalbėjo apie naują erą Juodosios jūros pre- 
kybos istorijoje. Jau matėme, kaip iškilmingai pasitiko Kopenha- 
ga JAV pasirodymą pasaulinėje arenoje. Ne mažiau entuziastin- 
gas buvo ir ne vienas hamburgietis. 

6 Von den Handlungsvortheilen, welche aus der Unabhaen- 
gigkeit der Vereinigten Staaten von Nordamerika fuer das 
russische Reich entspringen, Riga, 1783. Trumpą Snelio bio- 
grafiją galima rasti Latviešu konversacijas vardnica, 1939 - 40, 
t. 20, kur tačiau tasai traktatas neminimas. Nemini jo nė prof. 
N.. N. Bolchovitinovas, kuris labai smulkiai aprašė pirmuosius 
Rusijos - Amerikos sąlyčius. Tiesa, pasiremdamas viena anuolai- 
kine recenzija, išspausdinta 1788 m. leidinyje Ježenedelnyje 
izvestija volnogo ekonomičeskogo obščestva Bolchovitinovas 
kalba apie 1786 m. pasirodžiusią panašiu pavadinimu brošiūrą 
rusų kalba, kurios autorius buvęs G. Šnel. Tos brošiūros Bol- 
chovitinovas negalėjęs surasti Maskvos bibliotekose. Žr. jo 

mą: ,,Ar Amerikos nepriklausomybė bus Rusijai naudin- 
ga ar žalinga?“ Panašų klausimą jau kėlė Nikita Paninas 
1777 - 17768 m. ir jau tada prileido Amerikos, kaip 
eventualaus D. Britanijos konkurento pasaulinėje preky- 
boje, galimybę. Maždaug tuo metu A. Vitfotas, Rusi- 
jos konsulas Bordo uoste, suredagavo išsamų memo- 
randumą šiuo klausymu. Jis tarp kita ko nurodė, kad 
Amerikos laivynui ypač buvo reikalinga stora burinė 
medžiaga." Pagal Bilbasovo cituojamą vokišką Snelio 
brošiūrą, pastarasis nugąstavo dėl galimos Amerikos 
konkurencijos Rusijos prekybai: ,„Pamanykit tik“, rašė 
jis, „kiek daug amerikiečiai turi laivastebiams medžio, 
kitos statybinės medžiagos, kanapių (sic!), linų, dervos, 


Stanovlenije russko - amerikanskich otnošeniji, 1966, p. 181. Ne- 
žinia, ar tai tas pat Snelis, kurio aną vokiečių kalba traktatą 
mini prof. V. Bilbasovas savo bibliografiniame veikale Katharina 
II Kaiserin von Russland im Urtheile der Weltliteratur. I. Band: 
Die Literatur bis zu Katharinas Tode, 1744 - 1796, 1897, p. 
354 - 355. Žinant Bilbasovo kruopštumą ir sąžiningumą sunku 
prileisti, kad jis šį faktą būtų prasimanęs, nors tos brošiūros ne- 
pasisekė užtikti jokioje JAV ir V. Vokietijos bibliotekoje. Jos 
nėra nė Paryžiaus Ribliothegue Nationale, nė Londono British 
Museum kataloguose. Nemini jos ir J. Zutis, nors jis aptaria kitus 
to paties K. P. M. Snelio rašinius. Žr. jo Ostzeiskij vopros v XVIII 
veke, 1946, p. 563 - 564. Iš poros citatų, kurias pateikia Bolcho- 
vitinovas pagal aną recenziją, ir iš platesnio Bilbasovo vokiško- 
sios brošiūros aprašymo sunku būtų pasidaryti išvadą, ar tai 
buvo vienas ir tas pats rašinys, paskelbtas abejomis kalbo- 
mis, ar tai du skirtingi rašiniai. 

7 N. N. Bolchovitinov. Stanovlenije... p. 184. Pagal Bolchovi- 
tinovo cituojamą G. Šnelį storas rusiškasis audeklas reikalingas 
ne Amerikos laivynui, bet negrams aprengti. Ten pat, p. 181. 

deguto ir geležies, ir galėsit lengvai suprasti, kad visa 
tai mesdami į rinką jie galėtų padaryti Rusijos prekybai 
daug žalos.“ Ir toliau jis pridūrė: „Be to, nereikia pa- 
miršti, koks tai didelis kraštas ir kaip uoliai jis dabar, 
išsikovojęs laisvę, stengsis ugdyti savo prekybą. Snelio 
pranašystei bus lemta netrukus su kaupu išsipildyti. 


V. Bilbasovo nuomone, toks neigiamas Snelio nu- 
sistatymas Amerikos prekybos atžvilgiu būtų neatliepęs 
to meto Rygos, kaip vieno judriausių Baltijos prekybos 
centrų, nuotaikas, ir užtat Snelis sekančiuose puslapiuo- 
se bandė įrodyti, kad dėl galimos Amerikos konkurenci- 
jos rusų prekybai nereikėtų labai nuogąstauti, kad iš to 
galėtų būti ir tam tikros naudos. O užvis jam, kaip 
rygiečiui, buvo miela matyti „naują vėliavą su trylika 
dryžių Rygos uoste“ 


Nors rašydamas šią studiją, Snelis pasinaudojo ne 
tik anuometine literatūra apie Ameriką, bet ir gyvais 
liudininkais, kurie yra buvę Amerikoje ir su jos prekyba 
buvo gerai susipažinę, tačiau dėl vieno jo teigimo kyla 
tam tikrų abejonių. Kaip matėme, šalia visų kitų laivų 
statybai reikalingų medžiagų, kuriomis Amerika pati 
galėjo apsirūpinti ir kitus aprūpinti, jis paminėjo ir ka- 
napes, kurių Amerika, esą, taip pat daug auginanti. 
Be abejo, tai nebuvo paties Snelio prasimanymas, nes 
panaši nuomonė buvo girdima ir kituose sluoksniuose. 
Cal būt, prie tokios nuomonės išpopuliarinimo daugiau- 
sia bus prisidėjęs prancūzų enciklopedistas Diuamelis 
diu Monso, geriausio ano meto veikalo apie kanapes ir 

virvininkystės ainato meną autorius, kuris 1dealiausiu 
klimatu kanapių auginimui laikė Rygos sritį ir Kanadą.8 


Nesigilinant čia labiau į šio augalo istoriją, vis 
dėlto negalima būtų sutikti nei su Snelio, nei su diu 
Monso nuomone, kad Amerika arba Kanada jau tada 
būtų buvusios stambios kanapių augintojos. Visi žinomi 
XVIII a. pabaigos ir XIX a. pradžios šaltiniai kalba apie 
tai, kad beveik vienintelė vieta, kur tuo metu buvo 
galima apsirūpinti kanapėmis, buvo pietrytiniai Baltijos 
uostai: Petrapilis, Ryga, Liepoja, Klaipėda ir Kara- 
liaučius.? Neveltui ir pirmasis JAV laivas Rygoje pasi- 
krovė kanapių, o Seilemo virvininkai kėlė taures už Kot- 
ryną II, kaip kanapių tiekėją. Atrodo, tik XVIII a. pa- 
baigoje ir XIX a. pradžioje patys amerikiečiai rimčiau 
susirūpino kanapių auginimu. Jau Adamsui esant Pet- 
rapilyje, JAV Karo sekretorius Viljamas Justis prašė pa- 
rūpinti literatūros ir specialistų kanapių auginimui. 
Adamsas nesurado nieko geresnio, kaip ką tik minėtą 
Diuamelio diu Monso veikalą, kurio porą skyrių, iš- 
versdinęs į anglų kalbą, pasiuntė Valstybės departa- 
mentui, apgailestaudamas, kad Rusijos įstatymai drau- 


8 Duhamel du Monceau, Traitė de la fabrigue des manoeuvres 
pour les vaisseaaux: ou Uart de la corderie perfectionnėe, 
1747. Patys britai šį veikalą laikė pavyzdžiu sau. Žr. Letters and 
Papers of Charles Lord Barnham, t. 1, p. 354. 

9 Daug kanapių į tuos uostus pakliūdavo iš Lietuvos, kur ka- 
napė anuo metu buvo viena populiariausių techninių kultūrų, 
kaip tai, tarp kita ko, liudija ir jos populiarumas lietuvių tau- 
tosakoje — dainose, pasakose, padavimuose. 

džia specialistams emigruoti.10 

P. P. Svinjinas, buvęs Rusijos generalinis konsulas 
Filadelfijoje, taip pat tvirtino, kad tik iš Rusijos JAV 
galėjusios apsirūpinti kanapėmis, kurių jos: suvartodavo 
apie pusę milijono pūdų kasmet.!!1 Tai buvo-gana dide- 
lis kiekis, prisiminus, kad Anglija tik karo metais jų 
suvartodavo apie 10 - 12 tūkstančių tonų. 

Be abejo, jei Kanada būtų auginusi pakankamai 
kanapių, kaip teigė K. P. Snelis, JAV nebūtų buvusios 
taip priklausomos nuo Rusijos kanapių rinkos, o Angli- 
jai nebūtų reikėję taip drebėti, kai tik atsirasdavo pa- 
vojus netekti Baltijos kanapių rinkos. Pavyzdžiui, 
Tilžės derybų metu britai per 48 valandas išgrobstė 
visus kanapių rezervus, kokie tik buvo visuose Rusijos 
uostuose. Kritiškaisiais 1807 - 1812 m. palyginti švelnią 
Didžiosios Britanijos politiką Baltijos prekybos atžvilgiu 
diktavo iš dalies taip pat apsirūpinimo kanapėmis ga- 
limybė tos prekybos pagalba. Ir vis dėlto 1810 m. Lon- 
done buvo šnekama, kad nusikaltėliams bausti būtų 
geriau naudotis nors ir nekančiama revoliucine giljoti- 
na, tuo būdu sutaupant taip labai laivų įrengimui 
reikalingas virves.12 Be abejo, viso to nebūtų reikėję, 


10 Dar ir dabar Valstybiniame archyve Vašingtone tebėra šis 
vertimas su spalvotu kanapės piešiniu. 

11 N. N. Bolchovitinov, Stanovlenije..., p. 385. Jau 1805 m. 
britai buvo susirūpinę, kad amerikiečiai, užpirkdami didžiulius 
kiekius kanapių Baltijos uostuose, labai pakeldavo jų kainas. Žr. 
Letters and Papers of Charles Lord Barnham,.t. 3, p. 140. 

12 CG. Joy to J. Madison, 1810.X.2. — LC Mss. Madison Papers. 
t. 42. 

jeigu būtų kanapių pakankamai auginama Kanadoje.13 

Nors pirmojo Amerikos laivo pasirodymas Rygoje 
padarė labai didelį įspūdį, tačiau ligi 1807 m. Ryga 
nevaidino didesnio vaidmens Amerikos - Baltijos preky- 
boje. Ją užgožė Hamburgo, Kopenhagos ir Petrapilio 
uostai. 1783 - 1807 m. metų laikotarpyje Rygą aplankė 
tik 9 JAV laivai, tuo tarpu kai Kopenhagą — 499, o 
Petrapilį net 603 Amerikos laivai.4 Ne iš karto pa- 
dėtis pasikeitė ir po 1807 m. Iš pradžios Amerikos po- 
litikos vairuotojai manė, kad toji beprotiška ekonominė 
dvikova, į kurią įsivėlė Prancūzija ir Didžioji Britanija, 
negalės ilgai patverti ir kad geriausia į ją visiškai ne- 
sikišti. Iš čia Džefersono administračijos embargo ir ne- 
prekiavimo aktai, kuriuos ypač palankiai sutiko Napo- 
leonas. 

Tačiau Didžioji Britanija nė nemanė kapituliuoti, 
o Europos žemynas visiškai nerodė entuziazmo Napo- 
leono skelbiamam kryžiaus karui prieš kolonijines ir“ki- 
tokias prekes. Priešingai, tų prekių alkis nuolat augo, 
o iš antros pusės, ypač Baltijos kraštuose, svirnai daž- 
nai lūžo nuo javų ir kitokių gaminių pertekliaus, kaip 
liudijo Oginskio memorandumas Aleksandrui I.1š Tai 


13 G. S. Grahamas specialiai studijavo D. Britanijos kanapė- 
mis apsirūpinimo problemą ir priėjo išvadą, kad mūsų čia apra- 
šomu metu nebuvo jokio kanapių importo iš Kanados. Žr. jo 
Sea Power and British North America 1783 - 1820, 1941, p. 142. 

14 A. Rasch, „American Trade in the Baltic 1783 - 1807", The 
Scandinavian Economic History Review, 13(1965), p. 36 - 37. 

15 B. Dundulis, Napolėon et la Lithuanie en 1812, 1940. 


212 


ir padėjo atidaryti vartus į Baltiją Amerikos prekybai, 
kuri, kaip beveik vienintelė ano meto neutrali valstybė, 
galėjo lengviau, negu kas nors kitas, praplaukti pro 
napoleoniškąją Skilę ir britiškąją Charibdę. * 

Vargu pasaulinės prekybos analuose užtiksime ką 
nors panašaus į Baltijos prekybą 1809 - 1811 m. Gal ir 
ne svarbiausi, tačiau tikrai įdomiausi tos prekybos cent- 
rai buvo Gioteburgas ir Ryga. Jeigu būtų tada galėjęs 
kas nors iš lėktuvo stebėti visą Baltijos erdvę, jis būtų 
matęs, kaip iš Gioteburgo šimtai laivų, susirikiavę į vilks- 
tines, lydimi britų karo laivų, plaukė į rytus, ieškodami 
sau svetingo uosto. Veltui Napoleonas vaizdavosi, kad 
jie atrodė lyg suskaldyti priešų armijos daliniai. Iš tik- 
rųjų jiems nereikėdavo labai ilgai klajoti, nes jų laukė 
beveik kiekvienas Baltijos uostas, ir jie galėjo prekiauti 
dažnai tiesiog prancūzų konsulų ir karinių įgulų pano- 
sėje. Jis taip pat matytų, kaip tūkstančiai kibitkų ir ki- 
tokių vežimų traukė iš Rygos ir kitų uostų į Vakarus 
Lietuvos, Cudijos ir Lenkijos keliais, pasikrovę visokių 
gerybių, ypač cukraus ir kavos, kurią vėliau siurbčiojo 
Miuncheno, Milano ir net Paryžiaus turtingieji. Tikra- 
sis tos prekybos Eldorado buvo Ryga, kurios dar ne- 
buvo pasiekusi Napoleono ranka ir kuri buvo pakanka- 
mai toli nuo Petrapilio, kur Rusijos politiką Baltijos 
prekybos atžvilgiu budriai sekė gausus Napoleono dip- 
lomatinis ir konsularinis korpusas. 

Žinome, kaip nenoromis Rusija vykdė kontinenta- 
linės sistemos įsipareigojimus, prisiimtus Tilžėje. Užtat 
palyginti gera dirva visokiam šmugeliui, kontrabandai 

ir juodajai rinkai buvo net Petrapilyje ir Archangelske, 
kur veikė specialios vadinamos neutralios prekybos 
komisijos, kurių uždavinys buvo sekti, kad britų laivai 
ir prekės nepakliūtų į Rusijos uostus. Neatrodo, kad jų 
darbas būtų buvęs labai sėkmingas ir dėl kyšininkavi- 
mo, ir dėl didelio tų prekių troškulio. Ką bekalbėti 
apie Rygą, kur jokios tokios komisijos nebuvo ir kur 
tik retkarčiais reziduodavo prancūzų konsulai.16 

Iš prekybos statistikos lentelių matyti, kad tik kai 
kurių prekių eksportas iš Rygos uosto krito kontinenta- 
linės sistemos metu. 1808 - 1810 m. buvo beveik visiškai 
sustojęs laivastiebių, gegnių, lentų, balkių, šulų ekspor- 
tas, kuriuo anksčiau Ryga ypač garsėjo. Krito ir javų 
eksportas, kuris anksčiau beveik išimtinai aprūpindavo 
Olandijos ir Anglijos rinką. Tačiau po 1808 m. krizės 


16 Kaip kontinentalinė sistema veikė Rygoje Rusijos vyriau- 
sybės įstatymų ir potvarkių prasme, nagrinėja V. Klumbergas 
savo disertacijoje Die Kontinentalsperre in ihrer Auswirkung 
aut Riga, 1926. Gaila, autorius beveik visiškai nepalietė fakti- 
nos prekybos padėties, kuri dažnai labai skyrėsi nuo to, ko rei- 
kalavo potvarkiai ir įstatymai. Apie šmugelį ir kyšininkavimą 
Rygoje galima rasti įdomios medžiagos pagarsėjusioje Hario- 
Liuiso byloje. Mums gerai pažįstamas JAV generalinis konsulas 
Petrapilyje Haris buvo paskyręs savo vicekonsulu Rygoje Kris- 
tijoną Rodę. Iš to vicekonsulo paliudijimų ir kitos medžiagos 
matyti, kad kartais tik už vieno prekybinio laivo dokumentų 
sutvarkymą buvo reikalaujama ligi 50-60 tūkstančių rublių. 
Įdomu, kad Haris teisinosi, jog žymi tų pinigų dalis buvo ski- 
riama Rusijos prekybos ministerijos pareigūnams papirkti. Plg. 
J. B. Rhoads, „Harris, Lewis and the Hollow Tree“, American 
Archivist, 25(1962), p. 295 - 314. 

bendras Rygos eksporto rodiklis kartais net pralenkdavo 
vidurkį, o bendrai išsilaikė 10 - 15 milijonų rublių meti- 
nės vertės lygyje. 


Eksporto svyravimus su kaupu atlygino importo 
padidėjimas. Iš par excellence eksportinio uosto Ryga 
staiga pasidarė labai gyvas importo uostas. Jeigu se- 
niau eksportas pralenkdavo importą maždaug penkis 
kartus, tai dabar, kontinentalinės sistemos metu, im- 
porto suma sudarė pusę ir kartais daugiau eksporto 
sumos. Ypač pakilo kolonijinių prekių importas: kavos 
importas iš 360.000 svarų pašoko ligi pusantro milijo- 
nų svarų, cukraus — vietoj 3 milijonų svarų, įvežto 
1805 m., 1811 m. buvo importuota 10 milijonų svarų. 
Medvilnės importas anksčiau Rygoje buvo beveik vi- 
siškai nepažįstamas, o 1811 m. jos buvo įvežta daugiau 
kaip 2 milijonai svarų. Ypač sėkmingi šiuo atžvilgiu 
buvo 1809 m. ir 1811 m., kada Rygos importas viršijo 
6 milijonus rublių.17 

Be abejo, visų tų kolonijinių bei kitokių prekių nė 
pati Ryga, nė jos betarpiškas užnugaris negalėjo su- 
naudoti. Jų buvo per daug ir visai Rusijos imperijai, 
kurią, beje, panašiomis prekėmis dar aprūpindavo Pet- 
rapilio, Archangelsko, Odesos ir kiti uostai. Iš čia ir 
garsiosios tų prekių kelionės į Vakarus ir į Pietus. Va- 
karinis kelias ėjo iš Rygos į Palangą, Klaipėdą ir toliau 


17 Beitraege zur Statistik des rigaschen Handels, 1866. Prisi- 
minus, kad daug prekių praslysdavo pro muitinės valdininkus 
neužregistruotų, tie skaičiai dar padidėtų. 

į Prūsijos, Varšuvos kunigaikštijos ir kitus miestus. Pie- 
tinio kelio paskirties punktai buvo anksčiau niekam 
nežinomi miesteliai Radvilovas (dabar Červonoarmejs- 
kas) ir Brodai Galicijoje, ties Rusijos — Austrijos siena. 
Dabar apie juos kalbėjo net JAV ambasadorius savo 
pranešimuose Valstybės departamentui. Adamsas rašė 
1811 m. pabaigoje, kad, nežiūrint sustiprėjusios pran- 
cūzų korsarinių laivų veiklos Baltijos jūroje, Amerikos 
prekyba galės ir toliau klestėti, jeigu tik pasiseks išlai- 
kyti taiką su Didžiąja Britanija ir jeigu „sausumos. ke- 
liai nuo Palangos į Klaipėdą ir nuo Radvilovo į Brodus 
pasiliks atviri '.18 

Su nemažesniu dėmesiu šiuos kelius sekė Napoleo- 
nas, kuris pirmiausia pats stengėsi palengvinti Rygos 
ir kitų uostų prekybinę padėtį. 1810 m. Prancūzijos 
generalinis konsulas Petrapilyje lankėsi Rygoje ir už- 
pirko 2000 laivastiebių. Tačiau jų atgabenimas į Pran- 
cūziją susitiko su nenugalimomis kliūtimis, kol Baltijos 
jūroje viešpatavo admirolo Somarezo karo laivų es- 
kadra. Buvo bandyta juos gabenti sieliais į Klaipėdą, 
o iš ten vidaus vandens keliais į Hamburgą. Kilusi 
audra sudaužė tuos sielius, dalį laivastiebių išmesdama 
į krantą, o kitus nuplukdydama tolyn į jūros gilumą.!19? 
Tai buvo dar vienas motyvas, kodėl Napoleonas pla- 
navo kanalais sujungti Baltiją su Vakarų Europa. 


18 J.O. Adams, Writings, 21968, t. 4, p. 271. 

19 N. Mikhailovitch, Relations diplomatigues de la Russie et 
de la France avant 1812, t. 5, p. 230-231.; 1914, t. 7, p. 260. 
Plg. J. O. Adams to Secratray of State, 1810.XI.6. NA. Russia I. 

Negalėdamas pats laisvai prekiauti su rytiniais Bal- 
tijos uostais, Napoleonas darė viską, kad būtų užkirsti 
sausumos keliai, kuriais kolonijinės ir kitokios prekės iš 
Rygos ir kitų uostų keliavo į Vakarus. 1810 m. pabai- 
goje gen. Kolenkuras gavo šiuo reikalu labai griežtas 
instrukcijas iš savo užsienio reikalų ministerio. „Esu 
priverstas“, rašė ministeris „pateikti jums keletą faktų 
apie didžiulius kolonijinių prekių kiekius, kurie plūsta 
pas mus iš visų Vokietijos kampų. Mus pasiekė ži- 
nios, kad keliai iš Rusijos į Leipcigą, pro Klaipėdą 
ir Karaliaučių, lūžta nuo rusiškų vežimų su tomis 
prekėmis. Sprendžiant pagal šiuos patikrintus faktus, 
negalima abejoti, kad per Rygą ir kitus Livonijos uos- 
tus varoma didžiulė kontrabanda. Tuo tarpu kai Petra- 
pilis yra po paties Imperatoriaus akimis, šių uostų nie- 
kas neprižiūri. Atėjo laikas visu griežtumu vykdyti tai, 
kas yra užsimota prieš Anglijos prekybą.“ Iš kito pra- 
nešimo buvo matyti, kaip rusiškomis kibitkomis koloni- 
jinės prekės pasiekdavo Leipcigą, iš ten — Frankfurtą 
ir Šveicariją, o iš ten — Prancūziją ir Italiją.20 


Teisingai Napoleonas įvertino, kad šiais sausumos 
prekybiniais keliais buvo griaunamas visas jo kontinen- 
talinės sistemos pastatas. Tačiau jis klydo, manydamas, 
kad toji prekyba buvo visiškai anglų rankose. Iš tikrųjų 
1810 - 1811 m. pagrindinis tos prekybos agentas buvo 
JAV, kurių rankose buvo beveik visiškas šios prekybos 


20 N. Mikhailovitch, Relations diplomatigues..., 1914, t. 7, 
p. 247 ir 255. 

monopolis. Didžioji Britanija tą toleravo, o Rusija ir 
kitos Baltijos valstybės ją visomis priemonėmis palaikė. 
Žinomas XIX a. vokiečių diplomatas ir rašytojas Teo- 
doras fon Bernhardis, vaikas būdamas, 1812 m. pavasarį 
turėjo progos keliauti iš Miuncheno į Tartu. Savo jau- 
nystės atsiminimuose jis labai vaizdingai aprašė, kas 
dėjosi tuo metu Broduose, tolimajame Ukrainos užkam- 
pyje. Brodai buvo pasienio miestelis tarp Rusijos ir 
Austrijos, kuris „(tapo tada pasaulinės prekybos vieta, 
savo reikšme toli prašokusia Europos ribas“. Nors dėl 
kontinentalinės sistemos, rašė Bernhardis, turėjo visiškai 
sustoti Baltijos prekyba, tačiau Rusija ir Austrija slap- 
tomis stengėsi tai apeiti. Užtat visų rūšių kolonijinės 
prekės iš Amerikos ir Indijų JAV laivais būdavo atga- 
benamos į Rygą ir Archangelską, o iš ten žiemą rogė- 
mis, vasarą kibitkomis pasiekdavo Brodus. Prie Rusijos - 
Austrijos pasienio užkardo Bernhardis matė šimtų šim- 
tus tokių vežimų. Įdomu, kad svarbesnės Rygos biz- 
nio firmos turėjo Broduose savo agentūras, kuriose dir- 
bo ne vienas amerikietis. Tarp kita ko, vienas toks 
jaunas amerikietis botagu nuvaikė žydus pirklius, iš 
visų pusių užpuolusius Bernhardžių vežimą.21 Tai 
buvo būdinga aniems nenormaliems laikams. Šiandien, 
tur būt, ir pačiuose Broduose niekas negalvoja, kad jų 
miestelis buvo kadaise pasaulinės prekybos centras, o 
Amerikoje, tikriausiai, niekas nė jo vardo nežino. 


21 T. von Bernhardi, Jugenderinnerungen, 21898, p. 64 - 68. 
Apie Bernhardį žr. H. -W. Gille, Theodor von Bernhardi als 
Russlandkenner, 1964. 

Be abejo, tokia aktyvi prekyba, kurios gijos vis 
labiau pynėsi Rygoje, kėlė visą eilę problemų Ameri- 
kos jūrininkams ir prekybininkams. Iš jau minėtų laivo 
kapitono G. Kagešolo atsiminimų patiriame, ką tiems 
jūrininkams ir pirkliams tekdavo išgyventi, kai staiga 
Rygos uostas užšaldavo ir jiems reikėdavo žiemą pra- 
leisti Rygoje. Nors tarpais JAV generalinis konsulas 
Petrapilyje turėdavo savo vicekonsulą Rygoje, tačiau 
nei jo kompetencijos, nei asmeninių kvalifikacijų ne- 
pakako šiam sunkiam uždaviniui spręsti. Todėl Ame- 
rikos jūrininkai ir pirkliai, prekiavusieji su Ryga, ėmė 
reikalauti, kad būtų paskirtas nuolatinis konsulas Ry- 
goje. 1811 m. rudenį Ervingas, JAV nepaprastas pa- 
siuntinys Kopenhagoje, gavo devyniolikos JAV pilie- 
čių — laivų kapitonų ir jūrininkų — laišką su prašymu, 
kad būtų atidarytas konsulatas Rygoje. Tame laiške 
buvo rašoma, kad iš. patyrimo jie susidarė nuomonę, 
jog „šiuo metu ne tik naudinga, bet ir labai reikalinga 
turėti konsulą, reziduojantį Rygoje, kuris globotų ir 
gintų mūsų prekybinius interesus Rusijos provincijose 
Livonijoje ir Estijoje“. Jie prašė Ervingą, kad šis re- 
komenduotų tinkamą asmenį šiam postui. Iš savo pusės 
jie siūlė H. Vilsono kandidatūrą, kuris savo išsilavini- 
mu, būdo savybėmis ir valstybės reikalų supratimu, 
esą, visiškai tiko šiam postui. Be to, jis buvo pasiryžęs 
tuojau pat pradėti eiti tas pareigas, kas, laiško autorių 
nuomone, buvo labai svarbu. 

Cavęs šį prašymą Ervingas vieną jo nuorašą pa- 
siuntė Adamsui į Petrapilį, siūlydamas tą patį Vilsoną 

ar ką nors kitą bent laikinai paskirti konsulu Rygoje. 
Laiško originalą Ervingas persiuntė Valstybės sekreto- 
riui, nuo savęs pridėdamas, kad Vilsonas esąs airių kil- 
mės, 1802 m. atvykęs į Ameriką, 1807 m. įsipilietinęs, 
gyvenąs Niujorke ir turįs daug ir garbingų draugų, dėl 
to pilnai tinkąs šiai vietai. 

Adamsas taip pat neabejojo, kad JAV konsulatas 
Rygoje buvo reikalingas, kad konsulas turėtų būti JAV 
pilietis ir nepalaužiamos. doros žmogus: Jis pritarė Vil- 
sono kandidatūrai ir pageidavo, kad tai turėtų būti pa- 
daryta kaip galima greičiau, dar prieš sekančių metų 
navigacijos sezono pradžią. 

JAV konsularinėje istorijoje tai nebuvo pirmas at- 
vejis, kai patys jūrininkai ir prekybininkai svetimuose 
uostuose ėmėsi iniciatyvos dėl konsulo ar prekybinio 
agento paskyrimo. 1809 m. tokiu būdu buvo paskirtas 
konsulu Petras Isaachsenas Christiansande, Norvegijoje. 
Tada 37 JAV piliečiai, sulaikyti tame mieste Danijos 
vyriausybės, savo pačių nuožiūra paskyrė jį savo kon- 
sulariniu agentu ir įgaliojo ginti jų interesus, nelaukda- 
mi nei JAV konsulo Kopenhagoje, nei JAV vyriausybės 
sprendimo. Vėliau Isaachsenas buvo JAV vyriausybės 
patvirtintas konsulu ir sėkmingai atliko savo pareigas.22 


Minėtas jūrininkų memorandumas dėl konsulo Ry- 
goje paskyrimo buvo nereikalingas. Jau 1811 m. vasarą 
toks konsulas buvo paskirtas. Tai buvo mūsų minėtas 
filadelfietis Mordekas Noah, kuris tačiau nerodė didelio 


22 NA. Consular dispatches: St. Eustatius and Christiansand I. 

entuziazmo kaip galima greičiau išvykti į savo pasky- 
rimo vietą. Jį jau buvo pasiekę gandai, kad Rygą ir Ta- 
liną rengėsi okupuoti Napoleonas ir kad dėl to jis ten 
neturės ką veikti. Jis bevelijo vykti į kurį nors Šiau- 
rės Afrikos uostą. Vis dėlto anas jūrininkų laiškas ir 
Ervingo bei Adamso rekomendacijos paveikė Amerikos 
vyriausybę ir Senatą, kuris patvirtino Noah paskyrimą. 
1812 m. vasario 18 d. Noah pranešė Valstybės sekre- 
toriui, kad kovo pradžioje jis buvo pasiryžęs išplaukti 
į savo paskyrimo vietą. Dėl nežinomų priežasčių jis 
į Rygą neišvyko, o netrukus prasidėjęs Anglijos — Ame- 
rikos karas ir didysis Napoleono žygis į Rusiją sužlugdė 
JAV konsulato Rygoje reikalą.23 

1812 m. karas abejose hemisferose tik laikinai su- 
stabdė Amerikos - Baltijos prekybą. Svarbiau buvo tai, 
kad, Napoleonui pralaimėjus ir Didžiajai Britanijai su- 
grįžus į Europos žemyną, atpuolė Amerikos, kaip even- 
tualaus konkurento ir pakaitalo, misija Baltijos preky- 
boje. Napoleoniškąją kontinentalinę sistemą vėl pakei- 
tė jėgų pusiausvyros politika senajame pasaulyje. Tos 
politikos globojamoje Europos prekyboje, aiškiai do- 
minavo Didžioji Britanija, bent ligi XIX a. pabaigos, 
kai tą jos viešpatavimą ėmė kvestionuoti Vokietija. 


23 Tarp Valstybės departamento dokumentų pirmasis konsu- 
larinis pranešimas iš Rygos užtinkamas iš 1816 m. Reguliarus 
JAV konsulatas Rygoje buvo atidarytas tik XIX a. pabaigoje. 
Dokumentus dėl Rygos konsulato galima rasti tarp diplomatinių 
pranešimų iš Petrapilio ir Kopenhagos Valstybiniame archyve 
Vašingtone. 

Nors po 1812 m. JAV mažai tesidomėjo senojo pasau- 
lio problemomis, tačiau 1803 - 1812 m. atsiradusi Ame- 
rikos - Baltijos ir ypač Amerikos - Rusijos ašis žmonių 
sąmonėje išliko gyva per visą XIX a. Tai palengvino 
Amerikai 1917 m. ir 1940 m. vėl sugrįžti į Europą, 
šį kartą ne prieš Didžiąją Britaniją, bet prieš Vokietiją. 


XII. NAPOLEONAS IR LIETUVIAI 


Daug prirašyta apie Napoleoną ir Lietuvą, dar 
daugiau apie Napoleoną ir Lenkiją. Pagrindinė visų 
tų raštų problema: ar — ir kiek — pats Napoleonas rū- 
pinosi Lenkijos ir, eventualiai, Lietuvos nepriklausomy- 
bės atstatymu. Nors su Napoleonu buvo susijęs gar- 
siųjų lenkų legijonų organizavimas, nors net du kartus 
— 1806 - 1807 m. ir 1812 m. — jis oficialiai skelbė karą 
Lenkijos vardu, tačiau visais šiais atvejais reikėjo la- 
bai abejoti Napoleono nuoširdumu. 1801 m. pradžioje, 
legijonų klestėjimo metu, Napoleonas pareiškė Valsty- 
bės taryboje: „Prancūzijos sąjungininkas tegali būti Ru- 
sija. .. Tai valstybei priklauso raktas į Aziją. Tos tautos 
imperatorius tikrai didelis princas.“ Nors 1806 - 1807 m. 
karą Napoleonas laimėjo, tačiau Tilžėje jis visiškai pa- 
miršo Lenkijos nepriklausomybę, o po Tilžės uždraudė 
net kai kuriuos antirusiškus leidinius Prancūzijoje. Vė- 
liau, tempiantis Napoleono - Rusijos santykiams, pro- 
lenkiška propaganda vėl atgijo, ir gen. Kolenkuras, 
Prancūzijos ambasadorius, dėl to turėjo nemalonumų 
Petrapilyje. Bet 1812 m. karą greičiau išprovokavo ka- 
vos ir cukraus kontrabanda, kuri ėjo pro Rusiją, negu 

Lenkijos nepriklausomybė. Lenkiją Napoleonas prisimi- 
nė tik jau būdamas Lietuvos pasienyje. 


Apie Lietuvos nepriklausomybę Napoleonas grei- 
čiausiai neturėjo jokio supratimo, juoba kad ir pačiame 
Lietuvos vadovaujančiame sluoksnyje ši idėja jau buvo 
gerokai išblėsusi. Aplamai Napoleonui buvo svetima 
bet kokia atstatymo mintis. Jis žiūrėjo į ateitį, ne į pra- 
eitį. 1806 m. Berlyne, priimdamas lenkų delegaciją, 
vadovaujamą garsaus gen. Dombrovskio, Napoleonas 
pareiškė: „Pažiūrėsiu, ar esate verti tautos vardo.'! 
Jeigu lenkams reikėjo įrodyti, ar jie buvo verti tautos 
vardo, tai ką bekalbėti apie lietuvius. 


Užtat daug įdomesnis klausimas, ar — ir kiek — 
Napoleono gadynė prisidėjo aplamai prie nacionalizmo 
išsivystymo ir ar — ir kiek — tai turėjo įtakos lietuvių 
tautiniam prabudimui. Mme de Remusat jau 1805 m. 
pastebėjo, kad Napoleonas „žygiuodamas, galima sa- 
kyti, kuria naujas tautas“. Vėlesnių laikų istorikas, pa- 
citavęs šiuos žodžius, pataisė žodį „kuria“ į ,,žadina“.2 
Lietuvių tautos atveju tokia pataisa gal ir nebuvo rei- 
kalinga, nes toji tauta per daug giliai jau buvo įmigusi, 
kad ją iš viso tuo metu būtų buvę galima pažadinti. 
Greičiau jau reikėjo ją tiesiog kelti iš numirusių, kaip 
tai vaizdavosi Simonas Stanevičius. 


1 A. Sorel, L'Europe et la rėvolution frangaise, 1904, t. 7, p. 112. 
2 L. Madelin, Histoire de consulat et de Uempire, 1946, t. 10, 
p. 363. 

Didžioji 1789 m. revoliucija pažadino prancūzų 
tautą naujam tautinės valstybės gyvenimui. Maksimili- 
jonas Robespieras buvo ugningas tautinės Prancūzijos 
apaštalas, užtat iš kai kurių istorikų jis nusipelnė tiesiog 
nacionalistinio diktatoriaus vardą. Jis gretinamas su kai 
kuriais XX a. fašistiniais diktatoriais. Individualinė lais- 
vė ir plačiųjų tautos masių sujudinimas turėjo neišven- 
giamai vesti prie tautinės sąmonės ir tautų laisvės. Re- 
voliucinis konventas jau iškilmingai ėmė skelbti tautų 
išlaisvinimo šūkį, kurį truputį vėliau labai smarkiai kri- 
tikavo antinapoleoninis rašytojas ir politikas Benjami- 
nas Konstanas.3 

Kaip Napoleonas žiūrėjo į tautų išlaisvinimą, nėra 
visiškai aišku. Tėra žinoma, kad jaunas būdamas jis 
buvo patriotas korsikietis ir savotiškai kentėjo, kai jo 
mokyklos.draugai šaipėsi iš jo prastos prancūzų kalbos. 
Kai kas mano, kad ir jo imperija būvo sukurta tradici- 
nių imperijų pavyzdžiu ir kad dėl to ji neturėjo nieko 
bendro su tautybės principu. Napoleonas šiuo atžvilgiu 
buvęs priešingybė Robespierui. Esą, tik Šv. Elenos 
saloje sėdėdamas jis sukūrė mitą, kad jam rūpėjusi 
tautų laisvė. Napoleonas „nepriklausęs nacionalizmo 
amžiui '.4 

Su tokia kategoriška nuomone vargu ar galima 
sutikti. Mme de Remusat, kuri jokiu būdu nebuvo di- 


3 H.-B. Constant, L'ėsprit de conguėte, 1813. 

4 H. Kohn, Prelude to Nation - States: The French and German 
Experience 1789 - 1815, 1967, p. 97. Plg. The Cambridge Modern 
History, 1965, t. 9, p. 330. 

delė Napoleono gerbėja, dar toli prieš Šv. Elenos lai- 
kotarpį kalbėjo apie Napoleoną kaip apie tautų kūrėją. 
Savo satelitinėse kreatūrose jis uoliai naikino feodalines 
liekanas ir baudžiavas, tuo sudarydamas socialinį ir eko- 
nominį pagrindą būsimų tautybių išsivystymui. Kad Na- 
poleonas labai gerai suprato Prancūzijos, kaip tautinės 
valstybės, idėją, tur būt, sunku būtų ginčytis. Juk ar 
ne jis skelbė „la France avant tout“ šūkį? Visa jo 
kontinentalinės sistemos idėja buvo visų pirma pa- 
grįsta Prancūzijos žemės ūkio, pramonės ir prekybos 
reikalavimais. Ir į Bernadotą jis nekartą apeliavo tos 
pačios prancūziškosios tėvynės vardu. Korsikietiškoji 
jo kilmė čia nieko nereiškė. Adoptuoti valstybių vadai 
kartais tampa didesniais nacionalistais, negu iš pačios 
tautos išaugę. Žinoma, Napoleono nacionalizmo nega- 
lima lyginti, sakysim, su Hitlerio nacionalizmu. Napo- 
leonas visiškai neturėjo rasinių prietarų — jis gailėjosi, 
kad San Domingo salose nepasinaudojo negrais kari- 
ninkais, jis skatino baltųjų vedybas su juodaisiais, jis 
sveikino žydų imigraciją į Prancūziją ir laikė juos ge- 
riausiais kariais ir t.t. 

Gerai suprasdamas prancūzų, anglų ir rusų tauti- 
nius interesus, Napoleonas vis dėlto nebuvo toks tikras 
kitų tautų atžvilgiu. Lenkai jam dar turėjo įrodyti, kad 
jie tauta. Jis, atrodo, visiškai nesuprato Vokietijos ir 
Italijos nacionalizmo ir užtat karpė ir dalino jų žemes, 
visiškai neatsižvelgdamas į jų tautinius interesus. Jis 
ypač nemėgo Prūsijos, nors maršalas Davu atvirai jį 
įspėjo dėl kylančio vokiečių nacionalizmo. Vėliau, jau 


226 


Šv. Elenos saloje, Napoleonas filosofavo, kad jeigu li- 
kimas būtų jį pašaukęs vadovauti vokiečių tautai, ji ne- 
būtų jo taip begėdiškai apleidusi, kaip PRESS tauta. 
Bet tai jau buvo legenda ir mitas. 

Sena pažintis rišo Napoleoną su pabėgėliais iš Lie- 
tuvos. Oginskis buvo bene pirmasis, kuris jau 1796 m. 
pakišo jam lenkų legijonų idėją. Vėliau Napoleonas gir- 
dėjo, nors ir ne iš geros pusės, apie Kosciušką. 1807 m. 
Tilžėje lankėsi Lietuvos delegacija, bet, berods, prie 
paties imperatoriaus negalėjo prisimušti. Ne tas jam 
tada ir rūpėjo. Tada jis svajojo apie parblokštą Angliją 
ir klajojančius be vietos jos laivus. Pagaliau 1812 m. 
Vilniuje Napoleonas turėjo progos susitikti su daugybe 
Lietuvos veikėjų, universiteto profesorių ir kitų žmo- 
nių. Buvo sudaryta laikinoji Lietuvos komisija, kuri 
kartais euforiškai net vyriausybe buvo vadinama. Tai 
išgąsdino Varšuvos lenkus, kurie galvotrūkčiais atsku- 
bėjo į Vilnių atnaujinti Lenkijos - Lietuvos unijos ir 
pasiūlyti Napoleonui jos karaliaus titulo. 

Napoleonas skeptiškai žiūrėjo į tokį pasiūlymą, 
nes jis matė, kad Vilniuje jam buvo rodoma daug ma- 
žiau entuziazmo negu Lenkijos miestuose. Tada jis ir 
išsireiškęs: „Šitie lenkai visiškai kitokie, negu Poznanės 
lenkai.'5 Ypač jam dūrė į nosį, kad abu patys įta- 
kingiausi to laiko Lietuvos valstybės vyrai — kunigaikš- 
tis Čartoriskis ir Oginskis — laikėsi visiškai nuošaliai. 
Buvo spėliojama, kad gal Napoleonas ir būtų sutikęs 


5 M. Kukiel, Dzieje Polski porozbiorowej, 21963, p. 147. 

tapti Lenkijos - Lietuvos karaliumi, jeigu Čartoriskis 
būtų buvęs jo vicekaralius. Tačiau Čartoriskis buvo 
prisiekęs ištikimai tarnauti Aleksandrui I, ir kol caras 
neatleido jo nuo tos priesaikos, jis jautėsi moraliai su- 
varžytas ir nė negalvojo prisidėti prie Lietuvos - Lenki- 
jos konfederacijos. O Oginskis buvo galutinai nusivy- 
lęs Napoleonu ir, nieko gero iš jo nelaukdamas, padėjo 
carui braižyti strateginius planus, kaip nugalėti Napo- 
leoną. 

Napoleonas buvo labai realus politikas. Nors savo 
kalboje į lenkų - lietuvių konfederatus jis nepagailėjo 
komplimentų lenkų daliniams, įtikinėjo, kad tėvynės 
meilė auksčiau už visokius tarnybinius įsipareigojimus 
ir malones (aliuzija į Čartoriskį!) ir žadėjo daryti viską, 
kas nuo jo priklausė, jų siekiams įgyvendinti, tačiau, 
— o tai buvo svarbiausia, — Lenkijos - Lietuvos ateitis, 
esą, priklausanti nuo to, kaip vieningai ir efektyviai jie 
parems jo žygį į Maskvą. Jau nuo pirmųjų žygių 
Italijoje Napoleonas laikėsi politikos, kad karas turi pats 
save maitinti. 

Lietuvos laikinoji vyriausybinė komisija buvo su- 
organizuota grynai tuo tikslu. Jos pagalba buvo tiki- 
masi išspausti daugiau rekrutų, arklių, maisto ir kitų 
rekvizicijų. Paskyrimas 24 metų jaunikaičio olando gen. 
Hogendorpo Lietuvos generalgubernatoriumi, o vėliau 
ir vyriausybinės komisijos pirmininku ženklino, kad Na- 
poleonas į Lietuvą žiūrėjo kaip į kokią savo koloniją. 
Hogendorpas turėjo patyrimo, kaip tokios kolonijos 
eksploatuojamos, nes anksčiau jam teko būti Javos sa- 

loje. Neišvengiamas Didžiosios armijos savavaliavimas 
dar labiau atšaldė ir šiaip jau drungną entuziazmą, 
kuriuo gyveno vadovaujantis Lietuvos sluoksnis arba 
tie „kitokie Lietuvos lenkai“ 

Lietuvos valstiečiai gyveno savo rūpesčiais, kuriuos 
Napoleono kontinentalinė blokada dar padidino. Jiems 
trūko druskos, o jų svirnai lūžo dėl eksporto suvaržymų. 
Bet kartu smarkiai plito antibaudžiavinės nuotaikos, 
kurias ypač žadino Vilniaus universitetas, o gal ir Na- 
poleono artėjimas. Deja, įžygiavusi kariuomenė ne bau- 
džiavas naikino, bet plėšė gyventojus. Dionizas Poška, 
gyvas anų įvykių liudininkas, neturėjo jokių išsilaisvi- 
nimo iliuzijų, o savo dienoraštyje apie 1812 m. įrašė: 
„Įžygiavo priešų kariuomenė.“ Prūsų daliniai, kurie dau- 
giausia ir sudarė kairįjį sparną, smarkiai apiplėšė ir 
dvarininkus, ir valstiečius, atimdami iš jų arklius, kar- 
ves, jaučius ir avis. Tiesa, išnašoje Poška pastebėjo, kad 
pasiskundus kairiojo sparno vadui maršalui Makdonal- 
dui, "dalis galvijų buvo sugrąžinta.ė Poškos nuomonė 
ypač įdomi dėl to, kad jis buvo lyg tarpinė grandis 
tarp tų kitokių lenkų ir visiškai ne lenkų, kurių lietu- 
viška sąmonė tuo metu jau buvo pradėjusi žiestis. 

Kad ano meto Prancūzijoje buvo gana gyvas Lie- 
tuvos pąveikslas, turime pakankamai įrodymų. Jis 
buvo nutapytas romantiškomis spalvomis, jo atskiri 
bruožai nebuvo išryškinti. Užtat jame tokią svarbią vie- 
tą užėmė Lietuvos miškingumas, kas tuo metu jau buvo 


6 D. Poška, Raštai, 1959. 

legenda —ne realybė. Ypač etnografinė Lietuva jau 
buvo smarkiai numiškinta, bet miško įvaizdis dar išliko 
ilgai gyvas Lietuvos paveiksle. 1812 m. kartu su Na- 
poleono Didžiąja armija keliavo ir jo sekretorius bei 
dvaro istorikas baronas Fenas, kuris, pasiekęs Karaliau- 
čių, rašė savo žmonai: ,, Netrukus mes atsidursime Lie- 
tuvos miškuose.“ Tarsi tik ligi tų Lietuvos miškų ir te- 
siekė Vakarų civilizacija. Toliau jau turėjo prasidėti 
kažkas visiškai nauja ir svetima. Ir tas pats Fenas iš 
Vitebsko jau galėjo parašyti: ,,„Mes tesame tik už 
kokių penkiolikos mylių nuo Dniepro — senosios ribos 
tarp Europos ir Azijos.'7 

Jau esame minėję, kad 1812 m. Napoleonas buvo 
užsimojęs išstumti Rusiją iš Europos, į kurią ji buvo 
įsiveržusi per pastaruosius penkiasdešimt metų. Tokiu 
utopišku galvojimu tada buvo daug kas užsikrėtęs. 
Visiškai panašias mintis dėstė ir Švedijos karalius Gus- 
tavas III dar XVIII a. pabaigoje. Kitaip apvertus, Ru- 
sijos išstūmimas iš Europos turėtų reikšti Lietuvos su- 
grįžimą į Europą. Niekas neabejojo, kad Lietuva, nors 
ir su legendariniais miškais, priklausė Europai, jeigu ne 
kaip visiškai atskiras kultūrinis ir politinis vienetas, tai 
bent kaip Lenkijos dalis. Šia proga visados buvo pri- 


1 Barono Feno laiškus žmonai spausdino Rvue de UlInstitut 
Napolėon, 1961. Miško vaidmuo Lietuvos istorijoje ir ypač jos 
tautiniame atgijime dar ligi šiol nėra tyrinėtas. Daukanto, Bara- 
nausko, Maironio, Krėvės ir kitų raštuose miškas siejamas su 
Lietuvos galybės laikais, o numiškinimas — su Lietuvos nuo- 
puoliu. 

simenama ir didinga Lietuvos praeitis, kuri taip pat 
sudarė vįeną ano migloto Lietuvos paveikslo bruožą. 
1806 m. po Jenos pergalės, kuri atidarė Napoleonui 
vartus į Rytų Europą ir Lenkiją, retorikos profesorius 
P. Kruzė parašė odę apie Jenos mūšį, britų salų blo- 
kadą ir Lenkijos išlaisvinimą. Toje odėje skaitome: 


De V'antigue Lithuanie 

J'irrais rėveiller la vertu, 
Affranchir son noble genie 

Sous un triple joug abbattu, 

Et du milieu des ses decombres 
Evoguer les illustres ombres 

Des artisans de sa grandeur. 

Les Sobieski vont renaitre, 

Votre fille va reparaitre 

Dans tout I'eclat de sa splendeur.8 


Autorius čia kalba Napoleono vardu. Cal ir nevi- 
siškai taip pats Napoleonas įsivaizdavo Lietuvą, bet 
jis, be abejo, skaitė šią, jam dedikuotą, odę ir buvo 


8 „Iš antikinės Lietuvos aš pažadinsiu dorą ir drąsą, išlais- 
vinsiu jos kilnų genijų, prislėgtą po trigubu jungu, ir iš jos griu- 
vėsių prišauksiu garsiuosius jos didybės kūrėjų šešėlius. Sobieskiai 
vėl atgims, ir jūsų duktė vėl pasirodys visame savo puikybės 
spindėjime.“ M. Crouzet, Ode sur la bataille d'Iena, le blocus 
continental et Uaffranchissement de la Pologne, 1806. Tos odės 
pabaigoje autorius pranašauja didingą Lenkijos ir Lietuvos 
ateitį. 

susidaręs apie Lietuvą panašų vaizdą, kaip ir dauguma 
ano meto prancūzų. 

Sunkiau būtų atsakyti į klausimą, ar Napoleonas 
turėjo kokį nors supratimą apie lietuvius ne tik kaip 
apie kitokius lenkus, bet kaip apie visiškai ne lenkus. 
Vaclovas Biržiška, nenurodydamas šaltinio, tvirtino, 
kad Napoleonas, 1812 m. birželio 23 d. įžygiuodamas 
į Lietuvą, skelbė atsišaukimus lenkų ir lietuvių kalbo- 
mis.9 

Kažkaip sunku patikėti, kad Napoleonui būtų rei- 
kėję atsišaukti lietuvių kalba. Į vadovaujantį sluoksnį 
jis galėjo kreiptis lenkų ir prancūzų kalba. Pati vilniškė 
laikinoji komisija (,„vyriausybė“') visus savo potvarkius, 
net skiriamus valstiečių žiniai, skelbė tik lenkų kalba, 
— tegu vietiniai klebonai, vaitai, šaltyšiai ar ekonomai 
pasirūpina jų sulietuvinimu. 

Būtų suprantama, kad Napoleonas būtų turėjęs 
kreiptis lietuvių kalba, jeigu jis būtų norėjęs skelbti 
baudžiavos panaikinimą ir nustatyti valstiečius prieš 
vadovaujantį sluoksnį. Taip darė Repninas 1794 -1795 m. 
Napoleonas ir imperatoriumi tapęs nepamiršo savo re- 
voliucinės prigimties ir ne kartą skelbė ,,guerre aux 
chateaux, paix aux chaumiėres“ (Karas pilims — taika 
bakūžėms). Jis domėjosi valstiečių padėtimi Lietuvoje.10 
Jeigu karą būtų laimėjęs, greičiausiai jis būtų panaiki- 


9 Zr. jo straipsnį apie laikinąsias vyriausybes, Lietuva, 1953, 
nr. 3. 

10 B. Dundulis, „Valstiečių klausimas Lietuvoje 1812 metais“ 
rinkinyje Lietuvos valstiečiai XIX amžiuje, p. 40 - 47. 

nęs baudžiavą ne tik Lietuvoje, bet ir visoje Rusijoje. 
Užtat Napoleono armijų pasirodymas prie Lietuvos sie- 
nų kėlė baudžiauninkuose didelių vilčių ir nerimo. Bu- 
vo nemaža atsitikimų, kur tos armijos pasirodymo iš- 
vakarėse baudžiauninkai metė baudžiavas ir atsisakė 
klausyti dvarininkų ir jų ekonomų. Napoleono karinei 
administracijai teko griebtis ginklo drausmei ir tvar- 
kai atstatyti, ypač Gudijoje. Valstiečius greičiau kurstė 
antinapoleoniškas Prūsijos pogrindis, kuris iš tikrųjų 
yra paskelbęs atsišaukimų lietuvių kalba. Kol karas 
nebuvo baigtas, Napoleonui reikėjo eiti išvien su Lie- 
tuvos vadovaujančiu sluoksniu. Jis tai ir darė. 

Kad. Napoleonas vis dėlto galėjo būti susipažinęs 
su lietuvių kalba, turime bent vieną netiesioginį liu- 
dijimą. Nors kai kas kaltino Napoleoną dėl jo „baisios 
ignorancijos įvairių tautų, į kurias jis siuntė savo dali- 
nius“, tačiau, tur būt, retas karo vadas4aip rūpestingai 
ruošėsi savo kampanijoms kaip Napoleonas. Ir ne tik 
militariškai. Dar prieš pirmąjį Lenkijos karą 1806 - 
1807 m. jis buvo pavedęs suprancūzėjusiam danų geo- 
grafui ir istorikui Konradui Malte - Brunui aprašyti 
Lenkiją. 1807 m. pasirodė stambokas jo veikalas Tableau 
de la Pologne ancienne et moderne (Senosios ir nau- 
josios Lenkijos paveikslas). To veikalo vienas skyrius 
buvo skirtas „lietuvių ir žemaičių“ kalbai, duodant 
šios kalbos pavyzdžių ir iškeliant jos senumą ir svarbą. 
Atrodo, kad ne tik pats Napoleonas buvo susipažinęs 
su šiuo veikalu, bet jis buvo įtrauktas į skaitytinų knygų 
sąrašą 1812 m. Didžiosios armijos kariams. Apie tai 

liudija Leonardo Chodzkos įžanga į antrąją papildytą 
šio veikalo laidą, kuri pasirodė 1830 m. Iš tos įžangos 
matyti, kad 1812 m. kampanijos į Rusiją metu Vilniuje 
buvo tokių knygų sandėliai, kuriais galėjo pasinaudoti 
Napoleono kariai. To paties Chodzkos liudijimu rusai, 
grįžę į Vilnių, sudegino šiuos sandėlius. 

Be abejo, kaip visi prancūzai, taip ir pats Napo- 
leonas galėjo turėti tik labai miglotą supratimą apie 
lietuvius, kaip apie atskirą etninį vienetą. Ir per visą 
XIX a. maža buvo prancūzų rašto žmonių, kurie būtų 
supratę, kad lietuviai ne tik buvo kitokie lenkai, bet ir 
visiškai ne lenkai. Socialistas Prudonas buvo viena retų 
išimčių. XX a. pradžios mūsų kultūrininkams ir politi- 
kams labai sunkiai sekėsi įtikinti, kad tautinių valstybių 
gadynėje ir lietuvių tauta turėjo teisę į nepriklausomą 
valstybę. 

Žinoma, dėl to nebuvo kaltas Napoleonas. Dėl jo 
1812 m. žygio per Lietuvą įvyko tam tikras skilimas 
Lietuvos vadovaujančiame sluoksnyje, kurį gražiai ap- 
rašė Adomas Mickevičius savo Pone Tade. Tas skilimas 
susilpnino vadovaujantį sluoksnį ir palengvino žies- 
tis naujam, jau tautiniam, Lietuvos vadovaujančiam 
sluoksniui. 

